**MINISTERSTVO PRÁCE, SOCIÁLNYCH VECÍ A RODINY**

**SLOVENSKEJ REPUBLIKY**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Správa**

o sociálnej situácii obyvateľstva Slovenskej republiky za rok 2012

Bratislava 2013

[Zoznam skratiek 3](#_Toc357174477)

[ÚVOD 5](#_Toc357174478)

[1. HLAVNÉ MAKROEKONOMICKO-DEMOGRAFICKÉ UKAZOVATELE V PODMIENKACH SR 6](#_Toc357174479)

[1.1 Základné makroekonomické charakteristiky 6](#_Toc357174480)

[1.2 Vybrané demografické ukazovatele 8](#_Toc357174481)

[1.3 Sčítanie obyvateľov – medzicenzové obdobie 2001 - 2011 9](#_Toc357174482)

[2 TRH PRÁCE, MZDY A PRACOVNÉ PODMIENKY 11](#_Toc357174483)

[2.1 Trh práce 11](#_Toc357174484)

[2.1.1 Vývoj ekonomickej aktivity obyvateľstva 11](#_Toc357174485)

[2.1.2 Vývoj zamestnanosti 13](#_Toc357174486)

[2.1.3 Vývoj nezamestnanosti 20](#_Toc357174487)

[2.1.4 Aktívne opatrenia na trhu práce 33](#_Toc357174488)

[2.2 Mzdy a pracovné podmienky 35](#_Toc357174489)

[2.2.1 Mzdy 37](#_Toc357174490)

[2.2.2 Úplné náklady práce v SR 41](#_Toc357174491)

[2.2.3 Kolektívne vyjednávanie 44](#_Toc357174492)

[2.2.4 Bezpečnosť a ochrana zdravia pri práci 45](#_Toc357174493)

[3 SOCIÁLNA OCHRANA 47](#_Toc357174494)

[3.1 Sociálne poistenie 47](#_Toc357174495)

[3.1.1 Nemocenské poistenie 48](#_Toc357174496)

[3.1.2 Dôchodkové poistenie 49](#_Toc357174497)

[3.1.3 Úrazové poistenie 51](#_Toc357174498)

[3.1.4 Garančné poistenie 51](#_Toc357174499)

[3.1.5 Poistenie v nezamestnanosti 52](#_Toc357174500)

[3.2 Dôchodkové sporenie 53](#_Toc357174501)

[3.2.1 Starobné dôchodkové sporenie 53](#_Toc357174502)

[3.2.2 Doplnkové dôchodkové sporenie 58](#_Toc357174503)

[3.3 Štátna sociálna podpora 61](#_Toc357174504)

[3.3.1 Prídavok na dieťa 61](#_Toc357174505)

[3.3.2 Príplatok k prídavku na dieťa 63](#_Toc357174506)

[3.3.3 Rodičovský príspevok 63](#_Toc357174507)

[3.3.4 Príspevok na starostlivosť o dieťa 64](#_Toc357174508)

[3.3.5 Príspevok pri narodení dieťaťa 65](#_Toc357174509)

[3.3.6 Príplatok k príspevku pri narodení dieťaťa 65](#_Toc357174510)

[3.3.7 Príspevok rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá 66](#_Toc357174511)

[3.3.8 Príspevok na pohreb 66](#_Toc357174512)

[3.4 Sociálna pomoc 67](#_Toc357174513)

[3.4.1 Dávka v hmotnej núdzi 67](#_Toc357174514)

[3.4.2 Dotácie pre dieťa v hmotnej núdzi 72](#_Toc357174515)

[3.4.3 Náhradné výživné 73](#_Toc357174516)

[3.4.4 Sociálnoprávna ochrana detí a sociálna kuratela 74](#_Toc357174517)

[3.4.5 Príspevky na podporu náhradnej starostlivosti 79](#_Toc357174518)

[3.4.6 Kompenzácia sociálnych dôsledkov ťažkého zdravotného postihnutia 80](#_Toc357174519)

[3.4.7 Sociálne služby 89](#_Toc357174520)

[3.4.8 Dotácie na podporu rozvoja sociálnej oblasti v pôsobnosti MPSVR SR 94](#_Toc357174521)

[3.4.9 Európsky integrovaný systém štatistiky sociálnej ochrany (Metodika ESSPROS) 96](#_Toc357174522)

[3.5 Európsky sociálny fond 101](#_Toc357174523)

[4 ŽIVOTNÁ ÚROVEŇ A SOCIÁLNA KOHÉZIA 105](#_Toc357174524)

[4.1 Peňažné príjmy a výdavky súkromných domácností 105](#_Toc357174525)

[4.2 Vybrané výsledky prieskumu finančnej situácie slovenských domácností 106](#_Toc357174526)

[4.3 Chudoba a sociálne vylúčenie 109](#_Toc357174527)

[4.4 Rodová rovnosť a rovnosť príležitostí 119](#_Toc357174528)

[5 POROVNANIE VYBRANÝCH UKAZOVATEĽOV MEDZI KRAJINAMI EÚ V KONTEXTE STRATÉGIE EURÓPA 2020 121](#_Toc357174529)

[Makroekonomické prostredie 121](#_Toc357174530)

[Inteligentný a inkluzívny rast 122](#_Toc357174531)

[Zoznam príloh 127](#_Toc357174532)

[Príloha ku kapitole 1 127](#_Toc357174533)

[Príloha ku kapitole 2 127](#_Toc357174534)

[Príloha ku kapitole 3 127](#_Toc357174535)

[Príloha ku kapitole 4 128](#_Toc357174536)

[Príloha ku kapitole 5 129](#_Toc357174537)

# Zoznam skratiek

**a.s.** – akciová spoločnosť

**abs. –** absolútne, absolútny počet

**ADDS** – Asociácia doplnkových dôchodkových spoločností

**AOTP** – aktívne opatrenia trhu práce

**APTP** – aktívna politika trhu práce

**APV ISOP** – aplikačné programové vybavenie na podporu agend vyplácania dávok sociálnej podpory a pomoci

**BA –** Bratislavský kraj

**BB –** Banskobystrický kraj

**BSK, BSK-OP** – operačný program Bratislavský samosprávny kraj

**CEDEFOP** – Európske centrum pre rozvoj odborného vzdelávania

**COICOP** – Klasifikácia individuálnej spotreby podľa spôsobu použitia

**DDS,** **d. d. s.** – doplnková dôchodková spoločnosť

**d. f. –** dôchodkový fond

**DHN, dávka** – dávka v hmotnej núdzi

**DI** – deinštitucionalizácia

**DPN** – dočasná pracovná neschopnosť

**DSS, d. s. s.** – dôchodková správcovská spoločnosť

**ECB –** Európska centrálna banka

**EK** – Európska komisia

**ESSPROS** – Európsky systém jednotných štatistík sociálnej ochrany

**EU SILC** – European Union Statistics on Income and Living Conditions

**EÚ** – Európska únia

**FO** - fyzická osoba

**FSR** – Fond sociálneho rozvoja

**HDP** – hrubý domáci produkt

**ISCED** - International Standard Classification of Education, medzinárodná norma klasifikácie vzdelávania

**ISCP** – Informačný systém o cene práce

**ITMS** – IT monitorovací systém pre štrukturálne fondy a Kohézny fond

**KE –** Košický kraj

**KZAM** – klasifikácia zamestnaní

**KZVS** – kolektívna zmluva vyššieho stupňa

**MF SR –** Ministerstvo financií Slovenskej republiky

**MH SR –** Ministerstvo hospodárstva Slovenskej republiky

**mil. –** milión

**mld.** – miliarda

**MPSVR SR** - Ministerstvo práce, sociálnych vecí a rodiny SR ; ministerstvo

**MVO –** mimovládne organizácie

**n. a. –** údaj je nedostupný (not available)

**NACE, SK NACE Rev. 2 –** štatistická klasifikácia ekonomických činností

**NBS –** Národná banka Slovenska

**NFP** – nenávratný finančný príspevok

**NP** – národný projekt

**NR –** Nitriansky kraj

**OMK** – otvorená metóda koordinácie

**OP ZaSI** – Operačný program Zamestnanosť a sociálna inklúzia

**OSN –** Organizácia spojených národov

**p. b.** – percentuálny bod

**PM –** pracovné miesto

**PO –** Prešovský kraj

**PP** – peňažný príspevok

**PPS** – purchasing power standard, parita (štandard) kúpnej sily

**RO** – riadiaci orgán

**RPPS** - referát poradensko-psychologických služieb

**RSD MIS** – riadenie sociálnych dávok – manažérsky informačný systém

**s. c. –** stále ceny

**SIA –** Sociálna implementačná agntúra

**SODB** – sčítanie obyvateľov, domov a bytov

**SOŠ** – stredná odborná škola

**SOU** – stredné odborné učilište

**SPODaSK** – sociálnoprávna ochrana detí a sociálna kuratela

**Správa** – Správa o sociálnej situácii obyvateľstva Slovenskej republiky

**sp. zn. –** spisová značka

**SR -** Slovenská republika

**SZČO** – samostatne zárobkovo činná osoba

**ŠR** – štátny rozpočet

**ŠÚ SR** – Štatistický úrad Slovenskej republiky

**tis. –** tisíc

**TN –** Trenčiansky kraj

**TT –** Trnavský kraj

**ŤZP** – ťažko zdravotne postihnutý(í)/ ťažké zdravotné postihnutie

**ÚIPŠ –** Ústav informácií a prognóz školstva

**UoZ** – uchádzač o zamestnanie

**ÚPSVR –** Ústredie práce, sociálnych vecí a rodiny

**úrad práce, úrad PSVR** –Úrad práce, sociálnych vecí a rodiny

**VPM** – voľné pracovné miesto

**VŠ –** vysoká škola

**VZPS** – výberové zisťovanie pracovných síl

**WI** – intenzita práce (work intensity)

**ZA –** Žilinský kraj

**ZFGP** – základný fond garančného poistenia

**ZFIP –** základný fond invalidného poistenia

**ZFNP** – základný fond nemocenského poistenia

**ZFSP –** základný fond starobného poistenia

**ZFÚP –** základný fond úrazového poistenia

**ZoZ** – záujemca o zamestnanie

**ZSP –** zákon o sociálnom poistení

**Z. z.** – Zbierka zákonov

# ÚVOD

Ministerstvo práce, sociálnych vecí a rodiny Slovenskej republiky (ďalej len „MPSVR SR“) každoročne pripravuje a predkladá na rokovanie vlády Slovenskej republiky (ďalej len „vláda SR“), Hospodárskej a sociálnej rady Slovenskej republiky a Výboru Národnej rady Slovenskej republiky pre sociálne veci Správu o sociálnej situácii obyvateľstva Slovenskej republiky (ďalej len „správa“) za predchádzajúci kalendárny rok. Jej cieľom je informovať o stave a vývoji sociálnej situácie obyvateľstva na Slovensku na základe sociálno-ekonomických ukazovateľov, získaných zo štátnych štatistických zisťovaní, administratívnych zdrojov údajov Ústredia práce, sociálnych vecí a rodiny a Sociálnej poisťovne.

Prvá kapitola správy poskytuje stručný prehľad o základných ukazovateľoch makroekonomického prostredia, demografického vývoja v Slovenskej republike za rok 2012 a výsledky zo sčítania obyvateľov k 21. máju 2011.

Druhá kapitola hodnotí legislatívne zmeny v roku 2012 v oblasti služieb zamestnanosti, pracovnoprávnych vzťahov, výkonu práce vo verejnom záujme a sociálneho dialógu, zameriava sa na vývoj na trhu práce z agregovaného a zo štrukturálneho hľadiska, hodnotí jednotlivé nástroje aktívnej politiky trhu práce (APTP), mzdový vývoj a pracovné podmienky v rámci kolektívneho vyjednávania a bezpečnosti a ochrany zdravia pri práci. Súčasťou tejto časti správy je aj analýza úplných nákladov práce.

Tretia kapitola zahŕňa hlavné formy, stav a zmeny v systéme sociálnej ochrany v roku 2012. Zaoberá sa medziročným porovnaním a analýzou jednotlivých prvkov sociálneho poistenia, dôchodkového sporenia, systému štátnej sociálnej podpory a sociálnej pomoci. Podáva informáciu o dotáciách, poskytovaných v pôsobnosti MPSVR SR a tiež informácie o Operačnom programe Zamestnanosť a sociálna inklúzia v programovom období 2007-2013, podporovaných z Európskeho sociálneho fondu. Kapitola obsahuje aj výstupy Európskeho integrovaného systému jednotných štatistík sociálnej ochrany (ESSPROS), jedného zo základných nástrojov štatistického sledovania o systémoch, súčasnom stave a rozvoji sociálnej ochrany v členských štátoch Európskej únie (ďalej aj EÚ).

Náplň štvrtej kapitoly tvoria dostupné údaje o peňažných príjmoch a výdavkoch súkromných domácností a vybrané výsledky prieskumu finančnej situácie slovenských domácností zo štatistických zdrojov Štatistického úradu SR. Správa je obohatená o stručné vyhodnotenie národných indikátorov chudoby a sociálneho vylúčenia. Zahŕňa aj stručné informácie o stave rodovej rovnosti a rovnosti príležitostí na Slovensku za rok 2012.

Obsahom piatej kapitoly je porovnanie vybraných ukazovateľov medzi krajinami EÚ v kontexte stratégie Európa 2020, ktorá stanovuje hlavné ciele EÚ v nadväznosti na Lisabonskú stratégiu.

# 

# [HLAVNÉ MAKROEKONOMICKO-DEMOGRAFICKÉ UKAZOVATELE](#_Toc168135213) V PODMIENKACH SR

* 1. Základné makroekonomické charakteristiky[[1]](#footnote-1)

Rast výkonnosti ekonomiky sa v priebehu roka 2012 postupne spomaľoval. Dlhodobý medziročný rast zamestnanosti podľa Výberového zisťovania pracovných síl (VZPS) sa v 4. štvrťroku prerušil, čo spomalilo celkový medziročný rast zamestnanosti. Spolu s rastom nezamestnanosti, ktorý sa začal ešte v poslednom štvrťroku 2011 to spôsobilo zhoršenie situácie na trhu práce v porovnaní s predchádzajúcim rokom. Nárast spotrebiteľských cien bol vyšší ako nárast miezd, čo malo za následok pokles priemernej reálnej mzdy, tak ako tomu bolo aj v roku 2011.

**Hrubý domáci produkt** (HDP)samedziročne zvýšil podľa spresneného odhadu v stálych cenách na základe metodiky ESNÚ 95 o 2,0 %. Tempo medziročného rastu sa zmiernilo o 1,2 p. b. V bežných cenách vzrástlo HDP na 71,5 mld. €, čo je o 3,4 % viac ako v roku 2011.

Graf 1.1 Vývoj hrubého domáceho produktu v bežných a stálych cenách

Zdroj: ŠÚ SR

Medziročný rast hrubého domáceho produktu najviac ovplyvnilo reálne zvýšenie zahraničného dopytu o 8,6 %, dovoz výrobkov a služieb stúpol o 2,8 %. Domáci dopyt klesol o 2,9 % a jeho zníženie ovplyvnil najmä pokles tvorby hrubého kapitálu o 10,3 % (tvorba hrubého fixného kapitálu klesla o 3,7 %). Nižší bol aj objem konečnej spotreby domácností, konečnej spotreby verejnej správy a konečnej spotreby neziskových inštitúcií slúžiacich domácnostiam zhodne o 0,6 %. Podľa produkcie k tvorbe HDP najviac prispel rast pridanej hodnoty v odvetví priemyselnej výroby (o 13,4 %). V roku 2012 medziročne vzrástla hrubá produkcia o 2,4 %, medzispotreba o 1,8 % a pridaná hodnota o 3,2 %. Objem čistých daní z produktov sa znížil o 9,2 %.

Medziročná **miera inflácie** dosiahla za rok 2012 v priemere 3,6 %, čo znamená, že oproti predchádzajúcemu roku sa znížila o 0,3 p. b. Medziročný rast spotrebiteľských cien sa v jednotlivých štvrťrokoch roka 2012, s výnimkou tretieho, postupne spomaľoval. Jadrová inflácia sa v priemere za rok zvýšila o 0,4 p. b. na 2,7 % najmä v súvislosti s rastom cien potravín o 3,8 %. Čistá inflácia zvýšila medziročne dynamiku svojho rastu o 1,0 p. b. na 2,5 %. Priemerná inflácia meraná podľa harmonizovaného indexu spo­trebiteľských cien za rok 2012 dosiahla 3,7 % na Slovensku a 2,6 % v priemere za EÚ 27. Celkovú úroveň cien v štruktúre individuálnej spotreby podľa klasifikácie individuálnej spotreby podľa účelu (COICOP) najviac ovplyvnili rast cien za bývanie, vodu, elektrinu, plyn a iné palivá (o 4,0 %) a rast cien za potraviny a nealkoholické nápoje (o 4,2 %). Výrazne rástli aj ceny v doprave (o 6,4 %) a v oblasti vzdelávania (o 5,9 %). V priemere za rok sa zvýšili ceny vo všetkých kategóriách klasifikácie.

Situácia na **trhu práce** sa po zlepšení v roku 2011 opäť mierne zhoršila. Celková **zamestnanosť**[[2]](#footnote-2) si po poklese v rokoch 2009 a 2010 udržala rast, nie však až taký silný ako v roku 2011; medziročne vzrástla o 0,6 % na 2 329,0 tis. osôb. Spomalenie rastu možno pripísať hlavne mierne zníženému medziročnému rastu počtu zamestnancov o 1,2 % (1,6 % v roku 2011) na 1 968,9 tis., z odvetvového hľadiska mali na vývoj zamestnanosti vplyv rast v oblasti dopravy a skladovania, priemyslu a priemyselnej výroby a činností v oblasti nehnuteľností, ako aj pokles v oblasti veľkoobchodu a maloobchodu a verejnej správy a sociálneho zabezpečenia. Počet podnikateľov spolu klesol o 2,4 % na 358,5 tis. osôb najmä v dôsledku poklesu počtu podnikateľov so zamestnancami (o 13,2% na 70,5 tis.), počet podnikateľov bez zamestnancov vzrástol o 0,6 % na 288,0 tis. osôb. Miera zamestnanosti[[3]](#footnote-3) sa medziročne znížila o 0,1 p. b. na 65,0 %. **Nezamestnanosť** po minuloročnom poklese opäť stúpla. V priemere za rok 2012 sa počet nezamestnaných (podľa VZPS) medziročne zvýšil o 3,5 % na 377,5 tis. osôb. Miera nezamestnanosti vzrástla o 0,4 p. b. na 14,0 %. Zvýšenie nezamestnanosti sprevádzal v roku 2012 mierny pokles ponuky voľných pracovných miest. Ich počet sa v priemere za rok medziročne znížil o 0,7 % na 14 072.

**Priemerná mesačná nominálna mzda**[[4]](#footnote-4) zamestnanca v hospodárstve sa v priemere za rok 2012 medziročne zvýšila o 2,4 % na 805 €. Po zohľadnení vývoja spotrebiteľských cien však reálna mzda klesla o 1,2 %. Štrukturálne hlbšie porovnanie makroekonomických ukazovateľov, ako aj porovnanie v medzinárodnom meradle, je uvedené v nasledujúcich kapitolách správy.

Bežné príjmy domácností[[5]](#footnote-5) medziročne nominálne vzrástli o 3,5 %. Z celkového objemu 59 780,49 mil. € najväčšiu časť tvorili od­me­ny zamestnancov (27 716,7 mil. €). Hrubý zmiešaný dôchodok dosiahol 17 659,7 mil. €, sociálne dávky[[6]](#footnote-6) 10 307,9 mil. €, ostatné bežné transfery 2 214,7 mil. € a dôchodky z majetku (príjmové) 1 881,3 mil. €. Nominálny nárast bežných príjmov domácností najviac ovplyvnili odmeny zamestnancov, ktoré sa medziročne zvýšili o 2,7 %, sociálne dávky, ktoré medziročne vzrástli o 6,1% a hrubý zmiešaný dôchodok, ktorý medziročne vzrástol o 3,5%. Žiadna zo zložiek príjmov domácností medziročne nezaznamenala nominálny pokles.

Bežné výdavky do­mác­ností[[7]](#footnote-7) dosiahli 15 473,5 mil. € a v porovnaní s rokom 2011 no­minálne vzrástli o 2,7 %. Rast bežných výdavkov súvisel najmä so zvýšením sociálnych príspevkov (o 3,8 %) bežných daní z dôchodkov, majetku atď. (o 5,2 %), a ostatných bežných transferov (o 3,4 %). Výdavkové dôchodky z majetku pritom medziročne klesli o 25,0 %. Po uhradení bež­ných výdavkov ostal domácnostiam na ďalšie po­užitie hrubý disponibilný dôchodok vo výške 44 306,99 mil. €, ktorý sa medziročne zvýšil o 3,8 %.

Z hrubého disponibilného dôchodku použili domácnosti na konečnú spotrebu 40 215,4 mil. €, zvyšok smeroval do hrubých úspo­r, ktoré tvorili 5 032,0 mil. €. Konečná spotreba domácností vzrástla nominálne o 3,1 % a hrubé úspory vzrástli o 10,1 %. Miera hrubých úspor (podiel hrubých úspor na hru­bom dis­ponibilnom dôchodku) klesla o 0,5 p. b. na 11,4 %. Domácnosti v roku 2012 vynaložili viac finančných prostriedkov najmä na zdravie (o 9,2 %), na potraviny a nealkoholické nápoje (o 4,3 %), na vzdelávanie (o 3,8 %), na bývanie, vodu, elektrinu, plyn a iné palivá (o 3,4 %) a na dopravu (o 3,0 %). Okrem poklesu výdavkov na odievanie a obuv (o 2,6 %), na rozličné tovary a služby (o 1,4 %) a mierneho poklesu v ostatných čistých výdavkoch (o 0,5 %) vzrástli výdavky vo všetkých oblastiach spotreby. Z hľadiska podielu tvorili najväčšiu časť súkromnej spotreby výdavky na nákup potravín a nealkoholických nápojov, a to 22,2 % a výdavky na bývanie, vodu, elektrinu, plyn a iné palivá 20,4 %.

V priebehu roka 2012 sa začala výstavba 13 090 bytov, dokončilo sa 15 255 a ku kon­cu decembra bolo rozostavaných 62 783 by­tov. Ubudlo spolu 1 255 bytov, z toho asanáciou 1 054 bytov. V porovnaní s rokom 2011 sa počet rozostavaných bytov znížil o 3,0 % a počet dokon­čených bytov sa zvýšil o 4,4 %. Počet začatých bytov sa medziročne zvýšil o 2,7 %.

Makroekonomické ukazovatele sú zhrnuté v prílohe ku kapitole 1.

* 1. Vybrané demografické ukazovatele

V roku 2012 sa podľa údajov Štatistického úradu SR ( ďalej len „ŠÚ SR“) narodilo na Slovensku 55 535 živých detí , čo je o 5 278 menej ako v roku 2011. Tento výrazný rozdiel je spôsobený zmenou metodiky zisťovania narodených detí, keď do počtu narodených nie sú od roku 2012 zahrnuté deti narodené v zahraničí. Bez tejto metodologickej zmeny by bol počet živonarodených v období 2011 a 2012 bez výraznejšej zmeny. Počet zomrelých sa zvýšil na hodnotu 52 437 osôb, čo je v porovnaní s predchádzajúcim rokom zvýšenie o 534 osôb. Rast počtu zomrelých, napriek klesajúcej úmrtnosti, je spôsobený starnutím obyvateľstva.

Uzavretých bolo 26 006 manželstiev a rozviedlo sa 10 948 manželských dvojíc. V porovnaní s rokom 2011 bol počet sobášov vyšší o 385 a počet rozvodov nižší o 154. Tento priaznivý trend sa prejavil na miernom znížení indexu rozvodovosti, keď na 100 uzavretých manželstiev pripadlo 42,1 roz­vodov. Vývoj sobášnosti zostáva naďalej bez výrazného trendu, v prípade rozvodovosti ide o pokračovanie v miernom pribrzďovaní dlhodobo rastúceho trendu.

V dôsledku výrazného zníženia pôrodnosti sa v roku 2012 znížil prirodzený prírastok obyvateľstva na hodnotu 3 098, čo v porovnaní s rokom 2011 znamená zníženie o 5 812 osôb. Zahraničnou migráciou získa­la Slovenská republika 3 416 osôb, pričom sa prisťa­hovalo 5 419 osôb a vysťahovalo 2 003 osôb. Migračný prírastok sa medziročne zvýšil o 450 osôb. Výrazné zníženie prirodzeného prírastku má za následok aj medziročný pokles celkového prírastku, ktorý dosiahol v roku 2012 hodnotu 6 514 osôb , čo je o 5 362 osôb menej ako v roku 2011.

K 31. decembru 2012 mala Slovenská republika **5 410 836 obyvateľov**. **Podiel žien** na celkovom počte obyvateľstva tvoril (tak ako v roku 2011) **51,3 %.**

Tabuľka 1.1 Prírastky obyvateľstva SR v rokoch 2011 a 2012

|  |  |  |  |  |  |
| --- | --- | --- | --- | --- | --- |
| **Rok** | **Živonarodení** | **Zomretí** | **Prirodzený prírastok** | **Migračné saldo** | **Celkový prírastok** |
| 2011 | 60 813 | 51 903 | 8 910 | 2 966 | 11 876 |
| 2012 | 55 535 | 52 437 | 3 098 | 3 416 | 6 514 |

Zdroj: ŠÚ SR

* 1. Sčítanie obyvateľov – medzicenzové obdobie 2001-2011

**K 21. máju 2011**, k rozhodujúcemu okamihu sčítania, mala Slovenská republika **5 397 036** trvalo bývajúcich **obyvateľov,** o 17 581 viac ako pri sčítaní v roku 2001.Zistený **0,33 %-ný prírastok** obyvateľov v medzicenzovom období 2001 – 2011 **je najnižší v histórii sčítaní na Slovensku**. Slovensko sa k rozhodujúcemu okamihu sčítania 2011 členilo na **2 890 obcí**, z nich bolo **138 mestských obcí** a **2 752 vidieckych obcí**. Viac obyvateľov malo trvalý pobyt v mestách (54,4 %) ako na vidieku (45,6 %).

Tabuľka 1.2 Počet a podiel obyvateľov trvalo bývajúcich v SR podľa veľkostných skupín obcí, sčítanie 2001 – 2011

|  |  |  |  |  |  |  |
| --- | --- | --- | --- | --- | --- | --- |
| Veľkostné  skupiny obcí | 2011 | | | 2001 | | |
| **Počet**  **obcí** | **Trvalo bývajúce**  **obyvateľstvo** | **Obyv. v %** | **Počet**  **obcí** | **Trvalo bývajúce**  **obyvateľstvo** | **Obyv. v %** |
| Spolu | **2 890** | **5 397 036** | **100,0** | 2 883 | 5 379 455 | 100,0 |
| -199 | **383** | **47 573** | **0,9** | 367 | 45 808 | 0,9 |
| 200 - 499 | **761** | **261 805** | **4,9** | 805 | 276 280 | 5,1 |
| 500 - 999 | **772** | **546 389** | **10,1** | 786 | 556 289 | 10,3 |
| 1 000 - 1 999 | **562** | **787 516** | **14,6** | 547 | 767 561 | 14,3 |
| 2 000 - 4 999 | **279** | **804 580** | **14,9** | 253 | 743 307 | 13,8 |
| 5 000 - 9 999 | **61** | **409 387** | **7,6** | 53 | 368 623 | 6,9 |
| 10 000 - 19 999 | **33** | **470 099** | **8,7** | 32 | 460 574 | 8,6 |
| 20 000 - 49 999 | **29** | **853 306** | **15,8** | 29 | 850 194 | 15,8 |
| 50 000 - 99 999 | **8** | **564 720** | **10,5** | 9 | 646 054 | 12,0 |
| 100 000 a viac | **2** | **651 661** | **12,1** | 2 | 664 765 | 12,4 |
| Priemerný počet obyvateľov v obci | **1 867** | | | 1 866 | | |

Zdroj: ŠÚ SR

**Z celkového počtu obyvateľov** trvalo bývajúcich v Slovenskej republike **bola viac ako polovica žien** (51,3 %). Podľa výsledkov SODB 2011 v SR pripadá na 1 000 mužov 1 054 žien.

Tabuľka 1.3 Obyvateľstvo trvalo bývajúce v SR podľa pohlavia, sčítanie 2001 – 2011

|  |  |  |  |  |  |
| --- | --- | --- | --- | --- | --- |
| Rok sčítania | Trvalo bývajúce  obyvateľstvo  spolu | Pohlavie | | Podiel žien  v % | Index femininity  (počet žien  na 1 000 mužov) |
| **muži** | **ženy** |
| 2011 | **5 397 036** | **2 627 772** | **2 769 264** | **51,3** | **1 054** |
| 2001 | 5 379 455 | 2 612 515 | 2 766 940 | 51,4 | 1 059 |

Zdroj: ŠÚ SR

V porovnaní so sčítaním v roku 2001 došlo k ďalšiemu poklesu podielu obyvateľov v predproduktívnom veku; znížil sa z 18,9 % v roku 2001 na 15,3 % v roku 2011. Zvýšil sa podiel obyvateľov v produktívnom veku zo 68,9 % v roku 2001 na 72 % v roku 2011 a tiež podiel obyvateľov v poproduktívnom veku (65+) z 11,4 % v roku 2001 na 12,7 % v roku 2011. V medzicenzovom období 2001 – 2011 však najvýraznejšie narástol počet obyvateľov vo vekových skupinách 80+ (o 51,6 %, t. j. o 52 698) a 55 – 59 rokov (o 51,3 %, t. j. o 131 101).

Tabuľka 1.4 Obyvateľstvo trvalo bývajúce v SR podľa vekových skupín, sčítanie 2001 – 2011

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Rok sčítania | Trvalo bývajúce obyvateľstvo spolu | Veková skupina | | | | | | | | Index  starnutia1) |
| **0 - 14** | | **15 - 64** | | **65+** | | **nezistená** | |
| **abs.** | **v %** | **abs.** | **v %** | **abs.** | **v %** | **abs.** | **v %** |
| 2011 | **5 397 036** | **826 516** | **15,3** | **3 886 327** | **72,0** | **682 873** | **12,7** | **1 320** | **0,00** | **82,6** |
| 2001 | 5 379 455 | 1 015 493 | 18,9 | 3 705 515 | 68,9 | 610 923 | 11,4 | 47 524 | 0,9 | 60,2 |

1) index starnutia = (65+/0 -14)\*100

Zdroj: ŠÚ SR

Podiel slobodných na celkovom počte obyvateľov trvalo bývajúcich v SR sa nezmenil. Podobne ako pri sčítaní 2001, aj pri SODB 2011 predstavoval 42,3 %. Podiel vydatých a ženatých poklesol zo 44,9 % v roku 2001 na 41 % v roku 2011 a podiel rozvedených sa zvýšil zo 4,3 % v roku 2001 na 7,6 % v roku 2011.

Graf 1.2 Podiel obyvateľov trvalo bývajúcich v SR podľa rodinného stavu, sčítanie 2001 – 2011

Zdroj: ŠÚ SR

Sčítanie 2011 zaznamenalo **výraznú zmenu vzdelanostnej úrovne obyvateľov.** Kým v roku 2001 predstavoval v SR podiel vysokoškolsky[[8]](#footnote-8) vzdelaných obyvateľov na celkovom počte obyvateľov s trvalým pobytom 7,8 % (423 324), v roku 2011 to bolo už 13,8 % (747 968).

Výsledky SODB 2011 potvrdili, že na Slovensku pokračuje informatizácia spoločnosti. Prácu s internetom ovládalo 53,8 % obyvateľov trvalo bývajúcich SR. Zvládnutie práce s textom uviedlo 49,9 % obyvateľov trvalo bývajúcich v SR. S elektronickou poštou vedelo pracovať 46,9 % obyvateľov trvalo bývajúcich v SR. Najmenej ovládanou činnosťou súvisiacou s počítačovými znalosťami bola práca s tabuľkami (38,8 %).

# 

# TRH PRÁCE, MZDY A PRACOVNÉ PODMIENKY

* 1. Trh práce

###### Vývoj ekonomickej aktivity obyvateľstva

Priemerný počet **ekonomicky aktívnych obyvateľov** SRv roku 2012 podľa výberového zisťovania pracovných síl (VZPS) medziročne vzrástol o 26,5 tis. osôb, resp. o 1,0 % na 2 706,5 tis. osôb, pričom rast počtu ekonomicky aktívnych žien bol intenzívnejší (o 1,3 %, resp. o 15 tis. osôb) ako rast počtu ekonomicky aktívnych mužov (o 0,8 % resp. 11,5 tis. osôb). Nadväzne na uvedený vývoj sa podiel ekonomicky aktívnych žien na celkovom počte ekonomicky aktívnych obyvateľov medziročne mierne zvýšil (zo 44,2 % na 44,3 %).

V rámci ekonomicky aktívnych obyvateľov bol zaznamenaný rast v počte pracujúcich (o 13,7 tis. osôb), ako aj v počte nezamestnaných (o 12,9 tis. osôb). Z celkového priemerného počtu ekonomicky aktívnych obyvateľov bolo 86,0 % pracujúcich (86,4 % v roku 2011) a 14,0 % nezamestnaných (13,6 % v roku 2011).

V rámci celkového počtu obyvateľov vo veku 15 a viac rokov bolo 40,8 % ekonomicky neaktívnych (v roku 2011 ich bolo 41,3 %). V porovnaní s predchádzajúcim rokom sa počet ekonomicky neaktívnych osôb znížil o 16,7 tis. osôb na 1 865,3 tis. osôb.

Štruktúra ekonomicky neaktívnych obyvateľov vo veku 15 a viac rokov sa oproti predchádzajúcemu roku výrazne nezmenila. Najvyšší podiel mali dôchodcovia poberajúci starobný alebo invalidný dôchodok (58,5 %, v roku 2011 to bolo 57,0 %) a študenti a učni (26,6 %, v roku 2011 to bolo 27,6 %).

Celková **miera ekonomickej aktivity** obyvateľov vo veku 15 a viac rokov dosiahla úroveň 59,2 %, pričom v porovnaní s rokom 2011 vzrástla o 0,4 p. b. Z hľadiska pohlavia sa miera ekonomickej aktivity zvýšila u oboch pohlaví (u mužov o 0,3 p. b na 68,4 % a u žien o 0,6 p. b. na 50,7 %).

Tabuľka 2.1 Miera ekonomickej aktivity obyvateľov 15+ podľa veku a pohlavia   
(priemer za rok v %)

|  |  |  |  |  |  |  |
| --- | --- | --- | --- | --- | --- | --- |
| **Veková skupina** | **Spolu** | | **Muži** | | **Ženy** | |
| **2011** | **2012** | **2011** | **2012** | **2011** | **2012** |
| Spolu | 58,8 | 59,2 | 68,1 | 68,4 | 50,1 | 50,7 |
| 15 – 19 rokov | 6,6 | 6,7 | 7,8 | 7,9 | 5,2 | 5,5 |
| 20 – 24 rokov | 50,5 | 50,4 | 62,7 | 61,7 | 37,8 | 38,8 |
| 25 – 29 rokov | 80,8 | 82,8 | 91,8 | 93,0 | 69,1 | 72,1 |
| 30 – 34 rokov | 83,5 | 83,3 | 96,1 | 96,3 | 70,2 | 69,7 |
| 35 – 39 rokov | 88,8 | 88,7 | 96,2 | 96,1 | 81 | 81,0 |
| 40 – 44 rokov | 92,3 | 91,1 | 94,3 | 94,2 | 90,2 | 87,8 |
| 45 – 49 rokov | 91 | 91,4 | 92,4 | 92,4 | 89,7 | 90,4 |
| 50 – 54 rokov | 87,7 | 86,9 | 89,4 | 89,6 | 86,1 | 84,3 |
| 55 – 59 rokov | 67,3 | 71,7 | 80,9 | 82,0 | 54,7 | 62,2 |
| 60 – 64 rokov | 18,9 | 20,7 | 29,3 | 33,1 | 9,9 | 10,0 |
| 65 a viac rokov | 1,8 | 1,8 | 2,9 | 2,8 | 1,2 | 1,2 |

Zdroj: ŠÚ SR, VZPS

Údaje sú prepočítané na obyvateľstvo k 1.1.2011, resp. k 1.1.2012 podľa Sčítania obyvateľov, domov a bytov 2011.

Na celkovom počte ekonomicky aktívnych sa v najväčšej miere podieľali osoby v jednotlivých   
5-ročných vekových skupinách vo veku od 25 do 54 rokov (cca 78,6 % z celkového počtu ekonomicky aktívnych obyvateľov) a z nich najmä vekové skupiny 30-34 ročných (14,1 %) a 35-39 ročných (14,4 %).

Mladí ľudia (vo veku 15-24 rokov) sa na celkovom počte ekonomicky aktívnych v roku 2012 podieľali 8,2 % a v dôsledku ich absolútneho medziročného poklesu (o 4,3 tis. osôb) sa ich podiel na celkovom počte ekonomicky aktívnych obyvateľov v roku 2012 medziročne mierne znížil (o 0,2 p. b.). V rámci štruktúry ekonomicky aktívnych obyvateľov v uvedenej vekovej skupine poklesol počet pracujúcich (o 4,2 tis. osôb), ako aj počet nezamestnaných (o 0,1 tis. osôb).

Staršie osoby (vo veku 55-64 rokov) sa na celkovom počte ekonomicky aktívnych obyvateľov v roku 2012 podieľali 12,7 % a v dôsledku ich absolútneho medziročného prírastku (o 29,0 tis. osôb) sa ich podiel na celkovom počte ekonomicky aktívnych obyvateľov v roku 2012 medziročne zvýšil o 0,9 p. b. V rámci štruktúry ekonomicky aktívnych obyvateľov v uvedenej vekovej skupine vzrástol počet pracujúcich (o 22,0 tis. osôb) i počet nezamestnaných (o 6,4 tis. osôb).

Z hľadiska vzdelania medziročný rast počtu ekonomicky aktívnych obyvateľov v roku 2012 bol zaznamenaný takmer vo všetkých vzdelanostných skupinách s výnimkou skupiny obyvateľov s úplným stredným odborným vzdelaním (pokles o 9,0 tis osôb) a vyšším odborným vzdelaním (pokles o 0,1 tis. osôb), pričom najviac vzrástol ich počet u osôb so stredným vzdelaním bez maturity (o 12,8 tis. osôb) a vysokoškolským vzdelaním (o 11,8 tis. osôb).

Z hľadiska vzdelania na celkovom počte ekonomicky aktívnych obyvateľov sa v najväčšej miere podieľali osoby s úplným stredným odborným vzdelaním (32,3 %) a učňovským vzdelaním bez maturity (30,0 %).

Najvyššiu úroveň miery ekonomickej aktivity v roku 2012 (nad 80 %) dosahovali osoby s učňovským vzdelaním s maturitou a s vysokoškolským vzdelaním.

Tabuľka 2.2 Miera ekonomickej aktivity obyvateľov 15-64 rokov podľa stupňa dosiahnutého vzdelania v roku 2012

|  |  |  |  |  |  |  |
| --- | --- | --- | --- | --- | --- | --- |
| **Stupeň vzdelania** | **v %** | | | **medziročná zmena v p. b.** | | |
| **Spolu** | **Muži** | **Ženy** | **Spolu** | **Muži** | **Ženy** |
| Spolu | 69,4 | 77,2 | 61,7 | 0,7 | 0,6 | 0,9 |
| v tom vzdelanie: |  |  |  |  |  |  |
| Základné | 27,6 | 30,9 | 24,9 | 1,3 | 1,2 | 1,4 |
| Učňovské | 77,0 | 84,7 | 65,1 | -0,2 | 0,3 | -0,8 |
| Stredné (bez maturity) | 79,9 | 88,6 | 68,6 | -3,2 | -3,1 | -2,1 |
| Učňovské s maturitou | 86,7 | 94,5 | 76,3 | 2,7 | 1,9 | 4,7 |
| Úplné stredné všeobecné | 48,6 | 51,8 | 46,6 | 1,6 | 1,8 | 1,2 |
| Úplné stredné odborné | 79,3 | 87,6 | 71,9 | 0,7 | 0,6 | 0,6 |
| Vyššie odborné | 77,0 | 81,8 | 74,7 | -7,6 | -3,1 | -9,8 |
| Vysokoškolské | 80,6 | 86,1 | 76,2 | -0,6 | -1,2 | -0,1 |
| Bez školského vzdelania | 1,9 | 3,8 | - | -1,9 | -2,2 | - |

Zdroj: ŠÚ SR, VZPS

Údaje sú prepočítané na obyvateľstvo k. 1.1.2012 podľa Sčítania obyvateľov, domov a bytov 2011, medziročná zmena je vypočítaná z porovnateľných údajov

Absolútne najväčší počet ekonomicky aktívnych obyvateľov bol v Košickom a Prešovskom kraji (spolu 28,1 % z celkového počtu ekonomicky aktívnych obyvateľov). Najnižší podiel na celkovom počte ekonomicky aktívnych obyvateľov mali Trenčiansky (10,8 %) a Trnavský (10,9 %) kraj.

Z hľadiska vnútornej štruktúry ekonomicky aktívnych obyvateľov podľa krajov v roku 2012 najvyšší podiel pracujúcich na celkovom počte ekonomicky aktívnych obyvateľov mal Bratislavský kraj (94,4 %) a na druhej strane najnižší podiel bol v Košickom kraji (80,3 %).

###### Vývoj zamestnanosti

Zamestnanosť možno sledovať na základe viacerých štatistických zisťovaní. Zisťovania sa odlišujú konceptom zamestnanosti, definíciami a metodikou zberu údajov. *Výberové zisťovanie pracovných síl* (VZPS), ktoré realizuje ŠÚ SR v domácnostiach, poskytuje medzinárodne porovnateľné údaje o ekonomickej aktivite, zamestnanosti, nezamestnanosti a ďalších dôležitých charakteristikách pracovnej sily obyvateľstva SR. Podľa metodiky VZPS sú pracujúci definovaní ako osoby vo veku od 15 rokov, ktoré v sledovanom týždni vykonávali aspoň 1 hodinu prácu za mzdu, plat alebo prácu za účelom dosiahnutia zisku, vrátane osôb pracujúcich v zahraničí, osôb dočasne práceneschopných a osôb na materskej dovolenke a rodičovskej dovolenke..

*Podniková štatistika o zamestnancoch* realizovaná ŠÚ SR vychádza zo štatistických zisťovaní v podnikoch (podnikové výkazníctvo) a zachytáva všetky odvetvia ekonomickej činnosti. Za zamestnancov podľa podnikového výkazníctva sa považujú všetci zamestnanci, ktorí majú dohodnutý pracovný pomer na neurčitý čas a na určitú dobu (bez ohľadu na ich štátnu príslušnosť), ktorí sú v pracovnom, služobnom, štátnozamestnaneckom alebo členskom pomere k zamestnávateľskej organizácii. Do počtu zamestnancov sa nezahŕňajú žiaci stredných odborných učilíšť (učni), osoby na materskej a rodičovskej dovolenke a osoby pracujúce na základe dohôd o prácach vykonávaných mimo pracovného pomeru, súkromní podnikatelia (resp. ich spoločníci), ktorí nemajú uzavretú pracovnú zmluvu v danej organizácii.

Ďalšou možnosťou sledovania vývoja počtu pracujúcich resp. zamestnaných osôb sú *štatistiky Sociálnej poisťovne*. Sociálna poisťovňa je verejnoprávna inštitúcia, ktorá vykonáva sociálne poistenie t.j. nemocenské poistenie, dôchodkové poistenie (starobné a invalidné), úrazové poistenie, garančné poistenie a poistenie v nezamestnanosti a výber, registráciu a postúpenie povinných príspevkov na starobné dôchodkové sporenie. Vzhľadom na povinný charakter sociálneho poistenia a starobného dôchodkového sporenia, Sociálna poisťovňa disponuje údajmi o všetkých zamestnávateľoch a zamestnancoch, za ktorých sa platí poistné na sociálne poistenie a povinné príspevky na starobné dôchodkové sporenie vrátane osôb pracujúcich na dohody o prácach mimo pracovného pomeru, ako aj o samostatne zárobkovo činných osobách. Definície zamestnávateľa, zamestnanca a samostatne zárobkovo činnej osoby vychádzajú zo zákona č. 461/2003 Z. z. o sociálnom poistení v znení neskorších predpisov. Štatistiky Sociálnej poisťovne neobsahujú údaje o príslušníkoch Policajného zboru, Slovenskej informačnej služby, Národného bezpečnostného úradu, Zboru väzenskej a justičnej stráže, Železničnej polície, Hasičského a záchranného zboru, Horskej záchrannej služby, colníkoch, profesionálnych vojakoch ozbrojených síl, vojakoch mimoriadnej služby, ktorých sociálne zabezpečenie je upravené osobitným právnym predpisom. Takisto neeviduje obyvateľov SR pracujúcich v zahraničí, ani vykonávanie prác, na základe ktorých nevzniká povinnosť platenia sociálneho poistenia (napr. SZČO, ktorí nedosahujú ustanovený príjem na vznik povinného sociálneho poistenia). Vývoj pracujúcich v štatistikách Sociálnej poisťovne môže byť ovplyvnený legislatívnymi zmenami v oblasti sociálneho poistenia.

* + - 1. Zamestnanosť podľa výberového zisťovania pracovných síl [[9]](#footnote-9)

**Celková zamestnanosť** sa v priemere za rok 2012 zvýšila o 13,7 tis. osôb, resp. o 0,6 % na 2 329 tis. osôb. Z hľadiska postavenia v zamestnaní sa zvýšil len počet zamestnancov (o 22,5 tis. osôb, resp. o 1,2 %). Počet podnikateľov medziročne poklesol (o 9,0 tis. osôb, resp. o 2,4 %), pričom sa znížil počet podnikateľov so zamestnancami (o 13,2 %), kým počet podnikateľov bez zamestnancov vzrástol o 0,6 %. Vzrástol aj počet vypomáhajúcich členov domácnosti (o 6,7 %).

**Z hľadiska pohlavia** bol rast počtu pracujúcich výraznejší u mužov (o 0,9 %) ako u žien (o 0,2 %).

Možnosť práce na **kratší pracovný čas** využilo v roku 2012 v priemere 4,9 % z celkového počtu zamestnancov. U žien bol tento podiel tradične vyšší (6,3 %) ako u mužov (3,6 %).

**Z hľadiska** **veku** rast zamestnanosti zaznamenali v jednotlivých 5-ročných vekových skupinách len skupiny 15-19 rokov, 25-29 rokov, 35-39 rokov a 55-64 rokov. V ostatných 5-ročných vekových skupinách počet pracujúcich medziročne poklesol v rozsahu od 0,1 % do 4,1 %.

Tabuľka 2.3 Pracujúci podľa veku v roku 2012 (priemer za rok)

|  |  |  |  |
| --- | --- | --- | --- |
| **Ukazovateľ** | **Počet pracujúcich**  **(v tis. osôb)** | **Podiel na SR**  **(v %)** | **Index**  **2012/2011** |
| Spolu | **2 329,0** | **100** | **100,6** |
| v tom veková skupina: |  |  |  |
| 15 - 19 rokov | 8,3 | 0,4 | 110,7 |
| 20 - 24 rokov | 138,2 | 5,9 | 96,5 |
| 25 - 29 rokov | 295,8 | 12,7 | 100,2 |
| 30 - 34 rokov | 330,6 | 14,2 | 98,7 |
| 35 - 39 rokov | 346,2 | 14,9 | 103,4 |
| 40 - 44 rokov | 293,6 | 12,6 | 99,9 |
| 45 - 49 rokov | 304,5 | 13,1 | 99,0 |
| 50 - 54 rokov | 294,1 | 12,6 | 97,3 |
| 55 - 59 rokov | 242,9 | 10,4 | 105,4 |
| 60 - 64 rokov | 63,3 | 2,7 | 117,7 |
| 65 a viac rokov | 11,7 | 0,5 | 95,9 |

Zdroj: ŠÚ SR, VZPS

údaje sú prepočítané na obyvateľstvo k 1. 1. 2012 podľa SODB 2011, indexy sú počítané z porovnateľných údajov

Vývoj zamestnanosti **podľa vzdelania** poukazuje na prepojenie úrovne vzdelania s uplatnením sa na trhu práce. Najväčší podiel na celkovej zamestnanosti mali osoby s úplným stredným odborným a učňovským vzdelaním, ktoré sa v roku 2012 podieľali 63 % na celkovej zamestnanosti SR.

V porovnaní s rokom 2011 poklesol počet pracujúcich so základným vzdelaním, úplným stredným všeobecným vzdelaním a úplným stredným odborným vzdelaním. Na druhej strane najintenzívnejší rast zaznamenala zamestnanosť v skupine osôb so stredným vzdelaním bez maturity.

Tabuľka 2.4 Pracujúci podľa vzdelania v roku 2012 (priemer za rok)

|  |  |  |  |
| --- | --- | --- | --- |
| **Ukazovateľ** | **Počet pracujúcich**  **(v tis. osôb)** | **Podiel na SR**  **(v %)** | **Index**  **2012/2011** |
| **Spolu** | **2 329,0** | **100,0** | **100,6** |
| v tom vzdelanostná skupina: |  |  |  |
| Základné | 87,8 | 3,8 | 96,8 |
| Učňovské | 675,0 | 29,0 | 100,3 |
| Stredné (bez maturity) | 72,2 | 3,1 | 123,2 |
| Učňovské s maturitou | 112,2 | 4,8 | 107,6 |
| Úplné stredné všeobecné | 98,5 | 4,2 | 98,6 |
| Úplné stredné odborné | 784,1 | 33,7 | 98,5 |
| Vyššie odborné | 33,8 | 1,5 | 100,9 |
| Vysokoškolské | 465,4 | 20,0 | 101,2 |
| Bez vzdelania | - | - | - |

Zdroj: ŠÚ SR, VZPS

Údaje sú prepočítané na obyvateľstvo k 1.1.2012 podľa Sčítania obyvateľov, domov a bytov 2011, indexy sú počítané z porovnateľných údajov.

**Z regionálneho hľadiska** medziročný pokles počtu pracujúcich zaznamenali len Trnavský a Trenčiansky kraj. Ostatné kraje zaznamenali medziročný rast zamestnanosti v rozsahu od 0,2 % (Prešovský kraj) do 1,5 % (Bratislavský a Košický kraj).

Tabuľka 2.5 Pracujúci podľa krajov v roku 2012 (priemer za rok)

|  |  |  |  |
| --- | --- | --- | --- |
| **Kraj** | **Počet pracujúcich**  **(v tis. osôb)** | **Podiel na SR**  **(v %)** | **Index**  **2012/2011** |
| **SR Spolu** | **2 329** | **100,0** | **100,6** |
| v tom: |  |  |  |
| Bratislavský | 318,9 | 13,7 | 101,5 |
| Trnavský | 262,2 | 11,3 | 99,9 |
| Trenčiansky | 266,5 | 11,4 | 99,4 |
| Nitriansky | 300,2 | 12,9 | 100,3 |
| Žilinský | 287,7 | 12,4 | 100,8 |
| Banskobystrický | 278,6 | 12,0 | 100,9 |
| Prešovský | 313,6 | 13,5 | 100,2 |
| Košický | 301,3 | 12,9 | 101,5 |

Zdroj: ŠÚ SR, VZPS

Údaje sú prepočítané na obyvateľstvo k 1.1.2012 podľa Sčítania obyvateľov, domov a bytov 2011, indexy sú počítané z porovnateľných údajov.

Z celkového počtu pracujúcich SR v roku 2012 **pracovalo v zahraničí**[[10]](#footnote-10) 120,7 tis. osôb. Počet pracujúcich v zahraničí sa medziročne zvýšil o 5,5 tis., resp. o 4,8 %, čo sa prejavilo aj v náraste ich podielu na celkovej zamestnanosti SR o 0,2 p. b. na 5,2 %. Najviac osôb, ktoré si našli prácu v zahraničí, bolo z Prešovského, Nitrianskeho a Žilinského kraja. Z európskych krajín pracovali slovenskí občania najmä v Českej republike a v Rakúsku. Medzi migrantmi prevládali pracujúci v stavebníctve a v priemyselných odvetviach (56,1 %).

Tabuľka 2.6 Vývoj zahraničnej pracovnej migrácie podľa krajov v roku 2012

|  |  |  |  |  |
| --- | --- | --- | --- | --- |
| Kraj | Pracujúci v zahraničí v tis. osobách | index 2012/2011 | Podiel na SR v % | Podiel pracujúcich v zahraničí na celkovej zamestnanosti. SR, resp. kraja (v %) |
|
| SR spolu | 120,7 | 104,8 | 100 | 5,2 |
| Bratislavský | 4,7 | 114,6 | 3,9 | 1,5 |
| Trnavský | 5,4 | 131,7 | 4,5 | 2,1 |
| Trenčiansky | 11,0 | 98,2 | 9,1 | 4,1 |
| Nitriansky | 18,8 | 81,4 | 15,6 | 6,3 |
| Žilinský | 18,8 | 115,3 | 15,6 | 6,5 |
| Banskobystrický | 11,2 | 95,7 | 9,3 | 4,0 |
| Prešovský | 35,5 | 107,9 | 29,4 | 11,3 |
| Košický | 15,3 | 129,7 | 12,7 | 5,1 |

Zdroj: ŠÚ SR, VZPS

Údaje sú prepočítané na obyvateľstvo k 1.1.2012 podľa Sčítania obyvateľov, domov a bytov 2011, indexy sú počítané z porovnateľných údajov.

**Miera zamestnanosti** osôb vo veku 20-64 rokov sa v porovnaní s rokom 2011 nezmenila a zostala na úrovni 65 %. Minimálne sa zmenila aj miera zamestnanosti žien vo veku 20-64 rokov (poklesla o 0,1 p. b. na 57,3 %). Miera zamestnanosti mužov v rovnakej vekovej skupine medziročne vzrástla o 0,3 p. b. na 72,8 %.

Najvyššiu špecifickú mieru zamestnanosti dosiahli 5-ročné vekové skupiny od 40 do 49 rokov (viac ako 80 %). U mužov špecifickú mieru zamestnanosti 80 % a viac dosiahli všetky 5-ročné vekové skupiny vo veku od 30 do 54 rokov, u žien bola špecifická miera zamestnanosti na úrovni 80 % a viac iba v 5-ročnej vekovej skupine 45-49 rokov.

V porovnaní s rokom 2011 poklesla miera zamestnanosti v 5-ročných vekových skupinách   
20-24 rokov (o 0,6 p. b), čo do určitej miery môže súvisieť aj s vyšším počtom osôb v príprave na povolanie. Ďalej to boli vekové skupiny od 30 do 44 rokov (v rozsahu od 0,3 p. b. do 0,8 p. b.), čo môže byť ovplyvnené tendenciou odkladania materstva do vyššieho veku. Medziročne sa znížila aj špecifická miera zamestnanosti obyvateľov v 5-ročných vekových skupinách 50-54 rokov (o 0,7 p. b.) a nad 65 rokov (o 0,1 p. b.).

Špecifická miera zamestnanosti mladých ľudí (vo veku 15-24 rokov) dosiahla celkovú priemernú úroveň 20,1 %, u mužov 24,1 % a u žien 16,0 %. V porovnaní s rokom 2011 sa mierne zvýšila (o 0,1 p. b.), pričom sa zvýšila len u žien (o 0,9 p. b. .z 15,1 % na 16,0 %). Naopak miera zamestnanosti mladých mužov poklesla (o 0,7 p. b. z 24,8 % na 24,1 %)

Špecifická miera zamestnanosti starších (vo veku 55-64 rokov) dosiahla úroveň 43,1 %   
(53,7 % u mužov a 33,6 % u žien) a oproti predchádzajúcemu roku sa zvýšila celkovo o 1,8 p. b., pričom u mužov to bolo o 1,2 p. b. a u žien o 2,2 p. b. (príloha ku kapitole 2, tab. č. 1).

Z hľadiska vzdelania najvyššiu špecifickú mieru zamestnanosti (vo veku 15-64 rokov) dosahovala skupina obyvateľov s učňovským vzdelaním s maturitou a s vysokoškolským vzdelaním. Vysoko nadpriemernú úroveň miery zamestnanosti (nad 70 %) mali aj osoby s úplným stredným odborným a vyšším odborným vzdelaním. Naopak, najnižšia (15,3 %) bola špecifická miera zamestnanosti osôb so základným vzdelaním (príloha ku kapitole 2, tab. č. 1).

V porovnaní s rokom 2011 bola miera zamestnanosti v roku 2012 nižšia vo vzdelanostných skupinách obyvateľov s vyšším odborným vzdelaním (pokles o 6,2 p. b. na 73,4 % v roku 2012), vysokoškolským vzdelaním (pokles o 1,5 p. b. na 75,0 %) a učňovským vzdelaním bez maturity (pokles o 0,3 p. b. na 63,9 %). Najvýraznejší medziročný rast miery zamestnanosti zaznamenala skupina obyvateľov s učňovským vzdelaním s maturitou (o 4,6 p. b. na 78,3 %).

V rámci jednotlivých regiónov najvyššia miera zamestnanosti obyvateľov vo veku 20-64 rokov bola v Bratislavskom kraji (76,3 %). Na druhej strane najnižšiu mieru zamestnanosti obyvateľov vo veku 20-64 rokov mal Košický kraj (58,8 %). V porovnaní s rokom 2011 sa miera zamestnanosti vo veku 20-64 rokov zvýšila v piatich krajoch (Bratislavskom, Nitrianskom, Banskobystrickom, Žilinskom, Košickom) a naopak, v troch krajoch (Trnavskom, Trenčianskom a Prešovskom) sa znížila.

Oproti predchádzajúcemu roku sa rozdiel medzi najvyššou a najnižšou mierou zamestnanosti vo veku 20-64 rokov v jednotlivých krajoch zvýšil (17,1 p. b. v roku 2011, 17,5 p. b. v roku 2012).

Tabuľka 2.7 Miera zamestnanosti vo veku 20 - 64 rokov podľa krajov v roku 2011 a 2012   
(priemer za rok v %)

|  |  |  |  |
| --- | --- | --- | --- |
| **Kraj** | **Miera zamestnanosti vo veku 20 - 64 rokov** | | **Zmena 2012/2011**  **(v p. b.)** |
|  | **rok 2011** | **rok 2012** |
| **SR spolu** | **65,0** | **65,0** | **0,0** |
| v tom: |  |  |  |
| Bratislavský | 75,3 | 76,3 | 1,0 |
| Trnavský | 70,3 | 69,7 | -0,6 |
| Trenčiansky | 67,4 | 66,8 | -0,6 |
| Nitriansky | 65,0 | 65,1 | 0,1 |
| Žilinský | 63,2 | 63,4 | 0,2 |
| Banskobystrický | 63,0 | 63,4 | 0,4 |
| Prešovský | 60,9 | 60,6 | -0,3 |
| Košický | 58,2 | 58,8 | 0,6 |

Zdroj: ŠÚ SR, VZPS

Údaje sú prepočítané na obyvateľstvo k 1.1.2011, resp. k 1.1.2012 podľa Sčítania obyvateľov, domov a bytov 2011.

* + - 1. Zamestnanosť podľa štatistického výkazníctva

Podľa údajov ŠÚ SR z podnikového výkazníctva v roku 2012 bolo v hospodárstve SR v priemere zamestnaných 2 191,3 tis. osôb, čo bolo o 0,1 %, resp. o 1,3 tis. osôb menej ako v roku 2011.

Pokiaľ ide o **odvetvovú štruktúru**, z celkového počtu zamestnaných osôb SR v roku 2012 pracovalo v pôdohospodárstve 4,3 % (v roku 2011 to bolo 4,4 %), v priemysle 22,6 % (22,8 % v roku 2011), v stavebníctve 7,5 % (v roku 2011 to bolo 7,9 %) a v sektore služieb 65,5 % (64,9 % v roku 2011). V rámci sektora služieb najväčší podiel na celkovej zamestnanosti malo odvetvie veľkoobchod a maloobchod (16,9 %), ktorý sa oproti roku 2011 znížil o 0,2 p. b.

V roku 2012 došlo k výraznejším posunom v štruktúre zamestnanosti **podľa veľkosti podnikov** v kategórii malých podnikov. Kým podniky do 19 zamestnancov zamestnávali o 8,8 % viac osôb ako pred rokom, zamestnanosť v podnikoch s 20 až 49 zamestnancami sa medziročne znížila o 8,7 %. Výraznejšie klesla aj zamestnanosť v stredných podnikoch s 50 až 249 zamestnancami (o 4,6 %). Naopak, veľké podniky zamestnávali viac osôb ako pred rokom vo všetkých veľkostných kategóriách, pričom najdynamickejší rast dosiahli podniky s 500 až 999 zamestnancami.

Malé a stredné podniky vrátane živnostníkov sa v roku 2012 podieľali na celkovej zamestnanosti SR 70,5 % (70,7 % v roku 2011).

**Tabuľka 2.8 Zamestnanosť podľa veľkosti podnikov (priemer za rok)**

|  |  |  |  |  |  |  |
| --- | --- | --- | --- | --- | --- | --- |
|  |  | **2011** | |  | **2012** | |
| **Počet zamestnancov** | **Osoby** |  | | **Osoby** |  | |
| **Index 2011/2010** | **Podiel v %** | **Index 2012/2011** | **Podiel v %** |
| 0 – 19 | 308 055 | 100,3 | 14,1 | 335 067 | 108,8 | 15,3 |
| 20 – 49 | 200 441 | 113,0 | 9,1 | 182 985 | 91,3 | 8,4 |
| 50 – 249 | 391 945 | 101,5 | 17,9 | 374 075 | 95,4 | 17,1 |
| 250 – 499 | 140 185 | 95,0 | 6,4 | 138 879 | 99,1 | 6,3 |
| 500 – 999 | 138 379 | 112,6 | 6,3 | 140 592 | 101,6 | 6,4 |
| 1 000 a viac | 363 545 | 100,1 | 16,6 | 366 403 | 100,8 | 16,7 |
| Živnostníci (odhad) | 650 000 | 100,4 | 29,6 | 653 250 | 100,5 | 29,8 |
| **Spolu** | **2 192 549** | **101,9** | **100,0** | **2 191 250** | **99,9** | **100,0** |

Zdroj: ŠÚ SR, Štatistická správa o základných vývojových tendenciách v hospodárstve SR v 4. štvrťroku 2011, Štatistická správa o základných vývojových tendenciách v hospodárstve SR v 4. štvrťroku 2012

Graf 2.1 Podiel zamestnancov podľa veľkosti podnikov

Zdroj: ŠÚ SR, Štatistická správa o základných vývojových tendenciách v hospodárstve SR v 4. štvrťroku 2011, Štatistická správa o základných vývojových tendenciách v hospodárstve SR v 4. štvrťroku 2012

Ku koncu roku 2012 Štatistický úrad SR registroval 387 452 fyzických osôb (FO) - podnikateľov, v tom bolo 359 575 živnostníkov (fyzické osoby bez zamestnancov), 20 382 osôb podnikajúcich v slobodných povolaniach a 7 495 samostatne hospodáriacich roľníkov. V porovnaní s rokom 2011 sa ich celkový počet znížil o 14 873 osôb najmä v dôsledku nižšieho počtu živnostníkov (o 16 147 osôb). Mierne klesol počet samostatne hospodáriacich roľníkov (o 39 osôb). Počet osôb podnikajúcich formou slobodných povolaní sa zvýšil o 1 313. Z odvetvového hľadiska bol počet živnostníkov medziročne nižší s výnimkou informácií a komunikácie vo všetkých odvetviach. Najvýraznejšie klesol vo veľkoobchode a maloobchode (o 5 749) a v ubytovacích a stravovacích službách (o 638). Najviac živnostníkov podnikalo v obchode (27,0 %).

V roku 2012 bolo podľa údajov Štatistického úradu SR 34 125 **zamestnancov so zdravotným postihnutím**, t. j. 2,7 % z celkového priemerného počtu zamestnancov v SR (údaje z podnikového výkazníctva, bez malých organizácií do 19 zamestnancov, ktoré majú ročnú produkciu nižšiu ako 5 mil. €). Oproti roku 2011 sa ich počet zvýšil o  8,5 % (o 2 666 osôb). Podiel zamestnancov so zdravotným postihnutím na celkovej zamestnanosti vzrástol oproti predchádzajúcemu roku o 0,3 p. b.

* + - 1. Voľné pracovné miesta

V roku 2012 bolo v hospodárstve SR podľa štatistického výkazníctva ŠÚ SR k dispozícii v priemere 14 072 voľných pracovných miest. V porovnaní s rokom 2011 ich počet mierne klesol o 0,7 % (absolútne o 93 miest). **V** **relatívnom vyjadrení** najvýraznejší medziročný pokles voľných pracovných miest bol v odvetví ubytovacie a stravovacie služby (o 62 %), odborné, vedecké a technické činnosti (o 30,8 %), zdravotníctvo a sociálna pomoc (o 22,8 %) a ostatné činnosti (o 22,1 %). Rast počtu voľných pracovných miest zaznamenalo päť odvetví, z nich sa tento počet najviac zvýšil v umení, zábave a rekreácii (o 35,2 %) a vo verejnej správe, obrane a povinnom sociálnom zabezpečení (o 26,4 %).

**V absolútnom vyjadrení** najviac voľných pracovných miest ubudlo v priemysle (325 miest, z toho v priemyselnej výrobe 290 miest), veľkoobchode a maloobchode (300 miest), ubytovacích a stravovacích službách (248 miest) a zdravotníctve a sociálnej pomoci (229 miest). Naopak, výrazný prírastok voľných pracovných miest zaznamenalo odvetvie verejná správa, obrana a povinné sociálne zabezpečenie (1 310 miest).

**Z regionálneho hľadiska** bolo v roku 2012 najviac voľných pracovných miest v Bratislavskom kraji (8 013, čo predstavovalo takmer 57 % z celkového priemerného počtu voľných pracovných miest v SR). V ostatných krajoch sa ich počet pohyboval od 671 (Nitriansky kraj) do 1 333 (Banskobystrický kraj). Okrem Bratislavského kraja zaznamenali všetky kraje medziročný pokles počtu voľných pracovných miest. Najintenzívnejší bol v Nitrianskom a Košickom kraji.

Tabuľka 2.9 Voľné pracovné miesta v roku 2012 podľa krajov (priemer za rok)

|  |  |  |  |
| --- | --- | --- | --- |
| **Kraj** | **Voľné pracovné miesta** | | **Index**  **2012/2011** |
| **Počet** | **podiel na SR (v %)** |
| **SR spolu** | **14 072** | **100,0** | **99,3** |
| v tom |  |  |  |
| Bratislavský | 8 013 | 56,9 | 114,4 |
| Trnavský | 809 | 5,7 | 90,2 |
| Trenčiansky | 720 | 5,1 | 80,5 |
| Nitriansky | 671 | 4,8 | 74,9 |
| Žilinský | 847 | 6,0 | 92,7 |
| Banskobystrický | 1 333 | 9,5 | 85,4 |
| Prešovský | 839 | 6,0 | 93,2 |
| Košický | 840 | 6,0 | 76,6 |

Zdroj: ŠÚ SR, Štatistická správa o základných vývojových tendenciách v hospodárstve SR v 4. štvrťroku 2012

* + - 1. Zamestnanosť v štatistikách Sociálnej poisťovne

V roku 2012 Sociálna poisťovňa evidovala priemerne mesačne 158 427 zamestnávateľov, ktorí zamestnávali priemerne mesačne 1 692 375 zamestnancov v riadnom pracovnom pomere s pravidelným príjmom a 44 153 zamestnancov v riadnom pracovnom pomere s nepravidelným príjmom. Okrem riadnych pracovných zmlúv zamestnávatelia uzatvárali dohody o práci vykonávané mimo pracovného pomeru, ktorých v roku 2012 bolo 623 175 priemerne mesačne.

Hoci priemerný mesačný počet zamestnávateľov v roku 2012 medziročne narástol o 1,24 % (o 1 941), počet riadnych zamestnaní s pravidelným príjmom klesol o 1,56 % (o 26 884). Čo sa týka riadnych zamestnaní s nepravidelným príjmom, tieto zaznamenali nárast o 23,94 % (o 8 528) a dohody o práci mimo pracovného pomeru o 2,74 % (o 16 615). Priemerný počet samostatne zárobkovo činných osôb narástol iba veľmi mierne (o 0,01 % t.j. o 51 osôb).

Celkovo v roku 2012 Sociálna poisťovňa evidovala v priemere za mesiac 2 606 047 poistných vzťahov, čo bolo o 1 691 menej poistných vzťahov ako v roku 2011 (0,06 %).

**Graf 2.2 Počet zamestnávateľov evidovaných v Sociálnej poisťovni v rokoch 2011 a 2012**

*Zdroj: Sociálna poisťovňa*

**Graf 2.3 Počet riadnych zamestnaní evidovaných v Sociálnej poisťovni v rokoch 2011 a 2012**

*Zdroj: Sociálna poisťovňa*

**Graf 2.4 Počet riadnych dohôd evidovaných v Sociálnej poisťovni v rokoch 2011 a 2012**

*Zdroj: Sociálna poisťovňa*

**Graf 2.5 Počet samostatne zárobkovo činných osôb evidovaných v Sociálnej poisťovni v rokoch 2011 a 2012**

*Zdroj: Sociálna poisťovňa*

###### Vývoj nezamestnanosti

Podobne ako zamestnanosť aj nezamestnanosť možno sledovať na základe viacerých štatistík, ktoré sa konceptuálne odlišujú. *Výberové zisťovanie pracovných síl* realizované v domácnostiach zachytáva nezamestnaných ako osoby vo veku od 15 rokov, ktoré súčasne spĺňajú nasledujúce tri podmienky: 1. v referenčnom týždni nemali žiadnu platenú prácu; 2. v posledných štyroch týždňoch si aktívne hľadali prácu alebo si prácu našli a do zamestnania nastúpia najneskôr do 3 mesiacov a zároveň 3. sú schopné nastúpiť do práce najneskôr do dvoch týždňov.

*Meranie nezamestnanosti na základe evidencie úradov práce* sa významne odlišuje od merania nezamestnanosti na základe výberového zisťovania pracovných síl, zachytáva odlišnú populáciu z dôvodu rozdielnej definície nezamestnaného, závisí od motivácie evidovať sa ako aj od legislatívnych podmienok evidencie. Hoci nie je vhodné pre medzinárodné porovnávanie, poskytuje presné administratívne údaje, ktorých vykazovanie je možné na mesačnej báze a na najnižšej administratívno-územnej úrovni.

* + - 1. Nezamestnanosť podľa výberového zisťovania pracovných síl

V priemere za rok 2012 sa **počet nezamestnaných** **v SR** medziročne zvýšil o 12,9 tis. osôb, resp. o 3,5 % na 377,5 tis. osôb. **Priemerná miera nezamestnanosti** dosiahla úroveň 14,0 % (u mužov 13,5 % a u žien 14,5 %) a medziročne vzrástla o 0,4 p. b. (u mužov poklesla o 0,1 p. b. a u žien vzrástla o 0,9 p. b).

Medziročný rast počtu nezamestnaných v SR v roku 2012 bol intenzívnejší u žien. Počet nezamestnaných žien sa medziročne zvýšil o 7,9 %, resp. o 12,7 tis. osôb. Na druhej strane počet nezamestnaných mužov za rovnaké obdobie vzrástol o 0,1 %, resp. o 0,2 tis. osôb.

Uvedený vývoj sa premietol v zvýšení rozdielu medzi úrovňou miery nezamestnanosti mužov a žien, ktorý dosiahol 1,0 p. b. (v roku 2011 bola úroveň miery nezamestnanosti u oboch pohlaví rovnaká 13,6 %).

Špecifická **miera nezamestnanosti** **mladých** ľudí vo veku 15-24 rokov sa medziročne zvýšila o 0,6 p. b. na 34,0 %. Miera nezamestnanosti mladých mužov (35,0 %) bola medziročne vyššia o 1,8 p. b. Naopak, miera nezamestnanosti mladých žien (32,5 %) medziročne poklesla o 1,3 p. b.

Špecifická **miera nezamestnanosti** **starších** osôb (vo veku 55-64 rokov) sa medziročne zvýšila o 1,1 p. b. na 11,2 % (u mužov o 0,3 p. b. na 11,0 % a u žien o 2,5 p. b. na 11,6 %).

**Z hľadiska** **vzdelania** najvyššiu mieru nezamestnanosti mali osoby so základným vzdelaním, ktorá trojnásobne prevyšovala mieru celkovej nezamestnanosti a naopak, najnižšia bola u osôb s vysokoškolským vzdelaním, ktorá predstavovala približne polovicu z miery celkovej nezamestnanosti (príloha ku kapitole 2, tab. č. 2).

V roku 2012 počet nezamestnaných vzrástol medziročne vo všetkých **krajoch** (s výnimkou Bratislavského kraja) v rozsahu od 0,6 % (Žilinský kraj) do 8,7 % (Trnavský kraj). Na celkovom počte nezamestnaných v SR sa v najväčšej miere podieľali kraje východného Slovenska (Košický a Prešovský) a juhu stredného Slovenska (Banskobystrický), ktoré súčasne vykázali aj najvyššiu úroveň miery nezamestnanosti.

Naďalej pretrvávali výrazné **regionálne rozdiely** v úrovni miery nezamestnanosti. Miera nezamestnanosti pod priemerom SR bola v štyroch krajoch (Bratislavskom, Trnavskom, Trenčianskom a v Nitrianskom), mierne nad priemerom SR bola miera nezamestnanosti v Žilinskom kraji. Košický, Prešovský a Banskobystrický kraj aj v roku 2012 vykazovali vysoko nadpriemernú úroveň miery nezamestnanosti.

Pokiaľ ide o vývoj miery nezamestnanosti, zvýšila sa s výnimkou Bratislavského kraja vo všetkých krajoch. Tento medziročný vývoj sa premietol aj vo zvýšení rozdielu medzi krajmi s najvyššou a najnižšou mierou nezamestnanosti (z 13,9 p. b. v roku 2011 na 14,1 p. b. v roku 2012).

Tabuľka 2.10 Nezamestnanosť podľa výberového zisťovania pracovných síl (priemer za rok)

|  |  |  |  |  |  |
| --- | --- | --- | --- | --- | --- |
| **Kraj** | **Nezamestnaní** | | | **Miera nezamestnanosti** | |
| **2012**  **(tis. osôb)** | **Podiel**  **na SR (v %)** | **index**  **2012/2011** | **2012**  **( %)** | **zmena oproti**  **2011 (v p. b.)** |
| **Spolu SR** | **377,5** | **100** | **103,5** | **14,0** | **0,4** |
| v tom |  |  |  |  |  |
| Bratislavský | 19,0 | 5,0 | 99,5 | 5,6 | -0,1 |
| Trnavský | 33,7 | 8,9 | 108,7 | 11,4 | 0,8 |
| Trenčiansky | 26,2 | 6,9 | 102,7 | 9,0 | 0,9 |
| Nitriansky | 45,9 | 12,2 | 107,5 | 13,3 | 0,8 |
| Žilinský | 48,0 | 12,7 | 100,6 | 14,3 | 0,0 |
| Banskobystrický | 61,0 | 16,2 | 104,3 | 18,0 | 0,5 |
| Prešovský | 70,0 | 18,5 | 103,1 | 18,3 | 0,5 |
| Košický | 73,9 | 19,6 | 102,2 | 19,7 | 0,1 |

Zdroj: ŠÚ SR, VZPS

Údaje sú prepočítané na obyvateľstvo k. 1.1.2012 podľa Sčítania obyvateľov, domov a bytov 2011, indexy sú počítané z porovnateľných údajov.

Celkovú situáciu v nezamestnanosti ovplyvnila skutočnosť, že 63,8 % nezamestnaných bolo bez práce viac ako 1 rok i napriek tomu, že ich absolútny počet sa medziročne zvýšil . Problémom je predovšetkým veľmi dlhodobá nezamestnanosť (nezamestnaní viac ako 2 roky). Počet osôb, ktoré boli nezamestnané viac ako 2 roky, medziročne vzrástol o 7,2 % a tieto osoby sa podieľali 70,8 % na celkovej dlhodobej nezamestnanosti (nezamestnaní viac ako rok).

Tabuľka 2.11 Nezamestnanosť podľa dĺžky trvania nezamestnanosti v roku 2012   
(priemer za rok)

|  |  |  |  |
| --- | --- | --- | --- |
| **Trvanie nezamestnanosti** | **Počet nezamestnaných**  **(v tis. osôb)** | **Podiel z celkového počtu nezamestnaných (v %)** | **Index**  **2012/2011** |
| **Spolu** | **377,5** | **100** | **103,5** |
| v tom: |  |  |  |
| do 1 mesiaca | 25,1 | 6,6 | 117,3 |
| od 1 mesiaca do 3 mesiacov | 24,8 | 6,6 | 107,9 |
| od 3 mesiace do 6 mesiacov | 31,8 | 8,4 | 101,3 |
| od 6 mesiacov do 1 roka | 55,2 | 14,6 | 100,0 |
| od 1 roka spolu | 240,7 | 63,8 | 103,1 |
| od 1do 2 rokov | 70,3 | 18,6 | 94,5 |
| viac ako 2 roky | 170,4 | 45,2 | 107,2 |

Zdroj: ŠÚ SR, VZPS

Údaje sú prepočítané na obyvateľstvo k. 1.1.2012 podľa Sčítania obyvateľov, domov a bytov 2011, indexy sú počítané z porovnateľných údajov.

Z hľadiska nezamestnanosti podľa dĺžky jej trvania v roku 2012 v porovnaní s rokom 2011 sa počet nezamestnaných zvýšil najmä v skupine nezamestnaných do 6 mesiacov a v skupine nezamestnaných viac ako 2 roky.

* + - 1. Nezamestnanosť podľa evidencie úradov práce, sociálnych vecí a rodiny

Napriek konceptuálnym rozdielom evidovaná nezamestnanosť v roku 2012 kopírovala vývoj nezamestnanosti podľa VZPS, pričom ju prevyšovala v priemere o 7,5 %. Počet disponibilných uchádzačov o zamestnanie bol na druhej strane nižší ako počet nezamestnaných podľa VZPS, preto aj miera evidovanej nezamestnanosti, ktorá je počítaná z disponibilných uchádzačov o zamestnanie bola nižšia ako miera nezamestnanosti podľa VZPS (viď graf č. 2.1). Podľa vývoja možno konštatovať, že napriek postupnému oživeniu ekonomiky trh práce v SR bol aj v roku 2012 naďalej negatívne ovplyvnený dôsledkami hospodárskej krízy.

Tabuľka 2.12 Porovnanie mier nezamestnanosti (priemer za štvrťrok)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Ukazovateľ** | **I. Q 2011** | **II. Q 2011** | **III. Q 2011** | **IV. Q 2011** | **I. Q 2012** | **II. Q 2012** | **III. Q 2012** | **IV. Q 2012** |
| Počet evidovaných nezamestnaných v tis. osobách | 393,2 | 382,5 | 387,0 | 394,3 | 409,7 | 395,3 | 400,0 | 418,6 |
| Miera evidovanej nezamestnanosti v % | 13,1 | 12,9 | 13,2 | 13,4 | 13,7 | 13,3 | 13,3 | 14,0 |
| Počet nezamestnaných (VZPS) v tis. osobách | 372,2 | 353,2 | 354,6 | 378,5 | 380,3 | 368,0 | 371,3 | 390,4 |
| Miera nezamestnanosti (VZPS) v % | 13,9 | 13,2 | 13,2 | 14,0 | 14,1 | 13,6 | 13,7 | 14,4 |
| **Rozdiel evidovaná nezamestnanosť - nezamestnanosť VZPS** | | | | | | | | |
| Počet nezamestnaných v tis. | 17,6 | 26,0 | 29,2 | 12,5 | 29,4 | 27,3 | 28,7 | 28,2 |
| Miera nezamestnanosti  v p. b. | -0,8 | -0,2 | 0,1 | -0,6 | -0,4 | -0,3 | -0,4 | -0,4 |
| **Medziročné prírastky (rovnaké obdobie minulého roku = 100 %)** | | | | | | | | |
| Počet evidovaných nezamestnaných v % | -0,15 | 1,08 | 3,37 | 4,70 | 4,2 | 3,3 | 3,4 | 6,2 |
| Počet nezamestnaných (VZPS) v % | -8,6 | -9,0 | -7,5 | 0,3 | 2,2 | 4,2 | 4,7 | 3,1 |

Zdroj: ŠÚ SR, ÚPSVR

Graf 2.6 Porovnanie mier nezamestnanosti v období rokov 2011 a 2012

Zdroj: ŠÚ SR a ÚPSVR

Graf 2.7 Porovnanie počtu nezamestnaných v období rokov 2011 a 2012

Zdroj: ŠÚ SR a ÚPSVR

V roku 2012 bolo v SR priemerne evidovaných 405 889 UoZ, pričom v porovnaní s rokom 2011 ich počet vzrástol o 16 625 osôb, t. j. o 4,27 %. Rast nezamestnanosti tlmili najmä aktívne opatrenia na trhu práce vykonávané úradmi práce, aktivizácia poradenských služieb, rokovania zamerané na predchádzanie a utlmovanie dopadov prepúšťaní a hromadných prepúšťaní a nárast sezónnych prác v závislosti od poveternostných podmienok.

Graf 2.8 Vývoj počtu uchádzačov o zamestnanie v jednotlivých mesiacoch v  rokoch 2011 a 2012

Zdroj: ÚPSVR

Z celkového počtu UoZ bolo 197 642 žien (48,69 %), čo v porovnaní s rokom 2011, kedy ich bolo priemerne 188 304, predstavovalo nárast o 9 338, resp. o 4,96 %. Najvyšší podiel žien na celkových počtoch UoZ v roku 2012 bol v Trnavskom kraji (52,56 %), v ostatných krajoch sa podiel pohyboval v rozmedzí od 46,02 % (Prešovský kraj) do 51,8 % (Bratislavský kraj).

Graf 2.9 Vývoj stavov nezamestnaných žien v jednotlivých mesiacoch v rokoch 2011 a 2012

Zdroj: ÚPSVR

**Priemerný počet disponibilných UoZ** dosiahol v roku 2012 počet 367 126 osôb. V medziročnom porovnaní je to nárast o 16 167 osôb, t. j. o 4,61 % (350 959 UoZ v roku 2011).

**Graf 2.10 Vývoj počtu disponibilných uchádzačov o zamestnanie v jednotlivých mesiacoch v rokoch 2011 a 2012**

Zdroj: ÚPSVR

**Graf 2.11 Porovnanie priemerných stavov uchádzačov o zamestnanie v jednotlivých mesiacoch v rokoch 2011 a 2012**

Zdroj: ÚPSVR

**Miera evidovanej nezamestnanosti** dosiahla v priemere za rok 2012 úroveň 13,59 %, čo v porovnaní s rokom 2011 predstavuje medziročný nárast o 0,43 p. b. (v roku 2011 miera evidovanej nezamestnanosti dosiahla priemernú úroveň 13,16 %).

**Z regionálneho hľadiska** za rok 2012 najvyššia úroveň priemernej miery evidovanej nezamestnanosti bola zaznamenaná v Banskobystrickom kraji (19,6 %) a najnižšia v Bratislavskom kraji (5,37 %). Úroveň celoslovenského priemeru miery evidovanej nezamestnanosti okrem Banskobystrického kraja bola prekročená v Prešovskom kraji s ročným priemerom 19,51 %   
a v Košickom kraji s ročným priemerom 18,84 %. Medziročný nárast priemernej miery evidovanej nezamestnanosti bol zaznamenaný vo všetkých krajoch SR rozpätí od 0,18 p. b. (v Bratislavskom kraji) do 0,99 p. b. (v Prešovskom kraji). Vyšší medziročný nárast priemernej miery evidovanej nezamestnanosti ako priemer za SR (0,43 p. b.) bol zaznamenaný v štyroch krajoch: Trenčianskom   
( o 0,46 p. b.), Nitrianskom (o 0,48 p. b.), Prešovskom (o 0,99 p. b.) a Košickom (o 0,62 p. b.).

Graf 2.12 Priemerná miera evidovanej nezamestnanosti a počet UoZ v krajoch SR v roku 2012

Zdroj: ÚPSVR

**Miera nezamestnanosti vypočítaná z celkového počtu uchádzačov** o zamestnanie dosiahla v priemere za rok 2012 úroveň 15,02 %, čo predstavuje oproti roku 2011 nárast o 0,43 p. b. (14,59 % v roku 2011).

Graf 2.13 Priemerná miera evidovanej nezamestnanosti a počet UoZ v krajoch SR v roku 2012

Zdroj: ÚPSVR

**Priemerná dĺžka evidencie** UoZ sa v roku 2012 v porovnaní s rokom 2011 (13,93 mesiacov) zvýšila na 14,01 mesiaca.

**Štruktúra UoZ** **podľa vzdelania[[11]](#footnote-11)**sa v roku 2012 v porovnaní s rokom 2011 nezmenila a bola v prospech UoZ s vyšším stupňom vzdelania. Najpočetnejšiu skupinu s počtom 129 833 a s podielom 31,98 % tvorili vyučení UoZ. Druhú najpočetnejšiu skupinu tvorili s počtom 98 639 osôb a podielom 24,3 % osoby so základným vzdelaním. Najmenšie zastúpenie s počtom 464 osôb mali osoby s vedeckým vzdelaním. Vzdelanostná štruktúra UoZ - žien sa odlišovala od celkovej vzdelanostnej štruktúry UoZ, medzi ženami prevažovalo stredné a stredné odborné vzdelanie s maturitou (59 745 osôb; 29,21 %), nasledovalo základné a nedokončené základné vzdelanie (59 198 osôb; 28,94 %) a vyučenie (54 102 osôb; 22,45 %).

**Z regionálneho hľadiska** najviac UoZ so základným alebo neukončeným základným vzdelaním bolo v Košickom (36,53 %), Prešovskom (36,02 %) a v Banskobystrickom kraji (35,51 %). Najviac evidovaných UoZ vyučených a so stredným odborným vzdelaním bez maturity bolo v Žilinskom (39,0 %), Trenčianskom (38,16 %), Nitrianskom (36,92 %) a v Trnavskom kraji (35,86 %). V Brati­slavskom kraji sa na celkovom počte UoZ najviac podieľali (38,63 %) stredoškolsky vzdelané osoby, resp. osoby s úplným stredným odborným vzdelaním.

Graf 2.14 Podiel UoZ podľa stupňa vzdelania v krajoch SR v roku 2012

Zdroj: ÚPSVR

Z medziročného porovnania v rámci SR vyplýva, že v roku 2012 bol zaznamenaný nárast UoZ u osôb so stredným a vyšším vzdelaním. Pokles bol zaznamenaný u uchádzačov so základným vzdelaním (o 523 osôb) a u UoZ bez vzdelania (o 98 osôb).

Najvýraznejší medziročný nárast bol zaznamenaný u UoZ s učňovským vzdelaním vo všetkých krajoch v rozpätí od 91 osôb v Bratislavskom kraji po 1 094 osôb v Nitrianskom kraji.

Počet UoZ **z hľadiska** **vekovej štruktúry** prestal kopírovať obdobie pred hospodárskou krízou, kedy najpočetnejšiu skupinu tvorili staršie osoby. V roku 2012 najpočetnejšiu skupinu medzi UoZ tvorili osoby vo veku 15-24 rokov (77,0 tis. osôb). Ich podiel predstavoval 18,96 %. Druhou najpočetnejšou skupinou s počtom 54,2 tis. osôb a podielom 13,36 % boli UoZ vo veku 25-29 rokov, treťou skupinou s počtom 47,9 tis. osôb a podielom 11,81 % boli osoby vo veku 35-39 rokov. UoZ – žien bolo najviac vo vekovej skupine 20–24 ročných, 25–29 ročných a 35–39 ročných.

Tabuľka 2.13 Štruktúra uchádzačov o zamestnanie podľa veku v krajoch SR   
v roku 2012 (v %)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Územie  (kraje SR) | v tom | | | | | | | | |
| **15 - 24r.** | **25-29r.** | **30-34r.** | **35-39r.** | **40-44r.** | **45-49r.** | **50-54r.** | **55-59r.** | **nad 60r.** |
| Bratislavský | 16,36 | 15,06 | 13,63 | 12,15 | 9,26 | 9,71 | 10,75 | 12,58 | 2,10 |
| Trnavský | 19,39 | 13,23 | 11,76 | 11,93 | 9,48 | 10,27 | 11,47 | 11,26 | 1,32 |
| Trenčiansky | 19,71 | 13,02 | 10,86 | 10,47 | 9,43 | 11,07 | 12,53 | 12,01 | 1,65 |
| Nitriansky | 16,89 | 12,56 | 11,24 | 12,17 | 10,17 | 11,00 | 12,36 | 12,03 | 1,49 |
| Žilinský | 21,01 | 12,75 | 10,20 | 10,74 | 10,02 | 10,96 | 11,66 | 11,05 | 1,65 |
| Banskobystrický | 17,21 | 12,67 | 11,78 | 12,32 | 10,41 | 11,38 | 11,84 | 10,70 | 1,30 |
| Prešovský | 21,13 | 14,07 | 11,83 | 11,77 | 10,39 | 10,64 | 10,47 | 8,23 | 1,21 |
| Košický | 18,58 | 13,84 | 11,90 | 12,22 | 10,54 | 11,08 | 11,19 | 9,17 | 1,39 |
| *Slovensko* | 18,96 | 13,36 | 11,59 | 11,81 | 10,15 | 10,89 | 11,46 | 10,35 | 1,43 |

Zdroj: ÚPSVR

Z **hľadiska dĺžky evidencie** UoZ sa situácia v roku 2012 nezmenila. Počet UoZ s dobou evidencie nad 12 mesiacov dosiahol priemerný stav 198 tis. osôb (48,8 %), v roku 2011 to bolo 187  tis. osôb (48,0%). Najväčší počet UoZ bol v evidencii do 3 mesiacov – 77,9 tis. osôb (19,2 %), od 4–6 mesiacov 58,7 tis. osôb (14,45 %). Z UoZ, ktorí sú v evidencii viac ako 12 mesiacov najvyšší podiel tvoria UoZ evidovaní 13-18 mesiacov (10,64 %). Medziročný pokles bol u UoZ v evidencii 19 - 36 mesiacov, ostatné skupiny zaznamenali nárast. Podrobnejšie údaje o UoZ, ktorí sú v evidencií nad 12 mesiacov, sú uvedené v podkapitole Znevýhodnení UoZ. Najvyšší počet UoZ žien ku koncu roka 2012 bol v skupine nad 48 mesiacov, a to 36 478 osôb (17,83 %), druhý najvyšší počet žien ku koncu sledovaného obdobia predstavovala skupina v evidencii od 4 - 6 mesiacov, a to 33 329 osôb (16,29 %). Počet žien v evidencii do 3 mesiacov dosiahol priemerný stav 31 522 osôb (15,14 %).

Tabuľka 2.14 Priemerný počet uchádzačov o zamestnanie podľa dĺžky evidencie v mesiacoch   
v roku 2012 podľa regiónov SR (v osobách)

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Územie** | **UoZ spolu** | **do 3** | **4-6** | **7-9** | **10-12** | **13-18** | **19-24** | **25-30** | **31-36** | **37-42** | **43-48** | **nad 48** |
| **(kraje SR)** |
| **Bratislavský** | 20 268 | 5 901 | 4 265 | 2 595 | 1 839 | 2 165 | 1 181 | 779 | 547 | 387 | 223 | 436 |
| **Trnavský** | 29 140 | 7 419 | 5 276 | 3 321 | 2 488 | 3 270 | 1 930 | 1 321 | 1 054 | 937 | 627 | 1 537 |
| **Trenčiansky** | 33 691 | 8 136 | 5 818 | 3 772 | 2 755 | 3 641 | 2 255 | 1 669 | 1 384 | 1 264 | 808 | 2 150 |
| **Nitriansky** | 51 413 | 10 594 | 7 946 | 5 322 | 4 156 | 5 715 | 3 654 | 2 709 | 2 309 | 2 172 | 1 528 | 5 260 |
| **Žilinský** | 43 284 | 9 862 | 7 334 | 4 831 | 3 626 | 4 900 | 2 952 | 2 045 | 1 615 | 1 487 | 1 041 | 3 592 |
| **Banskobystrický** | 68 499 | 10 556 | 8 283 | 5 814 | 4 667 | 6 573 | 4 430 | 3 626 | 3 256 | 3 369 | 2 756 | 15 218 |
| **Prešovský** | 84 050 | 13 623 | 10 558 | 7 706 | 6 172 | 8 789 | 5 868 | 4 658 | 4 035 | 4 032 | 3 243 | 15 317 |
| **Košický** | 75 544 | 11 887 | 9 186 | 6 687 | 5 428 | 8 136 | 5 665 | 4 330 | 3 485 | 3 424 | 2 874 | 14 443 |
| **Slovensko** | **405 889** | **77 978** | **58 665** | **40 047** | **31 131** | **43 190** | **27 933** | **21 136** | **17 684** | **17 071** | **13 098** | **57 954** |

Zdroj: ÚPSVR

V roku 2012 bolo na úradoch práce nahlásených5 493 **voľných pracovných miest** (VPM) na trhu práce. **Z pohľadu dopytu podľa ukončeného vzdelania** bolo v roku 2012 najviac voľných pracovných miest požadujúcich učňovské vzdelanie (2 631 VPM, t. j. 47,9 %) a úplné stredné odborné vzdelanie (568 VPM, t. j. 10,3 %). S najnižším počtom (10 VPM) boli k dispozícii miesta pre UoZ s vedeckou klasifikáciou a miesta pre UoZ bez vzdelania (22 VPM).

Graf 2.15 Podiel VPM v roku 2012 poľa požiadaviek na vzdelanie

*Zdroj: ÚPSVR; Stupeň vzdelania je definovaný v poznámke pod čiarou pod číslom 11*

**Z regionálneho hľadiska** bolo najviac VPM pre UoZ s ukončeným učňovským vzdelaním v Bratislavskom kraji (425 VPM) a najmenej v Banskobystrickom kraji (189 VPM). Najvyšší počet VPM pre UoZ s úplným stredným vzdelaním na SOŠ bol v Bratislavskom kraji (176 VPM) a najmenej   
v Košickom kraji (42 VPM).

**Podľa KZAM[[12]](#footnote-12)** bolo v roku 2012 v priemere za mesiac na úrady práce nahlásených najviac **voľných pracovných miest** pre remeselníkov a kvalifikovaných výrobcov, spracovateľov (1 362 VPM, t. j. 24,8 %), pre technických, zdravotníckych a pedagogických zamestnancov (1 019 VPM, t. j. 18,5 %) a pre zamestnancov v obsluhe strojov a zariadení (962 VPM, t. j. 17,5 %). Najnižší počet voľných miest bol nahlásený pre príslušníkov armády ako profesionálnych vojakov (1 VPM v priemere za mesiac) a pre kvalifikovaných robotníkov v poľnohospodárstve a lesníctve (47 VPM, t. j. 0,9 %).

Graf 2.16 Podiel VPM v roku 2012 podľa KZAM

Zdroj: ÚPSVR

Z regionálneho hľadiska bolo v roku 2012 v priemere za mesiac najviac voľných pracovných miest pre remeselníkov a kvalifikovaných výrobcov, spracovateľov v Prešovskom kraji (313 VPM) a najmenej v Košickom kraji (79 VPM). Najviac VPM pre technických, zdravotníckych a pedagogických zamestnancov bolo v priemere v Bratislavskom kraji (376 VPM) a najmenej v Prešovskom kraji (67 VPM). Najviac VPM pre zamestnancov v obsluhe strojov a zariadení bolo v priemere v Bratislavskom a Trnavskom kraji (176 VPM) najmenej v Banskobystrickom kraji (56 VPM).

Znevýhodnení uchádzači o zamestnanie

Najpočetnejšou skupinou znevýhodnených UoZ sú **dlhodobo nezamestnaní občania** vedení   
v evidencii UoZ najmenej 12 mesiacov. Na trhu práce majú sťažené uplatnenie z dôvodu, že dlhodobou evidenciou postupne strácajú odborné vedomosti, pracovné zručnosti a pracovné návyky. Do tejto kategórie patria ťažko umiestniteľné osoby s nízkou vzdelanostnou úrovňou a bez kvalifikácie. Kategórie znevýhodnených UoZ sú definované v § 8 ods. 1 zákona o službách zamestnanosti.

Graf 2.17 Vývoj stavov UoZ nad 12 mesiacov v SR

Zdroj: ÚPSVR

V roku 2012 bolo v evidencii UoZ v priemere  198 068 dlhodobo nezamestnaných osôb. Ich absolútny počet v porovnaní s rokom 2011 vzrástol o 11 041 osôb. Podiel dlhodobo nezamestnaných osôb na celkovom počte UoZ v roku 2012 predstavoval v priemere 48,8 %, čo v porovnaní s rokom 2011 (48,0 %) bol nárast o 0,8 p. b.“

Graf 2.18 Podiel UoZ nad 12 mesiacov na celkových počtoch (v %)

Zdroj: ÚPSVR

Z celkového počtu UoZ nad 12 mesiacov bolo v roku 2012 v priemere na Slovensku najviac nezamestnaných vo vekovej kategórii od 50 - 54 rokov – 27 797 osôb (14,03 %). Druhou najpočetnejšiu skupinou boli UoZ vo vekovej skupine od 45 do 49 rokov, ktorá tvorila podiel 12,98 % zo všetkých UoZ nad 12 mesiacov (25 705 osôb).

Tabuľka 2.15 Uchádzači o zamestnanie podľa veku v evidencii UoZ   
nad 12 mesiacov v roku 2012 (v osobách)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **vek** | **15-24** | **25-29** | **30-34** | **35-39** | **40-44** | **45-49** | **50-54** | **55-59** | **60 a viac** | **SPOLU** |
| SR | 23 499 | 21 674 | 22 461 | 25 226 | 23 021 | 25 705 | 27 797 | 25 528 | 3 158 | 198 068 |

Zdroj: ÚPSVR

Z hľadiska vzdelania sa najviac na dlhodobej nezamestnanosti podieľali UoZ so základným vzdelaním a bez vzdelania, ktorých v roku 2012 bolo v priemere 77 198, čo predstavovalo 38,98 % zo všetkých UoZ evidovaných nad 12 mesiacov v roku 2012. Druhý najvyšší podiel tvorili UoZ s učňovským vzdelaním bez maturity (64 558 osôb), čo predstavovalo podiel 32,59 %.

Tabuľka 2.16 Uchádzači o zamestnanie podľa stupňa dosiahnutého vzdelania, vedení v evidencii UoZ nad 12 mesiacov v roku 2012 (v osobách)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **stupeň vzdelania** | **0** | **1** | **2** | **3** | **4** | **5** | **6** | **7** | **8** | **9** | **SPOLU** |
| SR | 13 628 | 63 570 | 64 558 | 747 | 16 148 | 5 341 | 23 913 | 2 175 | 7 505 | 127 | 198 068 |

Zdroj: ÚPSVR

V roku 2012 bolo priemerne mesačne evidovaných 94 517 UoZ **starších ako 50 rokov**. V porovnaní s rokom 2011 (95 598 priemerne mesačne UoZ starších ako 50 rokov) to predstavovalo pokles o 1 081 osôb (1,13 %).

Na celkovom počte UoZ predstavoval podiel UoZ starších ako 50 rokov 23,29 %, čo bol v porovnaní s rokom 2011 (24,56 %) pokles o 1,27 p. b.

Priemerný mesačný počet UoZ z radov **absolventov škôl** v roku 2012 v porovnaní s rokom 2011 poklesol o 499 osôb na 28 599 osôb. Podiel na celkovom priemernom počte UoZ sa v porovnaní s rokom 2011 poklesol (o 0,88 p. b. z 7,5 % v roku 2011 na 7,0 % v roku 2011).

Vývoj počtu UoZ z radov absolventov škôl býva ovplyvnený najmä prítokom absolventov do evidencie v súlade s harmonogramom školského roka na stredných a vysokých školách. Prítok absolventov dosahuje spravidla maximá v septembri daného roka, kedy po ukončení prázdnin prichádzajú do evidencie absolventi stredných škôl a učilíšť. Ďalší vysoký prítok býva v júni a v máji kvôli prílevu absolventov vysokých škôl. Odtok je výraznejší v septembri, a to kvôli nástupu časti absolventov na sústavnú prípravu na povolanie.

Z hľadiska vzdelanostnej štruktúry prišlo ku konca roka 2012 do evidencie UoZ najviac absolventov zo stredných odborných škôl v počte 9 667 (36,8 % zo všetkých nezamestnaných absolventov) a zo stredných odborných učilíšť s maturitou v počte 7 116 osôb (27,1 %). Najmenej nezamestnaných absolventov bolo z gymnázií, v počte 1 815 osôb (6,9 %) (príloha ku kapitole 2, tab. č. 3).

V roku 2012 bolo v priemere v evidencii 3 242 UoZ **mladistvých** (do 18 rokov), čo v porovnaní s predchádzajúcim rokom (3 399) bol pokles o 157 osôb. Ich podiel na celkovom priemernom počte UoZ v porovnaní s rokom 2011 poklesol o 0,1 p.b.

V roku 2012 bolo v evidencii v priemere 13 865 **občanov so zdravotným postihnutím** a ich počet medziročne vzrástol o 1 468 osôb. Podiel UoZ so zdravotným postihnutím na celkovom počte UoZ v roku 2012 predstavoval 3,42 %, pričom v porovnaní s predchádzajúcim rokom poklesol o 0,23 p. b.

Graf 2.19 Priemerné stavy znevýhodnených uchádzačov o zamestnanie v rokoch 2011 a 2012

Zdroj: ÚPSVR

Tabuľka 2.17 Podiel znevýhodnených skupín uchádzačov o zamestnanie   
na celkovom počte uchádzačov o zamestnanie (v %)

|  |  |  |  |
| --- | --- | --- | --- |
| **Znevýhodnení uchádzači o zamestnanie** | **2011** | **2012** | **medziročný rast/pokles**  **( p. b.)** |
| UoZ nad 12 mesiacov | 48,0 | 48,8 | 0,8 |
| Absolventi škôl | 7,5 | 7,0 | -0,5 |
| UoZ so zdravotným postihnutím | 3,2 | 3,4 | 0,2 |
| Mladiství | 0,9 | 0,8 | -0,1 |
| UoZ starší ako 50 rokov | 24,6 | 23,3 | -1,3 |

Zdroj: ÚPSVR

###### Aktívne opatrenia na trhu práce

Aktívne opatrenia na trhu práce, ktorých implementácia je v kompetencií ÚPSVR a úradov práce, pozitívne vplývali na trh práce a tlmili rast nezamestnanosti.

* + - 1. Vyhodnotenie zmien právnych predpisov v oblasti služieb zamestnanosti v roku 2012

Zákon o službách zamestnanosti

Opatrenia APTP boli v roku 2012 zamerané na zvyšovanie zamestnanosti, zmiernenie regionálnych rozdielov, znižovanie dlhodobej nezamestnanosti a s tým spojenú podporu tvorby nových pracovných miest ako najúčinnejšieho prostriedku na zabezpečenie rastu príjmov obyvateľstva. Pre uchádzačov o zamestnanie boli prijaté opatrenia s cieľom podporiť motiváciu zamestnávateľov pri vytváraní nových pracovných miest.

**Aktívne opatrenia na trhu práce** (AOTP) v hodnotenom období boli realizované najmä uplatňovaním zákona č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov (zákon o službách zamestnanosti), ktorý bol novelizovaný zákonom č. 468/2011, ktorým sa dopĺňa zákon č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďalšie zákony v znení neskorších predpisov a ktorým sa menia a dopĺňajú niektoré zákony s účinnosťou od 1. januára 2012. Uvedenou zmenou:

* došlo k zrušeniu maximálnej dĺžky obdobia poskytovania príspevku na podporu zamestnanosti na realizáciu opatrení na ochranu pred povodňami a na riešenie následkov mimoriadnej situácie podľa § 50j pre uchádzačov o zamestnanie, ktorí sú prijatí do pracovného pomeru na vykonávanie prác súvisiacich s týmito opatreniami,
* sa normatívnym spôsobom určilo, a to s cieľom zapojenia sa čo najväčšieho počtu uchádzačov o zamestnanie z oblastí najviac postihnutých nezamestnanosťou, obdobie poskytovania príspevku podľa § 50j v okresoch s priemernou mierou evidovanej nezamestnanosti vyššou ako 25 % , a to najviac počas šiestich kalendárnych mesiacov iba pre zamestnávateľa, ktorým je obec alebo právnická osoba, ktorej zakladateľom alebo zriaďovateľom je obec.
  + - 1. AOTP na podporu zamestnateľnosti a zvyšovanie zamestnanosti a ich uplatňovanie v roku 2012

Podľa zákona o službách zamestnanosti boli v roku 2012 zamestnávateľom a UoZ, záujemcom o zamestnanie (ZoZ), a zamestnancom za účelom ich umiestnenia a udržania na trhu práce zabezpečené tieto aktívne opatrenia na trhu práce:

a) podpora zvyšovania zamestnateľnosti uchádzačov o zamestnanie a záujemcov o zamestnanie

* informačné a poradenské služby (§ 42)
* odborné poradenské služby (§ 43)
* vzdelávanie a príprava pre trh práce uchádzača o zamestnanie a záujemcu o zamestnanie (§ 46)
* dávka počas vzdelávania prípravy pre trh práce a počas prípravy na pracovné uplatnenie občana so zdravotným postihnutím (§ 48b)
* príspevok na zapracovanie znevýhodneného uchádzača o zamestnanie (§ 49a)
* príspevok na vykonávanie absolventskej praxe (§ 51)
* príspevok na aktivačnú činnosť formou menších obecných služieb pre obec alebo formou menších služieb pre samosprávny kraj(§ 52)
* príspevok na aktivačnú činnosť formou dobrovoľníckej služby (§ 52a)
* príprava na pracovné uplatnenie občana so zdravotným postihnutím (§ 55a)

b) podpora zamestnanosti, vytvárania a udržania pracovných miest

* sprostredkovanie zamestnania (§ 32)
* vzdelávanie a príprava pre trh práce zamestnanca (§ 47)
* príspevok na samostatnú zárobkovú činnosť (§ 49)
* príspevok na zamestnávanie znevýhodneného uchádzača o zamestnanie (§ 50)
* príspevok na podporu udržania v zamestnaní zamestnancov s nízkymi mzdami (§ 50a)
* príspevok na podporu vytvárania a udržania pracovných miest v sociálnom podniku (§ 50c)
* príspevok na podporu zamestnanosti na realizáciu opatrení na ochranu pred povodňami a na riešenie následkov mimoriadnej situácie (§ 50j)
* príspevok na dochádzku za prácou (§ 53)
* príspevok na presťahovanie za prácou (§ 53a)
* príspevok na dopravu do zamestnania (§ 53b)
* príspevok na vytvorenie nového pracovného miesta (§ 53d)
* pilotné projekty (§ 54)
* príspevok na zriadenie chránenej dielne a chráneného pracoviska (§ 56)
* príspevok na udržanie občana so zdravotným postihnutím v zamestnaní (§ 56a)
* príspevok občanovi so zdravotným postihnutím na prevádzkovanie alebo vykonávanie samostatnej zárobkovej činnosti (§ 57)
* príspevok na obnovu alebo technické zhodnotenie hmotného majetku chránenej dielne alebo chráneného pracoviska (§ 57a)
* príspevok na činnosť pracovného asistenta (§ 59)
* príspevok na úhradu prevádzkových nákladov chránenej dielne alebo chráneného pracoviska a na úhradu nákladov na dopravu zamestnancov (§ 60)

AOTP v zmysle zákona o službách zamestnanosti boli realizované ÚPSVR a úradmi práce a kontinuálne prechádzali z roku 2011 do roku 2012, avšak pri mesačnom sledovaní realizácie AOTP možno u niektorých nástrojov pozorovať ich výrazne sezónny charakter.

Väčšina z AOTP sa realizovala prostredníctvom národných projektov, ktoré sú financované zo zdrojov Európskeho sociálneho fondu a spolufinancované zo zdrojov štátneho rozpočtu. V roku 2012 bolo podporených celkovo viac ako 94 tis. subjektov cieľovej skupiny (UoZ, ZoZ, resp. zamestnancov/pracovných miest) v celkovej sume dohodnutých finančných prostriedkov vo výške viac ako 136 mil. €. Prehľad o uplatňovaní jednotlivých AOTP v roku 2012 je uvedený v prílohe ku kapitole 2 - Prehľad realizácie aktívnych opatrení na trhu práce a v tab. č. 4 a 5.

* 1. Mzdy a pracovné podmienky

Vyhodnotenie zmien právnych predpisov v roku 2012 v oblastimiezd a pracovných podmienok

1. **Minimálna mzda**

**Zákon č. 663/2007 Z. z. o minimálnej mzde** v znení neskorších predpisov o minimálnej mzde v roku 2012 nebol novelizovaný[[13]](#footnote-13). S účinnosťou **od 1. januára 2012** vláda Slovenskej republiky ustanovila nariadením vlády SR č. **343/2011 Z. z.** sumu minimálnej mzdy na **327,20 € za mesiac** pre zamestnanca odmeňovaného mesačnou mzdou a **1,880 € za hodinu** odpracovanú zamestnancom pre ostatných zamestnancov. Zvýšenie sumy mesačnej minimálnej mzdy oproti sume 317,00 € za mesiac, platnej v roku 2011 (nariadenie vlády SR č. 408/2010 Z. z.) predstavovalo **3,2 %[[14]](#footnote-14)**.

1. **Zákonník práce**

S účinnosťou od 1. septembra 2012 bol Zákonník práce novelizovaný zákonom **č. 251/2012 Z. z**. o energetike a o zmene a doplnení niektorých zákonov. Čiastkovou novelou sa umožnilo postupovať odlišne od ustanovení Zákonníka práce pri skončení pracovného pomeru výpoveďou alebo okamžitým skončením u zamestnancov, ktorí sú povinní zabezpečiť súlad podľa osobitného predpisu a zamestnancov pracujúcich v prevádzke, údržbe a rozvoji plynárenskej prepravnej siete, ktorí sú v priamej riadiacej pôsobnosti štatutárneho orgánu prevádzkovateľa plynárenskej prepravnej siete.

Ďalšie tri novely Zákonníka práce, prijaté v roku 2012, **nadobudli účinnosť 1. januára 2013**.

Cieľom novely vykonanej **článkom II zákona č. 252/2012 Z. z.**, ktorým sa mení a dopĺňa zákon č. 311/2001 Z. z. Zákonník práce v znení neskorších (táto novela Zákonníka práce bola chválená v Národnej rade Slovenskej republiky 10. augusta 2012) bolo spresniť, koho je možné považovať za študenta na účely dohody o brigádnickej práci študenta (fyzická osoba, ktorá má štatút žiaka strednej školy alebo štatút študenta dennej formy vysokoškolského štúdia podľa osobitného predpisu) a určila sa horná veková hranica (26 rokov veku), dokedy môže študent vykonávať prácu na základe tejto dohody.

Ďalšou novelou Zákonníka práce, vykonanou **článkom II zákona č. 345/2012 Z. z.** o niektorých opatreniach v miestnej štátnej správe a o zmene a doplnení niektorých zákonov (novela Zákonníka práce bola schválená v Národnej rade Slovenskej republiky dňa 18. októbra 2012), sa reagovalo na zrušenie niektorých krajských úradov.

Zásadné zmeny boli vykonané **zákonom č. 361/2012 Z. z.**, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov a ktorým sa menia a dopĺňajú niektoré zákony (novela Zákonníka práce bola schválená v Národnej rade Slovenskej republiky dňa 25. októbra 2012). Cieľom tejto novely Zákonníka práce bolo presadzovanie rovnováhy uplatňovania práv a im korešpondujúcich povinností medzi zamestnancom a zamestnávateľom, ako aj vytváranie dôstojných pracovných podmienok s osobitným dôrazom na prerokovanie týchto podmienok so sociálnymi partnermi.

*Konkrétne zmeny* v Zákonníku práce sa týkali spresnenia *definície závislej práce* (zníženie počtu definičných znakov) s cieľom minimalizovať využívanie iných foriem zamestnávania ako riadny pracovný pomer, ak práca má byť vykonávaná v pracovnoprávnom vzťahu, znížil sa rozsah a doba reťazenia pracovných pomerov uzavretých na určitú dobu, zaviedla sa participácia zástupcov zamestnancov pri skončení pracovného pomeru výpoveďou alebo okamžitým skončením pracovného pomeru zo strany zamestnávateľa, ustanovila sa zamestnávateľovi povinnosť poskytnúť zamestnancovi odstupné nielen v prípade skončenia pracovného pomeru dohodou, ale aj výpoveďou z organizačných dôvodov a zo zdravotných dôvodov; zamestnancovi tak vzniká právny nárok nielen na výpovednú dobu (ak nedôjde k dohode o skončení pracovného pomeru), ale aj na odstupné, ktoré je diferencované podľa odpracovaných rokov u zamestnávateľa.

Taktiež sa upravil *inštitút konta pracovného času* tak, aby bolo možné využiť vyrovnávacie obdobie dlhšie ako 12 mesiacov (maximálne 30 mesiacov) za podmienky dodržania maximálnej dĺžky pracovného času priemerného týždenného pracovného času 48 hodín v rámci 12 mesiacov, s možnosťou využiť konto pracovného času, ak nastanú vážne prekážky na strane zamestnávateľa, pre ktoré nemôže zamestnancovi prideľovať prácu, umožnilo sa zástupcom zamestnancov spolurozhodovanie o normách spotreby práce, zabezpečilo sa, aby sa na zamestnancov vyko­návajúcich prácu na základe dohôd o prácach vykonávaných mimo pracovného pomeru vzťahovali aj niektoré ustanovenia o pracovnom čase a minimálnej mzde.

Zabezpečila sa zásada, že Zákonník práce má stanovovať *minimá a maximá* a nemá umožniť odchylné dojednanie zamestnávateľa so zástupcami zamestnancov v neprospech zamestnancov, zrušila sa povinnosť odborovej organizácie preukazovať svoju reprezentatívnosť u zamestnávateľa, ktorá vyžaduje identifikovanie členov odborovej organizácie, pričom podľa Ústavy SR má každý právo na to, aby sa rozhodol, či zverejní alebo nezverejní svoje členstvo v odborovej organizácii, zrušila sa možnosť dojednania osobitnej dohody so zamestnaneckou radou a zamestnaneckým dôverníkom, ktorí nemajú právnu subjektivitu a spôsobilosť na právne úkony, zmenila sa právna úprava postavenia a pôsobnosti zástupcov zamestnancov na pracovisku tak, aby mohli lepšie vykonávať svoju činnosť (poskytovanie zákonom stanoveného rozsahu pracovného voľna na ich činnosť v prípade, ak nedôjde k dohode so zástupcami zamestnancov).

**c) Zákon č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“)**

V § 1 ods. 7 z predmetu zákona o odmeňovaní bol vypustený zamestnanec, ktorý je sestrou alebo pôrodnou asistentkou, avšak uznesením Ústavného súdu Slovenskej republiky č. 218/2012 Z. z. sp. zn. PL. ÚS 13/2012 z 11. júla 2012 bola od 31. júla 2012 pozastavená účinnosť § 1 ods. 7.

Podľa § 5 ods. 2 zákona o štátnom rozpočte na rok 2013 sa pedagogickým a odborným zamestnancom zvyšujú platové tarify o 5% s účinnosťou od 1. januára 2013 v prílohe č. 7 k zákonu o odmeňovaní.

**d) Zákon č. 552/2003 Z. z. o výkone práci vo verejnom záujme v znení neskorších predpisov (ďalej len „zákon č. 552/2003 Z. z.“)**

Zákonom č. 361/2012 Z. z. ktorým sa mení a dopĺňa zákon č. 311/2001 Z. z. Zákonník práce   
v znení neskorších predpisov a ktorým sa menia a dopĺňajú niektoré zmeny sa v zákone č. 552/2003   
Z. z. ustanovilo, že činnosť člena okrskovej volebnej komisie, zapisovateľa okrskovej volebnej komisie, člena okrskovej komisie pre referendum, zapisovateľa okrskovej komisie pre referendum, sčítacieho komisára a člena komisie obecného zastupiteľstva sa nevykonáva v pracovnoprávnom vzťahu. Taktiež bol zrušený § 13ba zákona č. 552/2003 Z. z., ktorým sa vylúčilo obmedzenie vzťahujúce sa na štatutárnych orgánov (ako aj na vedúcich zamestnancov v priamej riadiacej pôsobnosti štatutárneho orgánu u zamestnávateľa s viac ako 100 zamestnancami) z poberania niektorých výhod dohodnutých v podnikových kolektívnych zmluvách.

###### Mzdy

Priemernú mesačnú mzdu zamestnanca v hospodárstve SR vypočítava ŠÚ SR z údajov[[15]](#footnote-15), ktoré získava najmä zo štvrťročného podnikového výkazníctva. Systém štvrťročného a ročného podnikového výkazníctva je ťažiskovým nástrojom štátnej štatistiky práce a miezd. Poskytuje údaje o informácie o počte zamestnancov, odpracovaných hodinách, voľných pracovných miestach, priemerných nominálnych a reálnych mzdách. Z údajov o výške priemernej mesačnej nominálnej mzdy zamestnancov zverejnenej ŠÚ SR sa odvíjajú ďalšie významné ukazovatele sociálnej sféry.

V roku 2012 dosiahla **priemerná nominálna mesačná mzda** zamestnanca v hospodárstve SR[[16]](#footnote-16) podľa údajov ŠÚ SR hodnotu 805 €, ktorá sa v porovnaní s predchádzajúcim rokom zvýšila o 2,4 % (absolútne o 19 €). Tempo rastu nominálnych miezd sa oproti roku 2011 (2,2 %) mierne zrýchlilo, avšak stále bolo pod úrovňou rastu spotrebiteľských cien. Táto skutočnosť sa premietla vo vývoji reálnych miezd, ktoré zaznamenali pokles druhý rok po sebe. **Priemerná reálna mesačná mzda** zamestnanca v hospodárstve SR v roku 2012 sa medziročne znížila o 1,2 % (pred rokom o 1,6 %).

Graf 2.20 Vývoj priemernej mesačnej mzdy od roku 2000 (v %)

Zdroj: ŠÚ SR

Rovnako ako v predchádzajúcich rokoch, aj v roku 2012 v mzdovom vývoji pretrvávali výrazné regionálne rozdiely, keď v jednotlivých **krajoch** sa priemerná nominálna mesačná mzda pohybovala v rozpätí od 613 € (Prešovský kraj) do 1 029 € (Bratislavský kraj) s rozdielom 416 € (pred rokom 393 €). V Prešovskom kraji dosahovala priemerná nominálna mesačná mzda 59,6 % priemernej nominálnej mzdy Bratislavského kraja. Vyššia ako v priemere za celé hospodárstvo SR (805 €) bola len priemerná nominálna mesačná mzda v Bratislavskom kraji. Mzdová úroveň v ostatných krajoch bola pod priemerom SR.

Tempo rastu priemernej nominálnej mesačnej mzdy v roku 2012 sa v porovnaní s rokom 2011 zrýchlilo v Bratislavskom (z 1,0 % na 2,8 %), Trenčianskom (z 4,6 % na 5,4 %) a Banskobystrickom kraji (z 2,7 % na 3,5 %).

Graf 2.21 Rast priemernej nominálnej mesačnej mzdy v roku 2011 a 2012   
podľa krajov (v %)

Zdroj: ŠÚ SR

**Podľa odvetví** bola priemerná nominálna mesačná mzda vyššia ako celoslovenský priemer vo finančných a poisťovacích činnostiach, zdravotníctve a sociálnej pomoci, priemysle, informáciách a komunikácii, vzdelávaní a poľnohospodárstve. Najnižšiu priemernú nominálnu mesačnú mzdu mali zamestnanci v ubytovacích a stravovacích službách. Rozdiel medzi najlepšie a najhoršie plateným odvetvím tvoril 1 147 €.

V porovnaní s rokom 2011 vzrástla priemerná nominálna mesačná mzda v prevažujúcej časti odvetví. Najvyšší relatívny prírastok bol v finančných a poisťovacích činnostiach (7,3 %) a zdravotníctve a sociálnych službách (6,6 %) a. Priemerná nominálna mesačná mzda medziročne klesla v  administratívnych službách (9,8 %), a činnostiach v oblasti nehnuteľností (1,7 %).

Graf 2.22 Vývoj priemernej nominálnej mesačnej mzdy v roku 2011 a 2012 podľa odvetví (v %)



Zdroj: ŠÚ SR

**Podľa veľkosti podnikov** mali najvyššiu priemernú nominálnu mesačnú mzdu podniky s počtom zamestnancov 1 000 a viac. Priemernú nominálnu mesačnú mzdu, vyššiu ako celoslovenský priemer, dosiahli v kategórii veľkých podnikov aj podniky s 500 až 999 zamestnancami a 250 až 499 zamestnancami a stredné podniky s 50 až 249 zamestnancami. Najnižšiu priemernú nominálnu mesačnú mzdu mali živnostníci.

Oproti roku 2011 nominálne mzdy rástli dynamicky vo veľkých podnikoch (s výnimkou podnikov od 500 do 999 zamestnancov) a v stredných podnikoch. V kategórii malých podnikov výrazne klesli nominálne mzdy v podnikoch do 19 zamestnancov, kým subjekty s 20 až 49 zamestnancami zaznamenali najrýchlejší rast zo všetkých veľkostných kategórií.

Tabuľka 2.18 Priemerná nominálna mesačná mzda podľa veľkosti podnikov

|  |  |  |  |  |  |  |
| --- | --- | --- | --- | --- | --- | --- |
| **Počet zamestnancov** | **2011**  **(v €)** | **Indexy 2011/2010** | | **2012**  **(v €)** | **Indexy 2012/2011** | |
| **nominálna mzda** | **reálna mzda** | **nominálna mzda** | **reálna mzda** |
| 0 – 9 | 639 | 96,5 | 92,9 | **.** | **.** | **.** |
| 10 – 19 1) | 749 | 107,5 | 103,5 | 660 | 89,8 | 86,7 |
| 20 – 49 | 702 | 98,3 | 94,6 | 751 | 107,0 | 103,3 |
| 50 – 249 | 804 | 101,1 | 97,3 | 846 | 105,2 | 101,5 |
| 250 – 499 | 879 | 104,1 | 100,2 | 917 | 104,3 | 100,7 |
| 500 – 999 | 925 | 106,2 | 102,2 | 918 | 99,2 | 95,8 |
| 1 000 a viac | 979 | 101,8 | 98,0 | 1 040 | 106,2 | 102,5 |
| Živnostníci (odhad) | 594 | 102,9 | 99,0 | 587 | 98,8 | 95,4 |
| **Spolu** | **786** | **102,2** | **98,4** | **805** | **102,4** | **98,8** |

1) v roku 2012 podniky s 0-19 zamestnancami

Zdroj: ŠÚ SR, Štatistická správa o základných vývojových tendenciách v hospodárstve SR v 4. štvrťroku 2011, Štatistická správa o základných vývojových tendenciách v hospodárstve SR v 4. štvrťroku 2012

* + - 1. Priemerná mesačná hrubá mzda v podnikateľskej a nepodnikateľskej sfére

Systém štvrťročného a ročného štatistického výkazníctva v podnikoch poskytuje základné údaje o počtoch zamestnancov a celkových mzdách, neposkytuje však údaje v detailnejšom členení (napr. podľa zamestnaní, veku, praxe, vzdelania, pohlavia), ktoré sú potrebné pre monitorovanie ceny práce. Súčasťou mzdovej štatistiky je preto aj Informačný systém o cene práce (ISCP), ktorého gestorom je Ministerstvo práce, sociálnych vecí a rodiny SR, a ktorý zahŕňa aj pravidelné longitudinálne štvrťročné zisťovanie priemerných hodinových a mesačných zárobkov zamestnancov v detailnom členení.[[17]](#footnote-17) Kvôli odlišným zdrojom údajov sa priemerné mzdy zistené z ISCP do istej miery odlišujú od priemernej mzdy zistenej ŠÚ SR na základe výkazníctva.

Podľa výsledkov celoslovenského výberového zisťovania z Informačného systému o cene práce (ISCP) MPSVR SR bola v roku 2012 priemerná hrubá mesačná mzda v hospodárstve SR 878 €, z toho v podnikateľskej sfére 919 € a v nepodnikateľskej sfére 754 €.

**Najnižšiu priemernú hrubú mesačnú mzdu** v roku 2012 podľa dosiahnutého **stupňa vzdelania** mali zamestnanci so základným vzdelaním – 559 €. Mzda zamestnancov so základným vzdelaním dosiahla v podnikateľskej sfére hodnotu 602 € a v nepodnikateľskej sfére 421 €. ***Z pohľadu hlavných tried zamestnaní*** mali najnižšiu priemernú hrubú mesačnú mzdu pomocní a nekvalifikovaní zamestnanci – 481 € (v podnikateľskej sfére 521 € a v nepodnikateľskej sfére 401 €). Pri triedení ***podľa veku*** najnižšiu priemernú hrubú mesačnú mzdu mali zamestnanci do 20 rokov – 520 €   
(v podnikateľskej sfére 529 € a v nepodnikateľskej sfére 407 €). Z hľadiska **druhu vlastníctva**mali najnižšiu priemernú hrubú mesačnú mzdu zamestnanci v podnikoch, ktoré sú v družstevnom vlastníctve – 676 € (v podnikateľskej sfére zamestnanci družstevných organizácií 676 € a v nepodnikateľskej sfére zamestnanci združení, politických strán a cirkví 647 €). **Z regionálneho hľadiska** najnižšie priemerné mesačné hrubé mzdy poberali zamestnanci v Prešovskom kraji – 706 € (v podnikateľskej sfére v Prešovskom kraji 703 € a v nepodnikateľskej sfére v Nitrianskom kraji 707 €) (príloha ku kapitole 2, tab. č.9).

**Najvyššiu priemernú hrubú mesačnú mzdu** v roku 2012 pri zohľadnení dosiahnutého **stupňa vzdelania** mali zamestnanci s vysokoškolským vzdelaním III. stupňa – 1 324 €, čo predstavovalo   
150 % priemernej hrubej mesačnej mzdy v hospodárstve SR. Mzda zamestnancov s vysokoškolským vzdelaním III. stupňa dosiahla v podnikateľskej sfére hodnotu 2 179 € a v nepodnikateľskej sfére   
1 152 € (príloha ku kapitole 2, tab. č 6). Podľa **hlavných tried zamestnaní** dosiahli najvyššiu priemernú hrubú mesačnú mzdu zákonodarcovia, vedúci a riadiaci zamestnanci – 1 929 € (v podnikateľskej sfére 2 114 € a v nepodnikateľskej sfére 1 357 €) (príloha ku kapitole 2, tab. č.7). **Z hľadiska veku** dosiahli najvyššiu priemernú hrubú mesačnú mzdu zamestnanci vo veku od 30 do 34 rokov – 958 € (v podnikateľskej sfére vo veku od 35 do 39 rokov 1 013 € a v nepodnikateľskej sfére vo veku 60 a viac rokov 817 €). Pri triedení podľa **druhu** **vlastníctva** najvyššiu priemernú hrubú mesačnú mzdu mali zamestnanci spoločností s medzinárodným vlastníctvom s prevažujúcim verejným sektorom – 1 634€ (v podnikateľskej sfére 1 634 € u zamestnancov spoločností s medzinárodným vlastníctvom s prevažujúcim verejným sektorom a v nepodnikateľskej sfére u zamestnancov organizácií so štátnym vlastníctvom 874 €) (príloha ku kapitole 2, tab. č.8). **Z regionálneho hľadiska** najvyššie priemerné mesačné mzdy poberali zamestnanci v Bratislavskom kraji – 1 181 € (v podnikateľskej sfére 1 256 € a v nepodnikateľskej sfére 878 €) (príloha ku kapitole 2, tab. č. 9).

Z analýzy **podielu jednotlivých zložiek celkovej priemernej hrubej mesačnej mzdy** v roku 2012 (878 €) je zrejmé, že najvyšší podiel tvorila základná mzda (67 %). Ďalšou významnou zložkou priemernej hrubej mesačnej mzdy boli náhrady mzdy, ktoré predstavovali 12 % a tretiu najvyššiu zložku tvorili prémie a odmeny (11 %). Po odpočítaní poistného na zdravotné a sociálne poistenie a preddavkov na daň z príjmov fyzických osôb bola priemerná čistá mesačná mzda 684€, a jej podiel z hrubej mzdy bol 78 % (v roku 2011 to bolo 660 €) (príloha ku kapitole 2, tab. č. 10).

**Podľa rodového členenia** údajov o odmeňovaní priemerná hrubá mesačná mzda v roku 2012 mužov bola 994 € (v podnikateľskej sfére 1 016 € a v nepodnikateľskej sfére 851 €) a žien 756 €   
(v podnikateľskej sfére 779 € a v nepodnikateľskej sfére 717 €). Priemerná hrubá mesačná mzda žien teda predstavovala 76,0 % priemernej hrubej mesačnej mzdy mužov, a bola na rovnakej úrovni ako v roku 2011.

Zásadné rozdiely boli v príjmoch pri porovnaní podnikateľskej a nepodnikateľskej sféry vzhľadom na vzdelanie, a to tak u mužov, ako aj u žien. Pri obidvoch pohlaviach mzda u zamestnancov s vyšším vzdelaním rástla rýchlejšie v podnikateľskej sfére, pričom v podnikateľskej sfére boli pri všetkých úrovniach vzdelania mzdy vyššie.

**Podľa stupňa dosiahnutého vzdelania** v roku 2012 dosahovali najvyššiu priemernú mesačnú mzdu ženy pracujúce na plný úväzok s vysokoškolským vzdelaním III. stupňa v podnikateľskej sfére (1 566 €) a v nepodnikateľskej sfére (1 160 €). Muži s vysokoškolským vzdelaním III. stupňa poberali najvyššiu priemernú mesačnú mzdu v podnikateľskej sfére (2 454 €) i v nepodnikateľskej sfére (1 312 €). Najnižšie priemerné mesačné mzdy poberali zamestnanci v podnikateľskej aj nepodnikateľskej sfére so základným vzdelaním. Najväčšie rozdiely podľa vzdelania medzi podnikateľskou a nepodnikateľskou sférou sú v mzdách mužov s vysokoškolskou kvalifikáciou III. stupňa, kde tento rozdiel predstavoval až 1 133 €. Rozdiel medzi zárobkami žien v tejto kategórii bol 406 €.

Z pohľadu **hlavných tried KZAM** muži aj ženy pracujúci na plný úväzok zarábali v podnikateľskej aj nepodnikateľskej sfére v priemere najviac v triede KZAM 1 - zákonodarcovia, vedúci a riadiaci zamestnanci. Muži zarábali v priemere najmenej v triede KZAM 9 – pomocní a nekvalifikovaní zamestnanci (v podnikateľskej sfére 600 € a v nepodnikateľskej sfére 475 €). U žien boli v priemere najnižšie mzdy, rovnako ako u mužov, v triede KZAM 9 - pomocní a nekvalifikovaní zamestnanci (v podnikateľskej sfére 480 € a v nepodnikateľskej sfére 408 €) (príloha ku kapitole 2, tab. č.7).

V súlade s vyššie uvedenými výsledkami porovnávania zárobkov zamestnancov v podnikateľskej a nepodnikateľskej sfére vychádza už dlhodobo priaznivejší výsledok v prospech podnikateľskej sféry. Takmer vo všetkých triedeniach sú platy v podnikateľskej sfére vyššie. Podľa hlavných tried KZAM sú výnimkou len muži v triede KZAM 5 - prevádzkoví zamestnanci v službách a obchode, čoho dôvodom je zamestnanie hasič, ktoré sa nachádza v nepodnikateľskej sfére. Najväčšie rozdiely v platoch u mužov aj u žien sú u vedúcich, riadiacich zamestnancov. Muži v podnikateľskej sfére zarábajú o 165 € viac a ženy o 62 € viac ako v nepodnikateľskej sfére.

Z celkového počtu zamestnancov (1 050 052) vo výberovom súbore Informačného systému o cene práce v roku 2012, bez ohľadu na dĺžku pracovného úväzku, poberalo 65,09 % zamestnancov nižšiu mzdu ako zistený celorepublikový priemer 878 €. Priemerná hrubá mesačná mzda týchto zamestnancov bola 584 €. Z počtu zamestnancov pracujúcich na plný pracovný úväzok poberalo minimálnu mzdu 1,32 % zamestnancov (príloha ku kapitole 2, tab. č. 11 až 16).

###### Úplné náklady práce v SR

Podľa údajov Štatistického úradu SR (údaje sú v čase spracovania správy dostupné len za rok 2011) ročné **úplné náklady práce** v roku 2011 medziročne vzrástli o 4,3 % na 14 064 € na zamestnanca.

Z celkových nákladov práce v roku 2011 tvoril súhrn priamych nákladov 72,82 % a nepriamych nákladov 27,27 %, od ktorých sa odpočítavajú subvencie prijaté zamestnávateľom vo forme dotácií   
(- 0,09 %).

Tabuľka 2.19 Dynamika ročných nákladov práce v SR na zamestnanca (v €)

|  |  |  |  |  |  |  |  |
| --- | --- | --- | --- | --- | --- | --- | --- |
| **Druh nákladov** | **2005** | **2006** | **2007** | **2008** | **2009** | **2010** | **2011** |
| Náklady práce spolu  z toho náklady: | 10 175,4 | 10 899,0 | 11 867,9 | 12 812,7 | 13 104,6 | 13 482 | 14 064 |
| - priame | 7 437,9 | 7 964,6 | 8 672,5 | 9 319,9 | 9 516,0 | 9 858 | 10 242 |
| - nepriame | 2 741,9 | 2 940,3 | 3 201,0 | 3 497,4 | 3 597,7 | 3 650 | 3 835 |

Zdroj: ŠÚ SR, štatistické zisťovanie o úplných nákladoch práce

V roku 2011 zamestnávateľ vynaložil na svojho zamestnanca v priemere 1 172 € za mesiac, čo bolo o 48 € viac v porovnaní s predchádzajúcim rokom. Medziročné tempo rastu priemerných mesačných nákladov práce sa v roku 2011 v porovnaní s rokom 2010 zrýchlilo o 1,4 p.b.

V skupine **priamych nákladových položiek** v roku 2011 mali najväčšie zastúpenie mzdy, ktoré tvorili 63,86 % a náhrady mzdy 8,20 %, z čoho 6,58 % pripadalo na náhrady za dovolenku. V skupine priamych nákladov práce medziročne vzrástli mzdy o 4,1 %, z toho základné mzdy a platy o 3,4 %   
a prémie a odmeny o 0,4 %. Zo 748 € vyplatených na mzdy pripadlo na základnú (tarifnú) mzdu a plat za prácu 579 €, prémie a odmeny 95 €, príplatky a doplatky 48 €. Náhrady mzdy vzrástli o 3,8 % na 96 €, peňažné plnenia zo zisku po zdanení poklesli o 6,1 % a náhrady za pracovnú pohotovosť   
o 19,1 %

Medziročný nárast povinných príspevkov na sociálne poistenie o 6,1 % na úroveň 280 € a rast nepovinných príspevkov o 8,2 % sa prejavilo rastom nepriamych nákladov práce v roku 2011. Nepriame náklady dosiahli úroveň 320 €, pričom v porovnaní s predchádzajúcim rokom došlo k zrýchleniu ich rastu o 3,6 p. b. Z ostatných nepriamych nákladových zložiek najvýznamnejšiu položku tvorili sociálne výhody, ktoré poklesli o 6,4 % (zo 16 na 15 €), z toho príspevky na stravovanie o 9,8 %. Naopak ostatné príspevky do sociálneho fondu vzrástli o 3,1 %. Sociálne dávky poskytované zamestnávateľmi vzrástli o 0,7 % na 11 €, z toho náklady na odstupné vzrástli o 2,2 % a náhrady príjmu pri dočasnej pracovnej neschopnosti o 3,4 %. Náklady na školenie zamestnancov vzrástli o 8,1 % na 5 €. Ostatné nepriame náklady práce poklesli o 20,3 %, kým náklady na nábor zamestnancov vzrástli o 3,3 %.

Tabuľka 2.20 Štruktúra mesačných nákladov práce v SR za rok 2011

|  |  |  |  |
| --- | --- | --- | --- |
| **Položky nákladov práce** | **Podiel**  **v %** | **€** | **Index 2011/10** |
| **1.-16. CELKOVÉ NÁKLADY PRÁCE** | **100,00** | **1 172** | **104,3** |
| 1.-7. PRIAME NÁKLADY | 72,82 | 853 | 103,9 |
| 1. Mzdy | 63,86 | 748 | 104,1 |
| 2. Náhrady mzdy | 8,20 | 96 | 103,8 |
| 3. Platby do programu sporenia | 0,02 | 0 | 66,7 |
| 4. Náhrady za pracovnú pohotovosť | 0,18 | 2 | 80,9 |
| 5. Peňažné plnenia zo zisku po zdanení | 0,35 | 4 | 93,9 |
| 6. Ostatné priame náklady zamestnancom | 0,21 | 2 | 86,8 |
| 7. Odmeny učňom | 0,00 | 0 | 35,8 |
| 8.-15. NEPRIAME NÁKLADY | 27,27 | 320 | 105,1 |
| 8. Povinné príspevky na sociálne poistenie | 23,86 | 280 | 106,1 |
| 9. Nepovinné príspevky na sociálne poistenie | 0,57 | 7 | 108,2 |
| 10. Sociálne dávky | 0,95 | 11 | 100,7 |
| 11. Príspevky na sociálne poistenie učňov | 0,00 | 0 | 218,4 |
| 12. Sociálne výhody | 1,25 | 15 | 93,6 |
| 13. Náklady na školenie zamestnancov | 0,46 | 5 | 108,1 |
| 14. Poplatky a sankcie súvisiace so mzdami | 0,01 | 0 | 63,3 |
| 15. Ostatné nepriame náklady práce | 0,17 | 2 | 79,7 |
| 16. SUBVENCIE | 0,09 | -1 | 52,3 |

Zdroj: ŠÚ SR, štatistické zisťovanie o úplných nákladoch práce

Dlhodobý trend rastúcej diferenciácie v nákladoch práce **medzi ekonomickými činnosťami** pokračoval aj v roku 2011. Najvyšší medziročný rast nákladov práce bol v ekonomických činnostiach dodávka elektriny, plynu, pary a studeného plynu (o 9,5 %), informácie a komunikácia (o 6,1 %), poľnohospodárstvo, lesníctvo a rybolov (o 6 %), priemyselná výroba (o 5,7 %), ťažba a dobývanie   
(o 5,2 %) a ubytovacie a stravovacie služby (o 5 %). V porovnaní s predchádzajúcim rokom pokles nákladov práce nastal v dvoch ekonomických činnostiach umenie, zábava a rekreácia (o 2,2 %)   
a odborné, vedecké a technické činnosti (o 1,8 %). Z hľadiska dynamiky vývoja mesačných nákladov práce sa oproti predchádzajúcemu roku ich vývoj zrýchlil v poľnohospodárstve, lesníctve, rybolove; ďalej v ťažbe a dobývaní; priemyselnej výrobe; v dodávke elektriny, plynu, pary a studeného vzduchu; v ekonomickej činnosti dodávka vody, čistenie odpadových vôd, odpady a služby odstraňovania odpadov; v stavebníctve; v doprave a skladovaní; v ubytovacích a stravovacích službách; v ekonomickej činnosti informácie a komunikácia; vo finančných a poisťovacích činnostiach; v činnostiach oblasti nehnuteľností; v administratívnych a podporných činnostiach a vo verejnej správe a obrane, povinnom sociálnom zabezpečení. V ostatných ekonomických činnostiach nastalo spomalenie vývoja mesačných nákladov práce.

Viac ako tretina ekonomických činností vynakladala nadpriemerné výdavky na pracovnú silu. Rovnako ako v predchádzajúcom roku dominovala ekonomická činnosť finančné a poisťovacie činnosti s 2 139 €, čo prevýšilo priemernú úroveň v SR o 82,5 %. Ďalej nasledovala ekonomická činnosť informácie a komunikácie (2 115 €), dodávka elektriny, plynu, pary a studeného vzduchu   
(2 003 €), odborné, vedecké a technické činnosti (1 512 €), ťažba a dobývanie (1 320 €), verejná správa a obrana; povinné sociálne zabezpečenie (1 222 €) a ekonomická činnosť dodávka vody, čistenie a odvod odpadových vôd, odpady (1 199 €).

Ostatné ekonomické činnosti dosahovali aj napriek celkovému miernemu zrýchleniu vývoja mesačných nákladov práce naďalej podpriemerné hodnoty. Špecifickou ekonomickou činnosťou je priemyselná výroba (1 166 €), ktorá je charakteristická vysokým stupňom vnútornej diferenciácie nákladov práce vyplývajúcej z odlišnej finančnej situácie jednotlivých ekonomických činností. Výroba koksu a rafinovaných ropných produktov, kde výdavky na prácu (2 851 €) prevyšovali celoslovenský priemer takmer 2,5-násobne, boli v kontraste s výrobou odevov, kože a kožených výrobkov, ktoré naopak dosahovali iba 57,4 resp. 67,9 %. Veľké rozpätie hodnôt bolo aj v ekonomickej činnosti doprava a skladovanie, kde výdavky na zamestnanca v leteckej doprave (1 845 €) boli 1,7-násobné   
v porovnaní s priemerom za túto ekonomickú činnosť (1 073 €). Tradične najnižšie finančné prostriedky na vlastného zamestnanca boli vynaložené v ubytovacích a stravovacích službách (681 €), ďalej administratívnych a podporných službách (859 €), v ostatných činnostiach (882 €), v umení, zábave a rekreácii (926 €) a v poľnohospodárstve, lesníctve a rybolove (950 €). (príloha ku kapitole 2, tab. č.17).

Z hľadiska **veľkostí organizácií** vynaložili najviac prostriedkov na zamestnanca subjekty s 1 000 a viac zamestnancami (1 415 €). Nadpriemernú úroveň dosiahli aj organizácie s 500 – 999 zamestnancami (1 306 €), s 250 – 499 zamestnancami (1 229 €) a organizácie so 100 – 249 zamestnancami (1 207 €). Najnižšie výdavky na prácu boli v malých podnikoch od 1 – 9 zamestnancov (927 €) a v organizáciách, ktoré zamestnávajú 20 – 49 osôb (1 013 €).

**Regionálna diferenciácia** v nákladoch práce medziročne vzrástla o 1,7 %. Mesačné náklady práce sa v jednotlivých regiónoch pohybovali v intervale od 905 € (v Prešovskom kraji) do 1 529 € (Bratislavskom kraji), pričom nadpriemernú úroveň dosiahol len Bratislavský kraj. V porovnaní   
s rokom 2010 vzrástli mesačné náklady práce takmer vo všetkých regiónoch. Výnimkou bol len Nitriansky kraj, ktorý ako jediný nedosiahol úroveň predchádzajúceho roku a mesačné náklady práce   
v tomto kraji medziročne poklesli o 0,5 %. Z pohľadu dynamiky nákladov práce sa oproti predchádzajúcemu roku ich vývoj zrýchlil v Trnavskom, Trenčianskom, Žilinskom, Banskobystrickom a Prešovskom kraji. V ostatných krajoch nastalo spomalenie vývoja mesačných nákladov práce.

Tabuľka 2.21 Mesačné náklady práce na zamestnanca v roku 2011 podľa krajov (v €)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Položky nákladov práce** | **BA** | **TT** | **TN** | **NR** | **ZA** | **BB** | **PO** | **KE** |
| **1.-16. CELKOVÉ NÁKLADY PRÁCE** | **1 529** | **1 102** | **1 032** | **964** | **1 081** | **1 024** | **905** | **1 102** |
| 1.-7. PRIAME NÁKLADY | 1 115 | 805 | 750 | 705 | 789 | 739 | 660 | 800 |
| 1. Mzdy | 985 | 704 | 657 | 618 | 690 | 642 | 572 | 699 |
| 2. Náhrady mzdy | 117 | 90 | 87 | 81 | 90 | 90 | 79 | 96 |
| 3. Platby do programu sporenia | 0 | 0 | 0 | 0 | 0 | 0 | 0 | 0 |
| 4. Náhrady za pracovnú pohotovosť | 3 | 2 | 1 | 2 | 2 | 2 | 2 | 2 |
| 5. Peňažné plnenia zo zisku po zdanení | 5 | 7 | 3 | 2 | 4 | 4 | 5 | 2 |
| 6. Ostatné priame náklady zamestnancom | 5 | 2 | 1 | 1 | 2 | 1 | 2 | 1 |
| 7. Odmeny učňom | 0 | 0 | 0 | 0 | 0 | 0 | 0 | 0 |
| 8.-15. NEPRIAME NÁKLADY | 417 | 297 | 282 | 260 | 292 | 286 | 245 | 302 |
| 8. Povinné príspevky na sociálne poistenie | 354 | 263 | 252 | 235 | 261 | 251 | 219 | 269 |
| 9. Nepovinné príspevky na sociálne poistenie | 11 | 6 | 5 | 4 | 5 | 4 | 4 | 7 |
| 10. Sociálne dávky | 17 | 10 | 10 | 7 | 9 | 12 | 6 | 7 |
| 11. Príspevky na sociálne poistenie učňov | - | 0 | 0 | 0 | 0 | - | - | - |
| 12. Sociálne výhody | 22 | 12 | 11 | 10 | 12 | 12 | 10 | 14 |
| 13. Náklady na školenie zamestnancov | 9 | 4 | 3 | 2 | 4 | 5 | 4 | 4 |
| 414. Poplatky a sankcie súvisiace so mzdami | 0 | 0 | 0 | 0 | 0 | 0 | 0 | 0 |
| 15. Ostatné nepriame náklady práce | 3 | 2 | 2 | 2 | 2 | 1 | 2 | 1 |
| 16. SUBVENCIE | -2 | 0 | -1 | -1 | -1 | -1 | -1 | 0 |

Zdroj: ŠÚ SR, štatistické zisťovanie o úplných nákladoch práce

Poznámka: vodorovná čiarka (-) –údaj sa nevyskytuje

###### Kolektívne vyjednávanie

**Ukladanie kolektívnych zmlúv vyššieho stupňa na MPSVR SR, ich extenzia a kolektívne spory**

Podľa zákona č. 2/1991 Zb. o kolektívnom vyjednávaní v znení neskorších predpisov (ďalej len „zákon o kolektívnom vyjednávaní“) v roku 2012 nedošlo k rozšíreniu záväznosti žiadnej Kolektívnej zmluvy vyššieho stupňa (ďalej „KZVS“). V súvislosti s rozširovaním záväznosti KZVS možno konštatovať, že Ministerstvu práce, sociálnych vecí a rodiny SR v roku 2012 nebol doručený žiadny spoločný písomný návrh zmluvných strán KZVS so žiadosťou o extenziu.

V roku 2012 bolo na MPSVR SR uložených 18 KZVS a 5 dodatkov ku KZVS. V porovnaní s predchádzajúcim rokom došlo k zníženiu celkového počtu uzatvorených KZVS, ako aj dodatkov ku KZVS. Táto situácia je ovplyvnená najmä tým, že zmluvné strany uzatvárajú KZVS na dlhšie obdobie. V roku 2011 boli niektoré KZVS uzatvorené na 3 - 4 roky, prípadne platnosť niektorých KZVS bola predĺžená dodatkom ku KZVS a z dôvodov ich dlhšej platnosti nebolo potrebné v roku 2012 uzatvárať v niektorých odvetviach KZVS.

MPSVR SR evidovalo v roku 2012 celkovo 16 sporov o uzavretie kolektívnych zmlúv alebo dodatkov ku kolektívnym zmluvám, čo je v porovnaní s predchádzajúcim rokom viac o 1 spor. Dva spory boli riešené v konaní pred rozhodcom a 14 sporov bolo riešených v konaní pred sprostredkovateľom. Z celkového počtu 16 sporov bolo 5 sporov vyriešených pred sprostredkovateľom úspešne a kolektívna zmluva bola uzatvorená, 3 spory boli odstránené a zmluvné strany uzatvorili KZVS po pridelení sprostredkovateľa, ale ešte pred začatím konania o riešení sporu pred sprostredkovateľom. V konaní pred rozhodcom boli riešené dva spory; doručením rozhodnutia rozhodcu zmluvným stranám boli podľa § 13 ods. 6 zákona o kolektívnom vyjednávaní kolektívne zmluvy uzatvorené. MPSVR SR neevidovalo v roku 2012 žiadny spor o plnenie záväzkov z kolektívnej zmluvy.

###### Bezpečnosť a ochrana zdravia pri práci

**Pracovné úrazy**

V organizáciách v pôsobnosti inšpekcie práce v roku 2012 bolo v Slovenskej republike zaregistrovaných spolu 8 245 úrazov, čo je oproti roku 2011 o 404 prípadov menej (pokles o 4,67 %). V hodnotenom roku bolo zaevidovaných 158 závažných pracovných úrazov s ťažkou ujmou na zdraví. Oproti roku 2011 počet závažných pracovných úrazov s ťažkou ujmou na zdraví vzrástol o 21 prípadov (nárast o 13,29 %). V roku 2012 v Slovenskej republike vzniklo 52 závažných pracovných úrazov s následkom smrti. Oproti roku 2011 počet smrteľných pracovných úrazov vzrástol o 14 prípadov (nárast o 26,92 %).[[18]](#footnote-18)

Z členenia smrteľných pracovných úrazov podľa druhu prevažujúcej ekonomickej činnosti zamestnávateľských subjektov vyplýva, že najvyšší podiel smrteľných pracovných úrazov sa v roku 2012 koncentroval v stavebníctve (14 úrazov – 26,92 %) a v priemyselnej výrobe (12 úrazov – 23,08 %). Pri závažných pracovných úrazoch s ťažkou ujmou na zdraví bolo najviac úrazov registrovaných v priemyselnej výrobe (58 prípadov – 36,71 %), v doprave a skladovaní (28 prípadov – 17,72 %) a v stavebníctve (16 prípadov – 10,13 %).

Zo štatistiky týchto údajov sledovaných v rámci informačného systému inšpekcie práce vyplýva, že najčastejšími príčinami vzniku registrovaných pracovných úrazov v roku 2012 boli predovšetkým nedostatky osobných predpokladov na výkon práca v čase úrazu (6 355 prípadov – 77,08 %), ďalej nebezpečné konanie samotných postihnutých zamestnancov – používanie nebezpečných postupov alebo spôsobov práce vrátane konania bez oprávnenia (409 prípadov – 4,96 %).

Pri závažných pracovných úrazoch s ťažkou ujmou na zdraví príčinami ich vzniku boli hlavne nedostatky osobných predpokladov na výkon práce v čase úrazu (rôzne indispozície, nepozornosť a pod.), čo predstavuje 57 prípadov (36,08 %) a nezistené príčiny – nedošetrené udalosti a dopravné nehody 25 prípadov (15,82 %).

Väčšina smrteľných pracovných úrazov (57,69 %) sa kumulovala do dvoch hlavných zdrojových skupín, ktorými sú dopravné prostriedky (19 prípadov – 36,54 %) a pracovné, prípadne cestné dopravné priestory ako zdroje pádov osôb (11 prípadov – 21,15 %). Ich príčinou bolo okrem nezistených príčin (nedošetrené udalosti a dopravné nehody 26 prípadov, tzn. 50 %), ohrozenie inými osobami (odvedenie pozornosti, žarty, hádky a iné nebezpečné konanie 8 prípadov, tzn. 15,38 %). V prípade závažných pracovných úrazov s ťažkou ujmou na zdraví boli najčastejším zdrojom pracovné, prípadne cestné dopravné priestory ako zdroje pádov osôb (45 prípadov – 28,48 %) a dopravné prostriedky (36 prípadov – 22,78 %).

**Rizikové práce**

Z predchádzajúcich rokov vyplýva trend znižovania počtu zamestnancov vykonávajúcich rizikové práce. Rizikové práce v roku 2012 vykonávalo 94 100 zamestnancov (z toho 21 150 žien). Mierny nárast celkového počtu zamestnancov vykonávajúcich rizikové práce v roku 2012 oproti roku 2011 (o 858 zamestnancov) bol spôsobený prechodom na nový program evidencie rizík.

Najčastejšie sa vyskytujúcim škodlivým faktorom pracovného prostredia v roku 2012 bol hluk. Nadmernému hluku bolo exponovaných 72 053 zamestnancov, tzn. 76,6 % zo všetkých zamestnancov vykonávajúcich rizikové práce, čo oproti roku 2011 predstavovalo nárast o 440 zamestnancov. Chemickým látkam bolo exponovaných 24 589 zamestnancov (26,1 %), ionizujúcemu žiareniu 5 822 zamestnancov (6,2 %), vibráciám 4 774 zamestnancov (5,1 %), fyzickej záťaži 4 409 zamestnancov (4,7 %) a záťaži teplom a chladom 3 255 zamestnancov (3,5 %). Najviac zamestnancov vystavených riziku v roku 2012 bolo v priemyselnej výrobe (66 191 zamestnancov, z toho 12 266 žien) a v oblasti zdravotníctva a sociálnej pomoci (8 414 zamestnancov, z toho 6 786 žien). Najvyšší podiel rizikovej práce žien (80,7 % z celkového počtu zamestnancov vykonávajúcich rizikové práce v danom ekonomickom odvetví) je, podobne ako v minulých rokoch, v zdravotníctve.

**Choroby z povolania**

V roku 2012 bolo v Slovenskej republike hlásených 344 prípadov chorôb z povolania a profesionálnych otráv. V porovnaní s rokom 2011 s celkovým počtom 373 hlásených novopriznaných chorôb z povolania došlo v roku 2012 k poklesu počtu hlásených chorôb z povolania o 29 prípadov (o 9 %).

Najväčší podiel na chorobách z povolania v roku 2012 má choroba kostí, kĺbov, šliach a nervov končatín z dlhodobého, nadmerného, jednostranného zaťaženia horných končatín (celkom 168 -   
48,3 % celkového počtu hlásených profesionálnych ochorení).

Druhou najčastejšou chorobou v roku 2012 (celkom 49 prípadov) na rozdiel od roku 2011 je ochorenie kostí, kĺbov, svalov, ciev a nervov končatín spôsobené pri práci s vibrujúcimi nástrojmi, čo v roku 2012 predstavuje 14,2 % z celkového počtu chorôb z povolania na Slovensku.

Treťou najčastejšou chorobou z povolania, s celkovým počtom 37 hlásených prípadov, je porucha sluchu z hluku, čo je z celkového počtu hlásených chorôb z povolania menej o 8 prípadov (10,7 %) oproti roku 2011.

# SOCIÁLNA OCHRANA

Sociálnu ochranu na Slovensku zabezpečuje systém sociálneho zabezpečenia, ktorý pozostáva zo sociálneho poistenia, štátnej sociálnej podpory a sociálnej pomoci.

* 1. Sociálne poistenie

Sociálne poistenie zabezpečuje ochranu ekonomicky aktívneho obyvateľstva v prípade straty alebo zníženia príjmu zo zárobkovej činnosti v dôsledku dočasnej pracovnej neschopnosti, potreby ošetrovania alebo opatrovania, tehotenstva alebo materstva, v prípade staroby alebo úmrtia, v prípade poklesu schopnosti vykonávať zárobkovú činnosť v dôsledku dlhodobo nepriaznivého zdravotného stavu, v prípade poškodenia zdravia alebo úmrtia v dôsledku pracovného úrazu, služobného úrazu alebo choroby z povolania, v prípade platobnej neschopnosti zamestnávateľa na uspokojenie nárokov zamestnanca a na úhradu príspevkov na starobné dôchodkové sporenie, v prípade straty príjmu z činnosti zamestnanca v dôsledku straty zamestnania a na zabezpečenie príjmu v nezamestnanosti.

Systém sociálneho poistenia sa podľa zákona č. 461/2003 Z. z. o sociálnom poistení v znení neskorších predpisov (ďalej len „zákon o sociálnom poistení“) člení na nemocenské poistenie, dôchodkové poistenie, úrazové poistenie, garančné poistenie a poistenie v nezamestnanosti.

Rok 2012 priniesol viaceré opatrenia, ktoré umožnili zabezpečiť poistencom pri vzniku zákonom ustanovených sociálnych udalostí vyšší príjem, resp. spravodlivejšie nastavenie podmienok nároku, čo posilnilo ich sociálnu ochranu.

V sledovanom období v oblasti sociálneho poistenia nadobudli účinnosť nasledovné opatrenia:

* Opatrenie MPSVR SR č. 526/2011 Z. z., ktorým sa ustanovuje výška dôchodkovej hodnoty na rok 2012. Dôchodková hodnota sa v roku 2012 zvýšila na 9,8182 € z 9,5756 € v roku 2011. Výška aktuálnej dôchodkovej hodnoty sa používa pri určení sumy dôchodku.
* Opatrenie MPSVR SR č. 344/2011 Z. z., ktorým sa ustanovuje percento zvýšenia dôchodkovej dávky v roku 2012. Od 1. januára 2012 sa dôchodkové a úrazové dávky zvýšili o 3,3 %.
* Opatrenie MPSVR SR č. 136/2012 Z. z., ktorým sa ustanovuje suma všeobecného vymeriavacieho základu na kalendárny rok 2011, ktoré nadobudlo účinnosť 18. apríla 2012. Suma všeobecného vymeriavacieho základu za kalendárny rok 2011 bola 9 432 €.
* Opatrenie MPSVR SR č. 293/2012 Z. z., ktorým sa ustanovuje suma zodpovedajúca 60 % priemernej mesačnej mzdy v hospodárstve SR za rok 2011, ktorá bola rozhodujúca na poskytnutie vianočného príspevku v roku 2012, nadobudlo účinnosť 1. septembra 2012. Predmetná suma bola stanovená vo výške 471,60 €. Dôchodcom, ktorí mali dôchodok nižší, resp. rovný sume 471,60 €, vznikol nárok na vianočný príspevok v roku 2012.

Vianočný príspevok sa počíta podľa vzorca:

66,39 - 0,10 × (výška dôchodku - 194,58**[[19]](#footnote-19)**)

Celkový počet dôchodcov, ktorým bol vyplatený vianočný príspevok v roku 2012 bol 1 129 450 dôchodcov.

Zákon o sociálnom poistení prešiel v roku 2012 niekoľkými zmenami. V roku 2012 nadobudli účinnosť niektoré body zákona č. 334/2011 Z. z., zákon č. 348/2011 Z. z., zákon č. 521/2011 Z. z., zákon č. 69/2012 Z. z. a niektoré body zákona č. 252/2012 Z. z..

Zákon č. 348/2011 Z. z., ktorým sa mení a dopĺňa zákon č. 7/2005 Z. z. o konkurze a reštrukturalizácii a o zmene a doplnení niektorých zákonov v znení neskorších predpisov a o zmene a doplnení niektorých zákonov s účinnosťou od 1. januára 2012 jednoznačne ustanovil v § 12 zákona č. 461/2003 Z. z. o sociálnom poistení v znení neskorších predpisov deň vzniku platobnej neschopnosti zamestnávateľa v prípade, ak súd začne konkurzné konanie bez návrhu podľa zákona č. 7/2005 Z. z. Odstránili sa tým problémy pri určovaní presného dátumu vzniku platobnej neschopnosti zamestnávateľa za účelom splnenia podmienky nároku na dávku garančného poistenia.

Zákon č. 521/2011 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov s účinnosťou od 1. januára 2012 sprísnil podmienky nároku na ošetrovné tým, že zaviedol poistencovi povinnosť osobnej a celodennej starostlivosti o dieťa, chorého manžela, chorú manželku, chorého rodiča alebo chorého rodiča manžela (manželky). Dôvodom tejto zmeny bola snaha zamedziť zneužívaniu tejto dávky nemocenského poistenia zo strany poistencov vykonávajúcich zárobkovú činnosť súbežne s poberaním ošetrovného. S cieľom redukovať špekulatívne poberanie ošetrovného a v záujme efektívneho a účelného vynakladania finančných prostriedkov na túto dávku sa ošetrovné vyplatí za to isté obdobie osobného a celodenného ošetrovania jednej fyzickej osoby alebo viac fyzických osôb alebo osobnej a celodennej starostlivosti o jedno alebo o viac detí len raz a len jednému poistencovi a v tom istom prípade len raz a len jednému poistencovi.

Zvýšila sa výška materského z pôvodných 60 % denného vymeriavacieho základu, resp. pravdepodobného denného vymeriavacieho základu na 65 % denného vymeriavacieho základu, resp. pravdepodobného denného vymeriavacieho základu.

S účinnosťou od 1. februára 2012 priniesol zákon č. 521/2011 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov sprísnenie podmienok pre dobrovoľné nemocenské poistenie podmienením spoločnou účasťou na dobrovoľnom dôchodkovom poistení a sprísnenie podmienok pre dobrovoľné poistenie v nezamestnanosti podmienením spoločnou účasťou na dobrovoľnom nemocenskom poistení a dobrovoľnom dôchodkovom poistení. Cieľom tohto opatrenia bola snaha zamedziť špekulatívnemu čerpaniu dávok nemocenského poistenia a dávok poistenia v nezamestnanosti a zároveň snaha do budúcnosti zabezpečiť každú fyzickú osobu dôstojnými dávkami dôchodkového poistenia.

Zákon č. 69/2012 Z. z., ktorým sa mení a dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré ďalšie zákony s účinnosťou od 1. marca 2012 zaviedol fyzickým osobám a právnickým osobám, ktoré sú povinné odvádzať poistné, povinnosť pri platení poistného platbu poistného identifikovať a uviesť k nej variabilný symbol a špecifický symbol. Túto zmenu zákona si vynútila prax, nakoľko bez uvedenia variabilného symbolu a špecifického symbolu k platbe poistného nedokázala Sociálna poisťovňa priraďovať platby poistného k poistným obdobiam, čo malo negatívny vplyv na výplatu dávok sociálneho poistenia, ako aj následné predpisovanie a vymáhanie dlžných súm poistného.

###### Nemocenské poistenie

Nemocenské poistenie slúži na preklenutie sociálnych udalostí, ako napríklad dočasná pracovná neschopnosť, tehotenstvo či materstvo. Zo systému nemocenského poistenia sa vyplácajú dávky, ktoré sa členia na nemocenské (zamestnancovi poskytované spravidla až od 11. dňa trvania dočasnej pracovnej neschopnosti), ošetrovné, materské a vyrovnávaciu dávku.

Podľa zákona č. 462/2003 Z. z. o náhrade príjmu pri dočasnej pracovnej neschopnosti zamestnanca a o zmene a doplnení niektorých zákonov v znení neskorších predpisov za prvých 10 dní trvania dočasnej pracovnej neschopnosti zamestnanca vypláca zamestnávateľ náhradu príjmu pri dočasnej pracovnej neschopnosti zamestnanca a Sociálna poisťovňa poskytuje zamestnancovi nemocenské až od 11. dňa jeho dočasnej pracovnej neschopnosti.

Výdavky na nemocenské dávky[[20]](#footnote-20) v roku 2012, hradené z rozpočtu Sociálnej poisťovne, boli v čiastke 428,16 mil. €. V porovnaní s rokom 2011 boli vyššie o 46,72 mil. € (index rastu 112,2). Nárast výdavkov nastal z dôvodu zvýšenia priemerných vyplácaných dávok, ale aj z dôvodu vyššieho počtu prípadov.

V roku 2012 boli priemerné mesačné počty prípadov zúčtovaných nemocenských dávok nasledovné:

* nemocenské 108 388 prípadov,
* ošetrovné 10 704 prípadov,
* vyrovnávacia dávka 81 prípadov,
* materské 24 221 prípadov.

Priemerný mesačný počet prípadov bol oproti roku 2011 vyšší o 3 072 (najvyšší nárast priemerného počtu prípadov bol zaznamenaný na nemocenskom o 3 012 prípadov). Tento nárast bol spôsobený vyšším priemerným percentom dočasnej pracovnej neschopnosti a dlhšou dobou trvania práceneschopnosti. Priemerné percento dočasnej pracovnej neschopnosti (ďalej len „DPN“) pre chorobu a úraz v roku 2011 bolo 3,93 % a v roku 2012 mierne stúplo na 4,16 % z priemerného počtu poistencov v danom roku (najnižšie priemerné percento DPN bolo v Bratislavskom kraji 2,154 % a najvyššie v Prešovskom kraji 7,065 %). Priemerná doba trvania práceneschopnosti v roku 2012 predstavovala 50,69 dní (najnižšia priemerná doba trvania 36,43 dní bola v Bratislavskom kraji a najvyššia 65,86 dní v Prešovskom kraji), a znamenala oproti roku 2011 nárast o 5,05 dňa.

Tabuľka č. 1 v prílohe ku kapitole 3 naznačuje pozitívny vývoj v priemernej výške vyplácaných nemocenských dávok, keď všetky dávky nemocenského poistenia v roku 2012 zaznamenali oproti roku 2011 nárast, okrem ošetrovného, ktoré kleslo v priemere o 1 €. Uvedené je spôsobené najmä vyšším vymeriavacím základom na určenie nemocenských dávok a zvýšením sadzby materského v porovnaní s rokom 2011.

Tabuľka 3.1 Počet prípadov a priemerná výška nemocenských dávok v roku 2012

|  |  |  |  |  |
| --- | --- | --- | --- | --- |
| **Dávka** | **Počet vyplatených dávok  v roku 2012** | **Index 2012/2011** | **Priemerná výška dávky v roku 2012 (v €)** | **Index 2012/2011** |
| Nemocenské | 1 300 650 | 102,86 | 224 | 106,52 |
| Ošetrovné | 128 442 | 91,98 | 75 | 99,10 |
| Vyrovnávacia dávka | 966 | 85,04 | 54 | 105,98 |
| Materské | 290 654 | 104,34 | 443 | 115,46 |

Zdroj: Sociálna poisťovňa

###### Dôchodkové poistenie

Dôchodkové poistenie sa člení na **starobné poistenie** (poistenie na zabezpečenie príjmu v starobe a pre prípad úmrtia) a na **invalidné poistenie** (poistenie pre prípad poklesu schopnosti vykonávať zárobkovú činnosť v dôsledku dlhodobo nepriaznivého zdravotného stavu a pre prípad úmrtia). Zo systému dôchodkového poistenia sa poskytuje starobný dôchodok, predčasný starobný dôchodok, invalidný dôchodok, vdovský dôchodok, vdovecký dôchodok a sirotský dôchodok.

V terminológii dôchodkových dávok znamená *súbeh* poberanie súčasne (súbežne) tzv. priameho dôchodku (starobného, predčasného starobného alebo invalidného) s nepriamym dôchodkom (vdovským dôchodkom alebo vdoveckým dôchodkom, prípadne súbehu invalidného dôchodku s mierou poklesu schopnosti vykonávať zárobkovú činnosť do 70 % so sirotským dôchodkom).

K 31. decembru 2012 bolo vyplácaných 1 301 055 dôchodkových dávok (bez dôchodkov hradených štátom – napr. tzv. invalidov z mladosti, dôchodkov manželky, sociálnych dôchodkov, ako aj bez dôchodkov vyplácaných do cudziny a dôchodkov neprevzatých do automatizovanej evidencie). Dôchodkov neprevzatých do automatizovanej evidencie bolo 52 a dôchodkov vyplácaných do cudziny 18 242.

V porovnaní so stavom k 31. decembru 2011 bolo v decembri 2012 vyplatených[[21]](#footnote-21) o 17 601 dôchodkov viac, čo predstavuje medziročný nárast o 1,01 %. Počet vyplácaných invalidných dôchodkov, vdoveckých dôchodkov, vdovských dôchodkov a sirotských dôchodkov zostal oproti roku 2011 na relatívne nezmenenej úrovni. Značný nárast zaznamenal počet vyplácaných starobných dôchodkov, a to o 23 230. Rok 2012 priniesol medziročne zníženie počtu novopriznaných predčasných starobných dôchodkov, pričom aj celkovo došlo k zníženiu počtu poberateľov predčasného starobného dôchodku oproti roku 2011 o 7 726. Zníženie počtu poberateľov predčasných starobných dôchodkov bolo spôsobené najmä novelou zákona o sociálnom poistení tým, že od 1. januára 2011 (pre „staré prípady“ od 1. marca) sa zamedzilo poberaniu predčasného starobného dôchodku počas vykonávania zárobkovej činnosti. Rast počtu dôchodkov vyplácaných do zahraničia súvisí s členstvom v Európskej únii - voľný pohyb osôb v rámci únie.

Tabuľka 3.2 Počet vyplácaných dôchodkových dávok a priemerná výška dôchodkov v roku 2012

|  |  |  |  |  |  |
| --- | --- | --- | --- | --- | --- |
| **Typ dôchodku** | **Počty vyplácaných dôchodkov\* k:** | | **Priemerná výška (sólo) dôchodku v €:** | | |
|  | 31.12.2012 | 31.12.2011 | | 31.12.2012 | 31.12.2011 |
| Starobný (sólo + v súbehu) spolu | 980 863 | 957 633 | | 376 | 362 |
| Predčasný starobný - // - | 24 404 | 32 130 | | 375 | 358 |
| Invalidný - // - | 227 801 | 223 182 | | 261 | 256 |
| Vdovský (sólo) | 35 367 | 37 457 | | 230 | 222 |
| Vdovecký - // - | 5 697 | 5 435 | | 176 | 170 |
| Sirotský | 26 923 | 27 617 | | 128 | 126 |
| Spolu | 1 312 204 | 1 293 709 | | x | x |
| Dôchodky neprevzaté do automatizovanej evidencie | 52 | 168 | | x | x |
| Dôchodky vyplácané do cudziny | 18 242 | 16 315 | | x | x |

Zdroj: Sociálna poisťovňa

\*Štatistické údaje sú vrátane súbehov.

V roku 2012 vplyvom makroekonomických ukazovateľov zohľadnených pri valorizácii dôchodkových dávok a raste aktuálnej dôchodkovej hodnoty došlo k zlepšeniu sociálnej situácie dôchodcov. Sociálna poisťovňa vyplácala v priemere všetky dávky dôchodkového poistenia vyššie ako v roku 2011. Najvyšší nárast zaznamenali poberatelia starobného dôchodku vyplácaného v súbehu s vdoveckým dôchodkom a poberatelia predčasného starobného dôchodku vyplácaného v súbehu s vdoveckým dôchodkom.

Tabuľka 3.3 Priemerná výška dôchodkov v súbehu v rokoch 2011 a 2012

|  |  |  |
| --- | --- | --- |
| **Druh dôchodku** | **Priemerná výška dôchodku\*v €** | |
| **rok 2011** | **rok 2012** |
| starobný vyplácaný v súbehu s vdovským (ženy) | 395 | 410 |
| starobný vyplácaný v súbehu s vdoveckým (muži) | 458 | 478 |
| predčasný starobný vyplácaný v súbehu s vdovským (ženy) | 422 | 436 |
| predčasný starobný vyplácaný v súbehu s vdoveckým (muži) | 465 | 485 |
| invalidný vyplácaný v súbehu s vdovským (ženy) | 367 | 379 |
| invalidný vyplácaný v súbehu s vdoveckým (muži) | 402 | 410 |

Zdroj: Sociálna poisťovňa

\*priemerná výška vypočítaná z úhrnnej sumy oboch vyplácaných dôchodkov

**Výdavky**[[22]](#footnote-22) na (systémové) dávky dôchodkového poistenia v roku 2012 boli takmer 5,64 mld. €, čo predstavuje oproti roku 2011 nárast výdavkov o 4,6 %. Okrem toho štátom hradené dôchodkové dávky (dôchodok manželky, sociálny dôchodok, tzv. invalidný dôchodok z mladosti, zvýšenie pre bezvládnosť, zvýšenie dôchodku z dôvodu jediného zdroja príjmu, za odboj a rehabilitáciu, vrátane príplatkov za štátnu službu) predstavovali 47,3 mil. € (nárast oproti roku 2011 o 5,7 %). Výdavky na výplatu vianočného príspevku niektorým poberateľom dôchodku v roku 2012 predstavovali 60,6 mil. €.

K 31. decembru 2012 bolo zaznamenaných približne 6 810 poberateľov sólo starobných dôchodkov (t. j. 0,98 %) presahujúcich priemernú mesačnú mzdu v hospodárstve Slovenskej republiky (805 €). Pomer priemerného starobného sólo dôchodku vyplácaného k 31. decembru 2012 k priemernej mesačnej mzde za rok 2012 v hospodárstve Slovenskej republiky predstavoval 46,71 % čo je mierne zvýšenie úrovne oproti v roku 2011 (nárast o 0,83 p. b.).

###### Úrazové poistenie

Úrazové poistenie je poistením zamestnávateľa pre prípad poškodenia zdravia alebo úmrtia v dôsledku pracovného úrazu, služobného úrazu alebo choroby z povolania. Dávkami úrazového poistenia sú úrazový príplatok, úrazová renta, jednorazové vyrovnanie, pozostalostná úrazová renta, jednorazové odškodnenie, pracovná rehabilitácia a rehabilitačné, rekvalifikácia a rekvalifikačné, náhrada za bolesť a náhrada za sťaženie spoločenského uplatnenia, náhrada nákladov spojených s liečením a náhrada nákladov spojených s pohrebom. V rámci úrazového poistenia nevystupuje ako subjekt samostatne zárobkovo činná osoba (SZČO), pričom jej nie je ani daná možnosť dobrovoľnej účasti na tomto druhu poistenia.

Celková suma vyplatených dávok v roku 2012[[23]](#footnote-23) bola 43,2 mil. €, čo predstavuje 100,1 % výdavkov za rok 2011, ide teda o mierny medziročný nárast. Najpočetnejšia a finančne najnáročnejšia dávka je úrazová renta. Za rok 2012[[24]](#footnote-24) bolo vyplatených 79 067 úrazových rent, čo predstavuje oproti roku 2011 nárast o 2,55 %. Priemerná výška tejto dávky za rok 2012 bola 281,75 €, t. j. 0,78 % pokles oproti roku 2011. Na túto dávku bolo vynaložených 22,3 mil. € (51,5 % všetkých výdavkov základného fondu úrazového poistenia). Druhou najpočetnejšie vyplácanou dávkou bol úrazový príplatok v rozsahu 27 669 prípadov, čo oproti roku 2011 predstavuje nárast o 1,8 %. Najvyššiu priemernú výšku na jeden prípad predstavovali dávky: jednorazové odškodnenie (11 897 €) a jednorazové vyrovnanie (2 377 €) - ide však o menej početné dávky.

###### Garančné poistenie

Garančné poistenie je poistením pre prípad platobnej neschopnosti zamestnávateľa na uspokojenie nárokov zamestnanca. Pri tomto druhu poistenia platí poistné len zamestnávateľ a poisteným je zamestnanec, pre prípad platobnej neschopnosti zamestnávateľa. Poistným plnením je napríklad náhrada mzdy, nárok na odstupné, ktoré patrí zamestnancovi pri skončení pracovného pomeru, nároky cestovných, sťahovacích a iných výdavkov, ktoré vznikli pri plnení pracovných povinností atď., ak zamestnávateľ nie je schopný plniť svoje záväzky voči zamestnancom z dôvodu, že sa stal platobne neschopným. Z garančného poistenia sa vypláca dávka garančného poistenia. Zároveň sa z garančného poistenia uhrádzajú príspevky na starobné dôchodkové sporenie nezaplatené zamestnávateľom do základného fondu príspevkov na starobné dôchodkové sporenie v zákonom ustanovenej lehote. V rámci garančného poistenia nevystupuje ako subjekt SZČO a vzhľadom na charakter poistných vzťahov nie je daná ani možnosť dobrovoľnej účasti na tomto druhu poistenia[[25]](#footnote-25).

Za rok 2012 bolo vyplatených 5 275 dávok (tabuľka 3.4), čo v porovnaní s rokom 2011 predstavuje pokles o 19,2 %. Celkový objem vyplatených prostriedkov na dávku garančného poistenia bol 33,5 mil. € (vrátane príspevkov na starobné dôchodkové sporenie nezaplatených zamestnávateľom do základného fondu príspevkov na starobné sporenie v zákonom ustanovenej lehote), oproti predchádzajúcemu roku ide o 20,3%-né zníženie. Priemerná výška dávky za rok 2012 činila 1 265 €, čo predstavuje nárast o 17,4 % oproti roku 2011.

Tabuľka 3.4 Výdavky na dávku garančného poistenia, počet prípadov a priemerná   
výška dávky v € v roku 2012

|  |  |  |  |
| --- | --- | --- | --- |
| **Obdobie** | **Počet prípadov** | **Priemerná výška dávky v €** | **Výdavky na dávku garančného poistenia**  **v tis. €** |
| Január | 268 | 1 301,58 | 348,82 |
| Február | 726 | 1 392,78 | 1 007,75 |
| Marec | 356 | 1 346,12 | 510,01 |
| Apríl | 480 | 1 214,26 | 582,85 |
| Máj | 481 | 1 061,46 | 508,93 |
| Jún | 529 | 1 382,42 | 729,88 |
| Júl | 212 | 1 046,98 | 221,96 |
| August | 236 | 1 358,89 | 320,40 |
| September | 407 | 1 574,94 | 639,41 |
| Október | 593 | 805,52 | 473,91 |
| November | 705 | 1 506,30 | 1 059,98 |
| December | 282 | 960,47 | 269,38 |
| **Celkom** | **5 275** | **x** | **6 673,35** |
| **Priemer** | **440** | **1 265,09** | **577,54** |

Zdroj: Sociálna poisťovňa

###### Poistenie v nezamestnanosti

Poistenie v nezamestnanosti je poistením pre prípad straty príjmu z činnosti zamestnanca v dôsledku straty zamestnania a na zabezpečenie príjmu v dôsledku nezamestnanosti. Z poistenia v nezamestnanosti sa vypláca dávka v nezamestnanosti.

V roku 2012 predstavoval priemerný mesačný počet poberateľov dávky[[26]](#footnote-26) v nezamestnanosti 42 521 osôb, t. j. približne rovnaký priemerný počet ako v roku 2011. Počet osôb, ktoré v roku 2012 boli poberateľmi dávky v nezamestnanosti predstavuje 143 896, z čoho bolo 72 345 žien (50,3 %) a 71 551 mužov (49,7 %). Z hľadiska vekovej štruktúry bol najväčší podiel poberateľov dávky v nezamestnanosti vo vekovej skupine 30 - 39 ročných (najväčšia skupina mužov poberateľov dávky v nezamestnanosti bola vo veku 25 – 34 rokov a najväčšia skupina žien poberateliek dávky v nezamestnanosti bola vo veku 30 – 39 rokov).

Výdavky na dávky v nezamestnanosti v roku 2012 dosiahli sumu 175,8 mil. €, t. j. 7,5 % nárast výdavkov oproti roku 2011. Priemerná mesačná výška dávky v roku 2012 bola 314 €, čo je o 7,7 % viac ako v roku 2011.

* 1. Dôchodkové sporenie

Dôchodkové sporenie v súčasnosti tvorí starobné dôchodkové sporenie a doplnkové dôchodkové sporenie:

**II. pilier - starobné dôchodkové sporenie**, príspevkovo definované, financované prostredníctvom kapitalizácie, vykonávané dôchodkovými správcovskými spoločnosťami na základe zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov (ďalej len „zákon o starobnom dôchodkovom sporení“), ktorý nadobudol účinnosť 1. januára 2005.

**III. pilier - doplnkové dôchodkové sporenie**, príspevkovo definované, financované prostredníctvom kapitalizácie, vykonávané doplnkovými dôchodkovými spoločnosťami na základe zákona č. 650/2004 Z. z. o doplnkovom dôchodkovom sporení a o zmene a doplnení niektorých zákonov v znení neskorších predpisov (ďalej len „zákon o doplnkovom dôchodkovom sporení“), ktorý nadobudol účinnosť 1. januára 2005.

###### Starobné dôchodkové sporenie

Cieľom zavedenia starobného dôchodkového sporenia, ktorý je súčasťou povinného dôchodkového systému, bolo diverzifikovať riziká jednotlivých spôsobov financovania dôchodkových dávok, t. j. priebežného spôsobu financovania a kapitalizačného spôsobu financovania.

Starobné dôchodkové sporenie (II. pilier) je príspevkovo definované a financované z príspevkov na starobné dôchodkové sporenie (ďalej len „príspevky“) odvádzaných na osobné dôchodkové účty sporiteľov. V priebehu roka 2012 bol prijatý zákon č. 252/2012 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony s delenou účinnosťou (od 1.9.2012 a 1.1.2013) (ďalej len „zákon č. 252/2012 Z. z.“) a zákon č. 413/2012 Z. z., ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony (ďalej len „zákon č. 413/2012 Z. z.“).

**Najvýznamnejšie zmeny v starobnom dôchodkovom sporení v roku 2012:**

Od 1.9.2012 sa zákonom č. 252/2012 Z. z. umožnil dobrovoľný vstup do II. piliera, ako aj výstup z neho v päťmesačnom období (od 1.9.2012 do 31.1.2013). Od 1. septembra 2012 sa tiež znížila sadzba príspevkov na starobné dôchodkové sporenie z pôvodných 9 % na 4 % z vymeriavacieho základu podľa zákona o sociálnom poistení a sadzba poistného na starobné poistenie sa úmerne zvýšila z pôvodných 9 % na 14 %. Zmena sadzby príspevkov do II. piliera je časovo ohraničená rokom 2016; od roku 2017 sa bude sadzba zvyšovať každý rok o 0,25 % tak, aby v roku 2024 dosiahla 6%. Sporitelia si však od roku 2013 môžu svoj budúci dôchodok z II. piliera zvýšiť prostredníctvom dobrovoľných príspevkov, ktorých výška nie je obmedzená, ale daňovo zvýhodnené budú len do výšky najviac 2 % zo základu dane (čiastkového základu dane). Suma dobrovoľných príspevkov, ktoré sú daňovo zvýhodnené, nesmie presiahnuť výšku 2 % zo 60-násobku priemernej mesačnej mzdy v hospodárstve Slovenskej republiky zistenej ŠÚ SR v kalendárnom roku, ktorý dva roky predchádza kalendárnemu roku, za ktorý sa zisťuje základ dane. Uvedené daňové zvýhodnenie bude platiť do konca roka 2016.[[27]](#footnote-27)

K 31. decembru 2012 pôsobilo na trhu starobného dôchodkového sporenia 6 dôchodkových správcovských spoločností, ktoré spravovali celkom 24 dôchodkových fondov:

* Aegon, d.s.s., a.s., Bratislava
* Allianz – Slovenská dôchodková správcovská spoločnosť, a.s., Bratislava
* Axa d.s.s., a.s., Bratislava
* Dôchodková správcovská spoločnosť Poštovej banky, a.s., Bratislava
* ING dôchodková správcovská spoločnosť, a.s., Bratislava
* VÚB Generali, d.s.s., a.s., Bratislava.

Tabuľka 3.5 ukazuje čistú hodnotu majetku spravovaného jednotlivými dôchodkovými správcovskými spoločnosťami podľa druhu fondu k 31.12.2012.

Tabuľka 3.5 Rozdelenie majetku v dôchodkových fondoch k 31.12.2012 (v mil. €)

|  |  |  |  |  |  |  |
| --- | --- | --- | --- | --- | --- | --- |
| **Dôchodková správcovská spoločnosť** | **dlhopisový dôchodkový fond** | **zmiešaný dôchodkový fond** | **akciový dôchodkový fond** | **indexový dôchodkový fond** | **Spolu k 31.12.2012** | **Percentuálny podiel majetku** |
| AEGON, d.s.s., a.s. | 78,90 | 117,66 | 356,34 | 0,23 | ***553,13*** | 10,1% |
| Allianz - Slovenská d.s.s., a.s. | 195,58 | 514,18 | 1 055,35 | 1,78 | ***1 766,89*** | 32,3% |
| AXA d.s.s., a.s. | 216,86 | 307,14 | 920,06 | 2,22 | ***1 446,28*** | 26,4% |
| DSS Poštovej banky d.s.s. a.s. | 51,98 | 74,69 | 177,51 | 0,27 | ***304,45*** | 5,6% |
| ING d.s.s., a.s. | 62,66 | 168,72 | 368,57 | 0,31 | ***600,26*** | 11,0% |
| VÚB Generali d.s.s., a.s. | 147,12 | 254,93 | 404,52 | 0,88 | ***807,45*** | 14,7% |
| ***Spolu*** | ***753,10*** | ***1 437,32*** | ***3 282,35*** | ***5,69*** | ***5 478,46*** | 100,0% |
| Percentuálny podiel majetku | 13,7% | 26,2% | 59,9% | 0,1% | *100,0%* |  |

Výpočet: MPSVR SR

Sociálna poisťovňa postúpila v priebehu roku 2012 **príspevky** na starobné dôchodkové sporenie v hodnote **823 mil. €**, čo predstavuje oproti roku 2011 mierny pokles o 2 %. Najväčší podiel na slovenskom trhu starobného dôchodkového sporenia v roku 2012 si zachovali spoločnosti Allianz – Slovenská d.s.s., a. s. a Axa d.s.s., a. s (spoločne predstavujú takmer 60% trhu). V porovnaní s rokom 2011 nastali výrazné zmeny v pomeroch rozdelenia majetku v dôchodkových fondoch, sporitelia vo vyššej miere oproti predchádzajúcim rokom prestupovali do dlhopisových dôchodkových fondov, a to najmä z rastových dôchodkových fondov (nárast podielu majetku v dlhopisových dôchodkových fondoch zo 4,9 % v 2011 na 13,7 % v 2012, pokles podielu majetku vo vyvážených dôchodkových fondoch z 30,6 % v 2011 na 26,2 % v 2012, pokles podielu majetku v akciových dôchodkových fondoch zo 64,5 % v 2011 na 59,9 % v 2012). Uvedená zmena v pomeroch rozdelenia majetku súvisí aj s otvorením II. piliera pre vstup a výstup od 1.9.2012 do 31.1.2013, v rámci ktorého bolo za rok 2012 presunutých 53,8 mil. € z dôchodkových fondov starobného dôchodkového sporenia do Sociálnej poisťovne. Napriek týmto dvom skutočnostiam zostávajú akciové dôchodkové fondy dominantné z pohľadu výšky spravovaného majetku (59,9 %, pozri tabuľka č. 3.5). V roku 2012 dosiahli dôchodkové fondy lepšie priemerné ročné zhodnotenie, celkovo na priemernej úrovni 3 % nominálne (v roku 2011 dosiahlo celkové priemerné ročné zhodnotenie 1,4 %), pozri graf 3.2 (vzhľadom na nízku hodnotu majetku v indexových dôchodkových fondoch na úrovni 0,1 % k 31.12.2012 sa vyššie zhodnotenie tohto druhu dôchodkových fondov nepremietlo do priemerného ročného zhodnotenia všetkých dôchodkových fondov).

V roku 2012 sa štruktúra aktív v dôchodkových fondoch starobného dôchodkového sporenia podstatne nezmenila (grafy zobrazujúce vývoj zložiek portfólií dôchodkových fondov sú v prílohe ku kapitole 3). Pri porovnaní štruktúry aktív v dôchodkových fondoch je zrejmé, že dôchodkové správcovské spoločnosti sa začali orientovať na dlhodobejšie investičné nástroje. V priebehu roku 2012 si podiel nástrojov peňažného trhu zachoval klesajúcu tendenciu zo 40% na 34%, podiel dlhopisových investícií pokračoval vo svojom raste zo 60 % na úroveň približne 70 %. V roku 2012 dôchodkové správcovské spoločnosti zahrnuli do svojich portfólií aj akciové investície (absentovali od roku 2009), avšak na konci roka dosiahli úroveň len o málo viac ako 2 %.

Nasledovný graf zobrazuje *vývoj aktuálnej hodnoty dôchodkovej jednotky* jednotlivých dôchodkových fondov od ich vytvorenia k 31.12.2012. Celkové zhodnotenie je uvedené v tabuľke č. 3.6, ktorá zobrazuje nominálne a reálne (po zohľadnení inflácie) zhodnotenie dôchodkových fondov od ich vytvorenia.

Graf 3.1 Nominálne zhodnotenie dôchodkovej jednotky k 31.12.2012

Údaje: Národná banka Slovenska, spracovanie: MPSVR SR

Tabuľka 3.6 Celkové nominálne a reálne zhodnotenie dôchodkových fondov od ich vzniku

|  |  |  |
| --- | --- | --- |
| **Typ dôchodkového fondu** | **Zhodnotenie dôchodkových fondov (d.f.) k 31.12.2012** | |
| **nominálne** | **reálne** |
| Dlhopisové d.f. | 21,6% | -4,1% |
| Zmiešané d.f. | 12,9% | -10,9% |
| Akciové d.f. | 10,4% | -12,9% |
| Indexové d.f. | 4,1% | 2,8% |

Výpočet: MPSVR SR

Graf 3.2 Medziročné nominálne zhodnotenie dôchodkovej jednotky v roku 2012

Zdroj: MPSVR SR

Počet sporiteľov starobného dôchodkového sporenia k 31.12.2012 bol 1 462 516 (tabuľka 3.7), čo predstavuje oproti roku 2011 zanedbateľný nárast o 0,8 %. Dôvodom je vplyv otvorenia II. piliera pre vstup aj výstup, pričom v priebehu roku 2012 využilo možnosť vstupu 7 981 ľudí a možnosť výstupu využilo 17 058 sporiteľov.

Tabuľka 3.7 Počet sporiteľov v dôchodkových fondoch starobného dôchodkového sporenia k 31.12.2012

|  |  |  |
| --- | --- | --- |
| **Dôchodková správcovská spoločnosť** | **Počet sporiteľov k 31.12.2012** | **Percentuálny podiel sporiteľov** |
| AEGON, d.s.s., a.s. | 181 231 | 12,4% |
| Allianz - Slovenská d.s.s., a.s. | 459 320 | 31,4% |
| AXA d.s.s., a.s. | 371 164 | 25,4% |
| DSS Poštovej banky d.s.s. a.s.\* | 94 314 | 6,4% |
| ING d.s.s., a.s. | 146 626 | 10,0% |
| VÚB Generali d.s.s., a.s. | 209 861 | 14,3% |
| **Spolu** | **1 462 516** | **100,0%** |

Zdroj: Sociálna poisťovňa

Z hľadiska vekovej štruktúry sporiteľov[[28]](#footnote-28) v systéme starobného dôchodkového sporenia najväčšie zastúpenie mali sporitelia vo veku od 31 do 40 rokov, a to 43 % z celkového počtu sporiteľov. Zmeny vo vekovej štruktúre sporiteľov k 31.12.2012 sú zanedbateľné v porovnané s rokom 2011 napriek vplyvu otvorenia II. piliera v roku 2012.

Tabuľka 3.8 Rozdelenie sporiteľov podľa veku k 31. decembru 2012

|  |  |  |
| --- | --- | --- |
| **veková hranica** | **počet sporiteľov** | **% podiel** |
| do 20 | 1 910 | 0,13% |
| od 21 do 30 | 281 020 | 19,21% |
| od 31 do 40 | 629 776 | 43,06% |
| od 41 do 50 | 426 136 | 29,14% |
| od 51 | 123 674 | 8,46% |
| **Spolu** | **1 462 516** | **100%** |

Zdroj: MPSVR SR

Sporiteľov s vymeriavacím základom do 663,88 € bolo k 31. 12. 2012 približne 591 tisíc, čo predstavovalo 55,4 % z tzv. aktívnych sporiteľov (t.j. sporiteľov, ktorí si poslali príspevky na starobné dôchodkové sporenie).

Tabuľka 3.9 Počet aktívnych sporiteľov podľa vymeriavacieho základu k 31.12.2012

|  |  |  |
| --- | --- | --- |
| **Rozsah vymeriavacieho základu v €** | **Spolu k 31.12.2012** | **% podiel** |
| do 331,94 | 103 674 | 9,7% |
| 331,98 - 663,88 | 487 615 | 45,7% |
| 663,92 - 995,82 | 237 876 | 22,3% |
| 995,86 - 1 327,76 | 111 334 | 10,4% |
| 1 327,79 - 1 659,70 | 51 266 | 4,8% |
| 1 659,73 a viac | 75 660 | 7,1% |
| Aktívni sporitelia spolu | 1 067 425 | 100,0% |

Zdroj: MPSVR SR

Rozdiel medzi celkovým počtom sporiteľov v tabuľkách 3.7 až 3.9 predstavuje približne 395 tisíc osôb – tieto fyzické osoby možno označiť ako tzv. **neaktívnych sporiteľov,** to znamená, že k 31. decembru 2012 si nezaplatili príspevky na starobné dôchodkové sporenie z titulu zamestnanca, povinne poistenej samostatne zárobkovo činnej osoby alebo dobrovoľne poistenej osoby a príspevky na starobné dôchodkové poistenie neplatil za nich ani štát z dôvodu výkonu zákonom vymedzených činností (starostlivosť o dieťa, opatrovanie) ani Sociálna poisťovňa, oproti roku 2011 tento počet klesol len minimálne (približne o 2 %).

###### Doplnkové dôchodkové sporenie

Doplnkové (dobrovoľné) dôchodkové sporenie predstavuje, tzv. *tretí pilier* dôchodkového systému, v ktorom sú finančné prostriedky účastníkov spravované doplnkovými dôchodkovými spoločnosťami (ďalej len „DDS“).

Účelom doplnkového dôchodkového sporenia je umožniť účastníkovi doplnkového dôchodkového sporenia (ďalej len „účastník“) získať doplnkový dôchodkový príjem v starobe a doplnkový dôchodkový príjem v prípade skončenia výkonu prác, ktoré sú zaradené na základe rozhodnutia orgánu na ochranu zdravia do kategórie 3 alebo 4 alebo skončenia výkonu prác zamestnanca, ktorý je tanečný umelec alebo hudobný umelec, ktorý vykonáva profesiu hráča na dychový nástroj.

Účastníkom je zamestnanec, ktorý uzatvoril zmluvu o doplnkovom dôchodkovom sporení s doplnkovou dôchodkovou spoločnosťou (ďalej len "účastnícka zmluva"); alebo iná fyzická osoba, ktorá ku dňu uzatvorenia účastníckej zmluvy dovŕšila najmenej 18 rokov veku.

Zamestnanec, ktorý vykonáva práce zaradené na základe rozhodnutia orgánu na ochranu zdravia do kategórie 3 alebo 4 a zamestnanec, ktorý vykonáva práce tanečného umelca alebo hráča na dychový nástroj, sú povinní uzatvoriť účastnícku zmluvu a ich zamestnávatelia sú povinní uzatvoriť zamestnávateľskú zmluvu, a to do ôsmich dní od začatia výkonu týchto prác.

Prostredníctvom doplnkového dôchodkového sporenia si účastník sporí finančné prostriedky v DDS, ktorá tieto prostriedky investuje za účelom ich zhodnotenia. Výsledná suma dávky doplnkového dôchodkového sporenia závisí od výškyfinančných prostriedkov, ktoré účastník a jeho zamestnávateľ počas celého obdobia sporenia do DDS odviedli a od miery ich zhodnotenia.

Z doplnkového dôchodkového sporenia sa po splnení podmienok ustanovených zákonom o doplnkovom dôchodkovom sporení a dávkovým plánom, ktorý je prílohou účastníckej zmluvy, vyplácajú tieto dávky doplnkového dôchodkového sporenia:

* doplnkový starobný dôchodok, a to vo forme
  + doživotného doplnkového starobného dôchodku,
  + dočasného doplnkového starobného dôchodku,
* doplnkový výsluhový dôchodok, a to vo forme
  + doživotného doplnkového výsluhového dôchodku,
  + dočasného doplnkového výsluhového dôchodku,
* jednorazové vyrovnanie,
* odstupné.

K 31. decembru 2012 pôsobili na trhu doplnkového dôchodkového sporenia 4 doplnkové dôchodkové spoločnosti, a to:

* AXA d.d.s., a.s., Bratislava,
* Doplnková dôchodková spoločnosť Tatra banky, a.s., Bratislava,
* ING Tatry – Sympatia d.d.s., a.s., Bratislava,
* Stabilita, d.d.s., a. s., Košice.

V sledovanom období roku 2012 neboli vykonané legislatívne zmeny v systéme doplnkového dôchodkového sporenia.

Počet účastníkov a poberateľov dávok je zobrazený v tabuľke 3.11. Počet prispievajúcich účastníkov v doplnkových dôchodkových fondoch s nenulovým dôchodkovým účtom bol k 31. 12. 2012 približne 684 tisíc, čo predstavuje oproti roku 2011 pokles približne o 2 %. K 31.12.2012 počet poberateľov dávok vzrástol oproti roku 2011 o 47,5 tisíc (8,6 %). Celkovo tak možno hovoriť o 1,4 % poklese klientov.

Z tabuľky 3.12 vyplýva, že účastníci predčasne ukončovali svoju účasť v pomerne vysokej miere z viacerých dôvodov (najmä hospodárska kríza, zvýšená miera nezamestnanosti); v súvislosti s predčasným ukončením využili účastníci inštitút odstupného napriek skutočnosti, že si takouto formou mohli vybrať iba 80 % nasporeného majetku.

Napriek poklesu počtu účastníkov v doplnkových dôchodkových fondoch čistá hodnota spravovaného majetku vzrástla oproti roku 2011 na 1,3 mld. € k 31.12.2012 (nárast o 10,8 %). Jedným z dôvodov atraktivity účasti na doplnkovom dôchodkovom sporení bola a je participácia zamestnávateľov na príspevkoch svojich zamestnancov; k 31. decembru 2012 prispievali zamestnávatelia na doplnkové dôchodkové sporenie až 475 tisícom účastníkov oproti 218 tisícom účastníkov, ktorí si príspevky platili sami (bez príspevku zamestnávateľa).

Doplnkové dôchodkové fondy zaznamenali oproti roku 2011 výrazne lepšie výsledky pri zhodnocovaní prostriedkov (tabuľka 3.10). Výkonnosť jednotlivých príspevkových doplnkových dôchodkových fondov dosiahla ročnú úroveň vo výške od 3,3 % do 19,5 % (tabuľka 12 v Prílohe ku kapitole 3).

Tabuľka 3.10 Prehľad údajov o doplnkových dôchodkových fondoch k 31. decembru 2012

|  |  |  |  |  |
| --- | --- | --- | --- | --- |
|  | **Čistá hodnota majetku v doplnkových dôchodkových fondoch** | | | **Ročné zhodnotenie doplnkových dôchodkových fondov** |
| **Spoločnosť** | **Príspevkové doplnkové dôchodkové fondy (mil. €)** | **Výplatné doplnkové dôchodkové fondy (mil. €)** | **Spolu doplnkové dôchodkové fondy (mil. €)** |
| Axa d.d.s., a.s. | 161,9 | 0,54 | 162,5 | 6,30% |
| DDS Tatra banky, a.s. | 384,0 | 16,71 | 400,7 | 5,51% |
| ING Tatry - Sympatia,  d.d.s., a.s. | 472,8 | 12,43 | 485,2 | 7,30% |
| Stabilita, d.d.s., a.s. | 218,0 | 34,69 | 252,7 | 10,38% |
| **Spolu** | **1 236,8** | **64,37** | **1 301,1** | **7,18%** |

Zdroj: Národná banka Slovenska, výpočet: MPSVR SR

Tabuľka 3.11 Počet účastníkov a poberateľov dávok k 31.12.2012

|  |  |  |  |
| --- | --- | --- | --- |
| **Spoločnosť** | **Počet aktívnych účastníkov** | **Počet poberateľov dávok** | **Spolu** |
| Axa d.d.s., a.s. | 120 907 | 323 | 121 230 |
| DDS Tatra banky, a.s. | 179 091 | 11 627 | 190 718 |
| ING Tatry - Sympatia,  d.d.s., a.s. | 275 690 | 8 632 | 284 322 |
| Stabilita, d.d.s., a.s. | 108 343 | 26 965 | 135 308 |
| **Spolu** | **684 031** | **47 547** | **731 578** |

Zdroj: ADDS

Tabuľka 3.12 Prehľad dávok z doplnkového dôchodkového sporenia k 31.12.2012

|  |  |  |
| --- | --- | --- |
| **Druh dávky** | **Suma (mil. €)** | **Počet poberateľov** |
| Doplnkový starobný dôchodok | 37 698 229 € | 33 818 |
| Doplnkový výsluhový dôchodok | 96 570 € | 213 |
| Odstupné | 43 622 313 € | 39 639 |
| Jednorazové vyrovnanie | 66 440 310 € | 26 071 |

Zdroj: ADDS

* 1. Štátna sociálna podpora

**Podpora štátu rodinám** sa uskutočňuje predovšetkým prostredníctvom systému **štátnych sociálnych dávok**, predstavujúcich súbor peňažných plnení, ktorými sa štát podieľa na zvládnutí viacerých životných situácií, najmä u rodín s nezaopatrenými deťmi, ale aj iným spôsobom - **materská a rodičovská dovolenka a materské, daňový bonus**. Štátne sociálne dávky prispievajú na krytie nákladov na výživu a iné osobné potreby detí a tiež nákladov, spojených s ďalšími sociálnymi udalosťami.

Systém štátnej sociálnej podpory pozostával v roku 2012 z nasledujúcich jednorazových a opakovaných dávok:

* prídavok na dieťa
* príplatok k prídavku na dieťa
* rodičovský príspevok
* príspevok na starostlivosť o dieťa
* príspevok pri narodení dieťaťa
* príplatok k príspevku pri narodení dieťaťa
* príspevok rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá
* príspevok na pohreb

###### Prídavok na dieťa

Z hľadiska počtu poberateľov a objemu vyplatených finančných prostriedkov je prídavok na dieťa najrozsiahlejšou dávkou štátnej sociálnej podpory. Prijatím zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení sa zaviedlo s účinnosťou od 1.januára 2004 paušálne poskytovanie prídavku na dieťa **mesačne na každé nezaopatrené dieťa** bez ohľadu na vek dieťaťa a príjem rodičov. Zároveň sa týmto zákonom s účinnosťou od 1.apríla 2004 zaviedlo vyplácanie prídavku na dieťa jediným platiteľom – úradmi práce.

Opatrením MPSVR SR z 18. novembra 2011 sa s účinnosťou od 1. januára 2012 upravila suma prídavku na dieťa z 22,01 € na **22,54 €** a suma príplatku k prídavku na dieťa zo sumy 10,32 € na 10,57 €.

Tabuľka 3.13 Prídavok na dieťa

|  |  |  |
| --- | --- | --- |
| rok | priemerný mesačný počet poberateľov prídavku na dieťa | priemerný mesačný počet nezaopatrených detí |
| 2011 | 697 651 | 1 176 427 |
| 2012 | 688 344 | 1 155 687 |

Zdroj: ÚPSVR

V roku 2012 bol počet poberateľov prídavku na dieťa v priemernom mesačnom vyjadrení 688 344 poberateľov na 1 155 687 nezaopatrených detí. Priemerný mesačný počet poberateľov medziročne poklesol o 9 307 a priemerný mesačný počet nezaopatrených detí medziročne poklesol o 20 740 detí.

Suma vyplatená na prídavok na dieťa a príplatok k prídavku na dieťa v roku 2012 predstavovala 316 478 422 €, čo je oproti roku 2011 nárast o 1,42 mil. €.

Graf 3.3 Priemerný mesačný počet poberateľov prídavku na dieťa   
v jednotlivých krajoch SR v roku 2012

Zdroj: ÚPSVR

Priemerné mesačné počty poberateľov prídavku na dieťa v členení podľa jednotlivých krajov SR dokumentuje predchádzajúcii graf. Najvyšší počet poberateľov bol dosiahnutý v Prešovskom, Košickom a Žilinskom kraji.

Tabuľka 3.14 Rodiny, ktorým sa poskytoval prídavok na dieťa podľa počtu detí

|  |  |  |
| --- | --- | --- |
| rok/počet | 2011 | 2012 |
| jednodetné | 347 597 | 344 668 |
| 49,8% | 50,0% |
| dvojdetné | 264 577 | 260 922 |
| 37,9% | 37,9% |
| trojdetné | 60 997 | 59 773 |
| 8,7% | 8,7% |
| 4 a viacdetné | 24 480 | 23 995 |
| 3,5% | 3,5% |

Zdroj: ÚPSVR

Najpočetnejšou skupinou rodín, ktorým sa poskytoval prídavok na dieťa v roku 2012 boli jednodetné rodiny, ktoré tvorili 50,0 % z celkového počtu 688 870 rodín. Z poberateľov prídavku na dieťa bolo v roku 2012 priemerne mesačne 455 922 matiek (predstavovali 66,18 % z celkového počtu poberateľov).

Graf 3.4 Porovnanie vyplatenej sumy finančných prostriedkov na prídavok na dieťa podľa krajov v roku 2012

Zdroj: ÚPSVR

Najvyššia suma finančných prostriedkov na prídavok na dieťa bola (tak ako aj v roku 2011) vyplatená v Prešovskom, Košickom a Žilinskom kraji.

###### Príplatok k prídavku na dieťa

Zákon č. 532/2007 Z. z., ktorým sa mení a dopĺňa zákon č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení a o zmene a doplnení zákona č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov, s účinnosťou od 1. 1. 2008 zaviedol do praxe príplatok k prídavku na dieťa, ktorého výška bola v roku 2012 **v sume 10,57 €** priznaná rodičom, ktorí poberajú starobný dôchodok, predčasný starobný dôchodok, invalidný dôchodok pri percentuálnom poklese schopnosti vykonávať zárobkovú činnosť o viac ako 70 %, alebo výsluhový dôchodok po dovŕšení veku na nárok na starobný dôchodok (62 rokov), nevykonávajú zárobkovú činnosť a nebol im priznaný daňový bonus.

Za oprávnenú osobu na uplatnenie nároku na príplatok k prídavku na dieťa sa považuje rodič dieťaťa alebo osoba, ktorej bolo nezaopatrené dieťa zverené do náhradnej starostlivosti.

Zákon ustanovuje, že príplatok k prídavku na dieťa je možné oprávnenej osobe poskytnúť len v prípade, ak sa na nezaopatrené dieťa, na ktoré sa oprávnenej osobe poskytuje prídavok na dieťa, neprizná daňový bonus podľa § 33 zákona č. 595/2003 Z. z. o dani z príjmov v znení neskorších predpisov .

V roku 2012 bol priemerný mesačný počet poberateľov príplatku k prídavku na dieťa 3 811, čo je oproti roku 2011 pokles priemerne mesačne o 147 poberateľov.

###### Rodičovský príspevok

S účinnosťou od 1. januára 2011 vstúpila do platnosti novela zákona č. 571/2009 Z. z. o rodičovskom príspevku a o zmene a doplnení niektorých zákonov.

Umožnilo sa tak rodičom v období poberania rodičovského príspevku vykonávať zárobkovú činnosť akoukoľvek formou, pričom výška príjmu z tejto činnosti ani doba vykonávania práce neovplyvňuje nárok na rodičovský príspevok ani jeho výšku. Rodičia v čase vykonávania zárobkovej činnosti môžu zabezpečiť starostlivosť o svoje dieťa buď druhým rodičom, starým rodičom alebo inou plnoletou fyzickou osobou alebo umiestnením dieťaťa v zariadení súkromnom, cirkevnom či štátnom vrátane materských škôl. Opatrením MPSVR SR č. 412/2011 Z. z. o úprave sumy rodičovského príspevku sa v dôsledku valorizácie súm životného minima upravila suma rodičovského príspevku zo 190,10 € na **sumu 194,70 € mesačne**.

V roku 2011 sa pristúpilo k poskytovaniu vyššieho rodičovského príspevku v prípade, ak sa rodičom narodia súčasne dve a viac detí. Rodičovský príspevok v sume 194,70 € mesačne sa zvyšuje o 25 % na každé ďalšie dieťa, ktoré sa narodilo súčasne.

Zároveň sa zaviedlo poskytovanie rodičovského príspevku v nižšej sume a to len v sume 50 % mesačne zo sumy 194,70 €, ak staršie dieťa v starostlivosti rodiča zanedbáva plnenie povinnej školskej dochádzky, t. j. v mesiaci vymešká viac ako 15 neospravedlnených vyučovacích hodín a to najmenej tri po sebe nasledujúce kalendárne mesiace. Znížený rodičovský príspevok sa vypláca rodičovi počas troch kalendárnych mesiacov. Vývoj celkového počtu poberateľov rodičovského príspevku v SR v rokoch 2011 a 2012 uvádza nasledujúci graf.

Graf 3.5 Počet poberateľov rodičovského príspevku

Zdroj: ÚPSVR

V roku 2012 bol rodičovský príspevok poskytnutý priemerne 142 274 poberateľom mesačne, čo je oproti roku 2011 nárast v priemernom mesačnom počte o 428 poberateľov.

V roku 2012 bolo na rodičovský príspevok vyplatených spolu približne 343 687 tis € (medziročný pokles o 8 326 tis. €).

Osoby na rodičovskej dovolenke z rodového hľadiska vykazujú najväčší nepomer medzi mužmi a ženami . Na Slovensku rodičovské voľno na starostlivosť o narodené dieťa čerpajú tradične takmer výlučne iba ženy Nedá sa odlíšiť, aký podiel z nárastu čerpania rodičovskej dovolenky pripadá na demografické a individuálne dôvody (túžba po dieťati) a aký na prípadné stratégie riešenia straty práce materstvom.

###### Príspevok na starostlivosť o dieťa

Zmeny v príspevku na starostlivosť o dieťa nastali od 1. januára 2011. Ide o sociálnu dávku určenú rodičom, ktorí začnú vykonávať **zárobkovú činnosť** alebo sa vrátia späť do práce skôr, ako dieťa dovŕši vek tri roky, resp. šesť rokov, ak ide o dieťa s dlhodobo nepriaznivým zdravotným stavom a v čase výkonu pracovnej činnosti zabezpečia starostlivosť o svoje dieťa inou právnickou osobou alebo fyzickou osobou, napr. umiestením dieťaťa v zariadení (materská škola, detské jasle). Štát prispieva rodičom na výdavky za túto starostlivosť na každé dieťa vo výške preukázaných výdavkov najviac **v sume 230 € mesačne**. Ak starostlivosť o dieťa zabezpečuje fyzická osoba bez živnostenského oprávnenia, napr. príbuzný rodiča dieťaťa, výška príspevku na starostlivosť o dieťa je **41,06 € mesačne** bez preukazovania výdavkov. Vzhľadom na vysokú finančnú náročnosť poskytovania služieb starostlivosti o deti predovšetkým v súkromných zariadeniach a v záujme zvýšenia dostupnosti týchto služieb aj pre rodičov s nízkymi príjmami sa od 1. januára 2011 upravila horná hranica príspevku na sumu maximálne 230 € mesačne. Výšku príspevku na starostlivosť o dieťa môže vláda SR upraviť k 1. januáru kalendárneho roka nariadením.

Rodič, ktorý zabezpečuje starostlivosť o dieťa do troch rokov veku a ktorý sa rozhodne vrátiť späť do práce skôr, ako dieťa dovŕši vek tri roky sa teda môže rozhodnúť, či bude poberať rodičovský príspevok alebo požiada o príspevok na starostlivosť o dieťa, ktorý je výhodnejší v tých prípadoch, ak má rodič viac detí do troch rokov veku a ak starostlivosť o dieťa zabezpečuje prostredníctvom zariadení ( napr. súkromné alebo mestské detské jasle), v ktorých mesačné poplatky presahujú 194 €.

V roku 2012 bol príspevok na starostlivosť o dieťa poskytnutý priemerne mesačne 1 752 poberateľom (pokles o 162 poberateľov oproti roku 2011).

###### Príspevok pri narodení dieťaťa

Príspevok pri narodení dieťaťa je jednorazová dávka štátnej sociálnej podpory, legislatívne upravená zákonom č. 235/1998 Z. z. o príspevku pri narodení dieťaťa, o príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá a ktorým sa menia ďaľšie zákony v znení neskorších predpisov.

Dávkou štát prispieva rodičom na pokrytie výdavkov spojených so zabezpečením nevyhnutných potrieb novorodenca.

Príspevok pri narodení dieťaťa bol v roku 2012 poskytovaný vo výške **151,37 €.** Ak sa súčasne narodili 3 deti alebo viac detí a najmenej dve z nich sa dožili 28 dní (na základe novely platnej od 1.11.2005), zvýšil sa príspevok o jednu polovicu vyššie uvedenej sumy na každé dieťa.

Tabuľka 3.15 Príspevok pri narodení dieťaťa v roku 2011 a 2012

|  |  |  |
| --- | --- | --- |
| rok | počet poberateľov príspevku pri narodení dieťaťa | počet poberateľov zvýšeného príspevku |
| 2011 | 56 898 | 797 |
| 2012 | 56 994 | 792 |

Zdroj: ÚPSVR

V roku 2012 bol príspevok pri narodení dieťaťa poskytnutý 56 994 poberateľom, čo je o 96 poberateľov viac ako v roku 2011. Finančné prostriedky vyplatené na príspevok pri narodení dieťaťa a zvýšený príspevok pri narodení dieťaťa dosiahli sumu približne 8 878 tis. € (medziročný nárast o 12 tis. €).

###### Príplatok k príspevku pri narodení dieťaťa

Príplatok k príspevku pri narodení dieťaťa je s účinnosťou od 1.1.2007 štátna sociálna dávka, ktorou štát pripláca na zvýšené výdavky spojené so zabezpečením nevyhnutných potrieb dieťaťa, ktoré sa matke narodilo ako **prvé dieťa** a ktoré sa dožilo aspoň 28 dní. S účinnosťou od januára 2009 sa príplatok k príspevku pri narodení dieťaťa poskytuje aj na druhé a tretie dieťa.

V roku 2012 bola výška príplatku k príspevku pri narodení dieťaťa **678,49 €**. Príplatok bol vyplatený spolu 51 400 poberateľom, čo je o 216 poberateľov menej ako v roku 2011. Finančné prostriedky vyplatené na tento príplatok dosiahli v roku 2012 sumu približne 35 392 tis. € (medziročný pokles o 162 tis. €).

###### Príspevok rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá

Príspevok rodičom, ktorým sa súčasne narodili tri deti alebo viac detí alebo ktorým sa v priebehu dvch rokov opakovane narodili dvojčatá je dávka štátnej sociálnej podpory, ktorou štát prispieva **raz za rok** rodičom alebo oprávneným osobám na zvýšené výdavky spojené so starostlivosťou o súčasne narodené 3 deti alebo viac detí alebo o opakovane narodené dvojčatá alebo viac detí súčasne v priebehu dvoch rokov.

Výška príspevku rodičom na jedno dieťa sa v roku 2012 nemenila a bola nasledovná:

* do 6 rokov veku - **81,99 €**
* od 6 do 15 rokov veku – **101,25 €**
* 15 roční – **107,55 €**

V roku 2012 bolo 140 poberateľov tohto príspevku, čo oproti roku 2011 predstavuje nárast o 9 poberateľov.

###### Príspevok na pohreb

Príspevok na pohreb je s účinnosťou od 1. januára 1999 jednorazová dávka štátnej sociálnej podpory, legislatívne upravená zákonom č.238/1998 Z. z. o príspevku na pohreb. Uvedenou dávkou štát finančne prispieva na úhradu výdavkov spojených so zabezpečením pohrebu zomrelého.

V roku 2012 ostala výška príspevku na pohreb nezmenená, a to **79,67 €**. Príspevok bol v roku 2012 vyplatený spolu 49 756 občanom, čo je o 150 poberateľov menej ako v roku 2011.

Finančné prostriedky vyplatené na tento príspevok dosiahli sumu približne 3 993 tis. € (medziročný pokles o 20 tis. €.). Počet poberateľov príspevku je ovplyvnený len demografickým ukazovateľom – úmrtnosťou obyvateľov, ktorí majú na území Slovenskej republiky trvalý alebo prechodný pobyt.

* 1. Sociálna pomoc

Nasledujúca kapitola obsahuje prehľad o poskytovaní sociálnej pomoci prostredníctvom pomoci v hmotnej núdzi, kompenzácií sociálnych dôsledkov ťažkého zdravotného postihnutia, podpory náhradnej starostlivosti o deti a pod., ako aj výdavkov vynaložených na jej zabezpečenie v rámci rozpočtovej kapitoly MPSVR SR, (viď tabuľka 41, príloha ku kapitole 3).

###### Dávka v hmotnej núdzi

Pomoc v hmotnej núdzi upravuje zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov. Zákon vychádza z filozofie motivácie a poskytnutia perspektívy jednotlivcovi a jeho rodine. Cieľom zákona je zabezpečiť základné životné podmienky a poskytnúť pomoc v hmotnej núdzi za aktívnej účasti občana a fyzických osôb, ktoré sa s občanom v hmotnej núdzi spoločne posudzujú.

Pomoc v hmotnej núdzi pozostáva z dávky v hmotnej núdzi (ďalej len „dávka“), ktorá je poskytovaná na šiestich úrovniach a z príspevkov k dávke (ďalej len „príspevky“). Pomoc v hmotnej núdzi sa poskytuje občanovi v hmotnej núdzi a fyzickým osobám, ktoré sa s občanom v hmotnej núdzi spoločne posudzujú za podmienok taxatívne vymedzených v zákone o pomoci v hmotnej núdzi.

***Sumy dávky v hmotnej núdzi a príspevkov k dávke v hmotnej núdzi platné v roku 2012***

|  |  |
| --- | --- |
| DÁVKA V HMOTNEJ NÚDZI*:* |  |
| * Jednotlivec | 60,50 € |
| * Jednotlivec s dieťaťom alebo najviac so štyrmi deťmi | 115,10 € |
| * Jednotlivec s viac ako štyrmi deťmi | 168,10 € |
| * Dvojica bez detí | 105,20 € |
| * Dvojica s dieťaťom alebo najviac so štyrmi deťmi | 157,60 € |
| * Dvojica s viac ako štyrmi deťmi | 212,30 € |
| *PRÍSPEVKY K DÁVKE V HMOTNEJ NÚDZI:* |  |
| * *Príspevok na zdravotnú starostlivosť* | *2,00 €* |
| * *Aktivačný príspevok* | *63,07 €* |
| * *Ochranný príspevok* | *63,07 €* |
| * *Ochranný príspevok – znížený (nepriaznivý zdravotný stav trvá viac ako 30 dní)* | *34,69 €* |
| * *Príspevok na bývanie – jednotlivec* | *55,80 €* |
| * *Príspevok na bývanie – viac posudzovaných osôb* | *89,20 €* |
| * *Zvýšenie základnej dávky pre tehotné ženy o* | *13,50 €* |
| * *Dávka pre rodičov starajúcich sa o dieťa do 1 roka jeho veku* | *13,50 €* |
| * *Dávka pre dieťa za účelom plnenia povinnej školskej dochádzky* | *17,20 €* |

Dávka a príspevky poskytované v rámci pomoci v hmotnej núdzi sa v roku 2012 nevalorizovali.

V roku 2012 bolo priemerne mesačne evidovaných 183 083 poberateľov dávky a príspevkov, čo v porovnaní s rokom 2011 predstavuje pokles o 2,19 %. Na dávku a príspevky k dávke boli v roku 2012 poskytnuté finančné prostriedky vo výške 269 993 933 €. V porovnaní s rokom 2011 bol zaznamenaný pokles finančných prostriedkov o 3 445 039 €, čo je pokles o 1,26 %. **Priemerná výška** mesačnej dávky a príspevkov k dávke v roku 2012 dosiahla výšku **122,89 €**, čo v porovnaní s rokom 2011 predstavuje nárast o 1,16 €. Pokles poberateľov bol spôsobený predovšetkým v dôsledku pravidelnej valorizácie dôchodkových dávok, čo sa odrazilo aj v prípade poklesu finančných prostriedkov a následne zvýšení priemernej výšky dávky.

V roku 2012 bolo v systéme pomoci v hmotnej núdzi priemerne mesačne evidovaných 129 821 poberateľov dávky a príspevkov k dávke, ktorí sú súčasne v evidencii uchádzačov o zamestnanie. V porovnaní s rokom 2011 bol zaznamenaný nárast v ich priemernom mesačnom počte o 3 622 poberateľov (nárast o 2,87 %).

Tabuľka 3.16 Priemerný mesačný počet poberateľov dávky a príspevkov, ročné čerpanie finančných prostriedkov v rokoch 2011 - 2012

|  |  |  |
| --- | --- | --- |
|  | **2011** | **2012** |
| Počet poberateľov celkom | 187 139 | 183 083 |
| z toho UoZ | 126 199 | 129 821 |
| Počet spoločne posudzovaných osôb | 366 967 | 356 980 |
| Poskytnuté finančné prostriedky celkom v € | 273 438 972 | 269 993 933 |
| Priemerná výška dávky a príspevkov k dávke v € | 121,73 | 122,89 |

Zdroj: ÚPSVR

Z nižšie uvedeného grafického znázornenia vývoja počtu poberateľov dávky a príspevkov vyplýva, že v priebehu rokov 2011 a 2012 si vývoj počtu poberateľov zachoval mierne klesajúci trend aj napriek tomu, že vývoj počtu poberateľov dávky a príspevkov, ktorí sú súčasne evidovaní ako uchádzači o zamestnanie mierne rástol. Ako už bolo uvedené vyššie, vplyv na pokles poberateľov dávky a príspevkov majú predovšetkým poberatelia dôchodkových dávok a dávky v nezamestnanosti. Nárast počtu poberateľov dávky v hmotnej núdzi a príspevkov, ktorí sú súčasne evidovaní ako uchádzači o zamestnanie ovplyvnil viac-menej rast miery evidovanej nezamestnanosti. Naopak, vývoj počtu poberateľov dávky a príspevkov nadväzuje okrem iného aj na vývoj počtu poberateľov dávky v nezamestnanosti.

Graf 3.6 Vývoj počtu poberateľov dávky a príspevkov v priebehu rokov 2011 a 2012

Zdroj: ÚPSVR

Graf 3.7 Percentuálne zastúpenie jednotlivých skupín poberateľov dávky a príspevkov   
v roku 2012

Zdroj: APV ISOP

Pri porovnaní štruktúry poberateľov dávky a príspevkov medzi rokom 2011 a 2012 bol zaznamenaný pokles vo všetkým skupinách, a to o 1,63 % u jednotlivcov, o 0,79 % u jednotlivcov s jedným až štyrmi deťmi, o 7,79 % u jednotlivcov s päť a viac deťmi, o 3,80% u dvojíc bez detí, o 4,24% u dvojíc s jedným až štyrmi deťmi a o 2,26% u dvojíc s päť a viac deťmi.

V roku 2012 bolo v systéme pomoci v hmotnej núdzi priemerne mesačne evidovaných 356 980 spoločne posudzovaných osôb, čo predstavovalo 6,6 % -ný podiel na celkovom počte obyvateľov Slovenska (pokles oproti roku 2011 o 2,7%). V porovnaní s rokom 2011 došlo k poklesu podielu spoločne posudzovaných osôb v systéme pomoci v hmotnej núdzi z celkového počtu obyvateľov o 0,2 p. b.

Graf 3.8 Podiel osôb evidovaných v systéme pomoci v hmotnej núdzi z počtu obyvateľov v % v jednotlivých regiónoch (ku koncu roka 2012)

Zdroj: APV ISOP a ŠÚ SR

Najvyšší podiel obyvateľstva v systéme pomoci v hmotnej núdzi za sledované obdobie (ku koncu roka) bol v Košickom kraji (11,16 %), v Prešovskom kraji (10,85 %) a v Banskobystrickom kraji (10,73 %). Najnižší podiel vykazoval Bratislavský kraj, a to 1,04 %.

Z celkového počtu osôb evidovaných v systéme pomoci v hmotnej núdzi bolo 50,75 % mužov a 49,25 % žien. V porovnaní s rokom 2011 nedošlo k zmene pomeru žien a mužov, v prípade žien išlo o pokles o 0,35 p. b. a u mužov o nárast o 0,35 p. b. Nasledujúci graf znázorňuje počet týchto osôb podľa pohlavia v danej vekovej skupine. Vo vekovej skupine 60 a viac rokov je výrazne vyšší podiel žien ako mužov, pričom tento stav pretrváva od r. 2006.

Graf 3.9 Poberatelia dávky v hmotnej núdzi a príspevkov k dávke so spoločne posudzovanými osobami podľa veku a pohlavia v roku 2012

Zdroj: APV ISOP

**Príspevky k dávke v hmotnej núdzi.** Občanom v hmotnej núdzi, ktorí splnili podmienky nároku na pomoc v hmotnej núdzi sa poskytuje dávka a príspevky. Dávka je štruktúrovaná podľa počtu spoločne posudzovaných osôb a v prípade príspevkov podľa ich špecifického účelu (príspevok na zdravotnú starostlivosť, aktivačný príspevok, príspevok na bývanie a ochranný príspevok).

*Príspevok na zdravotnú starostlivosť*. Podmienkou nároku na príspevok na zdravotnú starostlivosť je splnenie podmienok nároku na dávku. Príspevok na zdravotnú starostlivosť patrí občanovi a fyzickým osobám, ktoré sa s občanom v hmotnej núdzi spoločne posudzujú na výdavky spojené s úhradou za služby súvisiace s poskytovaním zdravotnej starostlivosti. V roku 2012 bol priemerný mesačný počet poberateľov príspevku na zdravotnú starostlivosť 352 766. V porovnaní s rokom 2011 bol zaznamenaný pokles v priemernom mesačnom počte o 10 471 (pokles o 2,88 %).

*Aktivačný príspevok* patrí občanovi v hmotnej núdzi, ktorý je zamestnaný alebo je vedený v evidencii uchádzačov o zamestnanie a zvyšuje si kvalifikáciu, zúčastňuje sa na vzdelávaní a príprave pre trh práce alebo vykonáva menšie obecné služby. Jedným z motivačných prvkov v rámci pomoci v hmotnej núdzi je poskytovanie aktivačného príspevku pre občana, ktorý bol dlhodobo nezamestnaný, zamestnal sa a jeho príjem zo závislej činnosti je najmenej na úrovni minimálnej mzdy a maximálne na úrovni trojnásobku minimálnej mzdy, alebo začal vykonávať samostatne zárobkovú činnosť. Tento občan má nárok na aktivačný príspevok po *dobu šiestich mesiacov*.

V roku 2012 bol priemerný mesačný počet poberateľov aktivačného príspevku 62 821. V porovnaní s rokom 2011 bol zaznamenaný nárast v priemernom mesačnom počte poberateľov aktivačného príspevku o 3,09 % (o 1 884 osôb).

Graf 3.10 Vývoj počtu poberateľov dávky a príspevkov k dávke   
s nárokom na aktivačný príspevok v roku 2012

Zdroj: ÚPSVR

*Príspevok na bývanie*. Občan v hmotnej núdzi a fyzické osoby, ktoré sa s občanom v hmotnej núdzi spoločne posudzujú, majú nárok na príspevok na bývanie, ak občan v hmotnej núdzi alebo niektorá z fyzických osôb, ktorá sa s občanom v hmotnej núdzi spoločne posudzuje je vlastníkom bytu, vlastníkom rodinného domu, nájomcom bytu alebo nájomcom rodinného domu alebo nájomcom obytnej miestnosti v zariadení určenom na trvalé bývanie a uhrádza náklady spojené s bývaním a tiež predloží doklad o zaplatení týchto nákladov za predchádzajúcich šesť po sebe nasledujúcich kalendárnych mesiacov alebo preukáže uznanie dlhu a dohodu o splátkach v prípade, že má nedoplatky, súvisiace s úhradou nákladov spojených s bývaním. Ak je v hmotnej núdzi občan alebo niektorá z osôb, ktorá sa s občanom spoločne posudzuje, poberateľom starobného dôchodku, nemusí spĺňať vyššie uvedené podmienky. To platí aj v prípade, ak ide o poberateľa inej dôchodkovej dávky alebo sociálneho dôchodku, ktorý dovŕšil 62 rokov veku. V roku 2012 dosiahol priemerný mesačný počet poberateľov príspevku na bývanie 90 065. V porovnaní s rokom 2011 bol zaznamenaný pokles v priemernom mesačnom počte poberateľov o 3 979 ( pokles o 4,23 %).

*Ochranný príspevok* možno poskytnúť tým občanom v hmotnej núdzi, ktorí nemajú možnosť zabezpečiť alebo zvýšiť si príjem vlastnou prácou a splnili podmienky na vznik nároku na dávku. Ochranný príspevok sa tejto skupine občanov poskytuje na základe taxatívne vymedzených podmienok v zákone o pomoci v hmotnej núdzi (napr. vek potrebný na starobný dôchodok, invalidita z titulu poklesu schopnosti vykonávať zárobkovú činnosť o viac ako 70 %, choroba atď.). Výška ochranného príspevku je **63,07 € mesačne**. Ak ide o občana v hmotnej núdzi *s nepriaznivým zdravotným stavom trvajúcim nepretržite viac ako 30 dní*, výška ochranného príspevku je **34,69 € mesačne**. Ochranný príspevok nepatrí občanovi v hmotnej núdzi alebo fyzickým osobám, ktoré sa s ním spoločne posudzujú, ak im patrí aktivačný príspevok. V roku 2012 bol priemerný mesačný počet poberateľov ochranného príspevku 50 244 osôb. V porovnaní s rokom 2011 bol zaznamenaný pokles v priemernom mesačnom počte poberateľov o 9 757 (pokles o 16,26 %). Tento pokles bol zapríčinený nielen valorizáciou dôchodkových dávok a následným odchodom dôchodcov zo systému hmotnej núdze, ale predovšetkým zmenou zákona o pomoci v hmotnej núdzi s účinnosťou od 1.1.2011 v súvislosti so znížením ochranného príspevku v prípade občanov v hmotnej núdzi s nepriaznivým zdravotným stavom trvajúcim nepretržite viac ako 30 dní.

Graf 3.11 Vývoj počtu poberateľov dávky a príspevkov   
s nárokom na ochranný príspevok v roku 2012

Zdroj: APV ISOP

###### Dotácie pre dieťa v hmotnej núdzi

Dotácie pre dieťa v hmotnej núdzi sú podporným opatrením zameraným na zvýšenie motivácie detí z nízkopríjmových rodín k plneniu *povinnej školskej dochádzky*, realizované prostredníctvom dotačného programu MPSVR SR, ktorým sa poskytuje dotácia na podporu výchovy k stravovacím návykom a dotáciu na podporu výchovy k plneniu školských povinností dieťaťa, ohrozeného sociálnym vylúčením.

S účinnosťou od 1. januára 2011 je poskytovanie dotácie na podporu výchovy k stravovacím návykom, ako aj dotácie na podporu výchovy k plneniu školských povinností dieťaťa ohrozeného sociálnym vylúčením upravené zákonom č. 544/2010 Z. z. o dotáciách v pôsobnosti MPSVR SR.

V roku 2012 boli vyplatené finančné prostriedky na dotáciu na podporu výchovy k stravovacím návykom v sume 12 227 312 €. Priemerný mesačný počet detí, ktorým bola dotácia poskytnutá bola 79 406; v porovnaní s rokom 2011 došlo k poklesu o 1,11 % (pokles o 891 detí). Dotácie na podporu výchovy k plneniu školských povinností dieťaťa ohrozeného sociálnym vylúčením tvorili sumu 2 742 951 € a boli poskytnuté 89 516 deťom, čo predstavuje medziročný pokles o 1,7% (pokles oproti roku 2011 o 1 588 detí).

Graf 3.12 Regionálne rozdelenie detí, na ktoré sa poskytli dotačné programy   
na podporu výchovy k stravovacím návykom v roku 2012

Zdroj: APV ISOP

Graf 3.13 Regionálne rozdelenie detí, na ktoré sa poskytli dotačné programy   
na podporu výchovy k plneniu školských povinností v roku 2012

Zdroj: APV ISOP

Z pohľadu regionálneho rozmiestnenia počtu detí, na ktoré boli poskytnuté dotácie podľa vyššie uvedeného výnosu MPSVR SR, je situácia zachytená v predchádzajúcich grafoch. Najvyšší objem dotácií podľa výnosu bol z pohľadu regionálneho rozmiestnenia počtu detí poskytnutý pre Prešovský, Košický a Banskobystrický kraj.

###### Náhradné výživné

Náhradné výživné je suma poskytnutá štátom na zabezpečenie výživy oprávnenej osoby v prípade, ak si vyživovaciu povinnosť neplní povinná osoba, ktorou je rodič dieťaťa alebo iná fyzická osoba, povinná platiť výživné dieťaťu.

Zákonom č. 201/2008 Z. z. o náhradnom výživnom a o zmene a doplnení zákona č. 36/2005 Z. z. o rodine a o zmene a doplnení niektorých zákonov sa upravilo poskytovanie náhradného výživného, ktorým štát poskytuje náhradné výživné v prípadoch, ak si povinná osoba neplní vyživovaciu povinnosť voči nezaopatreným deťom a v prípadoch, keď sirotský dôchodok, resp. suma sirotských dôchodkov u nezaopatreného dieťaťa nedosahuje výšku minimálneho výživného, ustanoveného zákonom o rodine.

Vzhľadom na rozšírenie okruhu oprávnených osôb na nárok na náhradné výživné o nezaopatrené deti, ktorých sirotský dôchodok, resp. suma sirotských dôchodkov nedosahuje sumu minimálneho výživného, ustanoveného zákonom o rodine (30 % životného minima nezaopatreného dieťaťa) sa zvýšil počet oprávnených osôb (nezaopatrených detí).

V roku 2012 bolo evidovaných v priemere 8 369 poberateľov náhradného neplateného výživného, čo predstavuje oproti roku 2011 nárast o cca 478 poberateľov. Tento nárast je pravdepodobne spôsobený skutočnosťou, že osoba, ktorá je povinná platiť náhradné výživné, prišla v čase hospodárskej krízy o zamestnanie. Náhradné neplatené výživné bolo priemerne mesačne vyplácané 12 518 deťom, čo oproti predchádzajúcemu roku predstavuje nárast o 466 detí.

Priemerný mesačný počet poberateľov náhradného výživného – sirotského v roku 2012 bol 718 poberateľov, čo je oproti roku 2011 pokles o cca 34 poberateľov. Náhradné výživné – sirotské bolo v roku 2012 vyplácané priemerne mesačne 1 206 deťom, čo oproti predchádzajúcemu roku predstavuje pokles o 67 detí.Na výplatu náhradného výživného boli v roku 2012 vynaložené finančné prostriedky v sume 8 454 460 €.

Maximálna výška náhradného výživného je podľa zákona výživné, určené do 1,2-násobku životného minima pre nezaopatrené dieťa. V priebehu roku 2012 bol maximálny nárok na náhradné výživné na jedno dieťa od 103,98 do 106,58 € (zohľadnená valorizácia životného minima od 1. júla 2012).

Graf 3.14 Vývoj počtu poberateľov (detí) náhradného výživného v rokoch 2011 a 2012

Zdroj: ÚPSVR

###### Sociálnoprávna ochrana detí a sociálna kuratela

Opatrenia sociálnoprávnej ochrany detí a sociálnej kurately (ďalej len „SPODaSK“) sa vykonávajú pre dieťa, plnoletú fyzickú osobu, rodinu, prípadne skupinu alebo komunitu v zmysle zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov (ďalej len „zákon o sociálnoprávnej ochrane detí“).

V roku 2012 zabezpečovalo výkon opatrení sociálnoprávnej ochrany detí a sociálnej kurately na 46 úradoch PSVR - odboroch sociálnych vecí a rodiny, oddeleniach sociálnoprávnej ochrany detí a sociálnej kurately (orgány sociálnoprávnej ochrany detí a sociálnej kurately) 565 zamestnancov, čo predstavuje v porovnaní s rokom 2011 nárast počtu zamestnancov o 18.

V priebehu roku 2012 bolo zaznamenaných 21 446 nových rodín a 29 159 nových detí, pre ktoré boli vykonávané opatrenia SPODaSK.

V pôsobnosti úradov PSVR ako orgánov sociálnoprávnej ochrany detí a sociálnej kurately je okrem iného podávanie návrhov a podnetov vo veciach maloletých detí príslušným súdom.

V roku 2012 úrady PSVR podali spolu 9 748 návrhov a podnetov na súd vo veciach starostlivosti o maloleté deti (pokles oproti roku 2011 o 1 587). Najviac, rovnako ako v minulých rokoch, predstavovali návrhy a podnety podané vo veciach výchovy a výživy – v počte 7 648 (medziročný pokles o 1 743). Na vydanie predbežného opatrenia bolo podaných 1 414 návrhov a podnetov (medziročný nárast o 68), na nariadenie ústavnej starostlivosti 582 návrhov a podnetov (medziročný nárast o 89)a na zrušenie ústavnej starostlivosti bolo podaných 104 návrhov a podnetov (medziročný pokles o 1).

V roku 2012 podal orgán SPODaSK súdu alebo iným štátnym orgánom vo veciach výživy a výchovy maloletých 54 878 správ (medziročný pokles o 2 614).

Orgán SPODaSK zisťoval z vlastného podnetu, z podnetu súdu alebo inej osoby názor dieťaťa na situáciu, v ktorej sa nachádza, celkovo u 37 187 detí (medziročný nárast o 12 766).

Ak je to potrebné v záujme dieťaťa, orgán SPODaSK rozhodne o uložení výchovného opatrenia, pričom v roku 2012 bolo orgánmi SPODaSK uložených spolu 483 výchovných opatrení pre 708 detí (v roku 2011 497 výchovných opatrení pre 748 detí)*.*

Sociálna kuratela pre deti

Výkon opatrení sociálnej kurately detí zabezpečovalo v sledovanom roku 113 zamestnancov úradov PSVR - sociálnych kurátorov pre deti, ktorí sa na túto oblasť špecializujú (medziročný pokles o 3 zamestnancov). Opatrenia boli v sledovanom roku vykonávané spolu pre 25 930 detí, čo v porovnaní s predchádzajúcim rokom predstavuje pokles o 256 detí (tab. č. 3.17). Na jedného sociálneho kurátora pripadalo riešenie situácie v priemere pre 229 detí (medziročný nárast o 4 deti).

V rámci sociálnej kurately detí sociálni kurátori podali 15 881 správ rôznym inštitúciám a vykonali spolu 28 746 šetrení v rodinách a inštitúciách (v roku 2011 to bolo 18 167 správ a 31 351 šetrení).

Z hľadiska dôvodov vykonávania opatrení sociálnej kurately detí klesol počet mladistvých detí, ktoré sa dopustili páchania trestnej činnosti ako páchatelia alebo ako podozriví podľa trestného zákona zo spáchania trestnej činnosti na 5 324 (o 582 detí menej ako v roku 2011), stúpol však počet detí, ktoré spáchali čin inak trestný, a to na 2 439 (o 181 detí viac ako v roku 2011).

V porovnaní s rokom 2011 došlo k poklesu počtu detí, ktorým bola poskytovaná v roku 2012 pomoc a ochrana v priestupkovom konaní, a to o 360 na 5 094 detí.

Z dôvodu experimentovania a závislosti na drogách vykonali sociálni kurátori opatrenia sociálnej kurately detí pre 348 detí, z nich bolo 49 vo veku do 14 rokov (v roku 2011 543 detí, z nich 58 do 14 rokov). Pre 187 detí boli vykonávané opatrenia z dôvodu iných, nelátkových závislostí, napr. závislosť od hazardných hier a počítačov, z nich bolo tiež 49 vo veku do 14 rokov (v roku 2011 236 detí, z nich 50 do 14 rokov).

Z dôvodu zanedbávania školskej dochádzky bolo 8 479 detí v starostlivosti sociálnych kurátorov (medziročný nárast o 493 detí). U 1 020 detí sa prejavovali poruchy vo vzťahu s inými deťmi, rodičmi alebo inými plnoletými fyzickými osobami (medziročný pokles o 648 detí), u 168 detí riešili sociálni kurátori úteky z domu alebo zo zariadenia (medziročný pokles 61 detí).

Počet detí, pre ktoré bola vykonávaná sociálna kuratela z dôvodu, že sa stali obeťami trestných činov, stúpol z 276 na 308 detí.

Opatrenia sociálnej kurately detí boli vykonávané pre 436 detí, ktoré sa stali svedkami trestného činu (medziročný nárast o 56 detí).

Tabuľka 3.17 Počet detí, pre ktoré sa vykonávala v rokoch 2011 a 2012 sociálna kuratela

|  |  |  |  |  |  |
| --- | --- | --- | --- | --- | --- |
| Rok | Počet detí  spolu | Počet detí | | | |
| **do 14 rokov** | | **vek 15-18 rokov** | |
| **chlapci** | **dievčatá** | **chlapci** | **dievčatá** |
| 2011 | 26 186 | 6 197 | 3 111 | 12 441 | 4 437 |
| 2012 | 25 930 | 6 806 | 3 838 | 11 058 | 4 228 |

Zdroj: MPSVR SR

Sociálna kuratela pre plnoleté fyzické osoby

V roku 2012 sa opatrenia sociálnej kurately vykonávali pre 8 988 klientov - plnoletých fyzických osôb a vykonávalo ich 59 sociálnych kurátorov, čo znamená, že v porovnaní s rokom 2011 klesol počet kurátorov pre plnoleté fyzické osoby o 4. V porovnaní s rokom 2011 sa v roku 2012 celkovo znížil počet klientov o 311 osôb, avšak na jedného sociálneho kurátora zaznamenávame priemerný nárast počtu klientov zo 147 v roku 2011 na 152 v roku 2012.

Opatrenia sociálnej kurately pre plnoletých boli vykonávané najmä pre klientov po prepustení, prípadne po podmienečnom prepustení z výkonu trestu odňatia slobody. Klesol počet klientov prepustených zo zariadenia na výkon ústavnej starostlivosti alebo ochrannej výchovy po dovŕšení plnoletosti zo 125 na 53 plnoletých fyzických osôb, avšak stúpol počet klientov, pre ktorých boli vykonávané opatrenia sociálnej kurately z dôvodu drogovej závislosti zo 70 na 80 plnoletých fyzických osôb.

Najčastejšie bola klientom poskytnutá pomoc v súvislosti s hľadaním zamestnania a hľadaním vhodného bývania.

V roku 2012 sociálni kurátori poskytli resocializačný príspevok 2 966 osobám (príloha ku kapitole 3, tab. č. 13 a 14). V porovnaní s rokom 2011 to bol pokles o 78 osôb a v porovnaní s predchádzajúcim rokom došlo aj k poklesu celkovej výšky vyplatených finančných prostriedkov na resocializačný príspevok.

Násilie páchané v rodinách, týrané, zanedbávané a zneužívané deti

V oblasti násilia páchaného v rodinách, týraných, zanedbávaných a zneužívaných detí úrady práce v sledovanom roku na základe dôvodného podozrenia vykonávali opatrenia SPODaSK celkom pre 545 detí, čo v porovnaní s rokom 2011 predstavuje nárast o 123 detí. Vykonávanie opatrení SPODaSK je zamerané na poskytovanie sociálneho poradenstva, sociálnu prácu v teréne a prostredníctvom referátu poradensko-psychologických služieb sa poskytuje najmä psychologické poradenstvo a psychologická pomoc pri sanácii biologickej rodiny v rámci pomoci obetiam násilia.

V 175 prípadoch orgány SPODaSK podali návrh na začatie trestného stíhania. Pomoc deťom týraným, sexuálne zneužívaným a šikanovaným uvádza príloha ku kapitole 3, tab. č. 15.

Ústavná starostlivosť a ochranná výchova

K 31.12.2012 bolo evidovaných 4 439 detí s nariadenou ústavnou starostlivosťou a 52 detí malo nariadenú ochrannú výchovu. Celkovo bolo vo všetkých typoch zariadení na výkon rozhodnutia súdu umiestnených 5 476 detí. Počet detí umiestnených na základe rozhodnutia súdu do zariadení na výkon rozhodnutia súdu a ich porovnanie s rokom 2011 uvádza príloha ku kapitole 3, tab. č. 16.

K 31.12.2012 bolo na Slovensku **87 detských domovov** s celkovým počtom 4 263 umiestnených maloletých detí a 438 mladých dospelých. Z celkového počtu 87 detských domovov bolo štátnych detských domovov 67 a 20 detských domovov bolo neštátnych.

V detských domovoch sa realizuje nariadená ústavná starostlivosť, predbežné opatrenie a výchovné opatrenie v samostatnej skupine, v špecializovanej samostatnej skupine, v samostatnej diagnostickej skupine a v profesionálnej rodine.

K 31.12.2012 bolo v detských domovoch 683 profesionálnych rodičov, u ktorých bolo umiestnených 1 333 detí a mladých dospelých, čo v porovnaní s rokom 2011 predstavuje nárast o 194 detí a mladých dospelých. Formy starostlivosti v detských domovoch a počty umiestnených detí v jednotlivých formách starostlivosti v detských domovoch uvádza príloha ku kapitole 3, tab. č. 17 a 18.

Maloletí bez sprievodu a repatriácie

V roku 2012 boli vykonané opatrenia SPODaSK pre 151 maloletých bez sprievodu, čo je o 18 maloletých bez sprievodu menej ako v roku 2011.

Proces repatriácie detí sa v roku 2012 realizoval u 36 detí (medziročný nárast o 3 deti), ktoré sa ocitli na území iného štátu bez sprievodu rodiča, príbuzného alebo osoby, ktorá sa o dieťa osobne stará. Z uvedeného počtu detí bolo 15 detí navrátených na územie Slovenskej republiky a 21 detí bolo premiestnených na naše územie (v roku 2011 bolo z celkového počtu navrátených 20 detí a 13 detí bolo premiestnených).

Náhradná rodinná starostlivosť – náhradná osobná starostlivosť, pestúnska starostlivosť, poručníctvo, predosvojiteľská starostlivosť a osvojenie.

V roku 2012 bolo 1 832 detí zverených do náhradného rodinného prostredia (náhradná osobná starostlivosť, pestúnska starostlivosť, poručníctvo a predosvojiteľská starostlivosť). Porovnanie s predchádzajúcim rokom je uvedené v tab. 3.18.

K 31.12.2012 predstavoval počet detí, zverených do náhradnej osobnej starostlivosti, pestúnskej starostlivosti a poručníctva celkovo 8 958 detí. Celkový počet detí zverených do jednotlivých foriem náhradnej rodinnej starostlivosti a porovnanie s predchádzajúcim rokom uvádza príloha ku kapitole 3, tab. č. 19.

Právoplatným rozhodnutím súdu bolo v roku 2012 osvojených 262 detí. V počte osvojených detí sú zahrnuté aj deti osvojené do cudziny. Do predosvojiteľskej starostlivosti do cudziny bolo v roku 2012 zverených 27 detí.

Tabuľka 3.18 Počet detí zverených do náhradných rodín v rokoch 2011 a 2012

|  |  |  |  |  |  |
| --- | --- | --- | --- | --- | --- |
| rok | Osvojenie  (zverené do pred­osvojiteľskej starostlivosti) | Náhradná osobná starostlivosť | Pestúnska starostlivosť | Poručníctvo | Spolu |
| 2011 | 252 | 1 126 | 234 | 204 | 1 816 |
| 2012 | 242 | 1 169 | 242 | 179 | 1 832 |

Zdroj: ÚPSVR

Poradensko – psychologické služby

V roku 2012 bolo na referátoch poradensko-psychologických služieb (ďalej len „RPPS“) 87 pracovných miest, čo predstavuje oproti roku 2011 nárast o 6 zamestnancov. V roku 2012 poskytli pri celkovom počte 8 983 prípadov 52 173konzultácií. Priemer na jeden prípad predstavuje 5,8 konzultácií.

**Ťažiskové činnosti RPPS*:***

**a) psychologické, partnerské, manželské a rodinné poradenstvo, psychologická diagnostika, krízová psychologická intervencia**

- v oblasti pomoci dieťaťu, rodičom alebo plnoletej fyzickej osobe pri riešení výchovných, manželských, rodinných a iných sociálnych problémov, v oblasti pomoci manželom, rodičom maloletých detí v rozvode a po rozvode, taktiež ich maloletým deťom, v oblasti pomoci pri úprave styku rodičov s dieťaťom, v oblasti skúmania názoru dieťaťa vo veciach, ktoré sa ho týkajú, v oblasti pomoci jednotlivcom a rodine s problémom násilia a drogovej závislosti, v oblasti pomoci jednotlivcom a rodine v krízových situáciách a v závažných životných zmenách,

**b) špecializovaná príprava fyzických osôb prijať a vychovávať opustené dieťa**

- špecializované psychologické posudzovanie predpokladov a vhodnosti fyzických osôb a ich špecializovaná príprava na vykonávanie náhradnej rodinnej starostlivosti, špecializovaná príprava fyzických osôb na profesionálne vykonávanie náhradnej starostlivosti.

Základné štatistické údaje o činnosti RPPS sa nachádzajú v tabuľkách č. 20 a 21 v prílohe ku kapitole 3.

Proces udeľovania akreditácií v roku 2012

Akreditačná komisia MPSVR SR je zriadená ako poradný orgán ministra práce sociálnych vecí a rodiny pre oblasť udeľovania akreditácií podľa zákona č. 305/2005 Z. z. o SPODaSK a o zmene a doplnení niektorých zákonov v znení neskorších predpisov a podľa zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len zákon o sociálnych službách) na:

* vykonávanie vybraných opatrení SPODaSK
* vzdelávacie programy podľa zákona o sociálnych službách,
* odbornú činnosť podľa zákona o sociálnych službách.

Akreditačná komisia posudzuje žiadosti o udelenie, predĺženie, zmenu, zrušenie a odňatie akreditácie.

Akreditačná komisia v roku 2012 prerokovala spolu 148 rôznych podaní vo veci akreditácií, overovala odbornú spôsobilosť navrhovaných zodpovedných zástupcov ústnym pohovorom v 84 prípadoch, v 64 prípadoch posúdila akreditačná komisia žiadosti bez pozvania zodpovedných zástupcov akreditovaných subjektov.

Na MPSVRSR bolo v čase od 1. januára 2012 do 31. decembra 2012 doručených spolu 78 podaní v oblasti akreditácií na vykonávanie opatrení SPODaSK. Na základe odporúčania akreditačnej komisie MPSVR SR v roku 2012 vydalo rozhodnutie o udelení akreditácie 9 žiadateľom, z toho na vykonávanie opatrení sociálnoprávnej ochrany detí a sociálnej kurately v zariadení 3 žiadateľom. Akreditácia na vykonávanie vybraných opatrení SPODaSK (výchovno-rekreačné programy, výchovné opatrenia, sociálne a výchovné programy a pod.) bola udelená 6 žiadateľom.

MPSVR SR rozhodlo na základe odporúčania akreditačnej komisie aj o 21 zmenách v existujúcich rozhodnutiach o udelení akreditácie a v 14 prípadoch o predĺžení akreditácie.

K 31. 12 2012 bolo na vykonávanie opatrení sociálnoprávnej ochrany detí a sociálnej kurately akreditovaných 109 subjektov. Prehľad je uvedený v nasledujúcej tabuľke.

Tabuľka 3.19 Počet akreditovaných subjektov na vykonávanie opatrení SPODaSK

|  |  |
| --- | --- |
|  | **Počet akreditovaných subjektov** |
| Opatrenia sociálnoprávnej ochrany detí a sociálnej kurately podľa zákona č. 305/2005 Z. z. | 51 |
| Detský domov | 21 |
| Krízové stredisko | 19 |
| Resocializačné stredisko | 18 |
| **S P O L U** | **109** |

Na ministerstvo bolo v priebehu roka 2012 doručených spolu 39 nových žiadostí.

Tabuľka 3.20 Prehľad o rozhodovaní v akreditačnej komisii pre oblasť sociálnych služieb

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Počet  žiadostí | Udelenie | Neudelenie | Predĺženie | Nepredĺženie | Odňatie | Zastavenie konania | Zánik  akreditácie |
| Vzdelávacie programy | 30 | 34 | 3 | 10 |  | 2 | 3 | 2 |
| Odborné činnosti | 9 | 5 |  | 18 |  |  | 2 |  |
| Spolu | 39 | 47 | 3 | 28 |  | 2 | 5 | 2 |

*Počet doručených žiadosti nie je sumár udelených žiadosti a neudelených žiadosti z dôvodu,   
že v roku 2012 sa rozhodovalo aj o žiadostiach doručených v roku 2011.*

Ministerstvo za účelom zisťovania podkladov pre vydanie rozhodnutia vykonalo obhliadku priestorových a materiálno-technických podmienok . U akreditovaných subjektov sa spolu uskutočnilo 35 obhliadok.

###### Príspevky na podporu náhradnej starostlivosti

Zákon č. 627/2005 Z. z. o príspevkoch na podporu náhradnej starostlivosti o dieťa podporuje prostredníctvom finančných príspevkov vykonávanie osobnej starostlivosti o dieťa inou fyzickou osobou, ak rodičia dieťaťa nezabezpečujú alebo nemôžu zabezpečiť osobnú starostlivosť o dieťa.

Tabuľka 3.21 Sumy príspevkov na podporu náhradnej starostlivosti

|  |  |  |
| --- | --- | --- |
| **Príspevky na podporu náhradnej starostlivosti** | **od 1.9.2011** | **od 1.9.2012** |
| Jednorazový príspevok pri zverení do náhradnej starostlivosti | **352,86 €** | **361,68 €** |
| Jednorazový príspevok pri zániku náhradnej starostlivosti | **883,90 €** | **905,99 €** |
| Opakovaný príspevok dieťaťu | **132,39 €** | **135,69 €** |
| Opakovaný príspevok náhradnému rodičovi | **168,32 €** | **172,52 €** |
| Zvýšenie opakovaného príspevku náhradnému rodičovi | **119,72 €** | **122,71 €** |
| Osobitný opakovaný príspevok náhradnému rodičovi | **69,36 €** | **71,09 €** |

Zdroj: ÚPSVR

**Jednorazový príspevok pri zverení do náhradnej starostlivosti** sa poskytuje za účelom zabezpečenia základného osobného vybavenia dieťaťa, najmä na zabezpečenie jeho ošatenia, obuvi, hygienických potrieb, nevyhnutného nábytku a iných vecí na uspokojenie potrieb dieťaťa. V roku 2012 bol príspevok poskytnutý na 758 detí, čo je o 57 detí menej ako v roku 2011. Z celkového počtu detí bolo 74,5 % detí zverených do náhradnej osobnej starostlivosti, 20,2 % detí zverených do pestúnskej starostlivosti a 5,3 % detí bolo zverených poručníkovi.

**Jednorazový príspevok pri zániku náhradnej starostlivosti** sa poskytuje za účelom podpory osamostatnenia sa dieťaťa. V roku 2012 bol príspevok vyplatený na 496 detí, čo je o 4 deti menej ako v roku 2011. Z celkového počtu detí u 50,6 % detí došlo k zániku náhradnej osobnej starostlivosti, u 40,7 % k zániku pestúnskej starostlivosti a u 8,7 % k zániku poručníctva.

**Opakovaný príspevok dieťaťu** sa poskytujeza účelom podpory uspokojovania potrieb dieťaťa, najmä na úhradu nákladov na výživu, výchovu, vzdelávanie a bývanie dieťaťa. V sledovanom období bol príspevok vyplatený priemerne mesačne na 8 068 detí (nárast oproti roku 2011 o 149 detí) celkovo v sume 9 558 tis. €. Podľa jednotlivých foriem náhradnej starostlivosti bolo v priemere zastúpených 65 % detí v náhradnej osobnej starostlivosti, 28,4 % detí v pestúnskej starostlivosti, 2,2 % detí v poručníctve, 0,6 % detí v dočasnom zverení a 3,8 % detí zverených na základe predbežného opatrenia.

Graf 3.15 Počet detí, na ktoré bol poskytnutý opakovaný príspevok dieťaťu podľa veku

Zdroj: ÚPSVR

**Opakovaný príspevok náhradnému rodičovi** sa poskytuje za účelom podporyvykonávania osobnej starostlivosti o dieťa, ktoré má náhradný rodič zverené do náhradnej starostlivosti. Za sledované obdobie bol príspevok poskytnutý priemerne mesačne 1 230 náhradným rodičom na 1 626 detí (v roku 2011 1 287 náhradným rodičom na 1 737 detí). V prípade, ak sa náhradný rodič osobne staral o tri alebo viac detí, ktoré sú súrodencami, opakovaný príspevok náhradnému rodičovi sa zvýšil o 122,71 € mesačne. V sledovanom období bolo priemerne mesačne 78 takýchto prípadov.

**Osobitný opakovaný príspevok náhradnému rodičovi** sa poskytuje za účelom podporyvykonávania osobnej starostlivosti o dieťa zverené do náhradnej starostlivosti, ktoré je občanom s ťažkým zdravotným postihnutím. Za sledované obdobie bol príspevok poskytnutý priemerne mesačne 61 náhradným rodičom, ktorí vykonávajú starostlivosť o ťažko zdravotne postihnuté (ŤZP) deti (medziročný pokles o 5 náhradných rodičov).

**Odmena pestúna - § 19 odst. 3.** Fyzickej osobe, ktorej po 31. decembri 2005 trvá nárok na výplatu odmeny pestúna podľa predpisu účinného do 31. decembra 2005 a zverené dieťa je jej príbuzný v priamom rade, poskytuje sa táto odmena do zániku zverenia tohto dieťaťa. Počet osôb, ktorým bola odmena pestúna vyplatená, tvorilo v priemernom mesačnom vyjadrení 305 poberateľov (medziročný pokles o 78 poberateľov). Vyplatená bola v sume cca 203 tis. €, medziročne poklesla o 55 tis. €.

Celkové čerpanie finančných prostriedkov na príspevky na podporu náhradnej starostlivosti a odmeny pestúna bolo v roku 2012 v sume cca 13 159 tis. €.

###### Kompenzácia sociálnych dôsledkov ťažkého zdravotného postihnutia

Právne vzťahy pri poskytovaní peňažných príspevkov (PP) na kompenzáciu sociálnych dôsledkov ťažkého zdravotného postihnutia upravuje zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (ďalej len „zákon o peňažných príspevkoch“), ktorý nadobudol účinnosť 1. januára 2009. Cieľom tejto úpravy právnych vzťahov je podporiť sociálne začlenenie fyzickej osoby s ťažkým zdravotným postihnutím (ďalej len „fyzická osoba s ŤZP“) do spoločnosti za jej aktívnej účasti pri zachovaní jej ľudskej dôstojnosti v týchto štyroch oblastiach: *oblasť mobility a orientácie, oblasť komunikácie, oblasť zvýšených výdavkov a oblasť sebaobsluhy.*

Sociálne dôsledky ťažkého zdravotného postihnutia je možné kompenzovať peňažnými príspevkami na kompenzáciu, ktoré sa delia na **jednorazové** a **opakované**. Maximálne výšky *jednorazových peňažných príspevkov na kompenzáciu* ustanovuje zákon o peňažných príspevkoch *pevnou sumou*, výšky *opakovaných peňažných príspevkov na kompenzáciu* sú ustanovené *percentom sumy životného minima pre jednu plnoletú fyzickú osobu* (upravené zákonom č. 601/2003 Z. z. o životnom minime a o zmene a doplnení niektorých zákonov), čím sú opakované peňažné príspevky na kompenzáciu valorizované v závislosti od výšky valorizácie súm životného minima. V nadväznosti na účinnosť opatrenia MPSVR SR č. 181/2012 Z. z. o úprave súm životného minima, ktorým sa od 1. júla 2012 zvýšila suma životného minima pre jednu plnoletú fyzickú osobu zo sumy 189,83 € na sumu **194,58 € mesačne**, boli upravené výšky opakovaných peňažných príspevkov na kompenzáciu. Prehľad výšok opakovaných peňažných príspevkov je uvedený v nasledujúcej tabuľke:

Tabuľka 3.22 Prehľad opakovaných peňažných príspevkov na kompenzáciu

|  |  |  |
| --- | --- | --- |
| Druhy opakovaných peňažných príspevkov | Výšky PP do  31.6.2012 v € | Výšky PP od 1.7.2012 v € |
| PP na osobnú asistenciu – sadzba na jednu hodinu | **2,64** | **2,71** |
| PP na prepravu | **96,86** | **99,28** |
| PP na kompenzáciu zvýšených výdavkov: |  |  |
| 1. na diétne stravovanie |  |  |
| 1a) choroby a poruchy uvedené v prvej skupine prílohy č.5 zákona | **35,24** | **36,12** |
| 1b) choroby a poruchy uvedené v druhej skupine prílohy č.5 zákona | **17,62** | **18,06** |
| 1c) choroby a poruchy uvedené v tretej skupine prílohy č.5 zákona | **10,58** | **10,84** |
| 2. hygienu alebo opotrebovanie šatstva, bielizne, obuvi a bytového zariadenia | **17,62** | **18,06** |
| 3. zabezpečenie prevádzky osobného motorového vozidla | **31,71** | **32,50** |
| 4. starostlivosť o psa so špeciálnym výcvikom | **42,28** | **43,34** |
| PP na opatrovanie: |  |  |
| 1.FO(opatrovateľ) nepoberá niektorú zo zákonom ustanovených dôchodkových dávok: |  |  |
| 1a) opatruje jednu FO s ŤZP | **211,32** | **216,61** |
| 1b) opatruje dve alebo viaceré FO s ŤZP | **281,75** | **288,80** |
| 1c) opatruje jednu FO s ŤZP, ktorá je viac ako 20 hodín týždenne v zariadení | **186,66** | **191,34** |
| 1d) opatruje dve alebo viaceré FO s ŤZP, ktoré sú viac ako 20 hodín týždenne v zariadení | **264,15** | **270,76** |
| 1e) opatruje FO s ŤZP, ktorá je v zariadení viac ako 20 hodín týždenne a súčasne opatruje aj druhú FO s ŤZP, ktorá nie je v zariadení alebo je v zariadení najviac 20 hodín týždenne | **274,71** | **281,58** |
| 2. FO (opatrovateľ) poberá niektorú zo zákonom ustanovených dôchodkových dávok |  |  |
| 2a) opatruje jednu FO s ŤZP | **88,05** | **90,25** |
| 2b) opatruje dve alebo viaceré FO s ŤZP | **116,22** | **119,13** |

Zdroj: MPSVR SR

Výšky jednorazových peňažných príspevkov na kompenzáciu (resp. ich maximálne výšky) ustanovuje zákon o peňažných príspevkoch pevnou sumou. Na stanovenie konkrétnej výšky jednorazového peňažného príspevku má vplyv príjem fyzickej osoby s ŤZP a cena napr. pomôcky, osobného motorového vozidla, úpravy (podľa druhu peňažného príspevku). Pri zohľadňovaní príjmu fyzickej osoby s ŤZP je zachovaný princíp solidarity, t.j. čím nižší príjem má fyzická osoba s ŤZP, tým je možné poskytnúť vyšší jednorazový peňažný príspevok na kompenzáciu. Prehľad výšok jednorazových peňažných príspevkov uvádzame v nasledujúcej tabuľke.

Tabuľka 3.23 Maximálne výšky jednorazových peňažných príspevkov na kompenzáciu

|  |  |
| --- | --- |
| Druhy jednorazových peňažných príspevkov na kompenzáciu | Maximálna výška v € |
| Peňažný príspevok na kúpu pomôcky | 8 630,42 |
| - na kúpu druhého mechanického vozíka | 1 659,70 |
| - na kúpu druhého elektrického vozíka je | 4 979,09 |
| - na kúpu druhého načúvacieho aparátu je | 331,94 |
| Peňažný príspevok na výcvik používania pomôcky | 8 630,42 |
| Peňažný príspevok na úpravu pomôcky | 8 630,42 |
| Peňažný príspevok na kúpu zdvíhacieho zariadenia | 11 617,88 |
| Peňažný príspevok na kúpu osobného motorového vozidla | 6 638,79 |
| - na kúpu osobného motorového vozidla s automatickou prevodovkou | 8 298,48 |
| Peňažný príspevok na úpravu osobného motorového vozidla | 6 638,79 |
| Úhrn peňažných príspevkov na úpravu bytu a peňažných  príspevkov na úpravu rodinného domu v období siedmich rokov | 6 638,79 |
| Úhrn peňažných príspevkov na úpravu garáže v období siedmich rokov | 1 659,70 |

V roku 2012 boli na peňažné príspevky na kompenzáciu vynaložené finančné prostriedky v celkovej sume 225 642 622 €. V roku 2012 bol priemerný mesačný počet poberateľov peňažných príspevkov na kompenzáciu, poskytovaných fyzickým osobám s ŤZP 166 874 poberateľov a vynaložené finančné prostriedky na tento účel predstavovali sumu 121 787 248 €. Priemerný mesačný počet poberateľov peňažného príspevku na opatrovanie, poskytovaný fyzickým osobám (opatrovateľom fyzických osôb s ŤZP) bol 58 700 a finančné prostriedky vyplatené týmto poberateľom predstavovali sumu 103 855 374 €.

Tabuľka 3.24 Prehľad čerpania finančných prostriedkov v roku 2012

|  |  |  |
| --- | --- | --- |
| Peňažné príspevky na kompenzáciu | Priemerný mesačný počet poberateľov | Vynaložené finančné prostriedky v € |
| PP poskytované FO s ŤZP | 166 874 | 121 787 248 |
| PP na opatrovanie1) | 58 700 | 103 855 374 |
| SPOLU |  | 225 642 622 |

Zdroj: APV ISOP

1)PP na opatrovanie je poskytovaný fyzickej osobe, ktorá opatruje FO s ŤZP

Z hľadiska počtu poberateľov bol pri opakovaných peňažných príspevkoch na kompenzáciu zaznamenaný ich najvyšší priemerný mesačný počet pri peňažnom príspevku na kompenzáciu zvýšených výdavkov (celkový priemer 163 566 poberateľov). Tento peňažný príspevok sa člení podľa účelu poskytovania na štyri skupiny a v rámci tohto členenia bol najvyšší priemerný mesačný počet poberateľov pri kompenzácii zvýšených výdavkov súvisiacich s hygienou alebo opotrebovaním šatstva, bielizne, obuvi a bytového zariadenia (93 212 poberateľov), nasledujú kompenzácie zvýšených výdavkov súvisiacich so zabezpečením prevádzky osobného motorového vozidla (66 783 poberateľov), kompenzácie zvýšených výdavkov na diétne stravovanie (53 235 poberateľov) a kompenzácie zvýšených výdavkov súvisiacich so starostlivosťou o psa so špeciálnym výcvikom (74 poberateľov). Druhú najpočetnejšiu skupinu opakovaných peňažných príspevkov tvoria poberatelia peňažného príspevku na opatrovanie v priemernom mesačnom počte 58 700.

V roku 2012 bol najvyšší počet poskytnutých jednorazových peňažných príspevkov na kompenzáciu pri peňažnom príspevku na kúpu pomôcky (2 437), nasledovali peňažný príspevok na kúpu osobného motorového vozidla (1 533), peňažný príspevok na úpravu rodinného domu (1 448), peňažný príspevok na úpravu bytu (752) a peňažný príspevok na kúpu zdvíhacieho zariadenia (561). Uvedené údaje o počte poskytnutých jednorazových peňažných príspevkov predstavujú sumáre za celý rok 2012 (spolu za všetkých 12 mesiacov). Prehľad čerpania peňažných príspevkov na kompenzáciu v roku 2012 obsahuje nasledujúca tabuľka.

Tabuľka 3.25 Prehľad čerpania peňažných príspevkov na kompenzáciu ŤZP v roku 2012

|  |  |  |  |
| --- | --- | --- | --- |
| Opakované peňažné príspevky na kompenzáciu | Priemerný mesačný počet poberateľov v roku 2012 | Priemerná mesačná výška PP v € | Vynaložené finančné prostriedky v € |
| PP na osobnú asistenciu | 7 965 | 366,57 | 35 605 177 |
| PP na prepravu | 2 748 | 86,02 | 2 891 833 |
| PP na kompenzáciu zvýšených výdavkov: | 163 566 | 30,03 | 60 186 745 |
| - na diétne stravovanie | 53 235 | 20,85 | 13 626 670 |
| - hygienu alebo opotrebovanie šatstva, bielizne, obuvi a bytového zariadenia | 93 212 | 17,80 | 20 295 158 |
| - prevádzku osobného motorového vozidla | 66 783 | 32,04 | 26 226 550 |
| - starostlivosť o psa so špeciálnym výcvikom | 74 | 42,72 | 38 367 |
| PP na opatrovanie | 58 700 | 142,22 | 103 855 374 |
| Jednorazové peňažné príspevky na kompenzáciu | **Počet poskytnutých PP v roku 2012** | **Priemerná výška PP v €** | **Vynaložené finančné prostriedky v €** |
| PP na kúpu pomôcky | 2 437 | 992,04 | 2 415 277 |
| PP na výcvik používania pomôcky | 61 | 741,22 | 45 215 |
| PP na úpravu pomôcky | 32 | 932,48 | 29 839 |
| PP na opravu pomôcky | 446 | 335,32 | 149 208 |
| PP na kúpu zdvíhacieho zariadenia | 561 | 9 217,57 | 5 162 691 |
| PP na kúpu osobného motorového vozidla | 1 533 | 6 617,07 | 10 144 434 |
| PP na úpravu osobného motorového vozidla | 110 | 2 415,48 | 265403 |
| PP na úpravu bytu | 752 | 2 307,79 | 1 737 372 |
| PP na úpravu rodinného domu | 1 448 | 2 165,15 | 3 123 745 |
| PP na úpravu garáže | 25 | 1 212,38 | 30 309 |
| Peňažné príspevky SPOLU |  |  | **225 642 622** |

Zdroj: APV ISOP

Peňažný príspevok na opatrovanie sa ako jediný peňažný príspevok na kompenzáciu neposkytuje fyzickej osobe s ŤZP, ale priamo fyzickej osobe (opatrovateľovi), ktorá opatruje fyzickú osobu s ŤZP. Jeho výška je stanovená v závislosti od viacerých skutočností. Ak opatrovateľ poberá niektorú zo zákonom ustanovených dôchodkových dávok, peňažný príspevok na opatrovanie je ustanovený v paušálnej výške. Ak opatrovateľ nepoberá takúto dôchodkovú dávku, na výšku peňažného príspevku má vplyv príjem opatrovanej fyzickej osoby s ŤZP, ktorý je chránený do výšky 1,4-násobku sumy životného minima pre jednu plnoletú fyzickú osobu, resp. ak je fyzickou osobou s ŤZP nezaopatrené dieťaťa, jeho príjem je chránený do jeho 3-násobku sumy životného minima pre jednu plnoletú fyzickú osobu. Od 1. júla 2012 po valorizácii súm životného minima predstavuje ochrana príjmu fyzických osôb s ŤZP sumu cca 272,41 € mesačne (1,4-násobok sumy životného minima ) a cca 583,74 € mesačne (3-násobok sumy životného minima).

V roku 2012 bol peňažný príspevok na opatrovanie poskytovaný priemerne mesačne 58 700 poberateľom, ktorí opatrovali priemerne mesačne 60 579 fyzických osôb s ŤZP a na tento účel bolo vynaložených 103 855 374 €. Priemerná mesačná výška peňažného príspevku na opatrovanie predstavovala sumu cca 142,22 €. Z celkového priemerného mesačného počtu je cca 61,42 % (36 056) poberateľov peňažného príspevku na opatrovanie v tzv. produktívnom veku, t.j. nie je im vyplácaná niektorá zo zákonom ustanovených dôchodkových dávok a opatrujú priemerne mesačne cca 61,82 % (37 450) z celkového počtu opatrovaných fyzických osôb s ŤZP. Priemerná mesačná výška peňažného príspevku na opatrovanie vyplácaná týmto poberateľom je 177,32 €.

Poberatelia peňažného príspevku na opatrovanie, ktorým je vyplácaná niektorá zo zákonom ustanovených dôchodkových dávok, predstavujú cca 38,58 % ( 22 644) z celkového priemerného mesačného počtu poberateľov peňažného príspevku na opatrovanie. Priemerne mesačne 20 902 poberateľom z tejto skupiny bol poskytovaný peňažný príspevok na opatrovanie za podmienok ustanovených v § 39 a § 40 zákona o peňažných príspevkoch a jeho priemerná mesačná výška predstavovala cca 85,83 €. Spolu 1 742 poberateľom bol priemerne mesačne poskytovaný peňažný príspevok na opatrovanie za podmienok ustanovených zákonom č. 195/98 Z. z. o sociálnej pomoci v znení neskorších predpisov (účinného do 31.12. 2008). Ide o poberateľov, ktorých počet sa neustále znižuje a postupne prechádzajú na podmienky vyplácania ustanovené zákonom o peňažných príspevkoch. Týmto poberateľom bol vyplatený peňažný príspevok na opatrovanie v priemernej mesačnej výške 92,24 €. Údaje o peňažnom príspevku na opatrovanie za rok 2012 uvádzame v nasledujúcej tabuľke:

Tabuľka 3.26 Čerpanie peňažného príspevku na opatrovanie v roku 2012 v hlbšej štruktúre

|  |  |  |  |
| --- | --- | --- | --- |
| Peňažný príspevok na opatrovanie | Priemerný mesačný počet poberateľov | Priemerný mesačný počet opatrovaných | Priemerná mesačná výška v € |
| 1. FO1) poberajúca dôchodkovú dávku | 20 902 | 21 332 | 85,83 |
| 2. FO nepoberajúca dôchodkovú dávku | 36 056 | 37 450 | 177,32 |
| 3. FO poberajúce príspevok podľa prechodného ustanovenia | 1 742 | 1 797 | 92,24 |
| Peňažný príspevok na opatrovanie SPOLU | 58 700 | 60 579 | 142,22 |

Zdroj: APV ISOP

1) FO- fyzická osoba, poberajúca peňažný príspevok na opatrovanie (poberateľ)

Pri porovnávaní údajov o poskytnutých peňažných príspevkoch na kompenzáciu v roku 2012 s rokom 2011 naďalej prevažuje trend rastu počtu poberateľov a nadväzne aj nárast čerpania finančných prostriedkov na tento účel. Priemerný mesačný počet poberateľov peňažných príspevkov na kompenzáciu, ktoré sa poskytujú priamo fyzickej osobe s ŤZP vzrástol z počtu 162 393 poberateľov v roku 2011 na 166 874 v roku 2012, čo je nárast o 4 481 poberateľov. Pri peňažnom príspevku na opatrovanie (poskytovaný opatrovateľovi) ide o nárast priemerného mesačného počtu poberateľov z 57 175 v roku 2011 na 58 700 v roku 2012 (nárast o 1 525 poberateľov). Finančné prostriedky na peňažné príspevky na kompenzáciu v roku 2012 boli čerpané v celkovej sume cca 225, 643mil.€, čo predstavuje nárast v porovnaní s rokom 2011 o cca 15 mil. €. Porovnanie údajov o poskytnutých peňažných príspevkoch na kompenzáciu v roku 2011 a v roku 2012 poskytuje nasledujúca tabuľka:

Tabuľka 3.27 Prehľad vývoja počtu poberateľov a čerpania finančných prostriedkov na peňažné príspevky na kompenzáciu ŤZP

|  |  |  |  |  |
| --- | --- | --- | --- | --- |
| Opakované peňažné príspevky na kompenzáciu | 2011 | | 2012 | |
| **Priemerný mesačný počet poberateľov** | **Priemerná mesačná výška PP v €** | **Priemerný mesačný počet poberateľov** | **Priemerná mesačná výška PP v €** |
| PP na osobnú asistenciu | 7 416 | 352,77 | 7 965 | 366,57 |
| PP na prepravu | 2 659 | 84,21 | 2 748 | 86,02 |
| PP na kompenzáciu zvýšených výdavkov: | 159 262 | 29,06 | 163 566 | 30,03 |
| -na diétne stravovanie | 51 125 | 20,08 | 53 235 | 20,85 |
| -hygienu alebo opotrebovanie šatstva, bielizne, obuvi a bytového zariadenia | 91 949 | 17,38 | 93 212 | 17,80 |
| -prevádzku osobného motorového vozidla | 63 965 | 31,27 | 66 783 | 32,04 |
| -starostlivosť o psa so špeciálnym výcvikom | 69 | 41,70 | 74 | 42,72 |
| PP na opatrovanie | 57 175 | 134,75 | 58 700 | 142,22 |
| Jednorazové peňažné príspevky na kompenzáciu | **Priemerný mesačný počet poberateľov** | **Priemerná výška PP v €** | **Priemerný mesačný počet poberateľov** | **Priemerná výška PP v €** |
| PP na kúpu pomôcky | 200 | 1 049,47 | 203 | 992,04 |
| PP na výcvik používania pomôcky | 5 | 683,42 | 5 | 741,22 |
| PP na úpravu pomôcky | 1 | 685,07 | 3 | 932,48 |
| PP na opravu pomôcky | 31 | 289,67 | 37 | 335,32 |
| PP na kúpu zdvíhacieho zariadenia | 45 | 8 971,73 | 47 | 9 217,57 |
| PP na kúpu osobného motorového vozidla | 124 | 6 585,56 | 128 | 6 617,07 |
| PP na úpravu osobného motorového vozidla | 9 | 2 715,15 | 9 | 2 415,48 |
| PP na úpravu bytu | 72 | 2 338,56 | 63 | 2 307,79 |
| PP na úpravu rodinného domu | 142 | 2 116,16 | 121 | 2 165,15 |
| PP na úpravu garáže | 2 | 1 325,85 | 2 | 1 212,38 |
| Vynaložené finančné prostriedky na PP SPOLU v € |  | **210 640 394** |  | **225 642 622** |

Zdroj: APV ISOP

Graf 3.16 Vývoj počtu poberateľov PP na kompenzáciu zvýšených výdavkov v roku 2011 a 2012

Zdroj: APV ISOP a RSD MIS

Pri konkrétnych peňažných príspevkoch na kompenzáciu sa nárast počtu poberateľov v roku 2012 prejavil najmä pri opakovaných peňažných príspevkoch, najvýraznejšie pri peňažnom príspevku na kompenzáciu zvýšených výdavkov, kde bol zaznamenaný nárast priemerného mesačného počtu poberateľov v roku 2012 o 4 304 poberateľov (spolu na všetky zvýšené výdavky) v porovnaní s rokom 2011. Konkrétne pri kompenzácii zvýšených výdavkov súvisiacich so zabezpečením prevádzky osobného motorového vozidla išlo o nárast o 2 818 poberateľov, pri kompenzácii zvýšených výdavkov na diétne stravovanie o nárast o 2 110 poberateľov, pri kompenzácii zvýšených výdavkov súvisiacich s hygienou alebo opotrebovaní šatstva, bielizne, obuvi a bytového zariadenia o nárast o 1 263 poberateľov, pri kompenzácia zvýšených výdavkov súvisiacich so starostlivosťou o psa so špeciálnym výcvikom o nárast o 5 poberateľov.

Graf 3.17 Vývoj počtu poberateľov peňažných príspevkov na kompenzáciu za rok 2011 a 2012

*\* V uvedených počtoch figuruje každý poberateľ PP len raz aj keď mu je poskytnutých viac príspevkov*

Zdroj: APV ISOP a RSD MIS

Tak ako v predchádzajúcich rokoch aj v roku 2012 pokračoval rast priemerného mesačného počtu poberateľov peňažného príspevku na osobnú asistenciu, a to o 549 poberateľov v porovnaní s rokom 2011. Vzrástla aj priemerná mesačná výška tohto peňažného príspevku (na 366,57 €), čo ovplyvnila najmä valorizácia hodinovej sadzby osobnej asistencie. Tento údaj však signalizuje aj mierny nárast priemerného mesačného rozsahu hodín osobnej asistencie (o 1,9 hod. t.j. na cca 137,3 hod), na ktorý bol poskytnutý peňažný príspevok. Predpokladáme, že uvedenú skutočnosť aj v roku 2012 ovplyvňuje aj legislatívna zmena účinná od 1. 7. 2011, ktorou je zvýšenie ochrany príjmu fyzickej osoby s ŤZP z 3-násobku na 4-násobok sumy životného minima pre jednu plnoletú fyzickú osobu, čo umožnilo redukovať znižovanie peňažného príspevku na osobnú asistenciu z dôvodu presahu príjmu fyzickej osoby s ŤZP nad uvedenú hranicu.

Graf 3.18 Vývoj počtu poberateľov peňažného príspevku na osobnú asistenciu   
v roku 2011 a 2012

Zdroj: APV ISOP a RSD MIS

Aj v roku 2012 pretrvával rast priemerného mesačného počtu poberateľov peňažného príspevku na opatrovanie. V porovnaní s rokom 2011 tvorí tento celkový nárast 1 525 poberateľov. Pri rozčlenení peňažného príspevku na opatrovanie podľa druhu poberateľov (fyzických osôb) bol zaznamenaný najvýraznejší nárast priemerného mesačného počtu pri poberateľoch, ktorým je vyplácaná dôchodková dávka, a to o 1 824 poberateľov. Tento nárast mohol ovplyvniť okrem príchodu nových poberateľov aj prechod zo skupiny poberateľov, ktorým sa poskytoval peňažný príspevok na základe prechodného ustanovenia (t.j. podľa zákona účinného do 31.12.2008) a ktorých priemerný mesačný počet klesol o 686. Pri poberateľoch, ktorým nie je vyplácaná niektorá zo zákonom ustanovených dôchodkových dávok, došlo k nárastu o 387 poberateľov. Prehľad údajov je uvedený v tabuľke č. 3.28.

Graf 3.19 Vývoj počtu poberateľov peňažného príspevku na opatrovanie v roku 2011 a 2012

Zdroj: APV ISOP a RSD MIS

V roku 2012 bol zaznamenaný nárast priemernej mesačnej výšky peňažného príspevku na opatrovanie pri každom druhu poberateľov peňažného príspevku na opatrovanie. Túto skutočnosť ovplyvnila jednak valorizácia sumy životného minima pre jednu plnoletú fyzickú osobu, v dôsledku ktorej boli zvýšené nielen výšky peňažného príspevku na opatrovanie (výšky peňažných príspevkov po ich valorizácii uvádza tab. č. 3.22), ale bola zvýšená aj suma ochrany príjmu opatrovaných fyzických osôb s ŤZP z **265,76 € mesačne** na **272,41 € mesačne** (1,4-násobok sumy životného minima). Pozitívny vplyv na výšku peňažného príspevku na opatrovanie, ktorý sa prejavil v priebehu celého kalendárneho roku 2012, priniesla legislatívna zmena účinná od 1. júla 2011. Touto zmenou bolo zvýšenie ochrany príjmu opatrovaných fyzických osôb s ŤZP z 1,3 na 1,4-násobok sumy životného minima pre jednu plnoletú fyzickú osobu, čo znamenalo obmedzenie znižovania výšky peňažného príspevku na opatrovanie z dôvodu presahu príjmu nad zákonom ustanovenú hranicu.

Tabuľka 3.28 Porovnanie údajov o peňažnom príspevku na opatrovanie   
za obdobie roku 2011 a 2012

|  |  |  |  |  |
| --- | --- | --- | --- | --- |
|  | Priemerná výška PPna opatrovanie v € | | Priemerný mesačný počet  poberateľov | |
| Peňažný príspevok na opatrovanie | v roku  2011 | v roku  2012 | v roku  2011 | v roku  2012 |
| 1. FO2)poberajúca dôchodkovú dávku | 83,26 | 85,83 | 19 078 | 20 902 |
| 2. FO nepoberajúca dôchodkovú dávku | 165,43 | 177,32 | 35 669 | 36 056 |
| 3. FO poberajúce príspevok podľa  prechodného ustanovenia | 90,21 | 92,24 | 2 428 | 1 742 |
| Peňažný príspevok na opatrovanie SPOLU | **134,75** | **142,22** | **57 175** | **58 700** |

Zdroj: APV ISOP

1)FO- fyzická osoba, poberajúca peňažný príspevok na opatrovanie (poberateľ)

Pri jednorazových peňažných príspevkoch na kompenzáciu v roku 2012 pretrváva trend mierneho nárastu priemerného mesačného počtu poberateľov v porovnaní s rokom 2011. Pokles priemerného mesačného počtu poberateľov bol len pri peňažnom príspevku na úpravu rodinného domu o 21 poberateľov (t.j. o 251 poberateľov za celý rok) a pri peňažnom príspevku na úpravu bytu pokles priemerného mesačného počtu poberateľov o 9 (t.j. o 251 poberateľov za celý rok). Pri porovnávaní priemerných výšok jednorazových peňažných príspevkoch bola zaznamenaná najvýraznejšia zmena pri peňažnom príspevku na úpravu pomôcky, kde priemerná výška vzrástla o 36 % v porovnaní s rokom 2011, t.j. zo sumy 685,07 € na sumu 932,48 €. U ostatných jednorazových peňažných príspevkoch boli zaznamenané len mierne zmeny.

s

###### Sociálne služby

Sociálne služby v SR sa od roku 2009 poskytujú v súlade so **zákonom č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní** (živnostenský zákon) **v znení neskorších predpisov** (ďalej len „zákon o sociálnych službách). Zákon o sociálnych službách upravuje právne vzťahy a podmienky poskytovania sociálnych služieb, ktorých cieľom je podporovať sociálne začlenenie občanov a uspokojovať sociálne potreby ľudí v nepriaznivej sociálnej situácii. Za nepriaznivú sociálnu situáciu sa považuje stav sociálnej núdze fyzickej osoby, rodiny a komunity, v ktorom sa táto osoba, rodina, komunita nachádza z dôvodu, že nemá zabezpečené základné životné potreby, ďalej pre svoje životné návyky, pre spôsob života, pre ťažké zdravotné postihnutie alebo nepriaznivý zdravotný stav, pre dovŕšenie dôchodkového veku, pre výkon opatrovania fyzickej osoby s ťažkým zdravotným postihnutím, pre ohrozenie správaním iných fyzických osôb alebo z dôvodu, že sa stala obeťou obchodovania s ľuďmi.

Sociálne služby podľa tohto zákona sa poskytujú prostredníctvom odborných, obslužných a ďalších činností, ktoré je poskytovateľ povinný poskytnúť alebo zabezpečiť v prípade, že sú tieto činnosti taxatívne pri týchto službách vymedzené. Odborné činnosti, ktorými sú sociálne poradenstvo a sociálna rehabilitácia je možné za podmienok ustanovených týmto zákonom poskytovať aj samostatne. Zároveň poskytovateľ môže vykonávať aj iné činnosti ako upravuje tento zákon, ktoré zvýšia kvalitu sociálnej služby. Sociálne služby sú službami verejného záujmu a sú poskytované bez dosiahnutia zisku, avšak návrh umožňuje aj poskytovanie sociálnych služieb v rámci živnosti alebo podnikania, t. j. na báze zisku.

Zákon o sociálnych službách rozdeľuje sociálne služby do niekoľkých skupín, v závislosti od povahy nepriaznivej sociálnej situácie alebo od cieľovej skupiny, ktorej sú určené:

* sociálne služby na zabezpečenie nevyhnutných podmienok na uspokojovanie základných životných potrieb
* sociálne služby na podporu rodinám s deťmi
* sociálne služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku
* sociálne služby s použitím telekomunikačných technológií
* podporné služby.

Na účely poskytovania sociálnej služby pri odkázanosti fyzickej osoby na pomoc inej fyzickej osoby zákon o sociálnych službách upravuje lekársku a sociálnu posudkovú činnosť, na základe ktorej sa určuje odkázanosť fyzickej osoby na túto sociálnu službu. Zákon o sociálnych službách rieši poskytovanie zdravotnej starostlivosti v rozsahu ošetrovateľskej starostlivosti vo vybraných zariadeniach sociálnych služieb priamo sestrami, t.j. zamestnancami týchto zariadení a zároveň sa upravuje poskytovanie sociálnej služby v zdravotníckom zariadení ústavnej starostlivosti. Zákon o sociálnych službách zrovnoprávňuje poskytovateľov sociálnych služieb pri registrácii a to bez ohľadu na to, či sú to verejní alebo neverejní poskytovatelia sociálnych služieb, nakoľko aj verejní poskytovatelia budú môcť poskytovať sociálne služby, len ak budú zapísaní do registra poskytovateľov sociálnych služieb. V osobitnej časti zákona je upravené financovanie neverejných poskytovateľov za splnenia zákonom stanovených podmienok. Pri financovaní sú neverejní poskytovatelia rozlišovaní z toho hľadiska, či majú neziskový charakter alebo či ide o podnikateľské subjekty.

Zákon ustanovuje výkon dohľadu nad dodržiavaním tohto zákona a ostatných všeobecne záväzných právnych predpisov pri poskytovaní sociálnych služieb, ktorý vykonáva MPSVR SR. Tento ústredný orgán bude hodnotiť aj kvalitu poskytovaných sociálnych služieb na základe kvalitatívnych a kvantitatívnych kritérií, t.j. štandardov kvality, ktoré sú upravené v prílohe zákona. Zákon o sociálnych službách upravuje aj vzdelávanie v sociálnych službách a na vykonávanie vzdelávacích programov a odborných činností MPSVR SR udeľuje akreditácie.

Zákon o sociálnych službách zaviedol viacúrovňové komunitné plánovanie. Komunitný plán sociálnych služieb obce musí vychádzať z Národných priorít rozvoja sociálnych služieb s cieľom plánovať sociálne služby tak, aby zodpovedali miestnym špecifikám a potrebám fyzických osôb a vychádzali z analýzy skutkového stavu poskytovania sociálnych služieb. Rovnako koncepcia sociálnych služieb vyššieho územného celku musí vychádzať z Národných priorít rozvoja sociálnych služieb a komunitných plánov obcí v jeho územnom obvode. Medzi Národné priority rozvoja sociálnych služieb Slovenskej republiky schválené Ministerstvom práce, sociálnych vecí a rodiny do roku 2013 patrí:

* podpora zotrvania klienta v prirodzenom prostredí rozvojom terénnych sociálnych služieb
* rozvoj ambulantných sociálnych služieb a pobytových sociálnych služieb v zariadení s týždenným pobytom
* zvýšenie kvality a humanizácia poskytovaných sociálnych služieb prostredníctvom rekonštrukcie, rozširovania, modernizácie a budovania zariadení sociálnych služieb
* vzdelávanie zamestnancov v oblasti sociálnych služieb.

Dňa 1. 3. 2011 nadobudol účinnosť **zákon č. 551/2010 Z. z.**, ktorým sa mení a dopĺňa zákon o sociálnych službách. Touto novelou zákona o sociálnych službách sa najmä zabezpečilo uplatňovanie práva fyzickej osoby na výber poskytovateľa sociálnej služby v plnom rozsahu bez akýchkoľvek obmedzení a následkov s tým spojených (napr. nemožnosť financovať neverejného alebo verejného poskytovateľa, ak si ho klient priamo vybral). Cieľom zmeny v tomto ustanovení bolo zabezpečiť vykonateľnosť práva fyzickej osoby na výber poskytovateľa sociálnej služby. Zároveň sa zosúladilo ustanovenie § 8 ods. 2 a 3 zákona o sociálnych službách s Ústavou Slovenskej republiky v nadväznosti na nález Ústavného súdu Slovenskej republiky č. 332/2010 Z. z., ktorý rozhodol o nesúlade časti ustanovenia § 8 ods. 2 písm. d) a ods. 3 písm. d) zákona o sociálnych službách s Ústavou Slovenskej republiky. Rovnako sa touto novelou zákona o sociálnych službách novelizovali niektoré ustanovia, ktoré v praxi spôsobovali problémy a uľahčila sa ich implementácia v praxi.

Dňa 1.3.2012 nadobudol účinnosť **zákon č. 50/2012 Z. z.** s cieľom riešiť pretrvávajúce problémy a krízovú situáciu vo financovaní sociálnych služieb a eliminovať riziko kolapsu existujúcich zariadení sociálnych služieb, ktorý by ohrozoval základné ľudské práva a slobody prijímateľov sociálnych služieb. Predmetom tejto novely zákona o sociálnych službách bola významná zmena, ktorá spočíva v zmene spôsobu financovania zariadení sociálnych služieb zriadených alebo založených obcami a neverejných poskytovateľov vybraných druhov sociálnych služieb prostredníctvom účelovej dotácie z rozpočtovej kapitoly MPSVR SR. Na základe tejto novely MPSVR SR poskytuje finančný príspevok obciam na financovanie sociálnych služieb, ktoré zriadili alebo založili, a na financovanie neverejných poskytovateľov vybraných druhov sociálnych služieb. V roku 2012 bolo z rozpočtu ministerstva obciam poskytnutých celkom 38,2 mil. pre 458 poskytovateľov sociálnych služieb dlhodobej starostlivosti a služieb krízovej intervencie.

Súčasne sa, ako reakcia na prax, upravili vybrané podmienky poskytovania sociálnych služieb, podmienky posudzovania príjmu a majetku klienta a jeho rodiny, kvalifikačné predpoklady pre výkon práce opatrovateľky a oddialili sa viaceré povinnosti poskytovateľov sociálnych služieb (plnenie personálnych štandardov a debarierizácia zariadení), čím sa vytvára priestor na použitie existujúcich finančných zdrojov na riešenie krízovej situácie v sociálnych službách.

Za významnú možno považovať úpravu, ktorá rieši tzv. „nelegálnych poskytovateľov“, s cieľom zabrániť vzniku takýchto neželaných subjektov a ochrániť práva dotknutých občanov, a to formou ukladania vysokej pokuty, zákazom činnosti a vytvorením podmienok na poskytnutie bezodkladnej pomoci ohrozeným fyzickým osobám adekvátnou sociálnou službou.

Priamo zákonom sa ustanovila minimálna výšku úhrady za služby dlhodobej starostlivosti, a to vo výške minimálne 50 % ekonomicky oprávnených nákladov na sociálnu službu, určených obcami a vyššími územnými celkami v ich všeobecne záväzných nariadeniach. Cieľom bolo zvýšenie príjmov samospráv. Vzhľadom na to, že takáto úprava vyvolala medzi prijímateľmi sociálnej služby negatívne reakcie, **zákonom č. 185/2012 Z. z.,** ktorý nadobudol účinnosť dňa 29. 6. 2012 sa zrušila povinnosť samosprávy určovať úhradu za vybrané sociálne služby najmenej vo výške 50 % ekonomicky oprávnených nákladov na sociálnu službu. To znamená, že obce a vyššie územné celky si určujú aj naďalej výšku úhrady v súlade so svojou sociálnou politikou a to od 0 do 100 % ekonomicky oprávnených nákladov danej sociálnej služby.

Novelou zákona o sociálnych službách č. 50/2012 Z. z**.** sa na financovaní sociálnych služieb začal podieľať aj štát prostredníctvom finančného príspevku obciam, a to na financovanie zariadení sociálnych služieb, ktoré zriadil a na financovanie vybraných druhov zariadení sociálnych služieb, zriadených neverejnými poskytovateľmi.

V snahe zabezpečiť kontinuitu a efektivitu poskytovaných sociálnych služieb a súčasne v snahe podporiť zotrvanie ľudí odkázaných na pomoc čo najdlhšie v ich prirodzenom rodinnom prostredí sa MPSVR SR v súčasnosti venuje procesu deinštitucionalizácie sociálnych služieb na Slovensku. Vláda SR schválila dňa 30. 11. 2011 Stratégiu deinštitucionalizácie systému sociálnych služieb a náhradnej starostlivosti (ďalej len „Stratégia DI“). Slovenská republika sa týmto dokumentom hlási k celosvetovému trendu systematického odstraňovania dôsledkov dlhodobo uplatňovaného, ale už historicky prekonaného modelu inštitucionálnej izolácie a segregácie ľudí vyžadujúcich dlhodobú pomoc a starostlivosť v špecializovaných zariadeniach, menovite detí v náhradnej starostlivosti a ľudí so zdravotným postihnutím, seniorov, a jeho nahradenie alternatívnym modelom služieb a opatrení, svojím charakterom čo najviac podobným podmienkam bežného života. Takáto zmena modelu je jedným z cieľov súčasnej politiky Európskej únie v oblasti sociálnej inklúzie a zdravotného postihnutia a je súčasťou záväzkov Slovenskej republiky v medzinárodnej ľudsko-právnej agende, napr. Dohovoru o právach dieťaťa a Dohovoru OSN o právach osôb so zdravotným postihnutím. Základným zámerom deinštitucionalizácie v Slovenskej republike je vytvorenie a zabezpečenie podmienok pre nezávislý a slobodný život všetkých občanov, odkázaných na pomoc spoločnosti, v prirodzenom sociálnom prostredí komunity, prostredníctvom komplexu kvalitných alternatívnych služieb vo verejnom záujme. Dňa 14. 12. 2011 MPSVR SR schválilo Národný akčný plán prechodu z inštitucionálnej na komunitnú starostlivosť v systéme sociálnych služieb na roky 2012 – 2015 (ďalej len „Národný akčný plán DI“). Vypracovanie Národného akčného plánu DI je jednou zo základných úloh Stratégie DI. Národný akčný plán DI predstavuje základný plánovací dokument MPSVR SR na naplnenie Stratégie DI v oblasti prechodu z inštitucionálnej na komunitnú starostlivosť v systéme sociálnych služieb v Slovenskej republike v rokoch 2012 - 2015.[[29]](#footnote-29)

Opatrovateľská služba

V roku 2011 bola opatrovateľská služba v domácnosti poskytovaná zo strany obcí 14 727 občanom. V porovnaní s rokom 2010 ide o pokles počtu opatrovaných o 977 občanov, čo len zdôrazňuje negatívny trend v poskytovaní terénnej opatrovateľskej služby, čo je v rozpore s trendami EÚ a strategickými zámermi MPSVR SR v tejto oblasti. Podľa opakujúcich sa vyjadrení zástupcov obcí, dôvodom pre takéto znižovanie rozsahu poskytovanej opatrovateľskej služby, a to v čase, keď sa dopyt po sociálnych službách zvyšuje, je nedostatok zdrojov.

Opatrovateľskú službu v roku 2011 poskytovalo 6 274 zamestnancov miest a obcí. V porovnaní s rokom 2010 ide rovnako ako pri počte opatrovaných o pokles, a to o 126 zamestnancov. Poskytovanie opatrovateľskej služby je realizované využitím všetkých inštitútov pracovnoprávnych vzťahov (pracovný pomer, dohoda o pracovnej činnosti, dohoda o vykonaní práce). Počty zamestnancov sú prepočítavané na plné pracovné úväzky.

Na poskytovanie opatrovateľskej služby bolo v roku 2011 vynaložených zo strany obcí 24,2 mil. €, čo je oproti roku 2010 takmer o 2,1 mil. € menej, čo zodpovedá zníženému počtu opatrovaných ako aj opatrovateľov a súčasne potvrdzuje nepriaznivú situáciu vo financovaní opatrovateľskej služby.

Zvyšovanie úhrad sa premietlo do zvýšenia príjmu obcí. Príjmy obcí z úhrad za opatrovateľskú službu v roku 2011 predstavovali 4,9 mil. €, čo oproti roku 2010 predstavuje nárast až o 1,1 mil. €. Vzhľadom na to, že počet opatrovaných sa v sledovanom období znížil, uvedený nárast v príjmoch za opatrovateľskú službu v porovnaní so znížením počtu opatrovaných potvrdzuje, že obce v sledovanom období zvýšili hodinovú úhradu za opatrovateľskú službu. Klienti sa tak podieľali na úhrade nákladov na opatrovateľskú službu vo výške 20%. Aj napriek tomu v roku 2011 rozdiel medzi príjmami a výdavkami na opatrovateľskú službu predstavoval 19,3 mil. €, čo je suma, ktorú obce museli uhradiť z vlastných rozpočtov.

V roku 2011 poskytovalo opatrovateľskú službu 70 neverejných poskytovateľov, čo v porovnaní s rokom 2010 predstavuje pokles o 3 poskytovateľov. Neverejní poskytovatelia v sledovanom období opatrovali celkom 1 794 klientov, čo oproti predchádzajúcemu roku predstavuje pokles o 87 opatrovaných klientov. Príjmy neverejných poskytovateľov (z rozpočtov obcí, z úhrad od klientov, z darov a pod.) za opatrovateľskú službu boli vo výške 3,25 mil. €, pričom ich náklady predstavovali 3,37 mil. €, čo znamená, že ich výdavky presahovali ich príjmy o 120 tis. €, ktoré museli neverejní poskytovatelia uhradiť z vlastných zdrojov. Nepriaznivá situácia v opatrovateľskej službe poskytovanej neverejnými poskytovateľmi je ovplyvňovaná nedostatkom finančných zdrojov obcí, ktoré z toho dôvodu neposkytujú neverejným poskytovateľom finančné príspevky v rozsahu a za podmienok stanovených zákonom o sociálnych službách. Ďalšie štatistické údaje sú uvedené v prílohe ku kapitole 3, tab. č. 22.

Prepravná služba

V roku 2011 bola prepravná služba obcami a mestami poskytnutá 3 207 občanom, čo predstavuje pokles oproti roku 2010 o 118 občanov. Obce vynaložili v roku 2011 na poskytovanie prepravnej služby 199,6 tis. €, čo oproti roku 2010 predstavuje nárast o 39,5 tis. €, a to aj napriek nižšiemu počtu klientov prepravnej služby.

Prepravnú službu v roku 2011 poskytovalo 22 neverejných poskytovateľov pre 1 157 klientov. Príjmy neverejných poskytovateľov na prepravnú službu boli vo výške 148,1 tis. € a ich výdavky predstavovali 181,4 tis. €. Rozdiel vo výške 33,3 tis. € neverejní poskytovatelia hradili z vlastných rozpočtov. Ďalšie štatistické údaje sú uvedené v prílohe ku kapitole 3, tab. č. 23.

Zariadenia sociálnych služieb

K 31. 12. 2011 bolo v Slovenskej republike 5 404 322 obyvateľov, z toho 40 050 obyvateľom (0,74 %) boli poskytované služby v 969 zariadeniach sociálnych služieb zriadených obcou, vyšším územným celkom alebo neverejným poskytovateľom. Sociálne služby, ktoré majú charakter dlhodobej starostlivosti, boli poskytované 33 584 klientom v 809 zariadeniach (zariadenie pre seniorov, domov sociálnych služieb, špecializované zariadenie, denný stacionár, zariadenie podporovaného bývania, rehabilitačné stredisko, zariadenie opatrovateľskej služby).

V roku 2011 bolo v Slovenskej republike spolu vo všetkých druhoch zariadení sociálnych služieb 38 945 miest, z toho sa celoročná starostlivosť poskytovala v rámci 34 357 miest (88,2 %), týždenná starostlivosť na 674 miestach (1,7 %), denná na 2 262 miestach (5,8 %) a prechodne sa starostlivosť poskytovala na 1 363 miestach (3,5 %). Z celkového počtu miest až 35 305 miest (90,7 %) pripadá na sociálne služby, ktoré majú charakter dlhodobej starostlivosti.

Zariadenia sociálnych služieb mali ku koncu roku 2011 spolu 40 050 obyvateľov. Z celkového počtu obyvateľov zariadení bolo 27 652 zdravotne postihnutých (69 %) a 23 396 osôb v dôchodkovom veku (58,4 %). Z celkového počtu obyvateľov zariadení bolo 17 323 mužov (43,3 %) a 22 727 žien (56,7 %). 33 584 obyvateľom (83,9 %) sa poskytovali sociálne služby tzv. dlhodobej starostlivosti.

Z hľadiska *zriaďovateľa* zariadení sociálnych služieb, z celkového počtu zariadení sociálnych služieb 969 je zriaďovateľom 392 zariadení samosprávny kraj (41 %) s počtom miest 20 541 (53 %) a obec zriaďovateľom 236 zariadení (24 %) s 9 470 miestami (24 %). Neverejní poskytovatelia sú zriaďovateľmi 341 zariadení (35%) s počtom 8 934 miest (23%).

Celkové výdavky zariadení dosiahli sumu 285 849 431 €. Z toho až 164 703 706 (58 %) bolo vynaložených na mzdy a povinné sociálne poistenie. Ostatné výdavky boli určené na tovary a služby, na obstaranie dlhodobého majetku a na zdravotnú starostlivosť. Výdavky na sociálne služby v zariadeniach tzv. dlhodobej starostlivosti predstavovali sumu 277 281 597 €, čo je až 97 % z celkových výdavkov vo všetkých druhoch zariadení sociálnych služieb.

V zariadeniach sociálnych služieb bolo k 31.12.2011 zamestnaných 19 109 osôb, čo predstavuje nárast oproti roku 2010 o 340 zamestnancov. V zariadeniach sociálnych služieb tzv. dlhodobej starostlivosti pracovalo až 18 546 zamestnancov (97 % z celkového počtu zamestnancov). Podrobnejšie štatistické údaje sú uvedené v tab. č. 24 až 28 v prílohe ku kapitole 3.[[30]](#footnote-30)

Pokiaľ ide o **zariadenia sociálnych služieb**, ktoré nie sú sledované Štatistickým úradom SR, k 31. 12. 2011 bolo v SR obcami alebo vyššími územnými celkami zriadených 6 nízkoprahových denných centier, 10 nízkoprahových denných centier pre deti a rodinu, 208 denných centier, 5 integračných centier, 71 jedální, 26 práčovní a 22 stredísk osobnej hygieny. Pomoc pri osobnej starostlivosti o dieťa a podporu zosúlaďovania osobného a pracovného života poskytovalo 16 poskytovateľov, 4 poskytovatelia sprostredkovávali osobnú asistenciu, 15 poskytovateľov požičiavalo pomôcky, monitorovanie a signalizáciu potreby poskytovalo 5 poskytovateľov a pomoc pri výkone opatrovníckych práv a povinností 9 poskytovateľov.

Štatistické údaje o vybraných sociálnych službách sú uvedené v prílohe ku kapitole 3, tab. č. 29.

V roku 2011 bolo do **poradovníkov čakateľov** na poskytovanie starostlivosti v zariadeniach sociálnych služieb zaradených celkovo 9 280 osôb, z toho najviac v zariadeniach pre seniorov 5 251 osôb (57 %) a v domovoch sociálnych služieb 3 877 osôb (42 %). Celkovo počet čakateľov oproti roku 2010 klesol až o 2 228 osôb, z toho až o 2 056 v zariadeniach pre seniorov, čo bolo pravdepodobne spôsobené tým, že sa sprísnili podmienky pre prijatie do zariadenia pre seniorov (minimálne IV. stupeň odkázanosti na pomoc inej osoby). Predpokladom je, že mnohí čakatelia na poskytovanie sociálnej služby v zariadeniach pre seniorov nespĺňali podmienky na poskytovanie sociálnej služby v tomto zariadení ( príloha ku kapitole 3, tab. č. 30).

**Neverejní poskytovatelia sociálnych služieb**

K 31. 12. 2011 poskytovalo sociálne služby (okrem sociálnych služieb v zariadeniach, ktoré sú sledované Štatistickým úradom SR) 278 neverejných poskytovateľov, čo predstavuje pokles oproti roku 2010 o 10 poskytovateľov. Neverejní poskytovatelia poskytovali sociálne služby celkom 43 453 klientom, čo je o 7 261 menej ako v roku 2010. Celkové príjmy neverejných poskytovateľov (z rozpočtov obcí, z úhrad od klientov, z darov a pod.) predstavovali sumu 6 757 tis. €, pričom celkové výdavky mali neverejní poskytovatelia vo výške až 7 027 tis. €, čo znamená, že cca 270 tis. € museli neverejní poskytovatelia uhradiť z vlastných zdrojov. Ďalšie štatistické údaje obsahuje príloha ku kapitole 3, tab. č. 31.

**Dohľad nad poskytovaním sociálnych služieb**

V súlade s § 98 a 99 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov[[31]](#footnote-31) štát prostredníctvom MPSVR SR vykonáva dohľad nad dodržiavaním zákona o sociálnych službách a všeobecne záväzných právnych predpisov pri:

* poskytovaní sociálnych služieb a spôsobe jej vykonávania, najmä z hľadiska dodržiavania základných ľudských práv a slobôd,
* uzatváraní zmlúv o poskytovaní sociálnej služby,
* dodržiavaní záväzkov zo zmluvy o poskytovaní sociálnej služby,
* vykonávaní odborných činností, na ktoré bola udelená akreditácia.

Tabuľka 3.29 Počet vykonaných a dokončených dohľadov v roku 2012

|  |  |
| --- | --- |
| Počet prenesených dohľadov z roku 2011, ukončených v roku 2012 | 6 |
| Počet začatých a ukončených dohľadov v roku 2012 | **9** |
| Počet začatých a ukončených dohľadov nad rámec zamerania v roku 2012 | **2** |
| Celkový počet vykonaných a dokončených dohľadov | **17** |

Z vykonaných dohľadov u 2 neverejných poskytovateľov sociálnej služby neboli zistené porušenia právnych predpisov. U všetkých ostatných verejných aj neverejných poskytovateľov sociálnej služby, u ktorých boli vykonané dohľady v roku 2012, boli zistené porušenia Ústavy slovenskej republiky, zákona o sociálnych službách a iných všeobecne záväzných právnych predpisov.

V nadväznosti na výkon dohľadu u poskytovateľov sociálnej služby v predchádzajúcich rokoch MPSVR SR vykonalo tiež kontrolu plnenia prijatých opatrení na odstránenie nedostatkov zistených pri výkone dohľadu v 1 prípade, v rámci ktorého nebolo zistené porušenie právnych predpisov.

Tabuľka 3.30 Počet kontrol splnenia prijatých opatrení z výkonov dohľadu v roku 2012

|  |  |
| --- | --- |
| Počet vykonaných kontrol splnenia prijatých opatrení v roku 2012 | 1 |
| Počet nedokončených kontrol splnenia prijatých opatrení, prenesených do roku 2013 | **1** |

###### Dotácie na podporu rozvoja sociálnej oblasti v pôsobnosti MPSVR SR

MPSVR SR poskytovalo v roku 2012 dotácie z rozpočtu kapitoly v súlade so zákonom č. 544/2010 Z. z. o dotáciách v pôsobnosti Ministerstva práce, sociálnych vecí rodiny SR (ďalej len „zákon“). Celkovo boli poskytnuté dotácie v sume 2 584 692 €, z toho 2 385 522 € právnickým osobám.

Dotácie na podporu rozvoja sociálnych služieb a dotácie na podporu vykonávania opatrení sociálnoprávnej ochrany detí a sociálnej kurately (§ 3 zákona) boli poskytnuté v sume 1 584 323 € (podporených 132 žiadostí), z toho z kapitálových transferov v sume 1 278 288 € na kúpu osobných a špeciálnych motorových vozidiel, technických zariadení na zlepšenie manipulácie s klientmi s obmedzenou schopnosťou pohybu, materiálového vybavenia, na vytváranie bezbariérového prostredia a na rekonštrukcie a stavebné úpravy. V rámci tohto druhu dotácií sa výdavky v sume 94 327 € týkali medzirezortného podprogramu Protidrogová politika. Na podporu rekondičných aktivít (§ 6) boli poskytnuté výdavky v sume 630 017 € (28 žiadostí), na podporu členstva v medzinárodnej organizácii v sociálnej oblasti (§ 7) v sume 33 822 € (20 žiadostí) a na podporu edičnej činnosti (§ 8) v sume 137 360 € (17 žiadostí), z toho 2 000 € na protidrogovú politiku. V rámci dotácií na podporu rekondičných aktivít boli dotácie zamerané na predchádzanie sociálnemu vylúčeniu a na podporu obnovenia psychickej a fyzickej kondície fyzickej osoby, ktorá je poberateľom starobného, predčasného starobného alebo výsluhového dôchodku a nevykonáva činnosť, ktorá zakladá nárok na príjem zo závislej činnosti alebo z podnikania poskytnuté dvom subjektom výdavky v sume 524 900 €; prostredníctvom nich bol poskytnutý príspevok na rekreácie 10 498 žiadateľom. Z hľadiska právnej formy príjemcu dotácie boli rozpočtové prostriedky poskytnuté obciam a vyšším územným celkom pre zariadenia v ich zriaďovateľskej pôsobnosti v sume 991 747 €, občianskym združeniam v sume 736 585 €, odborovej organizácii v sume 324 900 €, neziskovým organizáciám v sume 269 290 € a cirkevným organizáciám v sume 63 000 €.

V súlade s § 9 zákona bola poskytnutá dotácia fyzickým osobám na podporu humanitárnej pomoci v sume 199 170 €, z toho v sume 122 579 € pre 478 fyzických osôb v krízovej životnej situácii alebo v mimoriadne nepriaznivej sociálnej situácii, na podporu riešenia tejto situácie a v sume 76 591 € pre občanov 87 obcí v súlade so závermi zasadnutia krízového štábu z dôvodu dlhodobo pretrvávajúcich nepriaznivých poveternostných podmienok sprevádzaných silnými mrazmi pre občanov v hmotnej núdzi, ktorí poberali dávku v hmotnej núdzi a príspevky k dávke určené na zabezpečenie základných životných potrieb a nemali finančné prostriedky na zakúpenie dreva. Pôvodne boli dotácie poskytnuté 93 obciam pre 1 296 obyvateľov v sume 85 tis. €. Nevyčerpané finančné prostriedky viaceré obce vrátili.

Tabuľka 3.31 Poskytovanie dotácií v pôsobnosti MPSVR SR

|  |  |  |  |  |  |  |  |
| --- | --- | --- | --- | --- | --- | --- | --- |
| **Účel poskytovania dotácií:** | **Podporené projekty** | | | **Poskytnuté finančné prostriedky**  **v €** | | |  |
| **rok 2011** | **rok 2012** | **Index 2012/2011** | **rok 2011** | **rok 2012** | **Index 2012/2011** |  |
| - na podporu rozvoja sociálnych služieb a na podporu vykonávania opatrení sociálnoprávnej ochrany detí a sociálnej kurately | 155 | 132 | 85,2 | 1 780 290 | 1 584 323 | 89,0 |  |
| - na podporu rekondičných aktivít, členstva v medzi­národných organizáciách a podporu edičnej činnosti | 60 | 65 | 108,3 | 739 885 | 801 199 | 108,3 |  |
| - na podporu humanitárnej pomoci (fyzické osoby) | 350 | 1 588\* | x | 94 593 | 199 170\* | x |  |

\* z toho 76 591 € na zmiernenie následkov extrémneho počasia (palivové drevo) pre cca 1 110 obyvateľov 87 obcí

*Zdroj: Návrh záverečného účtu za rok 2012*

Spolufinancovanie sociálnych služieb

MPSVR SR v roku 2012 *po prvýkrát* poskytlo v súlade so zákonom o sociálnych službách a zákonom o živnostenskom podnikaní v znení neskorších predpisov, ktorého novela nadobudla účinnosť k 1. 3. 2012, *rozpočtové prostriedky obciam na spolufinancovanie vybraných sociálnych služieb* v zariadeniach sociálnych služieb verejných i neverejných poskytovateľov.

Na základe predložených žiadostí a uzatvorených zmluvných vzťahov s 223 mestami a obcami boli poskytnuté z rozpočtu kapitoly MPSVR SR na spolufinancovanie sociálnych služieb na obdobie 10 mesiacov rozpočtové prostriedky v sume 38 164 516 €, z toho 29 106 596 € pre verejných poskytovateľov (281 zariadení) a 9 057 920 € pre neverejných poskytovateľov (177 zariadení) sociálnych služieb.

Čerpanie rozpočtových prostriedkov (po zaúčtovaní vratiek) k 31. 12. 2012 predstavuje 36 832 081 €, z toho verejní poskytovatelia použili 28 108 762 € a neverejní poskytovatelia 8 723 319 €. V rámci zúčtovania finančných vzťahov so štátnym rozpočtom za rok 2012 vrátili obce po 1. 1. 2013 ďalšie rozpočtové prostriedky v sume 3 298 011 €. Na základe toho možno konštatovať, že poskytovatelia sociálnych služieb použili na úhradu oprávnených nákladov na sociálne služby z rozpočtových prostriedkov poskytnutých MPSVR SR roku 2012 celkom 33 534 070 €, z toho verejní poskytovatelia použili 26 304 446 € a neverejní poskytovatelia 7 229 624 € nasledovne:

* podľa § 71 ods. 6 predmetného zákona - zariadenia sociálnych služieb zriadené alebo založené obcou: denný stacionár (248 999 €), domov na pol ceste (6 436 €), domov sociálnych služieb (2 995 746 €), nocľaháreň (314 419 €), špecializované zariadenie (116 787 €), útulok (405 398 €), zariadenie podporovaného bývania (21 832 €), zariadenie núdzového bývania (346 548 €), zariadenie opatrovateľskej služby (3 865 250 €) a zariadenie pre seniorov (17 983 029 €),
* podľa § 78a zákona o sociálnych službách – neverejní poskytovatelia: denný stacionár (293 848 €), nocľaháreň (491 826 €), zariadenie opatrovateľskej služby (936 841 €) a zariadenie pre seniorov (5 507 109 €).

Rozpočtové prostriedky poskytnuté Ministerstvom financií SR (pred účinnosťou novely zákona o sociálnych službách)

V januári 2012 poskytlo MF SR z kapitoly Všeobecná pokladničná správa 86 obciam a mestám zálohový limit dotácie na bežné výdavky pre zariadenia sociálnych služieb v zriaďovateľskej pôsobnosti miest a obcí vo výške 6 464 838 €. Rozpočtové prostriedky boli vyčerpané takmer v plnom rozsahu (v rámci zúčtovania so do štátneho rozpočtu odvádza 640,60 €).

Vo februári 2012 poskytlo MF SR z kapitoly Všeobecná pokladničná správa v súlade s uznesením vlády SR č. 31 z 1. februára 2012 dotáciu na financovanie bežných výdavkov v súvislosti s poskytovaním sociálnej služby v zariadeniach sociálnych služieb zriadených alebo založených obcou po 1.7.2002 v sume 1 303 704 € (vyčerpané 1 294 605 €) a v zariadeniach neverejných poskytovateľov sociálnych služieb v sume 1 052 560 € (vyčerpané 992 265 €).

###### Európsky integrovaný systém štatistiky sociálnej ochrany (Metodika ESSPROS)

V zmysle platnej Lisabonskej zmluvy sú členské štáty EÚ a Európska únia ako celok povinné pri definovaní a implementovaní svojich politík klásť dôraz na plnú zamestnanosť, sociálnu ochranu pre všetkých občanov a boj proti sociálnej exklúzii.

Z dôvodu monitorovania vývoja sociálnej ochrany v členských štátoch EÚ vyžaduje Európska komisia (EK) prístup k aktuálnym a podrobným údajom a informáciám o systémoch, súčasnom stave a rozvoji sociálnej ochrany v členských štátoch. Jedným zo základných nástrojov štatistického sledovania sociálnej ochrany je **Európsky systém jednotných štatistík sociálnej ochrany (Metodika ESSPROS[[32]](#footnote-32)).** Počnúc rokom 2008 (referenčný rok 2006) poskytujú členské štáty EÚ údaje na základe Nariadenia Európskeho parlamentu a Rady (ES) č 458/2007[[33]](#footnote-33) o európskom systéme integrovanej štatistiky sociálnej ochrany (ESSPROS) so štyrmi implementačnými nariadeniami Komisie č. 1322/2007[[34]](#footnote-34), č. 10/2008[[35]](#footnote-35), č. 110/2011[[36]](#footnote-36) a č. 263/2011[[37]](#footnote-37).

Štatistický systém ESSPROS pozostáva z nasledovných modulov:

* Príjmy a výdavky na sociálnu ochranu
* Kvalitatívne informácie
* Počet poberateľov dôchodkov s elimináciou duplicity
* Čisté výdavky na dávky.

Medzinárodne porovnateľné údaje o príjmoch a výdavkoch na sociálnu ochranu sú dostupné na webovej stránke Eurostat-u (EK)[[38]](#footnote-38) za členské štáty EÚ a v publikáciách ŠÚ SR[[39]](#footnote-39). Najnovšie údaje sú za rok 2010. Prezentované údaje za rok 2011 za SR sú odhady (pred schválením Eurostat-om).

**Príjmy programov sociálnej ochrany** zahŕňajú sociálne príspevky (od zamestnávateľov, zamestnancov, SZČO, dobrovoľných platiteľov), príspevky verejnej správy (platby štátneho rozpočtu, regionálnej a miestnej samosprávy a fondov povinného sociálneho zabezpečenia), transfery z iných programov a iné príjmy.

**Výdavky** zahŕňajú sociálne dávky podľa účelov sociálnej ochrany, administratívne výdavky a iné výdavky. Sociálna ochrana obsahuje všetky intervencie zo strany verejných alebo súkromných organizácií, ktorých cieľom je oslobodiť domácnosti a jednotlivcov od bremien definovaných rizík alebo potrieb za predpokladu, že neexistuje ani simultánna a ani individuálna dohoda.

Manuál ESSPROS klasifikuje sociálne dávky podľa 8 nasledovných účelov:

* choroba/zdravotná starostlivosť
* invalidita
* staroba
* pozostalí
* rodina/deti
* nezamestnanosť
* bývanie
* sociálne vylúčenie.

**Výdavky na sociálne dávky (hrubé)[[40]](#footnote-40)** sú zapísané bez odčítania daní alebo iných povinných poplatkov platených poberateľom (napr. sociálne príspevky).

**Program sociálnej ochrany** je špecifický súbor pravidiel podporovaných jednou alebo viacerými inštitucionálnymi jednotkami, ktoré riadia úhradu dávok sociálnej ochrany a ich financovanie. Programy sociálnej ochrany by mali vždy spĺňať podmienku, že musia mať k dispozícii zostavený zvláštny účet príjmov a výdavkov.

V roku 2010 (aj 2011) sa v Slovenskej republike údaje o príjmoch a výdavkoch na sociálnu ochranu sledovali podľa nasledovných programov sociálnej ochrany:

Tabuľka 3.32 Programy sociálnej ochrany


|  |  |  |  |
| --- | --- | --- | --- |
| **Č.** | **Názov programu** | **Č.** | **Názov programu** |
| 1 | Nemocenské poistenie | 12 | Sociálne služby – neziskové inštitúcie slúžiace domácnostiam a súkromný sektor |
| 2 | Dôchodkové poistenie - ukončené | 13 | Sociálne poistenie – silové zložky |
| 3 | Poistenie v nezamestnanosti | 14 | Sociálne zľavy na cestovnom |
| 4 | Zdravotné poistenie | 15 | Sociálne služby – vyššie územné celky |
| 5 | Štátna sociálna podpora | 16 | Garančné poistenie |
| 6 | Štátna sociálna pomoc | 17 | Rezervný fond solidarity |
| 7 | Imputované dávky – verejný sektor | 18 | Starobné poistenie |
| 8 | Imputované dávky – súkromný sektor | 19 | Invalidné poistenie |
| 9 | Sociálna pomoc samosprávy | 20 | Starobné dôchodkové sporenie |
| 10 | Úrazové poistenie | 21 | Politiky trhu práce |
| 11 | Doplnkové dôchodkové poistenie | 22 | Príspevky na dôchodkové sporenie |

(V tejto správe sa uvádzajú údaje na sumárnej úrovni za všetky programy)

Členské štáty EÚ[[41]](#footnote-41) majú výrazne odlišné systémy financovania sociálnej ochrany v závislosti na tom, či uprednostňujú poisťovacie systémy (56,4 % z celkových príjmov na úrovni EU 27 v roku 2010 tvorili sociálne príspevky) alebo financovanie z verejných rozpočtov (39,8 % pre EU 27).

(Nasledujúci graf, tab. č. 34 v prílohe ku kapitole 3).

Graf 3.20 Štruktúra príjmov na sociálnu ochranu v EU 27 v roku 2010




Zdroj: Eurostat-ESSPROS

V Slovenskej republike v roku 2010 bola štruktúra príjmov na sociálnu ochranu nasledovná: sociálne príspevky 58,6 % (od zamestnávateľov 40,2 %, zamestnancov 14,8 %, SZČO 3,1 % a dobrovoľných platiteľov 0,6 %), platby verejnej správy 28,0 % a iné príjmy 13,4 % (vrátane príjmov zo Štátneho fondu aktív).

Rozdiely vo financovaní medzi členskými štátmi EÚ sú spôsobené historickým vývojom. Viac než 70% zo všetkých príjmov tvorili sociálne príspevky v Estónsku (80,1 %) a Českej republike (73,3 %). Estónsko prezentovalo nepatrný podiel príjmov od chránených osôb (2,7 %). V Slovinsku je významnejší podiel príjmov od chránených osôb (38,2 %) ako od zamestnávateľov (26,3 %). Prevažne z príspevkov verejnej správy financovali sociálnu ochranu Írsko (65,0 %), Dánsko (64,6 %), Bulharsko (54,6 %), Rumunsko (53,3 %), Cyprus (51,7 %) a Švédsko (51,2 %).


Graf 3.21 Hrubé výdavky na sociálnu ochranu v PPS[[42]](#footnote-42) na obyvateľa, 2010

*****Zdroj: Eurostat-ESSPROS*

Celkové hrubé výdavky na sociálnu ochranu (predchádzajúci graf, tab. č. 33 v prílohe ku kapitole 3) v EU 27 v roku 2010 dosiahli 7 185 PPS na obyvateľa (v SR 3 335 PPS na obyvateľa) a 29,4 % HDP (v SR 18,6 %). Rozdiely medzi krajinami sú do istej miery úmerné k rozdielnym úrovniam bohatstva, ale tiež odzrkadľujú rozdiely v demografických trendoch, v systémoch sociálnej ochrany, v miere nezamestnanosti a sú ovplyvnené aj ďalšími sociálnymi, inštitucionálnymi a ekonomickými faktormi.

Štruktúra výdavkov na sociálnu ochranu v Slovenskej republike bola nasledovná: sociálne dávky tvorili 97,1 % (v členení podľa účelov: choroba/zdravotná starostlivosť(29,9 %), invalidita (8,5 %), staroba (36,6 %), pozostalí (5,1 %), rodina/deti (9,5 %), nezamestnanosť (5,0 %), bývanie a sociálne vylúčenie (2,5 %); administratívne náklady (2,8 %) a iné výdavky (0,2 %).


Graf 3.22 Štruktúra výdavkov na sociálne dávky podľa účelov, 2010



Zdroj: Eurostat-ESSPROS

Výdavky na sociálne dávky (predchádzajúci graf) na účel *choroba/zdravotná starostlivosť* v EU 27 dosiahli 29,4 % zo všetkých dávok, v Írsku (43,3 %). Nadpriemerné podiely v účele *invalidita* v porovnaní s priemerom EU 27 (8,0 %) boli najmä v Dánsku (14,9 %) a vo Švédsku (14,2 %), v účele *rodina/deti* v Luxembursku (17,8 %), v účele *nezamestnanosť* v Španielsku (14,1 %). Významný podiel na dávky v účeloch *bývanie a sociálne vylúčenie* bol prezentovaný na Cypre (12,4 %) a v Holandsku (8,1 %).

Graf 3.23 Testované dávky sociálnej ochrany ( % zo všetkých sociálnych dávok), 2010


**

Zdroj Eurostat-ESSPROS

V roku 2010 sa vyplácalo v SR 5,2 % zo všetkých dávok ako testované na príjem, resp. výšku majetku. Najvyšší bol podiel testovaných dávok v Írsku (26,7 %) a najnižší v Estónsku (0,9 %).

Celkové hrubé výdavky na dôchodky (nasledujúci graf*,* tab. č. 35 v prílohe ku kapitole 3)   
v EU 27 v roku 2010 dosiahli 3 179 PPS na obyvateľa (v SR 1 512 PPS na obyvateľa), 2 769 € na osobu v stálych cenách roku 2000 (v SR 705 € na osobu v stálych cenách) a 13,0 % HDP (v SR 8,4 %). Najnižšie výdavky v % HDP prezentovalo Írsko (7,2 % HDP) s najmladšou populáciou v EÚ a najvyššie Taliansko (16,0 % HDP) s najstarším obyvateľstvom. Výraznejšie sú rozdiely medzi štátmi EÚ, ak výdavky na dôchodky sú vyjadrené v PPS na osobu. Najnižšie výdavky v PPS na osobu dosiahlo Bulharsko (985) a najvyššie Luxembursko (6 052).

Graf 3.24 Výdavky na dôchodky, 2010




Zdroj Eurostat-ESSPROS

Podľa údajov z modulu „Počet poberateľov dôchodkov“ (bez dvojitého narátavania) najvyšší podiel poberateľov dôchodkov v populácii mala k 31.12.2010 Litva (31,1 %) a Bulharsko (30,2 %), najnižší prezentoval Cyprus (14,3 %) a Írsko (17,4 %). V Slovenskej republike ukazovateľ dosiahol 25,0 %.

Najnižšie hodnoty pre ukazovateľ starnutia 60+/populácia vykazovali v roku 2010 Írsko (16,3 %) a Slovensko (18,2 %), najvyššie hodnoty Taliansko (26,6 %) a Nemecko (26,3 %). Najnižšie hodnoty pre ukazovateľ 60+/aktívna populácia (20-59 roční) boli monitorované v roku 2010 v Írsku (29,0 %) a v SR (30,4 %) a najvyššie hodnoty prezentovalo Taliansko (48,8 %) a Švédsko (48,2 %).[[43]](#footnote-43)

Graf 3.25 Poberatelia dôchodkov a indexy starnutia (%), 2010



Zdroj Eurostat-ESSPROS

* 1. Európsky sociálny fond

V rámci Operačného programu Zamestnanosť a sociálna inklúzia (ďalej len „OP ZaSI“) sa v programovom období 2007-2013 poskytuje podpora v oblasti *rozvoja ľudských zdrojov, zvyšovania zamestnanosti, zvyšovania sociálnej inklúzie a budovania kapacít*. Globálnym cieľom operačného programu je rast zamestnanosti, pokles nezamestnanosti, sociálna inklúzia a budovanie kapacít. Pre jeho dosiahnutie boli stanovené tri hlavné ciele:

* zvyšovanie zamestnanosti a adaptability a znižovanie nezamestnanosti
* posilnenie integrácie osôb ohrozených sociálnym vylúčením alebo sociálne vylúčených a podpora zosúladenia rodinného a pracovného života
* zvyšovanie kvality ľudských zdrojov a ich riadenia v oblasti verejnej politiky.

Hlavné ciele sú zamerané na prevenciu a riešenie hlavných problémov na trhu práce. Ich vzájomná synergia a nadväznosť je obsiahnutá v 5 prioritných osiach:

* podpora rastu zamestnanosti
* podpora sociálnej inklúzie
* podpora zamestnanosti, sociálnej inklúzie a budovanie kapacít v Bratislavskom samosprávnom kraji
* budovanie kapacít a zlepšenie kvality verejnej správy
* technická pomoc

Prioritné osi sú rozpracované do 11 opatrení; v rámci opatrenia technickej pomoci sú uplatňované dve prioritné témy. Podpora je distribuovaná prostredníctvom dvoch cieľov *Konvergencia* a *Regionálna konkurencieschopnosť a zamestnanosť* medzi regióny podľa ich ekonomickej výkonnosti. OP ZaSI je operačný program financovaný z prostriedkov Európskeho sociálneho fondu v celkovom objeme **1 107 413 623 €**. Príspevok Európskeho spoločenstva predstavuje sumu 941 301 578 €, štátny rozpočet prispieva čiastkou 166 112 045 € (v roku 2012 bola realokáciou zvýšená suma pre OP ZaSI o 70 mil. € z OP Vzdelávanie). Implementácia OP ZaSI spadá do obdobia oprávnenosti 01. 01. 2007 - 31. 12. 2015.

V sledovanom období predstavoval podiel čerpania na záväzku 49,50 %, pričom prostriedky boli zazmluvnené na úrovni 87,7 % (bez mimoriadne ukončených projektov).

Tabuľka 3.33 Stav zazmluvnenia a čerpania OP ZaSI k 31.12.2012

|  |  |  |  |  |  |
| --- | --- | --- | --- | --- | --- |
| **Programový dokument** | **Zazmluvnenie k 31.12.2012** | **Podiel zazmluvnenia na záväzku v %** | **Čerpanie k 31.12.2012** | **Záväzok 2007-2013 v €** | **Podiel čerpania na záväzku v %** |
|  | EÚ a ŠR zdroje | EÚ a ŠR zdroje | EÚ a ŠR zdroje | EÚ a ŠR zdroje | EÚ a ŠR zdroje |
| OP ZaSI | 971 447 548 | 87,7 | 547 648 583 | 1 107 413 623 | 49,57 |

Zdroj: RO pre OP ZaSI/ ITMS

K 31.12.2012 bolo v rámci OP ZaSI realizovaných 1 616 projektov (vrátane mimoriadne ukončených a projektov Technickej asistencie) v celkovej kontrahovanej hodnote **1 111 mil. €** (vrátane 269 mimoriadne ukončených projektov v sume 140 mil. €). Z celkového počtu projektov bolo 115 národných projektov (NP) ( tieto sú administrované prostredníctvom riadiaceho orgánu) a 1 453 dopytovo-orientovaných projektov (DOP). Z nich je 791 administrovaných sprostredkovateľ­ským orgánom Sociálna implementačná agentúra (SIA) a 662 sprostredkovateľským orgánom Fond sociálneho rozvoja (FSR). 48 projektov je kontrahovaných v rámci Technickej pomoci.

Graf 3. 26 Čerpanie NSRR k 31.12.2012


Operačný program **Zamestnanosť a sociálna inklúzia** má k 31.12.2012 tretie najvyššie čerpanie spomedzi všetkých jedenástich programov Národného strategického referenčného rámca (49,57 % z celkovej alokácie). Priemerné čerpanie všetkých programov je pritom 37,92 %.

Tabuľka 3.34 Stav zazmluvnenia podľa prioritných osí OP ZaSI k 31.12.2012

|  |  |  |  |  |
| --- | --- | --- | --- | --- |
| **Prioritná os** | **Celková alokácia pre**  **os v mil. €** | **Počet podporených projektov** | | **Výška kontrahovaných finančných prostriedkov v mil. €** |
| **NP** | **DOP** |
| 1. Podpora zamestnanosti | 755,75 | 28 | 493 | 717,04 |
| 2. Sociálna inklúzia | 220,94 | 7 | 568 | 139,95 |
| 3. BSK + Technická pomoc BSK | 20,94 | 42 | 25 | 17,79 |
| 4. Budovanie kapacít | 67,62 | 17 | 139 | 60,34 |
| 5. Technická asistencia | 42,16 | 28 | 0 | 36,33 |

Zdroj: RO pre OP ZaSI/ ITMS (po odpočítaní mimoriadne ukončených projektov)

Graf 3.27 Stav zazmluvnenia projektov OP ZaSI podľa samosprávnych krajov k 31.12.2012

**

Zdroj: RO pre OP ZaSI/ ITMS

K zlepšovaniu kvality života a sociálnej situácie obyvateľstva prispieva OP ZaSI najmä prostredníctvom implementácie prioritnej osi 2 a 3, konkrétne prostredníctvom opatrení:

2.1 Podpora sociálnej inklúzie osôb ohrozených sociálnym vylúčením alebo sociálne vylúčených prostredníctvom rozvoja služieb starostlivosti s osobitným zreteľom na marginalizované rómske komunity

2.2 Podpora vytvárania rovnosti príležitostí v prístupe na trh práce a podpora integrácie znevýhodnených skupín na trh práce s osobitným zreteľom na marginalizované rómske komunity

2.3 Podpora zosúladenia rodinného a pracovného života

3.2 Podpora sociálnej inklúzie, rodovej rovnosti a zosúladenie pracovného a rodinného života v BSK

3.3 Budovanie kapacít a zlepšenie kvality verejnej správy v BSK.

Opatrenia sa napĺňajú implementáciou národných projektov, najmä však prostredníctvom výziev na predkladanie žiadostí o nenávratný finančný príspevok (NFP), ktoré sú vyhlasované Fondom sociálneho rozvoja ako sprostredkovateľským orgánom a sú zamerané na odstraňovanie sociálneho vylúčenia, na terénnu sociálnu prácu, podporu nezamestnaným a sociálne vylúčeným osobám, prevažne obyvateľom z marginalizovaných a znevýhodnených komunít, podporu zvyšovania dostupnosti, kvality a efektivity služieb starostlivosti.

Za významnú podporenú aktivitu, zameranú na cieľovú skupinu marginalizované rómske komunity, je považovaný výkon **terénnej sociálnej práce.**

V sledovanom období dňa 28. 9. 2012 vyhlásil Fond sociálneho rozvoja výzvu [OP ZaSI - FSR - 2012/2.2/01](http://www.fsr.gov.sk/sk/vyzvy)s rámcovou aktivitou "Podpora tvorby nových pracovných miest vrátane projektov podpory samozamestnania a inovatívnych prístupov pre znevýhodnených uchádzačov o zamestnanie a príslušníkov marginalizovaných skupín“.**[[44]](#footnote-44)**

V sledovanom období dňa 27. 12. 2012 vyhlásil Fond sociálneho rozvoja výzvu [OP ZaSI - FSR - 2012/2.1/0](http://www.fsr.gov.sk/sk/vyzvy)**2** zameranú na podporu zvyšovania dostupnosti, kvality a efektivity služieb starostlivosti (sociálnych služieb a opatrení sociálno-právnej ochrany a sociálnej kurately ) s osobitným zreteľom na marginalizované rómske komunity a podporu komunitnej práce. Uzávierka priebežnej výzvy je **31.10.2013,** alokácia predstavuje **4 737 322 €**.

Okrem dopytovo orientovaných projektov FSR realizoval v sledovanom období ako prijímateľ 1 národný projekt. Tabuľka o terénnej sociálnej práci v obciach poskytuje deskripciu a kumulovaný stav plnenia merateľných ukazovateľov k 31.12.2012 ( príloha ku kapitole 3, tab. č. 36).

Národné projekty realizované ostatnými prijímateľmi v rámci prioritnej osi 2 a 3 (BSK) OP ZaSI sú:

* Zvyšovanie zamestnateľnosti profesionálnych rodičov, prijímateľ : UPSVAR
* Príspevok na službu starostlivosti o dieťa, prijímateľ: UPSVAR
* Zvyšovanie zamestnanosti a zamestnateľnosti znevýhodnených uchádzačov o zamestnanie, prijímateľ: UPSVAR
* Stratégia aktívneho starnutia, prijímateľ: Centrum vzdelávania MPSVR SR.

Bližšie informácie o uvedených národných projektoch sa nachádzajú v prílohe ku kapitole 3 pod poradovými číslami 37 až 40.

Detailné informácie o implementácii OP ZaSI sú k dispozícii v rámci Výročných správ o vykonávaní OP ZaSI, dostupné na [www.esf.gov.sk](http://www.esf.gov.sk) v časti *Riadenie, monitorovanie, kontrola, implementácia*.

Dňa 1. 3. 2012 nadobudla účinnosť novela č. 528/2008 Z. z. o pomoci a podpore poskytovanej z fondov Európskeho spoločenstva.

K náležitostiam výzvy na predkladanie žiadostí o poskytnutie nenávratného finančného príspevku z Eurofondov pribudli údaje o maximálnej výške pomoci a podpory na jednu žiadosť, o spôsobe odstraňovania formálnych nedostatkov žiadostí, časovom harmonograme konania o žiadosti a indikatívnej výške finančných prostriedkov určených na vyčerpanie v rámci výzvy. Možnosť RO zriadiť komisiu ako svoj poradný orgán pri posudzovaní žiadosti sa zmenila na povinnosť, okrem prípadov, ak je žiadosti možné priradiť bodové hodnotenie na základe objektívne overiteľných kritérií. Rozšírili sa aj náležitosti oznamu o podpise zmluvy o poskytnutí príspevku alebo o schválení žiadosti o jeho poskytnutie, ktorý je povinný zverejniť RO na svojom webovom sídle. Samotná povinnosť zverejňovať sa rozšírila aj na prípady zamietnutia žiadostí s uvedením dôvodu tohto zamietnutia a na informácie o hodnotiteľoch a postupoch pri hodnotení žiadostí.

# ŽIVOTNÁ ÚROVEŇ A SOCIÁLNA KOHÉZIA

* 1. Peňažné príjmy a výdavky súkromných domácností

Údaje o príjmoch a výdavkoch domácností získava Štatistický úrad SR prostredníctvom *štatistiky rodinných účtov*, ktorá na rozdiel od štatistiky národných účtov zahrňuje len príjmy a výdavky, spojené so zabezpečovaním chodu domácností a osobných potrieb jej členov.

V roku 2012 nastal medziročný nominálny nárast čistých peňažných príjmov i výdavkov súkromných domácností. Čisté peňažné príjmy na jedného člena domácnosti oproti roku 2011 narástli nominálne o 1,6 % na 367,54 € a čisté peňažné výdavky na jedného člena domácnosti o 1,6 % na 326,02 €. Po zohľadnení vývoja spotrebiteľských cien boli čisté mesačné príjmy na jedného člena domácnosti reálne nižšie o 2 %, rovnako ako čisté peňažné výdavky.

Tabuľka 4.1 Čisté peňažné príjmy a výdavky súkromných domácností v € na mesiac a osobu

|  |  |  |  |  |  |  |
| --- | --- | --- | --- | --- | --- | --- |
| **Ukazovateľ** | **2011** | **2012** | **Index 2011/2010** | | **Index 2012/2011** | |
| **nominálny** | **reálny** | **nominálny** | **reálny** |
| Čisté mesačné príjmy v € | 361,77 | 367,54 | 103,7 | 99,8 | 101,6 | 98,0 |
| Čisté mesačné výdavky v € | 320,80 | 326,02 | 104,2 | 100,3 | 101,6 | 98,0 |

Zdroj: ŠÚ SR, databáza SLOVSTAT, podľa štatistiky rodinných účtov

Objem výdavkov medziročne narástol vo väčšine agregovaných skupín. Najviac vzrástli výdavky na zdravie a na vzdelávanie. Klesli výdavky na odievanie a obuv, rozličné tovary a služby a ostatné čisté výdavky. V absolútnom vyjadrení najviac k rastu prispeli výdavky na potraviny a nealkoholické nápoje a na bývanie, vodu, elektrinu, plyn a iné palivá, ktoré zároveň tvorili podstatnú časť výdavkov.

Tabuľka 4.2 Štruktúra čistých peňažných výdavkov súkromných domácností

|  |  |  |  |  |  |  |
| --- | --- | --- | --- | --- | --- | --- |
| **v € na mesiac a osobu, v bež. cenách** | | | | | | |
| **Ukazovateľ** | **2012** | | **Indexy** | | **Podiel ( %)** | |
| **4.Q.** | **rok** | **4.Q.2012 4.Q.2011** | **2012 2011** | **4.Q.** | **2012** |
| Čisté peňažné výdavky spolu | 340,85 | 326,02 | 102,6 | 101,6 | 100 | 100 |
| v tom |  | | | | | |
| potraviny a nealkoholické nápoje | 77,34 | 72,48 | 104,2 | 103,6 | 21,8 | 22,2 |
| alkoholické nápoje a tabak | 9,7 | 9,48 | 98,5 | 101,6 | 2,9 | 2,9 |
| odievanie a obuv | 22 | 16,53 | 98,2 | 97,3 | 5,3 | 5,1 |
| bývanie, voda, elektrina, plyn a iné palivá | 66,71 | 66,54 | 100,9 | 102,6 | 20,2 | 20,4 |
| nábytok, bytové vybavenie a bežná údržba domu | 14,85 | 12,12 | 106,8 | 100,0 | 3,8 | 3,7 |
| zdravie | 10,9 | 10,06 | 126,7 | 108,2 | 2,9 | 3,1 |
| doprava | 25,63 | 26,32 | 104,5 | 103,1 | 8 | 8,1 |
| pošty a telekomunikácie | 16,55 | 16,87 | 97,1 | 100,3 | 5,2 | 5,2 |
| rekreácia a kultúra | 21,04 | 22,68 | 109,5 | 100,7 | 7 | 7 |
| vzdelávanie | 1,22 | 1,34 | 108,0 | 108,1 | 0,4 | 0,4 |
| hotely, kaviarne a reštaurácie | 17,94 | 17,37 | 103,6 | 100,9 | 5,4 | 5,3 |
| rozličné tovary a služby | 20,88 | 20,47 | 95,4 | 98,2 | 6,5 | 6,3 |
| ostatné čisté výdavky | 36,09 | 33,75 | 99,9 | 98,9 | 10,6 | 10,4 |

Zdroj: ŠÚ SR, databáza SLOVSTAT, podľa štatistiky rodinných účtov

* 1. Vybrané výsledky prieskumu finančnej situácie slovenských domácností [[45]](#footnote-45)

V roku 2010 uskutočnila Národná banka Slovenska (NBS) prieskum finančnej situácie a spotreby domácností, ktorý je súčasťou európskeho projektu s názvom **Household Finance and Consumption Survey** (HFCS) koordinovaného Európskou centrálnou bankou (ECB). Projektu, ktorého cieľom sú porovnateľné a pravidelné údaje týkajúce sa finančnej situácie domácností, sa zúčastňujú všetky krajiny eurozóny, pričom sa predpokladá opakovanie prieskumu každé tri roky. Výnimočnosť prieskumu spočíva najmä v tom, že zhromažďuje podrobné údaje o vlastníctve hmotných a finančných aktív a pasívach (pôžičkách) slovenských domácností. Takýto typ údajov doteraz nepokrývalo žiadne existujúce zisťovanie na Slovensku. Okrem majetku a zadlženia domácností poskytuje údaje o príjmoch a výdavkoch domácností, zachytáva demografické charakteristiky, zamestnanie, príjem, spotrebu, budúce penzijné nároky, medzigeneračné prevody a dary domácností.

Slovenská HFCS databáza obsahuje 2 057 domácností, ktoré boli vybrané pomocou kvótneho výberu tak, aby bola vzorka reprezentatívna nielen na úrovni celej krajiny, ale aj na úrovni jednotlivých krajov. Hoci prieskum prebehol v roku 2010 (v niektorých krajinách na začiatku roka 2011), údaje prešli procesom dôkladného spracovávania v NBS a formálne validované boli ECB až koncom februára roku 2012. V apríli 2013 ECB dala k dispozícii výsledky a anonymizované údaje pre štatistické a výskumné účely za všetky krajiny zúčastnené prieskumu.

V tejto kapitole vyberáme z materiálov úseku pre menu, štatistiku a výskum NBS[[46]](#footnote-46) niektoré zistenia o finančnej situácii domácností, ktoré dopĺňajú obraz o celkovej sociálno-ekonomickej situácii obyvateľstva v SR. V prílohe ku kapitole 4 sa nachádzajú tabuľky s vybranými údajmi z uvedených materiálov. Priemerné a mediánové hodnoty v nasledujúcom texte a v tabuľkách sú podmienené držaním daného aktíva alebo pasíva.

**SR**

* Slovensko je krajina typická **vysokým percentuálnym podielom vlastníctva hlavného bývania**. Podľa prieskumu až 90 % domácností uviedlo, že vlastní nehnuteľnosť, v ktorej býva. Nehnuteľnosti patria zároveň medzi najcennejší majetok domácností na Slovensku. Z reálnych aktív sú po nehnuteľnostiach najviac zastúpené automobily, ktoré vlastní viac ako 60 % domácností, potom nasledujú cennosti (22 %). Okrem hlavnej nehnuteľnosti vlastní 15 % domácností aj iné nehnuteľnosti. Viac ako desatina domácností vlastní majetok súkromného podnikania. Priemerná hodnota hlavného bývania je 68 666 €. Ak domácnosť vlastní aj inú nehnuteľnosť, tak priemerná hodnota ďalších nehnuteľností je viac ako 35 000 €. Celková hodnota vozidiel, ktoré priemerná domácnosť vlastní, je 7 434 €.
* Polovica domácností vlastní reálny majetok v hodnote do 62 000 €. Reálny majetok v hodnote menšej ako 100 000 € vlastní 73 % domácností. **Viac ako 4 % domácností** uviedlo, že **nevlastní žiadny reálny majetok**.
* Najmladšie domácnosti, teda tie, ktoré majú referenčnú osobu mladšiu ako 29 rokov, vykazujú najnižšiu mieru vlastníctva reálnych aktív (88,5 %). Pre staršie domácnosti dosahuje táto miera viac ako 96 %. Najvyššia hodnota reálneho majetku bola zaznamenaná u domácností vo vekovej kategórii 40 až 49 rokov. Pri vzdelaní platí, že čím vyššie vzdelanie má referenčná osoba, tým viac reálnych aktív domácnosť vlastní.
* **Nejaký finančný majetok vlastní viac ako 90 percent domácností**. Najväčšie zastúpenie majú bežné účty, pričom deväť z desiatich domácností má aspoň jeden bežný účet. Druhé najrozšírenejšie finančné aktívum tvoria sporiace účty so zastúpením vo viac ako štvrtine domácností. Podielové fondy vlastnia necelé 3 percentá domácností. Takmer desatina domácností uviedla, že im niekto iný dlží peniaze. Približne polovica domácností vlastní finančné aktíva vo výške menej ako 2 000 €. Priemerná hodnota úspor na bežnom účte je viac ako 3 500 €. Viac ako dvojnásobok dosahujú úspory na sporiacich účtoch, ak ich domácnosť má. Domácnosti, ktoré uviedli, že vlastnia podielové fondy, majú v týchto fondoch priemerne 7 178 €. Pomerne významnú sumu 3 147 € dlží domácnostiam niekto iný (iná domácnosť). Stredná hodnota celkových finančných aktív domácností je 6 334 €.
* Takmer všetky vekové kategórie uviedli podobnú mieru vlastníctva finančných aktív na úrovni 96 až 98 %. Výnimku tvoria iba najstaršie domácnosti, kde je referenčná osoba staršia ako 60 rokov (75,6 %). Najvyšší objem finančných aktív majú domácnosti vo vekovej skupine 50 až 59 rokov (8 241 €). Naopak najnižší majú najmladšie domácnosti, kde má referenčná osoba menej ako 29 rokov (4 166 €). Rovnako ako reálne aktíva tak aj finančné rastú so vzdelaním referenčnej osoby.
* **Viac ako štvrtina domácnosti uviedla, že jej členovia sú nejakým spôsobom zadlžení.** Najpočetnejšiu skupinu, takmer 13 %, tvoria nezabezpečené úvery, kde patria napríklad spotrebné úvery. Necelých 10 % domácností ručí za úver kolaterálom vo forme nehnuteľnosti. Nesplatený zostatok na kontokorentnom účte uviedlo 8 % a nesplatený zostatok na kreditných kartách po zaplatení mesačných účtov viac ako 5 % domácností. Aj keď je stredná hodnota finančných pasív viac ako 12 000 €, ich medián je iba 3 150 €.
* Najvyššie nesplatené zostatky majú domácnosti pri úveroch zaručených nehnuteľnosťou. Ak domácnosť ručí za daný úver hlavným bývaním, tak jeho priemerná nesplatená výška je 27 692 €. Priemerný nezabezpečený úver je vo výške 4 263 €. Zostatky pri kontokorentných účtoch a kreditných kartách sú nižšie (541 € a 855 €). Z pohľadu veku referenčnej osoby sú najviac zadlžené domácnosti v kategórii 30 až 39 rokov. V tejto vekovej kategórii je zadlžených takmer 43 % domácností. Ich priemerná výška nesplatených úverov je viac ako 16 000 €. Menej zadlžené sú domácnosti, ktoré majú referenčnú osobu staršiu. V kategórii 50 až 59 rokov je to 24,5 % domácnosti (priemerná hodnota nesplatených úverov je 6 702 €) a v kategórii nad 60 rokov 5,2 % domácnosti (nesplatené úvery sú v priemere 3 795 €).
* Zadlženie stúpa so vzdelaním a zároveň zadlžené sú hlavne tie domácnosti, ktoré majú menší objem finančných aktív.
* Hodnota čistého bohatstva dosahuje v priemere necelých 79 tis. €. **Kladné čisté bohatstvo**, teda prípad, keď je hodnota majetku vyššia ako výška nesplatených úverov, uviedlo **viac ako 98 % domácností.** Naopak **záporné čisté bohatstvo uviedlo 1,2 % domácností**, pričom priemerná hodnota záporného bohatstva je 3 704 €. Kladne čisté bohatstvo uviedli hlavne tie domácnosti, kde majú referenčné osoby vysokoškolské vzdelanie, alebo majú vyšší vek.
* Nesplatené úvery polovice zadlžených domácnosti neprekračujú hrubý príjem za tri mesiace. Za vysoko zadlžené možno považovať 12 % domácností, u ktorých výška nesplatených úverov je viac ako trojnásobná oproti príjmom. **Takmer 3,8 % zadlžených domácností má nesplatené úvery vyššie ako celkový majetok**. Nesplatené úvery prevyšujú polovicu celkového majetku u necelých 14,6 % zadlžených domácností.
* Podľa štúdie NBS miera vlastníctva nehnuteľností nezávisí od príjmov domácností a dosahuje úrovne okolo 90 % pre všetky príjmové kategórie. Naopak ostatné aktíva vykazujú rastúcu závislosť s rastúcim príjmom (najmä v prípade vozidiel a majetku z podnikania). Domácnosti v najnižšom decile bohatstva, t.j. s najnižším bohatstvom, nevlastnia dom alebo byt, v ktorom bývajú. Hlavné bývanie tvorí majoritnú časť bohatstva vo všetkých deciloch od tretieho decilu vyššie, pri najbohatších domácnostiach sú ostatné nehnuteľnosti druhou najväčšou zložkou bohatstva.

**SR v porovnaní s eurozónou**

* **Najčastejším** reálnym **aktívom** domácností v eurozóne **sú vozidlá**, ktoré vlastnia až tri štvrtiny domácností eurozóny. Na Slovensku je však podiel domácností vlastniacich vozidlo v eurozóne najmenší (61%), zatiaľ čo najväčší je na Cypre (89%). Druhým najčastejším reálnym aktívom je hlavné bývanie domácnosti, ktoré v eurozóne vlastní 60% domácností. Najvyšší podiel domácností vlastniacich vlastné bývanie je na Slovensku (90 %), najnižší v Nemecku (44 %) a Rakúsku (48 %). Ceny nehnuteľností sú v porovnaní zo zvyškom eurozóny na Slovensku najnižšie.
* **Slovensko je** v eurozóne **na predposlednom mieste** vo výške **finančných aktív**, (pred Slovinskom). Súvisí to s nízkymi príjmami na Slovensku a malými zostatkami na bežných či sporiacich účtoch. Z výskumu taktiež vyplýva, že len veľmi málo slovenských domácností vlastní akcie, dlhopisy alebo podielové fondy.
* **Hrubé aktíva** (t.j. bez odpočítania ich pasív) **na Slovensku sú rozdelené medzi domácnosťami najrovnomernejšie,** keďže20% najchudobnejších domácností v eurozóne vlastní iba 0,3% celkových aktív, na Slovensku vlastnia takéto domácnosti 3,7% celkových aktív. Podobne na opačnej strane distribúcie aktív – 10% najbohatších domácností v eurozóne vlastní 47,6% celkových aktív, na Slovensku je to len 32,2%.
* Pri pohľade na pasíva **sú domácnosti na Slovensku** v porovnaní s ostatnými krajinami eurozóny **najmenej zadlžené**. V eurozóne je zadlžených 44% domácností a mediánová hodnota ich celkového dlhu je 21 500 €, kým na Slovensku je to 27% domácností s dlhom 3 200 €. Podobne aj to aj v prípade nehypotekárneho dlhu a hypotéky. Najzadlženejšie domácnosti má Holandsko, kde sú zadlžené až dve tretiny domácností s mediánom celkového dlhu 89 100 € na zadlženú domácnosť.
* **Podiel celkového dlhu k celkovým aktívam** zadlžených domácností **je na Slovensku jeden z najmenších** v eurozóne (medián predstavuje necelých 7 % oproti 22 % v eurozóne). **Podiel celkového dlhu zadlžených slovenských domácností k** ich **hrubému ročnému príjmu** je **najnižší** v eurozóne, a to i napriek tomu, že ich príjmy sú najnižšie v eurozóne. (medián v SR 23% oproti 62% v eurozóne).
* **Mediánová hodnota čistého bohatstva slovenskej domácnosti je druhá najnižšia** v Eurozóne (61 200 €), najnižšia je v Nemecku (51 400 €), čo je spôsobené tým, že viac ako polovica domácností v Nemecku nevlastní žiadnu nehnuteľnosť a býva v prenajatom byte, takže mediánová nemecká domácnosť má medzi aktívami najmä finančné, kým vo väčšine ostatných krajín vlastní mediánová domácnosť aj svoj byt či dom. Najbohatšie domácnosti sú v Luxembursku s mediánovou hodnotou čistého bohatstva 397 800 €. Keď sa vezme do úvahy priemerná hodnota čistého bohatstva najmenšiu hodnotu priemerného bohatstva dosahujú slovenské domácnosti (79 700 €).
* Podobne ako hrubé aktíva aj **čisté bohatstvo je na Slovensku rozdelené medzi domácnosti najrovnomernejšie**. Kým 10 % najbohatších domácností v eurozóne vlastní až 50,4 % celkového čistého bohatstva všetkých domácností v eurozóne, na Slovensku je tento pomer 32,8 % t.j. najnižší medzi krajinami eurozóny.
  1. Chudoba a sociálne vylúčenie

Monitorovanie chudoby a sociálneho vylúčenia sa na Slovensku realizuje v kontexte Otvorenej metódy koordinácie (ďalej len „OMK“), ktorá je vytvorená na úrovni Európskej únie pre spoločné usmerňovanie politík členských krajín v oblasti boja proti chudobe a sociálnemu vylúčeniu. Jedným z hlavných strategických cieľov EÚ je podstatne zredukovať chudobu a pokračovať v realizácií tohto cieľa aj do roku 2020.[[47]](#footnote-47)

Pre meranie pokroku pri dosahovaní strategických cieľov, zameraných na zníženie chudoby a sociálneho vylúčenia a predovšetkým pre vzájomné porovnávanie jednotlivých štátov pri dosahovaní výsledkov boli schválené spoločné indikátory, tzv. Leakenské indikátory. Tieto prešli vývojom a v súčasnosti ich nazývame indikátory sociálnej inklúzie OMK.

Meranie chudoby a sociálneho vylúčenia sa realizuje predovšetkým na základe harmonizovaného štatistického zisťovania EU SILC[[48]](#footnote-48) o príjmoch a životných podmienkach. Ide o hlavný zdroj, na báze ktorého sa vypočítavajú nielen príjmové indikátory, ako je miera rizika chudoby, ale aj indikátory pre komplexnejšie zhodnotenie chudoby a sociálneho vylúčenia, a to materiálna deprivácia alebo nové zoskupenie indikátorov na meranie rizika chudoby alebo sociálneho vylúčenia. Zoskupenie indikátorov, t.j. miera rizika chudoby[[49]](#footnote-49), závažná materiálna deprivácia[[50]](#footnote-50) a veľmi nízka intenzita práce (WI)[[51]](#footnote-51) definuje skupiny ľudí, ktorí žijú v riziku chudoby alebo sociálneho vylúčenia, t. j. ľudí s nízkym príjmom a/alebo tých, ktorí si nemôžu dovoliť niektorú z nevyhnutných potrieb pre svoj život a/alebo žijú v rodinách, kde nikto nepracuje alebo pracuje iba príležitostne (veľmi nízka pracovná intenzita).

V roku 2011 bolo na Slovensku v riziku chudoby alebo sociálneho vylúčenia 1 112 241 ľudí, čo predstavovalo 20,6% na celkovom počte obyvateľov (pod priemerom EÚ 27 - 24,2%[[52]](#footnote-52)). Podrobnejšie rozdelenie tejto skupiny je možné vidieť na grafe 4.1, ktorý znázorňuje zloženie cieľovej skupiny podľa vyššie uvedených troch indikátorov. Pri porovnaní s rovnakým obdobím (2010 - 20,6%) bola hodnota zoskupenia indikátorov zachovaná. To platí aj v prípade porovnania s východiskovým rokom 2008 (20,6%).

Graf 4.1 Podiel ľudí v riziku chudoby alebo sociálneho vylúčenia, 2011



Zdroj: ŠÚ SR, EU SILC 2011, UDB

Napriek tomu, že podiel ľudí v riziku chudoby alebo sociálneho vylúčenia zostal zachovaný, došlo k zmenám hodnôt jednotlivých indikátorov, a to k nárastu miery rizika chudoby o 1 p. b. (príjmovej chudoby), k poklesu závažnej materiálnej deprivácii o 0,8 p. b. a k poklesu veľmi nízkej intenzity práce o 0,3 p. b.

Najviac ohrozené rizikom chudoby alebo sociálnym vylúčením sú neúplné rodiny s deťmi – 43,5% (pod priemerom EÚ 27 – 49,8%) a viacpočetné rodiny s viac ako troma deťmi – 36,4% (nad priemerom EÚ 27 – 30,8%6) a v neposlednom rade aj jednotlivci – 30,2% (mierne pod priemerom EÚ 27 – 34,5%). Z hľadiska vekového rozdelenia sú najrizikovejšou skupinou práve deti vo veku   
0-17 rokov (26%), resp. deti vo veku 0-15 (25,8%).

Vo všeobecnosti pre charakterizovanie chudobnej populácie v spoločnosti bola stanovená hranica chudoby[[53]](#footnote-53), pomocou ktorej sa vyjadruje podiel obyvateľstva žijúceho v chudobe. Ide o relatívnu hranicu chudoby, ktorá meria, do akej miery finančné prostriedky domácností klesajú pod stredovú hranicu príjmu spoločnosti. Tento ukazovateľ vyjadruje predovšetkým riziko chudoby a je závislý od sociálno-ekonomického vývoja spoločnosti v danej krajine.

Na základe posledných výsledkov EU SILC 2011 bola miera rizika chudoby v Slovenskej republiky na úrovni 13,0 % (muži – 12,8%; ženy – 13,1%), čo je pod priemerom EÚ (16,9%). Pri porovnávaní jednotlivých krajín EÚ 27 patrí Slovenská republika medzi krajiny s najnižšou mierou rizika chudoby, viď graf č. 2, na ktorú má vplyv nízka nerovnosť príjmov.

Graf 4.2 Miera rizika chudoby v jednotlivých štátoch EÚ, 2011

Zdroj: Eurostat

V porovnávaní s predchádzajúcimi rokmi došlo k podstatnému poklesu miery rizika chudoby v roku 2007 (10,5%), následne bol zaznamenaný mierny nárast (viď graf 4.3). V porovnaní s rokom 2005 hodnota zo zisťovania 2011 bola nižšia iba o 0,3 p. b. V rámci medziročného porovnávania s rokom 2010 bol rozdiel v hodnotách miery rizika chudoby 1 p. b., t.j. došlo k nárastu miery rizika chudoby. Tento vývoj bol ovplyvnený sociálno-ekonomickou situáciou v krajine, a to predovšetkým poklesom pracovných príjmov alebo straty príjmu z pracovnej činnosti.

Graf 4.3 Vývoj miery rizika chudoby na Slovensku (2005-2011)

Zdroj: ŠÚ SR, EU SILC 2005-2011, UDB

Dôležitú úlohu pri redukcii rizika chudoby zohráva nastavenie systému sociálnej ochrany a jej výdavky, t.j. sociálne transfery vrátane starobných a pozostalostných dávok. V prípade neposkytovania sociálnych transferov (s výnimkou starobných a pozostalostných dávok) sa miera rizika chudoby zvýši o 6,5 p. b. (na 19,5 %) a v prípade neposkytovania sociálnych transferov (vrátane starobných a pozostalostných dávok) sa miera rizika zvýši o 25,3 p. b. (na 38,3 %). V porovnaní s predchádzajúcim rokom bol zaznamenaný porovnateľný vplyv sociálnych transferov (či už bez alebo vrátane starobných a pozostalostných dávok) na vývoj miery rizika chudoby (príloha ku kapitole 4).

Porovnanie hranice chudoby (domácnosť jednotlivca), ktorá mala rastúci trend aj vzhľadom na rast celkových príjmov, je zachytené v tabuľke 4.3. Z tabuľky 4.3 vyplýva, že medziročný nárast samotnej hranice chudoby v roku 2011 (315 €) v porovnaní s rokom 2010 (306 €) bol o 9 €, t. j. 3,1%. Oproti roku 2005 (188 €) došlo k nárastu hranice chudoby o 67,7%. Podiel osôb nachádzajúcich sa pod touto hranicou mal v počiatočných rokoch klesajúcu tendenciu, v rokoch 2007-2009 zostal takmer nezmenený a výraznejší nárast nastal až v rokoch 2010 a 2011 v dôsledku hospodárskej krízy.

Tabuľka 4.3 Vývoj hranice chudoby - domácnosť jednotlivca

|  |  |  |  |  |  |  |  |
| --- | --- | --- | --- | --- | --- | --- | --- |
|  | **EU SILC 2005** | **EU SILC 2006** | **EU SILC 2007** | **EU SILC 2008** | **EU SILC 2009** | **EU SILC 2010** | **EU SILC 2011** |
| rok v € | 2 256 | 2 547 | 2 945 | 3 223 | 3 403 | 3 670 | 3 784 |
| mesiac v € | 188 | 212 | 245 | 269 | 284 | 306 | 315 |

Zdroj: Eurostat/ŠÚ SR

Použitím hranice chudoby zakotvenej v čase[[54]](#footnote-54) je možné zachytiť aspekt absolútnej chudoby. V roku 2011 sa hodnota tohto indikátora (2,7%) v porovnaní s predchádzajúcim rokom takmer zachovala (muži  2,9%, ženy 2,6%) (príloha ku kapitole 4). Medziročný pokles bol zaznamenaný v prípade jednej z najrizikovejších skupín, a to u detí vo veku 0-17 rokov, kde miera rizika chudoby je na úrovni 4,3% (2010 – 5,2%). V prípade starších ľudí 65 + je miera rizika chudoby na úrovni 0,1 % (muži - 0,0%, ženy - 0,2%). Prostredníctvom predmetného indikátora je možné sledovať životnú úroveň obyvateľstva v prepojení na hospodársky rast krajiny. V grafe 4.4 je zachytený vývoj miery rizika chudoby zakotvenej v čase, predovšetkým jej klesajúci trend až na posledné dva roky zisťovania (2010 a 2011), ktorý odráža príjmovú situáciu za roky 2009 a 2010.

Graf 4.4 Vývoj miery rizika chudoby zakotvenej v čase (2005)

Zdroj: Eurostat

V súvislosti so zachytením rozptylu chudoby okolo hranice chudoby, na základe zisťovania (EU SILC 2010) malo na Slovensku príjem nižší ako 40% mediánu ekvivalentného disponibilného príjmu 4,5 % ľudí (medziročný pokles o 0,5 p. b.), pod 50% mediánu ekvivalentného disponibilného príjmu 7,7% ľudí (medziročný pokles o 0,1 p. b.) a v prípade 70% mediánu ekvivalentného disponibilného príjmu až 18,7% ľudí (medziročný pokles o 0,3 p. b.).

Relatívny prepad mediánu príjmov v riziku chudoby na základe posledného zisťovania (EU SILC 2011) poklesol o 2,9 p. b. na hodnotu 22,8 %, ktorý vyjadruje rozdiel medzi mediánom príjmu osôb v riziku chudoby a hranicou chudoby. Napriek tomu, že za obdobie roku 2011 intenzita chudoby poklesla, jej hodnota bola takmer rovnaká ako v roku 2005 (23,5%). Vplyv na uvedenú situáciu má predovšetkým zhoršenie príjmovej situácie obyvateľstva.

V prípade merania príjmovej nerovnosti za posledné sledované obdobie 20% osôb s najvyššími príjmami získalo 3,8 krát viac príjmov ako 20% osôb s najnižšími príjmami. Oproti predchádzajúcemu zisťovaniu (EU SILC 2010) nedošlo k žiadnej zmene.

Najohrozenejšou vekovou skupinou z hľadiska príjmovej chudoby sú deti vo veku 0-17 (miera rizika chudoby 21,2 %) a taktiež mladí ľudia 18-24 (14,8%). Najnižšiu mieru rizika chudoby má veková skupina 65+ (6,3%). Pri porovnávaní posledných dvoch zisťovaní nastal výrazný nárast miery rizika chudoby práve u detí vo veku 0-17 (o 2,4 p. b.) a na druhej strane pokles miery rizika chudoby v prípade populácie vo veku 65+ (pokles o 1,4 p. b.)

Na podmienky Slovenskej republiky sa meria riziko chudoby u detí vo veku 0-15 rokov. Z výsledkov zisťovania v roku 2011 je zrejmé, že v riziku chudoby bolo 21,3 % detí v danom veku a v porovnaní so zisťovaním v roku 2009 došlo k nárastu o 2,8 p. b. Riziko chudoby detí súvisí predovšetkým s príjmovou situáciou rodín, a to viacpočetných domácností s deťmi. Z hľadiska globálneho hodnotenia je zrejmé, že dochádza k zmenám v štruktúre populácie v súvislosti s rizikom chudoby, a to v dôsledku zmien v príjmovej situácii obyvateľstva.

Graf 4.5 Miera rizika chudoby podľa vekovej štruktúry (2011)

Zdroj: ŠÚ SR, EU SILC 2011, UDB

V prípade detí vo veku 0-17 rokov, je možné sledovať aj iný vzťah, a to predmetnú vekovú populáciu žijúcu v domácnostiach bez zamestnania alebo žijúcu v domácnostiach s veľmi nízkou intenzitou práce. Pri medziročnom porovnávaní sa situácia v danej vekovej skupine zmenila. V prípade detí vo veku 0-17 rokov žijúcich v domácnostiach bez zamestnania došlo k poklesu z 10,2 % na 9,6 % (t. j. o 0,6 p. b.) a pokles bol zaznamenaný aj v danej vekovej skupine v prípade domácnosti s veľmi nízkou intenzitou práce (príležitostné práce) z 8,0 % na 7,3 % (o 1,3 p. b.). Ide o porovnateľné výsledky z výberového zisťovania pracovných síl a EU SILC.

V prípade typu domácností v najväčšom riziku chudoby sú rodiny s tromi a viac deťmi (32,6 %), osamelí rodičia s najmenej jedným dieťaťom (26,4 %) a jednotlivci mladší ako 65 rokov (25,1 %). Najnižšie riziko chudoby bolo zaznamenané v prípade domácností s dvomi dospelými, kde aspoň jeden z nich má viac ako 65 rokov. Oproti predchádzajúcemu roku došlo k nárastu rizika chudoby u rodín s tromi a viac deťmi (o 2,8 p. b.), u osamelých rodičov (o 1,4 p. b.) a taktiež k nárastu miery rizika chudoby v prípade jednotlivcov mladších ako 65 rokov (o 1,7 p. b.). Naopak, v prípade jednotlivcov vo veku 65+ (druhá najrizikovejšia skupina podľa zisťovania v roku 2009) došlo k medziročnému poklesu (o 2,8 p. b.). Zanedbateľný pokles oproti predchádzajúcemu roku bol zaznamenaný aj u celkovej skupiny jednotlivcov (o 0,4 p. b.)

Graf 4.6 Porovnanie miery rizika chudoby podľa typu domácnosti (2010 a 2011)

Zdroj: ŠÚ SR, EU SILC 2010 a 2011, UDB

Pri sledovaní miery rizika chudoby v nadväznosti na ekonomickú aktivitu, podľa výsledkov EU SILC 2011, najvyššie riziko chudoby na Slovensku bolo v prípade nezamestnaných, a to 42,6% (nárast oproti roku 2010 o 1,5 p. b.). V prípade zamestnaných bolo v riziku chudoby 6,3% ľudí, čo predstavuje nárast oproti predchádzajúcemu roku o 0,6 p. b. Ak sledujeme pracovnú intenzitu[[55]](#footnote-55), riziko chudoby sa zvyšuje s klesajúcou pracovnou intenzitou členov domácností. V prípade domácností so závislými deťmi sa zvyšujúcim počtom ľudí, ktorí sú od príjmov domácností závislí, riziko chudoby zvyšuje. V prípade nízkej intenzity práce ako jedného z indikátorov pre definovanie počtu ľudí žijúcich v riziku chudoby alebo sociálneho vylúčenia (v tomto prípade WI<0,2) došlo k miernemu medziročnému nárastu o 0,3 p. b. Bližšie porovnania jednotlivých pásiem pracovnej intenzity u osôb žijúcich v riziku chudoby alebo domácností sú uvedené v prílohe ku kapitole 4.

Vplyv na riziko chudoby alebo sociálneho vylúčenia majú aj výdavky na bývanie. Z posledného zisťovania EU SILC 2011 bolo preukázané, že u 8,4% populácie tvoria výdavky na bývanie viac ako 40% disponibilného príjmu domácností. V prípade ľudí ohrozených rizikom chudoby, resp. v riziku chudoby je ich situácia závažnejšia, nakoľko ide o 38,4% populácie s výdavkami na bývanie vo výške viac ako 40% disponibilného príjmu domácností. Oproti predchádzajúcemu zisťovaniu došlo v prípade tejto skupiny k nárastu o 3,2 p. b.

Vyššie uvedené merania a hodnotenia indikátorov boli na báze príjmu. V prípade merania aspektu absolútnej chudoby je možné vychádzať z merania nedostatku materiálnych tovarov, finančných ťažkostí a neschopnosti osôb žiť slušný život u sledovanej populácie. Na meranie uvedených nedostatkov sa využíva nová metodika prostredníctvom indikátora „materiálnej deprivácie“. Na rozdiel od nastavenia závažnej materiálnej deprivácie, ktorá je súčasťou zoskupenia indikátorov pre nastavenie cieľovej skupiny, či už na úrovni EÚ alebo na národnej úrovni, v predchádzajúcich obdobiach sa za materiálne deprivovaného považoval občan, ktorý si nemôže dovoliť aspoň 3 z 9 položiek v rámci prvých dvoch dimenzií (ekonomická záťaž a predmety dlhodobej spotreby). Konkrétne ide o položky: nedoplatky v súvislosti s položkami nájomné a hypotéka, energie, kúpa na splátky a iné pôžičky, schopnosť udržiavať doma adekvátne teplo, schopnosť domácnosti čeliť neočakávaným výdavkom, schopnosť dovoliť si zaplatenie raz ročne jedného týždňa dovolenky mimo domu, schopnosť dovoliť si jedlo s mäsom, kuraťom, rybou alebo vegetariánskym ekvivalentom každý druhý deň alebo vybavenie domácnosti farebným televízorom, práčkou, autom alebo telefónom.

Na základe tohto vyjadrenia bolo v roku 2011 materiálne deprivovaných 22,0% osôb (pokles oproti roku 2010 o 2,9 p. b.). V prípade použitia metodiky pre výpočet indikátora závažnej materiálnej deprivácie (4 z 9 položiek) bolo v roku 2011 závažne materiálne deprivovaných 10,6 % osôb (pokles oproti roku 2010 o 0,8 p. b.)

**Pretrvávajúca chudoba[[56]](#footnote-56)**.

V roku 2010 bolo na Slovensku 6,0% osôb v pretrvávajúcom riziku chudoby, z čoho najviac ohrozené sú ženy (muži – 4,6%, ženy – 7,3%). V prípade zvýšenia hranice chudoby na 70 % národného mediánu ekvivalentného disponibilného príjmu by miera pretrvávajúceho rizika chudoby stúpla na 10%. Pri znížení hranice na 50% mediánu by miera pretrvávajúceho rizika chudoby predstavovala 3,4% populácie na Slovensku.

Na Slovensku možno identifikovať niekoľko skupín, ktoré sú najviac ohrozené dlhodobejším zotrvávaním v chudobe. Z hľadiska typu domácností ide predovšetkým o jednorodičovské domácnosti (24,5%) a domácnosti jednotlivca (10,9%); tieto patria medzi najviac ohrozené skupiny aj v prípade monitorovania rizika chudoby na každoročnej báze. V prípade domácností s viacerými závislými deťmi ich zastúpenie v rámci pretrvávajúcej chudoby v období 2007-2010 je 8,1%. Dôležitým diferenciačným faktorom je vzdelanie, kde podľa očakávania výskyt dlhodobej chudoby vzrastá so znižujúcim sa vzdelaním. Medzi osobami s primárnym a nižším sekundárnym vzdelaním v roku 2010 bolo 19% osôb vo veku 16 rokov a viac dlhodobo pod hranicou chudoby.

Pretrvávajúca chudoba je spojená aj s častejším subjektívnym konštatovaním zhoršeného zdravia, než je tomu v celkovej populácii.

Na základe medzinárodného porovnania patrí Slovenská republika medzi krajiny EÚ s najnižším podielom ľudí žijúcich v pretrvávajúcej chudobe. Taktiež možnosti vymaniť sa z pod hranice chudoby (nezotrvať v dlhodobej chudobe) sú na Slovensku vyššie než vo väčšine krajín EÚ. Dôležitú úlohu v tomto zohrávajú pracovné príjmy.

**Národné indikátory chudoby a sociálneho vylúčenia**

Nakoľko spoločné indikátory nezohľadňujú všetky špecifiká v niektorých oblastiach na národnej úrovni, vznikla potreba nastavenia národných indikátorov chudoby a sociálneho vylúčenia. Národné indikátory monitorujú predovšetkým ciele, ktoré boli zadefinované na národnej úrovni v súvislosti so stratégiou sociálnej inklúzie (Národný akčný plán sociálnej inklúzie 2008-2010) a sú zamerané na rizikové skupiny ohrozené chudobou a sociálnym vylúčením na Slovensku. Pokrývajú pomerne veľký počet rôznych aspektov chudoby a sociálneho vylúčenia. Venujú sa príjmovej chudobe kombinovanej s aspektmi materiálnej deprivácie, sociálnemu vylúčeniu vzťahujúcemu sa k rôznym dimenziám spoločenského života a pod.

Tak ako na úrovni EÚ, aj na národnej úrovni si Slovenská republika stanovila národný cieľ za účelom redukcie chudoby a sociálneho vylúčenia s výhľadom do roku 2020[[57]](#footnote-57) s definovaním cieľovej skupiny na základe zoskupenia troch stanovených indikátorov.

***Indikátory zacielené na detskú populáciu***

Väčšina národných indikátorov týkajúcich sa ***detskej populácie*** (pre ktoré boli dostupné údaje) vykazovala v sledovanom období (EU SILC 2011) pozitívny vývoj. Došlo k výraznému poklesu miery extrémnej chudoby detí[[58]](#footnote-58), ktorá odkazuje na kombináciu príjmovej chudoby a materiálnej deprivácie. K oblasti vzdelávania sa nepriamo vzťahuje aj indikátor ohľadne počtu predškolských zariadení, kde sa ich podiel na počte detí vo vekovej kategórii 3-5 rokov takmer zachoval, avšak v prípade indikátora týkajúceho sa zaškolenosti detí v materských školách vo veku 3-5[[59]](#footnote-59) došlo k ich zvýšeniu, t. j. vyššej zaškolenosti detí v danom veku. K zlepšeniu došlo aj v prípade detí vo veku 0-17, ktoré žijú v domácnostiach, kde nikto nepracuje. V prípade merania príjmovej nerovnosti detí vo veku 0-15 došlo iba k miernemu nárastu.

Tabuľka 4.4 Vývoj hodnôt jednotlivých indikátorov (detská populácia)

|  |  |
| --- | --- |
| Názov indikátora | Vývoj hodnôt |
| Miera extrémnej chudoby detí | Pokles podielu z 12,0% (EU SILC 2010) na 7,8% (EU SILC 2011) |
| Podiel detí v dolnom kvintile príjmového rozloženia na celkovom počte detí | Nárast podielu z 28,3% (EU SILC 2010) na 28,8% (EU SILC 2011) |
| Počet predškolských zariadení pripadajúcich na deti v predškolskom veku | Pokles počtu zo 17,8 v roku 2010 na 17,7 v roku 2011 |
| Deti žijúce v domácnostiach bez zamestnania[[60]](#footnote-60) | Poklest podielu z 10,2% v roku 2010 na 9,6% v roku 2011 |

Zdroj: MPSVR SR

***Indikátory zacielené na mladých ľudí***

Dva indikátory zamerané na mladých ľudí sa týkali ich participácie na trhu práce. Negatívny vývoj nastal pri zamestnanosti mladých absolventov ZŠ a SŠ do 21 rokov, došlo k nárastu až o 3,8 p. b. Zhoršenie situácie na trhu práce malo negatívny vplyv na uvedenú skupinu mladých ľudí. Pri špecificky znevýhodnenej skupine mladých ľudí z detských domovov sa miera úspešnosti mladých dospelých, ktorí opustili detské domovy medzi rokmi 2010 a 2011 znížila o 3,2 p.b. Podiel živonarodených detí mladým matkám sa medzi rokmi 2010 a 2011 mierne znížil.

Tabuľka 4.5 Vývoj hodnôt jednotlivých indikátorov (mladí ľudia)

|  |  |
| --- | --- |
| Názov indikátora | Vývoj hodnôt |
| Miera nezamestnanosti mladých ľudí do 21 rokov, absolventov ZŠ a SŠ s ukončeným vzdelaním | Nárast podielu mladých ľudí zo 45,8 % v štvrtom kvartáli 2010 na 49,6% v štvrtom kvartáli 2011 |
| Miera úspešnosti mladých dospelých opúšťajúcich detský domov na trhu práce | Pokles podielu z 37,4% v roku 2010 na 34,2 % v roku 2011 |
| Podiel živonarodených detí mladým matkám | Pokles podielu z 2,3% v roku 2010 na 2,1% v roku 2011 |

Zdroj: MPSVR SR

***Indikátory zacielené na znevýhodnených na trhu práce***

Ďalšou pozorovanou skupinou sú indikátory zacielené na znevýhodnených na trhu práce. Podiel nezamestnaných osôb s neukončeným vzdelaním sa medzi rokmi 2009 a 2010 mierne znížil. Avšak v prípade „veľmi dlhodobej nezamestnanosti“[[61]](#footnote-61) došlo k nárastu podielu dlhodobo nezamestnaných na celkovom počte nezamestnaných medzi rokmi 2010 a 2011 o 4 p. b. Tento bol ovplyvnený celkovým zvýšením miery nezamestnanosti. Nárast nastal aj v prípade výskytu chudoby medzi pracujúcimi, u ktorých sa zvýšilo riziko chudoby o 1,1 p. b.

Tabuľka 4.6 Vývoj hodnôt jednotlivých indikátorov (znevýhodnení na trhu práce)

|  |  |
| --- | --- |
| Názov indikátora | Vývoj hodnôt |
| Miera neukončeného základného vzdelania nezamestnaných osôb | Pokles podielu zo 4,9% v roku 2010 na 4,6% v roku 2011 |
| Podiel veľmi dlhodobej nezamestnanosti na nezamestnanosti | Nárast podielu z 26,6% v štvrtom štvrťroku 2010 na 30,6% v štvrtom štvrťroku 2011 |
| Miera rizika chudoby pracujúcich[[62]](#footnote-62) | Nárast podielu z 5,7% (EU SILC 2010) na 6,3% (EU SILC 2011) |

Zdroj: MPSVR SR

***Indikátory zacielené primárne na dospelú populáciu***

V prípade monitorovania dospelej populácie (vo veku 18 rokov a viac) indikátory boli cielené na prístup k zdravotnej starostlivosti a sociálnym službám (útulky). V prípade prístupu k zdravotnej starostlivosti išlo o identifikáciu osôb, ktoré neabsolvovali zdravotnícke alebo zubné vyšetrenie kvôli ich finančnej alebo geografickej nedostupnosti. Podiel takýchto dospelých osôb na celkovom počte osôb, ktoré neabsolvovali lekárske alebo zubné vyšetrenie sa medziročne zvýšil o 1,7 p. b. V prípade prístupu k sociálnym službám (útulky) došlo k miernemu zvýšeniu počtu miest útulkov z 3,0 na 3,1.

Tabuľka 4.7 Vývoj hodnôt jednotlivých indikátorov (dospelá populácia)

|  |  |
| --- | --- |
| Názov indikátora | Vývoj hodnôt |
| Miera nedostupnosti zdravotníckeho/  zubného vyšetrenia | Nárast podielu z 26,1% (EU SILC 2010) na 28,1% (EU SILC 2011) |
| Kapacita útulkov | Nárast počtu z 3,0 na 10 000 obyvateľov v roku 2010 na 3,1 na 10 000 obyvateľov v roku 2011 |

Zdroj: MPSVR SR

***Indikátory zacielené na výskyt chudoby, deprivácie a sociálneho vylúčenia v celej populácii***

Popri špecifických cieľových skupinách, definovaných podľa veku (deti, mladí ľudia), podľa kombinácie rôznych znevýhodnení (dospelí – ľudia bez domova, ľudia, ktorí majú sťažený prístup k zdravotnej starostlivosti), či vzťahom k trhu práce sa v zostave národných indikátorov objavili aj ukazovatele, ktoré monitorujú rôzne dimenzie chudoby a sociálneho vylúčenia, a to na celej populácii. Dva z týchto ukazovateľov sa týkajú príjmovej chudoby a tri podmienok bývania. V rámci zostavy indikátorov bola sledovaná extrémna príjmová chudoba[[63]](#footnote-63). Tu bol zaznamenaný mierny pokles populácie. Podobná situácia je aj v prípade ďalšieho monetárneho ukazovateľa, aplikovaného na celú populáciu, ktorým je hĺbka chudoby. Rozdiel medzi mediánom ekvivalentných príjmov chudobných osôb a hranicou chudoby sa znížil z 25,7% hranice chudoby na 22,8%.[[64]](#footnote-64) V oblasti podmienok bývania bol zaznamenaný pozitívny posun v hodnotách dvoch z troch sledovaných indikátorov. Znížil sa podiel domácností, ktoré čelia zníženej kvalite vnútorných a vonkajších charakteristík obydlia, nastal pokles podielu domácností, ktoré majú nedoplatky súvisiace s bývaním, avšak zvýšil sa podiel domácností, pre ktoré znamenajú poplatky za bývanie veľkú finančnú záťaž (náklady na bývanie prevyšujú 50% celkového disponibilného príjmu domácnosti), a to o 1,1 p. b.

Tabuľka 4.8 Vývoj hodnôt jednotlivých indikátorov   
(výskyt chudoby, deprivácie a sociálneho vylúčenia)

|  |  |
| --- | --- |
| Názov indikátora | Vývoj hodnôt |
| Podiel osôb v extrémnej príjmovej chudobe | Pokles podielu z 2,5% (EU SILC 2010) na 2,4% (EU SILC 2011) |
| Hĺbka chudoby | Pokles z 25,7% (EU SILC 2010) na 22,8% (EU SILC 2011) |
| Nepriaznivé podmienky bývania | Pokles podielu zo 14,6% (EU SILC 2010) na 13,5% (EU SILC 2011) |
| Podiel domácností, pre ktoré bývanie znamená finančnú záťaž | Nárast podielu z 5,2 (EU SILC 2010) na 6,3% (EU SILC 2011) |
| Podiel domácností s nedoplatkami súvisiacimi s bývaním | Pokles podielu z 10,5% (EU SILC 2010) na 7,0% (EU SILC 2011) |

Zdroj: MPSVR SR

***Ďalšie kontextové indikátory***

Ako ukazuje nasledujúca tabuľka, pozitívny smer vývoja možno identifikovať takmer pri všetkých troch indikátoroch, ktoré sa viažu na spotrebné výdavky. V období medzi rokmi 2010 a 2011 došlo k nárastu podielu výdavkov nízkopríjmových domácností na potraviny, avšak v tom istom pomere k zníženiu kumulovaného podielu výdavkov na potraviny a bývanie na spotrebných výdavkoch. Rozdiel medzi podielmi výdavkov na potraviny u domácností na opačných koncoch príjmového rozdelenia ostal zachovaný. V prípade nerovnosti vo výdavkoch na potraviny, ako aj celkovej príjmovej nerovnosti, meranej ako pomer príjmov horného a dolného kvintilu, sa situácia medziročne nezmenila.

Tabuľka 4.9 Vývoj hodnôt jednotlivých indikátorov (kontextové indikátory)

|  |  |
| --- | --- |
| Názov indikátora | Vývoj hodnôt |
| Podiel výdavkov nízkopríjmových domácností na potraviny z celkových spotrebných výdavkov | Nárast podielu z 26,2% v roku 2010 na 29,5% v roku 2011 |
| Nerovnosť vo výdavkoch na potraviny | Hodnoty zachované 0,1 v roku 2010 aj v roku 2011 |
| Podiel výdavkov nízkopríjmových domácností na potraviny a bývanie z celkových spotrebných výdavkov | Pokles podielu zo 64,2% v roku 2010 na 60,9% v roku 2011 |
| Distribúcia príjmov - Pomer príjmov horného a dolného kvintilu (S80/S20) | Hodnoty zachované 3,8 (EU SILC 2010 aj EU SILC 2011) |

Zdroj: MPSVR SR

* 1. Rodová rovnosť a rovnosť príležitostí

V roku 2012 sa uskutočnili zmeny v politike rodovej rovnosti a rovnosti príležitostí v legislatívnej oblasti a čiastočne sa posilnilo inštitucionálne zabezpečenie rovnosti príležitostí. Konkrétne informácie sú uvedené v Súhrnnej správe o stave rodovej rovnosti na Slovensku za rok 2012.

V roku 2012 boli na úrovni vlády SR a jej poradného orgánu Rady vlády pre ľudské práva, národnostné menšiny a rodovú rovnosť resp. jeho Výboru pre rodovú rovnosť prerokované nasledujúce správy: *Súhrnná správa o stave rodovej rovnosti na Slovensku za rok 2011; Správa o násilí páchanom na ženách na Slovensku za rok 2010; Správa z monitoringu médií a reklamy z hľadiska prevencie násilia páchaného na ženách a podpory rodovej rovnosti za rok 2010; Informácia z výročnej správy o implementácii horizontálnej priority rovnosť príležitostí za rok 2011.* Všetky informácie ohľadom rodovej rovnosti sú uvádzané na web stránke [www.gender.gov.sk](http://www.gender.gov.sk).

**Prehľad legislatívnych zmien v roku 2012**

Novela tzv. **antidiskriminačného zákona** (zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov s účinnosťou od 1. 4. 2012 ustanovila rozšírenie definície nepriamej diskriminácie a zrušila výnimku pre poisťovníctvo v zmysle rozhodnutia zo dňa 4. marca 2011 vo veci Test-Achats[[65]](#footnote-65), v ktorom Európsky súdny dvor vyhlásil článok 5 ods. 2 smernice[[66]](#footnote-66) s účinnosťou od 21. decembra 2012 za neplatný. Upravilo sa negatívne vymedzenie diskriminácie v súvislosti s dočasnými vyrovnávacími opatreniami a rozšírila sa možnosť ich prijatia pre všetky subjekty verejnej správy a iné právnické osoby.

**Novelou** tzv. **kompetenčného zákona** bolo MPSVR SR od 1. 10. 2012 ustanovené za *ústredný orgán štátnej správy pre rodovú rovnosť a rovnosť príležitostí a koordináciu štátnej politiky v danej oblasti*. Uvedenou novelou sa zákonom ustanovili právomoci národného inštitucionálneho mechanizmu a kontaktného bodu k plneniu Dohovoru o odstránení všetkých foriem diskriminácie žien (CEDAW).

Podľa z**ákona č. 544/2010 Z. z. o dotáciách v pôsobnosti MPSVR SR na základe ustanovenia v**§ 9a sa dotácie budú poskytovať na aktivity alebo činnosti zamerané na dosiahnutie rodovej rovnosti a podporu uplatňovania zásady rovnakého zaobchádzania na základe pohlavia alebo rodu, a to na vzdelávacie aktivity, poradenskú činnosť, osvetovú činnosť, edičnú činnosť a analytickú činnosť. MPSVR SR bude každoročne definovať prioritné oblasti pre poskytovanie dotácií so zameraním aj na plnenie odporúčaní vyplývajúcich zo Záverečných zistení Výboru pre odstránenie diskriminácie žien CEDAW.

V rámci ostatnej novely kompetenčného zákona prešli k 1. 10. 2012 z Úradu vlády SR na Ministerstvo zahraničných vecí a európskych záležitostí SR dva dotačné tituly v oblasti ľudských práv - *presadzovanie, podpora a ochrana ľudských práv a slobôd* a *predchádzanie všetkým formám diskriminácie, rasizmu, xenofóbie, homofóbie, antisemitizmu a ostatným prejavom intolerancie*.

Záverečné zistenia k druhej periodickej správe SR o implementácii *Medzinárodného paktu o hospodárskych, sociálnych a kultúrnych právach****[[67]](#footnote-67),*** ktoré vypracoval Výbor OSN pre hospodárske, sociálne a kultúrne práva a nadväzujú na posudzovanie periodickej správy v máji 2012, obsahujú niekoľko relevantných odporúčaní k téme rodovej rovnosti, najmä z hľadiska pretrvávajúcich rozdielov medzi mužmi a ženami v zastúpení vo verejnom živote, zamestnanosti a zárobkoch, výskytu domáceho násilia, sexuálneho obťažovania a obchodovania so ženami, ako aj z hľadiska nedostatočného prístupu všetkých skupín žien a dievčat k službám sexuálneho a reprodukčného zdravia.

Európska komisia prijala v novembri 2012 opatrenie na odstránenie tzv. skleného stropu, ktorý nadaným ženám stále bráni v dosahovaní vrcholových pozícií v najväčších podnikoch Európy, a to *Návrh smernice Európskeho parlamentu a Rady o zlepšení rodovej vyváženosti medzi nevýkonnými riadiacimi pracovníkmi spoločností kótovaných na burze a súvisiacich opatreniach***.** Komisia navrhla legislatívu, ktorej cieľom je dosiahnuť 40 % - nú účasť nedostatočne zastúpeného pohlavia medzi nevýkonnými pracovníkmi vo vrcholových orgánoch verejne kótovaných spoločností s výnimkou malých a stredných podnikov. Z hľadiska výskumu EK je 85 % nevýkonných a 91,1 % výkonných členov vrcholových orgánov mužov, zatiaľ čo žien je 15 % nevýkonných a 8,9 % výkonných členov vrcholových orgánov[[68]](#footnote-68).

Nasledujúca tabuľka informuje o aktuálnych hodnotách základných ukazovateľov v oblasti rodovej rovnosti v SR v porovnaní s kontextom EÚ-27. Úplnosť indikátorov je priamo úmerná dostupnosti štatistických údajov v čase spracovania správy.

Tabuľka 4.7 Súhrn indikátorov rodovej rovnosti

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Indikátor | Ženy | | | Muži | | | Absolútny rodový rozdiel\* | |
| **SK** | **EÚ-27** | | **SK** | **EÚ-27** | | **SK** | **EÚ-27** |
| Miera zamestnanosti (v %, 20 – 64 ročných, 2012) | 57,3 | 62,4 | | 72,8 | 74,6 | | 15,5 | 12,2 |
| Miera zamestnanosti (v %, 15 – 64 ročných, 2012) | 52,7 | 58,6 | | 66,7 | 69,8 | | 14 | 11,2 |
| Miera zamestnanosti mladých ( v %, 15 – 24 rokov, 2012) | 15,9 | 30,9 | | 24,1 | 34,9 | | 8,2 | 4 |
| Miera zamestnanosti starších ( v %, 50 – 64 ročných, 2012) | 47,6 | 51,8 | | 63,1 | 65,6 | | 15,5 | 13,8 |
| Miera nezamestnanosti (v % všetky vekové skupiny, 2012) | 14,6 | 10,6 | | 13,6 | 10,5 | | 1 | 0,1 |
| Miera nezamestnanosti mladých ( v %, 15–24 ročných, 2012) | 32,5 | 22 | | 35 | 23,4 | | 2,5 | 1,4 |
| Miera nezamestnanosti starších ( v %, 50 – 64 ročných 2012) | 11,3 | 6,9 | | 10,8 | 7,8 | | 0,5 | 0,9 |
| Rodový príjmový rozdiel v neupravenej forme ( v %, 2011) |  | | | | | | 20,5 | 16,2p |
| Rodová distribúcia neplatenej práce (hod/týždeň, 2010) | 24,5 | 24,5 | 6 | | 9,2 | | 18,4 | 15,3 |
| Celková dotácia platenej a neplatenej práce (hod/týždeň, 2010) | 67,1 | 61,9 | 52,6 | | 53,3 | | 14,7 | 8,6 |
| Miera rizika príjmovej chudoby (v %, 2011) | 13,1 | 17,6e | 12,8 | | 16,1e | | 0,3 | 1,5 |
| Miera rizika príjmovej chudoby starších ( v %, 65 a viac ročných, 2011) | 8,2 | 18,1e | 3,4 | | 13,2e | | 4,8 | 4,9 |
| Miera rizika príjmovej chudoby neúplných rodín  (v %, najmenej 1 dieťa, 2011) | 26,4 | | | | | | | 34,5e |
| Miera rizika príjmovej chudoby jednočlennej domácnosti  ( v %, 2011) | 16,8 | 26,5e | 23,7 | | 24,6e | 6,9 | | 1,9 |
| Miera pretrvávajúcej príjmovej chudoby ( v %, 2010) | 7,3 | 10,2 | 4,6 | | 9 | 2,7 | | 1,2 |
| Miera materiálnej deprivácie ( v %, 2011) | 23,1 | 18,9e | 20,8 | | 17,5e | 2,3 | | 1,4 |
| Miera rizika chudoby a sociálneho vylúčenia (v %, 2011) | 21,7 | 25,2e | 19,5 | | 23e | 1,8 | | 2,2 |
| Miera rizika chudoby a sociálneho vylúčenia starších  (v %, 65+ ročných, 2011) | 17,8 | 23,1e | 9,2 | | 17e | 8,6 | | 6,1 |
| Stredná dĺžka života pri narodení ( v rokoch, 2011) | 79,35 | n.a. | 72,17 | | n.a. | 6,93 | | n.a. |
| Politická participácia na európskej úrovni  (v %, Európsky parlament, 2012) | 38 | 34 | 62 | | 66 | 24 | | 32 |
| Politická participácia na národnej úrovni  (v %, národné parlamenty, 2012) | 15,3 | 25 | 84,7 | | 75 | 69,4 | | 50 |
| Politická participácia v národných vládach ( v %, 2012) | 16 | 25 | 84 | | 75 | 68 | | 50 |
| Politická participácia vo vedení regionálnych zastupiteľstiev  ( v %, 2012) | 0 | 14 | 100 | | 86 | 100 | | 72 |
| Politická participácia na regionálnej úrovni  (v %, reg. zastupiteľstvá, 2011) | 15,4 | 32 | 84,6 | | 68 | 69,2 | | 36 |
| Miera participácie na riadení v najväčších firmách kótovaných na burze (3Q 2012) | 13 | 87 | 14 | | 86 | 74 | | 72 |
| Rodová skladba najvyššieho súdu ( v %, 3Q 2012) | 53 | 34 | 47 | | 66 | 6 | | 32 |

\* absolútny rodový rozdiel je uvádzaný v percentuálnych bodoch (p. b. ), ak nie je uvedené inak

p = predbežný údaj, e = odhad Eurostatu, n.a. = nedostupný údaj

Zdroje: Eurostat, Štatistický úrad Slovenskej republiky, Databáza Európskej komisie muži a ženy v riadiacich pozíciách

# POROVNANIE VYBRANÝCH UKAZOVATEĽOV MEDZI KRAJINAMI EÚ V KONTEXTE STRATÉGIE EURÓPA 2020

Stratégia Európa 2020 je stratégia EÚ, ktorá má pomôcť vyjsť európskym krajinám zo súčasnej hospodárskej krízy a vytvoriť z EÚ inteligentné, udržateľné a inkluzívne hospodárstvo s vysokou mierou zamestnanosti, produktivity a sociálnej súdržnosti. Je nástupkyňou Lisabonskej stratégie, ktorá stanovila európske ciele do roku 2010. Hlavné ciele stratégie Európa 2020 sú merané 8 hlavnými indikátormi, z ktorých 4 sa priamo viažu na sociálnu oblasť. Tieto ciele boli prevedené do národných cieľov, ktoré zohľadňujú špecifickú situáciu jednotlivých krajín EÚ a zároveň ich maximálne angažujú k dosahovaniu európskych cieľov, a tak zabezpečujú príspevok každej krajiny EÚ k napĺňaniu stratégie.

Nasledovné údaje reflektujú sociálno-ekonomickú situáciu na Slovensku v porovnaní s ostatnými krajinami EÚ a v kontexte dosahovania cieľov stratégie Európa 2020. Indikátory sú počítané na základe jednotnej metodiky, ich zdrojom je Eurostat, a preto sa môžu do istej miery odlišovať od údajov národných štatistických úradov. V prílohe k tejto kapitole sa nachádzajú tabuľky s údajmi v jednotlivých krajinách EÚ 27 v poslednom dostupnom roku.

Makroekonomické prostredie

V roku 2012 sa oproti roku 2011 znížila **miera rastu HDP** Slovenska z 3,2 % na 2 %. Vývoj HDP v SR bol však priaznivejší ako v EÚ 27, ktorá v priemere zaznamenala pokles (-0,3 %). Spomedzi krajín EÚ najviac rástol HDP v Lotyšsku (5,6 %), Litve (3,7 %) a Estónsku (3,2 %). HDP poklesol celkovo v 12 krajinách EÚ 27, najvyššou mierou v Grécku (- 6,4 %) a v Portugalsku   
(-3,2 %). Podľa prognózy Eurostatu bude HDP Slovenska naďalej rásť, avšak s nižšou mierou rastu ako v roku 2013 na úrovni 1 % a v roku 2014 sa nárast zvýši na 2,8 %. Podľa odhadu Eurostatu HDP v priemere v Európe v roku 2013 opäť mierne klesne (- 0,1 %) a v roku 2014 mierne narastie   
(o 1,4 %). Najvyšší rast v nasledujúcich dvoch rokoch je očakávaný v pobaltských krajinách.

V roku 2011 dosiahlo **HDP na hlavu** (v PPS) na Slovensku 73 % z priemeru EÚ 27, pričom táto hodnota sa nezmenila od roku 2008. Nižšie hodnoty HDP na hlavu v porovnaní s EÚ 27 ako Slovensko mali Poľsko, Maďarsko Bulharsko, Rumunsko ako aj pobaltské krajiny.

Hoci**harmonizovaná miera inflácie** na Slovensku v roku 2012 medziročne klesla na 3,7 %, bola vyššia ako v priemere v EÚ 27 (2,6 %). Vyššia inflácia bola iba v Maďarsku (5,7 %), Estónsku (4,2 %) a rovnaká v Poľsku (3,7 %). Podľa údajov Eurostatu založených na metodike ESNÚ 95 **zamestnanosť** v roku 2012 v EÚ 27 medziročne klesla (-0,4 %), pričom klesla v 13 krajinách EÚ 27. Najväčší pokles zamestnanosti zaznamenalo Grécko (-8,3 %) a Litva (-6,7 %). Na Slovensku zamestnanosť stúpla, ale iba mierne (o 0,1 %). Najvyšší rast zamestnanosti zaznamenali v Lotyšsku (1,9 %) a v Luxembursku (1 %).

**Deficit verejných financií** podľa Eurostatu na Slovensku v roku 2012 klesol na 4,3 % HDP a bol vyšší ako deficit EÚ 27 (4 %). Najvyšší deficit v rámci EÚ 27 mali Španielsko (10,6 %) a Grécko (10 %), pričom obe krajiny svoj deficit medziročne zvýšili. **Konsolidovaný dlh verejných financií** podľa Eurostatu (hrubý dlh verejnej správy) v SR v roku 2012 predstavoval 52,1 % HDP (priemer v EÚ 85,3 % HDP), pričom stále spĺňa maastrichtské kritérium, ktorým je udržať verejný dlh pod 60 % HDP. Hodnotu nad 100 % HDP dosiahol verejný dlh v Grécku (156,9 %), v Taliansku (127 %), v Portugalsku (123,6 %) a v Írsku (117,6 %). Podľa prieskumu rastu EK je naďalej potrebné presadzovať diferencovanú fiškálnu konsolidáciu, ktorá bude podporovať rast. Úrovne štátneho dlhu v dôsledku krízy značne narástli, očakáva sa, vzhľadom na slabý výhľad hospodárskej činnosti, že pomery dlhu k HDP dosiahnu v roku 2013 89,9 % v EÚ 27 a 95,5 % v eurozóne. Znižovanie deficitov má pokračovať, celkové fiškálne deficity by mali v roku 2013 klesnúť na -3,4 v EÚ 27 a -2,9 % v eurozóne.

Inteligentný a inkluzívny rast

Hlavným cieľom stratégie Európa 2020 je zvýšiť **mieru zamestnanosti** mužov a žien vo veku od 20 do 64 rokov na 75 %. SR má k tomuto európskemu cieľu prispieť zvýšením miery zamestnanosti svojich obyvateľov v danej vekovej kategórii na 72 %. Vyššia miera zamestnanosti v Európe sa má dosiahnuť najmä prostredníctvom vyššej zamestnanosti mladých ľudí, žien, starších osôb, ľudí s nízkou kvalifikáciou a legálnych migrantov. V roku 2012 sa miera zamestnanosti v EÚ 27 medziročne mierne znížila na úroveň 68,5 % (u žien sa mierne zvýšila o 0,1 p. b. na 62,4 % a u mužov zase znížila o 0,4 p. b. na 74,6 %). V SR miera zamestnanosti dosiahla 65,1 % (u mužov 72,8 %, u žien 57,3 %). Najvyššiu mieru zamestnanosti v rámci EÚ 27 malo v roku 2012 Švédsko, konkrétne na úrovni 79,4 %, čím je blízko svojho národného cieľa v tejto oblasti (80 %). Vysokú mieru zamestnanosti nad 75 % dosahovali tiež krajiny ako Holandsko (77,2 %), Nemecko (76,7 %), Rakúsko (75,4 %) a Dánsko (75,4 %). Miera zamestnanosti bola najnižšia v Grécku, kde od roku 2009   
(66,8 % v 2008) nepretržite klesá (55,3 % v 2012). **Miera zamestnanosti u žien** zaostáva za mierou zamestnanosti mužov v EÚ 27 (62,4 % oproti 74,6 % u mužov t.j. 12,2 p. b.), v Slovenskej republike sú rozdiely ešte vyššie (57,3 % oproti 72,8 % u mužov t.j. 15,5 p. b.). Najnižšia miera zamestnanosti a zároveň vysoké rozdiely v zamestnanosti medzi mužmi a ženami sú v Grécku (45,2 %, 20,1 p. b.), na Malte (46,8 %, 32,2 p. b.) a v Taliansku (50,5 %, 21,1 p. b.). Vysokú mieru zamestnanosti žien nad 70 % dosahuje Švédsko (76,8 %), Fínsko (72,5 %), Dánsko (72,2 %), Holandsko (71,9 %), Nemecko (71,9%) a Rakúsko (70,3 %), z toho Fínsko, Švédsko a Dánsko majú aj relatívne malé rozdiely v miere zamestnanosti medzi mužmi a ženami. Nízke rozdiely v zamestnanosti žien a mužov sú zaznamenané aj v Litve, Lotyšsku, Estónsku a Bulharsku.

Dosiahnutie miery zamestnanosti na úrovni 75 % do roku 2020 do veľkej miery závisí od ďalšieho zvýšenia zamestnanosti u starších ľudí. Taktiež demografické výzvy, ktoré súvisia so starnutím populácie, vedú EÚ k potrebe spoločne zvýšiť participáciu starších ľudí na trhu práce a podpore predlžovania pracovného života. Napriek poklesu celkovej zamestnanosti v rokoch 2009 a 2010 **miera zamestnanosti u starších ľudí** (55 – 64 rokov) na Slovensku od roku 2001 nepretržite rastie, pričom v roku 2012 dosiahla 43,1 %, čo je však stále pod priemernou úrovňou EÚ 27 (48,9 %). Nízka je najmä miera zamestnanosti starších žien (33,6 %), hoci sa za posledných 10 rokov takmer strojnásobila, čo súvisí najmä s predlžovaním veku odchodu do dôchodku. Napriek neustálemu rastu je stále relatívne hlboko pod priemerom EÚ 27 (41,9 %). Najvyššia miera zamestnanosti starších žien je dlhodobo vo Švédsku (69,6 %), vysokú úroveň dosahuje aj v Estónsku (61,2 %) vo Fínsku (59,7 %), Dánsku (55,8 %), a v Nemecku (54,8 %).

Dlhší pracovný život a zvýšenie miery zamestnanosti by mali byť podporené aj prostredníctvom lepšieho prístupu k celoživotnému vzdelávaniu. Inkluzívny rast okrem iného znamená investovanie do odbornej prípravy a zvyšovania kvalifikácie s cieľom pomôcť ľuďom všetkých vekových kategórií pripraviť sa na očakávané zmeny na pracovnom trhu. V tejto oblasti Slovensko už dlhšie zaostáva, od roku 2005 do roku 2009 sa dokonca **miera celoživotného vzdelávania** postupne znižovala. V roku 2012 bolo do ďalšieho vzdelávania či tréningu zapojených iba 3,1 % ľudí vo veku 25 – 64 rokov, oproti tomu priemer EÚ 27 predstavoval 9 %. Menší podiel dospelých zapojených do celoživotného vzdelávania bol v roku 2012 iba v Rumunsku a Bulharsku (menej ako 2 %) a v Maďarsku (2,8 %) v Grécku (2,9 %). Najvyšší podiel dospelých zapojených do celoživotného vzdelávania bol v roku 2012 v Dánsku (31,6 %). Nízka miera celoživotného vzdelávania môže mať nepriaznivý vplyv na zamestnateľnosť najmä u nízko-kvalifikovaných pracovníkov, čím oslabuje úsilie znížiť súčasnú vysokú mieru nezamestnanosti.

**Miera nezamestnanosti** na Slovensku patrí dlhodobo k tým vyšším v rámci Európy a ekonomická kríza tento problém prehĺbila, hoci nepriaznivá ekonomická situácia niektorých ďalších krajín nás od 2011 posunula v rebríčku najvyšších mier nezamestnanosti na 6. miesto. Miera nezamestnanosti v SR dosiahla v roku 2012 úroveň 14 %. V rámci EÚ 27 sa miera nezamestnanosti zvýšila na úroveň 10,6 %, pričom vyššia ako na Slovensku bola v Španielsku (25,2 %), v Grécku (24,5 %), v Portugalsku (16,4 %), Lotyšsku (15,2 %) a v Írsku (15 %). Najnižšia miera nezamestnanosti bola v Rakúsku (4,4 %). Miera nezamestnanosti v roku 2012 v SR bola vyššia u žien (14,6 %) ako u mužov (13,6 %). EK predpokladá, že oživenie hospodárskej činnosti bude na zníženie nezamestnanosti v Európe príliš pomalé a miera nezamestnanosti v EÚ 27 v roku 2013 dosiahne 11 % a v eurozóne 12 %. V roku 2014 sa miera nezamestnanosti na uvedených úrovniach stabilizuje, pričom rozdiely medzi členskými krajinami ostanú vysoké. Riešenie nezamestnanosti a sociálnych dôsledkov krízy ostáva jednou z 5 hlavných priorít na úrovni členských krajín ako aj na úrovni EÚ.

Kľúčovými pre dosiahnutie ambicióznych cieľov inteligentného a udržateľného rastu pre všetkých sú mladí ľudia a predovšetkým ich úspešný prechod na trh práce. Mladí ľudia v súčasnosti stoja pred výzvami v systémoch vzdelávania a odbornej prípravy, ako aj pri vstupe na trh práce, sťaženými hospodárskou krízou. **Miera nezamestnanosti mladých** (do 25 rokov) vždy vykazovala vyššie hodnoty ako celková nezamestnanosť, ale v súčasnosti dosahuje neprijateľne vysokú hodnotu, nakoľko od roku 2008 (15,6 %) v rámci EÚ 27 výrazne narástla (v 2012 až 22,8 %). Táto skupina patrí medzi tie, ktoré boli krízou zasiahnuté najviac. V niektorých krajinách dosahovala v roku 2012 viac ako 50 %, a to konkrétne v Španielsku (55,3 %) a v Grécku (53,2 %). SR má piatu najvyššiu mieru nezamestnanosti mladých v rámci EÚ 27, v roku 2012 dosiahla až 34 % a oproti roku 2008 sa takmer zdvojnásobila. Na Slovensku vysoká miera nezamestnanosti mladých ľudí súvisí najmä s nesúladom medzi ponúkanou a požadovanou kvalifikáciou na trhu práce a nedostatočným dopytom po pracovnej sile v dôsledku ekonomickej krízy. Najnižšiu mieru nezamestnanosti mladých v roku 2012 vykazovalo Nemecko (8,1 %), Rakúsko (8,7 %) a Holandsko (9,5 %).

Vysoká miera nezamestnanosti mladých poukazuje na vážne ťažkosti pracovnej sily v tejto vekovej skupine uplatniť sa na trhu práce. Na druhej strane pri porovnávaní krajín treba vziať do úvahy, že veľkosť tejto pracovnej sily, t.j. ekonomicky aktívnej populácie v tomto veku sa medzi jednotlivými krajinami odlišuje, nakoľko závisí aj od počtu študujúcej mládeže. **Miera ekonomickej aktivity mladých do 25 rokov** na Slovensku patrí k najnižším v Európe, v roku 2012 predstavovala pracovná sila iba 30,5 % z celkovej populácie 15 – 24 ročných, a bola 7. najnižšia v rámci EÚ 27. V priemere v EÚ 27 je medzi mladými do 25 rokov vyšší podiel pracovnej sily (42,6 % v roku 2012), najvyšší podiel je v Holandsku, kde sa v roku 2011 blížil k 70 % (69,9 %). Až 94,4 % z ekonomicky neaktívnej populácie mladých do 25 rokov v roku 2012 na Slovensku bolo z dôvodu vzdelávania sa, čo bol 2. najvyšší podiel vzdelávajúcej sa ekonomicky neaktívnej mládeže v EÚ 27, pričom v priemere v EÚ 27 predstavuje tento podiel 88,1 %. Po zohľadnení počtu mladých ľudí vo vzdelávacom procese, podiel**mladých ľudí pod 25 rokov, ktorí nie sú zamestnaní ani zapojení do procesu vzdelávania alebo odbornej prípravy** (tzv. **NEET**)v roku 2012 predstavovala na Slovensku 13,8 %, čo však stále, aj keď s menej výrazným rozdielom, predstavuje hodnotu nad priemerom EÚ 27 (13,2 %). Vyšší podiel takýchto mladých (t.j. nezamestnaných a neaktívnych, ktorí sa nevzdelávajú) malo v roku 2012 ďalších 11 krajín EÚ 27. Odporúčanie Európskej rady adresované členským štátom ohľadom nezamestnanosti mladých ľudí spočíva vo vytvorení schém garancií, ktorých cieľom je zaistiť pre mladých pod 25 rokov, ktorí stratili prácu alebo si nemôžu nájsť prácu po ukončení vzdelávania, rýchlu ponuku kvalitného miesta, absolventskej praxe alebo odbornej prípravy, a to do 4 mesiacov.

Ďalším hlavným cieľom EÚ v stratégii Európa 2020 je dosiahnuť, aby najmenej 40 % ľudí vo veku 30 – 34 rokov malo ukončené vysokoškolské (terciárne) alebo ekvivalentné vzdelanie. Vysokokvalifikované obyvateľstvo je kľúčové pri riešení problémov súvisiacich s demografickými zmenami a sociálnou inklúziou v Európe. Podľa prognózy strediska CEDEFOP do roku 2020 si bude vyžadovať vysokú kvalifikáciu v kombinácii so schopnosťou prispôsobiť sa a inovovať 35 % všetkých pracovných miest v Európe v porovnaní s dnešnými 29 %. Podľa EK čoraz viac pracovných miest si vyžaduje elektronické zručnosti, pritom hospodárstvo EÚ trpí nedostatkom vysokokvalifikovaných pracovníkov v informačných a komunikačných technológiách. V roku 2012 bola na Slovensku **miera vysokoškolsky vzdelanej populácie** vo veku 30 – 34 rokov na úrovni 23,7 % (u žien 28,2 % a u mužov 19,4 %), a hoci medziročne narástla (o 0,3 p. b.), stále je pod priemerom EÚ 27 (35,8 %), pričom cieľom je dosiahnuť 40 % do roku 2020.

Využitiu potenciálu mladých ľudí a ich úspešnému prechodu na trh práce bráni opustenie školskej dochádzky s nižším ako stredoškolským vzdelaním. V EÚ 27 odchádza zo škôl predčasne a ďalej sa nevzdeláva vysoký podiel mladých ľudí. Napriek dlhodobému poklesu, v roku 2012 bolo 12,8 % ľudí vo veku 18 – 24 rokov, ktorí predčasne ukončili vzdelávanie. Nedostatok kvalifikácie je hlavnou bariérou pre inklúziu, nakoľko od vzdelania závisí úspešnosť začlenenia sa na trh práce, kvalita práce, odmeňovanie ale aj úspešnosť ďalšej prípravy pre trh práce počas celého života. Pre dosiahnutie inteligentného a inkluzívneho rastu bol stanovený cieľ udržať mladých ľudí vo vzdelávacom procese a znížiť **podiel predčasne ukončujúcich vzdelávanie** aspoň na úroveň 10 %. SR dlhodobo patrí ku krajinám v rámci EÚ s relatívne nízkym podielom osôb, ktoré predčasne ukončujú školskú dochádzku. V roku 2012 sa tento podiel medziročne zvýšil o 0,3 p. b. na úroveň 5,3 %, pričom cieľom je udržať tento podiel pod 6 % do roku 2020. Osôb, ktoré predčasne zanechali školskú dochádzku bolo viac medzi mužmi (6 %) ako ženami (4,6 %). Piata najvyššia miera nezamestnanosti mladých ľudí do 25 rokov však svedčí o tom, že výzvou pre SR ostáva zosúladiť vzdelávanie resp. zručnosti mladých ľudí s požiadavkami trhu práce. Významnú pozornosť si vyžaduje aj predčasné ukončovanie školskej dochádzky v marginalizovaných rómskych komunitách.

Nízko-kvalifikovaní pracovníci majú na Slovensku obzvlášť ťažkú pozíciu na trhu práce, keď miera ich nezamestnanosti je dlhodobo najvyššia a miera zamestnanosti dlhodobo najnižšia v celej Európe. **Miera nezamestnanosti ľudí** vo veku 25 – 64 rokov s dosiahnutým vzdelaním **na úrovni ISCED 0-2** (maximálne základné vzdelanie) bola v roku 2012 na úrovni 41,5 %, t.j. takmer   
2,5-násobná oproti priemeru EÚ 27 (16,8 %). Najnižšia miera nezamestnanosti ľudí s nízkou kvalifikáciou je v Luxembursku (6,4 %), Holandsku (6,6 %), v Rumunsku (6,8 %), na Malte (7,6 %) a v Rakúsku (7,7 %). **Miera zamestnanosti nízko-kvalifikovaných ľudí** (ISCED 0-2) v SR dosiahla 30,7 %, a je najnižšou v Európe a hlboko pod priemerom EÚ 27 (53,9 %). Oproti SR viac ako dvojnásobná miera zamestnanosti nízko-kvalifikovaných ľudí je v Švédsku (65,4 %), Portugalsku (63,2 %), v Luxembursku (63 %), v Holandsku (62,3 %) a v Dánsku (61,4 %).

Vysoká miera nezamestnanosti sa na Slovensku premieta do vysokej **miery dlhodobej nezamestnanosti*,*** ktorá bola do roku 2012 dlhodobo najvyššou v Európe. V roku 2012 v dôsledku veľmi nepriaznivej ekonomickej situácie výrazne narástla miera dlhodobej nezamestnanosti v Grécku (14,4 %) a Španielsku (11,1 %). Miera dlhodobej nezamestnanosti na Slovensku v roku 2012 dosiahla 9,4 % (9,3 u mužov a 9,5 % u žien) a ostáva vysoko nad priemerom EÚ 27 (4,6 %), ktorého hodnota sa medziročne zvýšila o 0,5 p. b. Dlhodobá nezamestnanosť je pretrvávajúcim vážnym problémom trhu práce na Slovensku, ktorý vyzýva ku komplexnému riešeniu, zameranému na najzraniteľnejšie skupiny obyvateľstva. Najnižšia miera dlhodobej nezamestnanosti je v Rakúsku (1,1 %), a hodnoty pod 2 % vykazujú miery dlhodobej nezamestnanosti v Švédsku (1,5 %), vo Fínsku (1,6 %), v Luxembursku (1,6 %) a v Holandsku (1,8 %).

Na zamestnanosť môže mať nežiaduce účinky vysoká miera daňového a odvodového zaťaženia pracovných príjmov. Tieto účinky sa môžu obzvlášť týkať istých skupín, najmä nízko-kvalifikovaných pracovníkov alebo pracovníkov s nízkymi mzdami, nakoľko ponuka a dopyt po práci týchto skupín reagujú vo všeobecnosti citlivejšie na zmeny v tejto oblasti. Európska rada vyzýva členské štáty, aby zvážili redukciu daňového a odvodového zaťaženia práce na stimulovanie vytvárania pracovných miest a zamestnateľnosti. Miera daňového zaťaženia nízkych zárobkov na Slovensku vo všeobecnosti nie je vysoká, čo možno konštatovať na základe nasledovných indikátorov. Ďalšie znižovanie daňového a odvodového zaťaženia nízkych miezd však môže byť jedným z prostriedkov boja proti dlhodobej nezamestnanosti.

**Daňový klin** (podiel daní a odvodov zaplatených zamestnancom a zamestnávateľom na celkovej cene práce) na Slovensku hoci v roku 2012 mierne medziročne narástol o 0,8 p. b. na 36,9 %, od roku 2004 sa však stále udržiava pod úrovňou EÚ 27 (v 2011 - 39,6 %). V roku 2005 sa daňový klin v prípade nízkej mzdy (67% priemernej mzdy) znížil (o 4,4 p. b.) na úroveň 34,8 %, čím sa dostal výraznejšie pod európsky priemer.

**Indikátor** **pasca nezamestnanosti***[[69]](#footnote-69)* umožňuje merať rozdiely v príjme pri prechode zo systému sociálnych dávok na trh práce. Na Slovensku sa v roku 2004 vplyvom reformy daňového a sociálneho systému pasca nezamestnanosti prudko znížila až o 28 p. b. na úroveň 43%. Pasca nezamestnanosti v rámci EÚ 27 si udržuje relatívne vysokú úroveň oproti SR, v roku 2011 bola na úrovni 74,81 %, pasca nezamestnanosti v SR sa síce v roku 2011 medziročne zvýšila (o 2 p. b.) ale ostala hlboko pod priemerom EÚ 27 (44 %). Ide o najmenšiu pascu nezamestnanosti v rámci celej Európy a znamená, že po prijatí zamestnania so mzdou na úrovni 67% priemernej mzdy sa predtým nezamestnanému jednotlivcovi zdvihne čistý príjem až o 56 %. (V EÚ27 v priemere by sa hypoteticky jednotlivcovi v takejto situácii zdvihol príjem iba o 25,19 %).

**Pasca nízkej mzdy***[[70]](#footnote-70)* podobne ako pasca nezamestnanosti vypovedá o demotivácii pracovať, v tomto prípade za vyššiu mzdu. V rokoch 2001 - 2002 bola pasca nízkej mzdy u dvojice (s jedným zarábajúcim členom) s dvomi deťmi na Slovensku najvyššia v rámci Európy, dosahovala viac ako 100 %, čo sa zmenilo v roku 2004, kedy prudko medziročne klesla, a to až o 70 p. b.. V roku 2011 medziročne narástla (o 7 p. b.) na úroveň 52 %, čo je stále pod priemerom EÚ 27 (58,46 %). Pasca nízkej mzdy sa v roku 2004 výrazne znížila aj v prípade jednotlivca, a to o 10 p. b., v roku 2011 dosiahla 27 %, čo je hlboko pod priemerom EÚ 27 (47,22 %). Údaje o pasci nízkej mzdy za Slovensko v roku 2010 znamenajú, že pri zvýšení hrubej mzdy z 33% na 67% priemernej mzdy vzrastie čistý príjem u dvojice (s jedným zarábajúcim členom) s dvomi deťmi o 48 % a u jednotlivca až o 73 %. Či už v prípade jednotlivca alebo dvojice (s jedným zarábajúcim členom) s dvomi deťmi patrí pasca nízkej mzdy na Slovensku skôr k nižším v Európe.

V súvislosti s podporou zamestnanosti Európska rada odporúča Slovenskej republike riešiť daňovo-odvodové zaťaženie vrátane všetkých povinných platieb pre zamestnancov s nízkymi príjmami a nízku motiváciu prejsť od sociálnej pomoci k nízko platenému zamestnaniu pre pomernú časť uchádzačov o zamestnanie.

V rámci stratégie Európa 2020 a podpory inkluzívneho rastu je stanovený ďalší hlavný cieľ, a to znížiť **počet osôb v riziku chudoby a sociálneho vylúčenia** aspoň o 20 mil. (na 19,4 %). V roku 2011 v rámci EÚ 27 bolo 119,568 mil. ľudí (23,5 %) ohrozených chudobou a sociálnym vylúčením, pričom tento počet v dôsledku krízy medziročne narástol o 3,259 mil. osôb (0,6 p. b.), čo bolo viac ako v roku 2010. Cieľ je monitorovaný prostredníctvom indikátora zloženého z 3 subindikátorov t.j. títo ľudia boli buď žijúci v domácnostiach s veľmi nízkou pracovnou intenzitou[[71]](#footnote-71), a/alebo osoby žijúce v riziku chudoby po sociálnych transferoch[[72]](#footnote-72) a/alebo ťažko materiálne deprivované osoby[[73]](#footnote-73). Ide o ľudí žijúcich v domácnostiach, kde nikto nepracuje alebo pracuje iba príležitostne a/alebo s nízkym príjmom, a/alebo si nemôžu dovoliť niektorú z nevyhnutných potrieb pre svoj život. Osoby sú počítané iba raz, hoci sa môžu nachádzať v niekoľkých subindikátoroch. Celkový počet ľudí v riziku chudoby a sociálneho vylúčenia je nižší ako suma počtov ľudí v každej z troch foriem chudoby a sociálneho vylúčenia, nakoľko niektoré osoby môžu trpieť súčasne viacerými formami.

SR si za cieľ vytýčila, že do roku 2020 zníži celkový počet týchto osôb o 170 tis. (na 17,2 %). V roku 2011 počet ľudí v riziku chudoby a sociálneho vylúčenia medziročne mierne klesol o 6 tis. ľudí na 1 112 tis. (20,6 %), pričom mierne klesol počet ľudí ťažko materiálne deprivovaných a počet ľudí žijúcich v domácnosti s nízkou intenzitou práce, zatiaľ čo počet ľudí v riziku chudoby (príjmovej) narástol. V roku 2011 bolo v SR 331 tis. osôb **žijúcich v domácnostiach s veľmi nízkou intenzitou práce** (7,6 % oproti 10 % v EÚ 27), 700 tis. **ľudí v riziku chudoby** (13 % oproti 16,9 % v EÚ 27) a 571 tis. **ľudí ťažko materiálne deprivovaných** (10,6 % oproti 8,8 % v EÚ 27).

Najvyšší podiel osôb v riziku chudoby alebo sociálneho vylúčenia sa nachádzal v Bulharsku (49,1 %), Lotyšsku (40,4 %) a Rumunsku (40,3 %), a najnižší v Českej republike (15,3 %), Holandsku (15,7 %), Švédsku (16,1 %) a Rakúsku (16,9 %).

Z hľadiska veku vo vyššom riziku chudoby a sociálneho vylúčenia ako ostatné vekové skupiny sa nachádzajú deti, a to vo väčšine krajín EÚ 27 vrátane Slovenska. V roku 2011 v EÚ 27 trpelo aspoň jednou z troch foriem chudoby a sociálneho vylúčenia 27 % detí mladších ako 18 rokov (23,5 % ľudí nad 18 rokov a 20,5 % nad 65 rokov). Na Slovensku to bolo 26 % detí do 18 rokov v riziku chudoby a sociálneho vylúčenia oproti 19,7 % ľudí nad 18 rokov. Podiel detí v riziku chudoby a sociálneho vylúčenia na Slovensku dokonca medziročne narástol (o 0,7 p. b.) a podiel ohrozených chudobou a sociálnym vylúčením nad 18 rokov mierne klesol (o 0,1 p. b.), to najmä v dôsledku poklesu podielu ľudí v riziku chudoby a sociálneho vylúčenia nad 65 rokov (o 2,2 p. b.).

Čo sa týka jednotlivých elementov, ktoré definujú riziko chudoby a sociálneho vylúčenia, najvyšší podiel ľudí s disponibilným príjmom pod hranicou rizika chudoby bol v roku 2011 v Bulharsku (22,3 %), Rumunsku (22,2 %), v Španielsku (21,8 %) a v Grécku (21,4) a najnižší v Českej republike (9,8 %), nízky podiel pod 13 % bol aj v Holandsku (11 %), Rakúsku (12,6 %), na Slovensku (13 %), a v Dánsku (13 %). Podiel ľudí v EÚ 27, ktorí sú ťažko materiálne deprivovaní, výrazne variuje od 1,2 % v Luxembursku a vo Švédsku až po 43,6 % v Bulharsku. Vysoký podiel ťažko materiálne deprivovaných ľudí je i v Lotyšsku (31,4 %) a v Rumunsku (29,4 %). Podiel ľudí žijúcich v domácnostiach s nízkou pracovnou intenzitou je najvyšší v Belgicku (13,7 %) a najnižší je na Cypre (4,6 %) a v Luxembursku (5,8 %).

Tabuľka 5.1 Vývoj vybraných hlavných ukazovateľov stratégie Európa 2020



Zdroj: EUROSTAT, údaje sú aktualizované k 9. 5. 2013

Poznámky: Údaje o chudobe sú počítané ŠÚ SR na základe EU SILC, referenčný rok pre zisťovanie príjmu je predchádzajúci rok

e – odhadovaný údaj, p – predbežné údaje, b – zmena v časovom rade

# Zoznam príloh

Príloha ku kapitole 1

Tabuľka 1 Základné ukazovatele ekonomického vývoja SR

Tabuľka 2 Indexy spotrebiteľských cien

Tabuľka 3 Výstavba a úbytok bytov

Príloha ku kapitole 2

Tabuľka 1 Miera zamestnanosti podľa veku a vzdelania v roku 2012 (priemer za rok v %)

Tabuľka 2 Počet uchádzačov o zamestnanie podľa štatistickej klasifikácie ekonomických činností (SK NACE Rev.2) ku koncu roka 2012

Tabuľka 3 Stav uchádzačov o zamestnanie absolventov škôl ku koncu roka 2012

Tabuľka 4 Nástroje aktívnych opatrení trhu práce

Tabuľka 5 Priemerná dohodnutá suma finančných prostriedkov na jedno vytvorené/obsadené pracovné miesto, resp. zaradenú osobu, resp. podporené pracovné miesto (v €)

Tabuľka 6 Priemerná hrubá mesačná mzda v podnikateľskej a nepodnikateľskej sfére podľa stupňov vzdelania – rok 2012

Tabuľka 7 Priemerná hrubá mesačná mzda v podnikateľskej a nepodnikateľskej sfére podľa hlavnej triedy KZAM a pohlavia – rok 2012

Tabuľka 8 Priemerná hrubá mesačná mzda v podnikateľskej a nepodnikateľskej sfére podľa veku – rok 2012

Tabuľka 9 Priemerná hrubá mesačná mzda v podnikateľskej a nepodnikateľskej sfére podľa regiónov - rok 2012

Tabuľka 10 Priemerná hrubá mesačná mzda a vybrané zložky mzdy zamestnancov podľa pohlavia – rok 2012

Tabuľka 11 Podiely zamestnancov v pásmach priemernej hrubej mesačnej mzdy – rok 2012

Tabuľka 12 Priemerný hodinový zárobok podľa krajov v podnikateľskej sfére – 4. štvrťrok 2012

Tabuľka 13 Priemerný hodinový zárobok podľa odvetví v podnikateľskej sfére – 4. štvrťrok 2012

Tabuľka 14 Priemerný hodinový zárobok podľa veľkosti organizácie v podnikateľskej sfére -4. štvrťrok 2012

Tabuľka 15 Priemerný hodinový zárobok podľa veku v podnikateľskej sfére - 4. štvrťrok 2011

Tabuľka 16 Priemerný hodinový zárobok podľa rodového členenia v podnikateľskej sfére - 4. štvrťrok 2012

Tabuľka 17 Mesačné náklady práce na zamestnanca v SR za rok 2011 podľa odvetvia

Príloha ku kapitole 3

Tabuľka 1 Výdavky základného fondu nemocenského poistenia (ZFNP) a nemocenské dávky v roku 2012

Tabuľka 2 Počet poberateľov samostatne vyplácaných dôchodkov a v súbehu s vdovským, resp. vdoveckým dôchodkom k 31.12.2012

Tabuľka 3 Počet poberateľov dôchodku a výška sólo dôchodkovej dávky podľa pohlavia

Tabuľka 4 Rozdelenie poberateľov podľa výšky dôchodkových dávok

Tabuľka 5 Prehľad výdavkov na dôchodkové dávky k 31. 12. 2012

Tabuľka 6 Výdavky základného fondu úrazového poistenia (ZFÚP) v roku 2012

Tabuľka 7 Priemerná výška a počet vyplatených dávok úrazového poistenia v roku 2012

Tabuľka 8 Štátne dávky týkajúce sa úrazového poistenia

Tabuľka 9 Výdavky základného fondu garančného poistenia (ZFGP) v roku 2012

Tabuľka 10 Vyplatené dávky v nezamestnanosti, počet prípadov a priemerná výška dávky v roku 2012

Tabuľka 11 Počet poberateľov dávky v nezamestnanosti v členení podľa veku a pohlavia za rok 2012

Graf 1 Rozdelenie sporiteľov v II. pilieri podľa veku k 31. 12. 2012

Graf 2 Veková štruktúra sporiteľov v II. pilieri k 31. 12. 2012

Graf 3 Podiel akcií v portfóliách dôchodkových fondov

Graf 4 Podiel dlhopisov v portfóliách dôchodkových fondov

Graf 5 Podiel peňažných investícií v portfóliách dôchodkových fondov

Tabuľka 12 Údaje o výške majetku a ročného zhodnotenia doplnkových dôchodkových fondov

Tabuľka 13 Vývoj počtu poberateľov resocializačného príspevku v roku 2011 a 2012

Tabuľka 14 Vývoj čerpania finančných prostriedkov na resocializačný príspevok za roky 2011 a 2012

Tabuľka 15 Pomoc deťom týraným, sexuálne zneužívaným a šikanovaným v roku 2012

Tabuľka 16 Deti umiestnené na základe rozhodnutia súdu do zariadení na výkon rozhodnutia súdu/predbežné opatrenie, výchovné opatrenie, ústavná starostlivosť a ochranná výchova/

Tabuľka 17 Jednotlivé formy starostlivosti v detských domovoch

Tabuľka 18 Počty umiestnených detí a mladých dospelých v jednotlivých formách starostlivosti v detských domovoch k 31.12.

Tabuľka 19 Celkový počet detí zverených do jednotlivých foriem náhradnej rodinnej starostlivosti

Tabuľka 20 Základné štatistické údaje o činnosti RPPS za roky 2011 a 2012

Tabuľka 21 Činnosť referátov poradensko-psychologických služieb v roku 2011 a 2012

Tabuľka 22 Opatrovateľská služba poskytovaná obcami v roku 2010 a 2011

Tabuľka 23 Prepravná služba v roku 2010 a 2011

Tabuľka 24 Počet zariadení sociálnych služieb a ich kapacita za roky 2010 a 2011

Tabuľka 25 Obyvatelia zariadení sociálnych služieb za roky 2010 a 2011

Tabuľka 26 Počet zariadení sociálnych služieb podľa zriaďovateľa za roky 2010 a 2011

Tabuľka 27 Výdavky zariadení sociálnych služieb za roky 2010 a 2011

Tabuľka 28 Zamestnanci zariadení sociálnych služieb (spolu) za roky 2010 a 2011

Tabuľka 29 Vybrané zariadenia sociálnych služieb

Tabuľka 30 Počet občanov zaradených do poradovníka čakateľov na poskytovanie starostlivosti vo vybraných zariadeniach v roku 2010 a 2011

Tabuľka 31 Vybrané druhy sociálnych služieb poskytované neverejnými poskytovateľmi sociálnych služieb

Tabuľka 32 Počet zamestnancov, objemy platov a vybrané zložky platu v € za rok 2011 v zariadeniach sociálnych služieb podľa agregovaných zamestnaní.

Tabuľka 33 Výdavky na sociálnu ochranu v EÚ členských krajinách, 2010

Tabuľka 34 Príjmy na sociálnu ochranu podľa typu ( % z celkových príjmov) v EÚ, 2010

Tabuľka 35 Výdavky na dôchodky a kategórie dôchodkov ( % z celkových výdavkov na dôchodky) v EÚ, 2010

Tabuľka 36 Terénna sociálna práca v obciach

Tabuľka 37 Zvyšovanie zamestnateľnosti profesionálnych rodičov, prijímateľ : UPSVAR

Tabuľka 38 Príspevok na službu starostlivosti o dieťa, prijímateľ: UPSVAR

Tabuľka 39 Zvyšovanie zamestnanosti a zamestnateľnosti znevýhodnených uchádzačov o zamestnanie, prijímateľ: UPSVAR

Tabuľka 40 Stratégia aktívneho starnutia, prijímateľ: Centrum vzdelávania MPSVR SR.

Tabuľka 41 Čerpanie výdavkov kapitoly 22 - MPSVR SR podľa programového rozpočtovania

Príloha ku kapitole 4

Tabuľka 1 Reálne aktíva domácností

Tabuľka 2 Reálne aktíva domácností podľa veku a vzdelania referenčnej osoby

Tabuľka 3 Finančné aktíva do

Tabuľka 4 Finančné aktíva domácností podľa veku a vzdelania referenčnej osoby

Tabuľka 5 Finančné pasíva

Tabuľka 6 Finančné pasíva domácností podľa veku a vzdelania referenčnej osoby

Tabuľka 7 Čisté bohatstvo domácnosti podľa ich celkovej bilancie, veku a vzdelania referenčnej osoby

Tabuľka 8 Reálne a finančné aktíva a pasíva domácností v krajinách eurozóny

Tabuľka 9 Zoznam národných indikátorov chudoby a sociálneho vylúčenia 2009-2010

Tabuľka 10 Zoznam vybraných indikátorov sociálnej inklúzie OMK (2009-2010)

Príloha ku kapitole 5

Tabuľka 1 Porovnanie vybraných indikátorov v kontexte stratégie Európa 2020 medzi krajinami EÚ 27 v poslednom dostupnom roku - makroekonomické prostredie

Tabuľka 2 Porovnanie vybraných indikátorov v kontexte stratégie Európa 2020 medzi krajinami EÚ 27 v poslednom dostupnom roku - inteligentný a inkluzívny rast

1. podľa: Štatistická správa o základných vývojových tendenciách v hospodárstve SR v 4. štvrťroku 2012, Štatistický úrad SR 2013 [↑](#footnote-ref-1)
2. podľa Výberového zisťovania pracovných síl [↑](#footnote-ref-2)
3. podľa Výberového zisťovania pracovných síl, vo vekovej skupine 20 – 64 ročných [↑](#footnote-ref-3)
4. podľa štvrťročného štatistického výkazníctva [↑](#footnote-ref-4)
5. podľa metodiky ESNÚ 95, predbežné údaje [↑](#footnote-ref-5)
6. okrem naturálnych sociálnych transferov [↑](#footnote-ref-6)
7. podľa metodiky ESNÚ 95, predbežné údaje [↑](#footnote-ref-7)
8. ***Vysokoškolsky vzdelaní*** predstavujú súčet počtu obyvateľov s ukončeným bakalárskym, magisterským, inžinierskym, doktorským a doktorandským vzdelaním. [↑](#footnote-ref-8)
9. Metodika VZPS je v súlade s medzinárodnými definíciami a odporúčaniami ILO a Eurostatu vrátane osôb na riadnej materskej dovolenke a pracujúcich v zahraničí do 1 roka; údaje sú prepočítané na obyvateľstvo k 1. 1. 2012 podľa SODB 2011, indexy sú počítané z porovnateľných údajov [↑](#footnote-ref-9)
10. Išlo o krátkodobú zamestnanosť, t. j. osoby, ktoré pracovali v zahraničí do jedného roku [↑](#footnote-ref-10)
11. Stupeň vzdelania 0 ukončená povinná školská dochádzka v nižšom ako 8. (9.) ročníku

    Stupeň vzdelania 1 ukončené základné alebo stredné vzdelanie (okrem stredn. vzdelania uvedeného pod kódom 2 a 3)

    Stupeň vzdelania 2 stredné odborné vzdelanie získané na stred. odborných učilištiach - SOU (str. vzdelanie, vyučenie)

    Stupeň vzdelania 3 stredné vzdelanie (štúdium kratšie ako štvorročné - bez maturity)

    Stupeň vzdelania 4 úplné stredné odborné vzdelanie (úplné stredné vzdelanie, štúdium na SOU ukončené maturitou)

    Stupeň vzdelania 5 úplné stredné všeobecné vzdelanie na gymnáziu (úplné stredné vzdelanie, ukončené maturitou)

    Stupeň vzdelania 6 úplné stredné odborné vzdelanie na strednej odbornej škole a konzervatóriu (úplné stredné vzdelanie,

    ukončené maturitou)

    Stupeň vzdelania 7 vyššie odborné vzdelanie (vyššie vzdelanie ukončené absolutóriom alebo bakalárskym stupňom

    vysokoškolského štúdia)

    Stupeň vzdelania 8 vysokoškolské vzdelanie

    Stupeň vzdelania 9 vedecká výchova (kvalifikácia) [↑](#footnote-ref-11)
12. KZAM 1 zákonodarcovia, vedúci a riadiaci zamestnanci

    KZAM 2 vedeckí, odborní, duševní zamestnanci

    KZAM 3 technickí, zdravotnícki, pedagogickí zamestnanci a zamestnanci v príbuzných oboroch

    KZAM 4 administratívni zamestnanci

    KZAM 5 prevádzkoví zamestnanci v službách a obchode

    KZAM 6 kvalifikovaní robotníci v poľnohospodárstve, lesníctve a príbuzných odboroch

    KZAM 7 remeselníci a kvalifikovaní výrobcovia, spracovatelia, opravári

    KZAM 8 obsluha strojov a zariadení

    KZAM 9 pomocní a nekvalifikovaní zamestnanci

    KZAM 0 príslušníci armády (profesionálni vojaci)

    KZAM Aosoby bez pracovného zaradenia. [↑](#footnote-ref-12)
13. s účinnosťou od 1. januára 2013 sa však novelou zákona o minimálnej mzde, vykonanou článkom VII zákona č. 361/2012 Z. z. (novela Zákonníka práce), rozšírila aplikácia minimálnej mzdy aj na zamestnancov, vykonávajúcich práce na základe niektorej z dohôd o prácach vykonávaných mimo pracovného pomeru. [↑](#footnote-ref-13)
14. V roku 2012 vláda Slovenskej republiky, v súlade so splnomocňovacím ustanovením zákona o minimálnej mzde, schválila nariadenie vlády SR č. 326/2012, ktorým sa ustanovuje suma minimálnej mzdy na rok 2013, a to na úrovni 337,70 € za mesiac pre zamestnanca odmeňovaného mesačnou mzdou a 1,941 € za hodinu odpracovanú zamestnancom pre ostatných zamestnancov, čím sa minimálna mzda na rok 2013 zvýšila o ďalších 3,2 %. [↑](#footnote-ref-14)
15. Údaje sú bez podnikateľských príjmov vrátane platov ozbrojených zložiek vrátane profesionálnych vojakov, upravené o štatistický odhad neevidovanej mzdy. [↑](#footnote-ref-15)
16. podľa štvrťročného štatistického výkazníctva; bez podnikateľských príjmov; údaje upravené o štatistický odhad neevidovaných miezd; indexy sú počítané z porovnateľných údajov [↑](#footnote-ref-16)
17. Pravidelné sledovanie a vyhodnocovanie úrovne priemerných zárobkov, štruktúry miezd v detailnom členení podľa konkrétnych zamestnaní vyplýva z Nariadenia ES č. 530/1999 na zabezpečenie štrukturálnej štatistiky príjmov a Nariadenia Európskej komisie č.72/2002 o kvalite zisťovania štruktúry miezd zamestnancov. [↑](#footnote-ref-17)
18. Zákonom č. 470/2011 Z. z. v roku 2012 bola zrušená kategória pracovné úrazy s pracovnou neschopnosťou najmenej 42 dní [↑](#footnote-ref-18)
19. suma životného minima [↑](#footnote-ref-19)
20. Prehľad výdavkov základného fondu nemocenského poistenia (ZFNP) a nemocenských dávok v roku 2012 je uvedený v Prílohe ku kapitole 3 (tab. 1). [↑](#footnote-ref-20)
21. Podrobnejšie štatistické údaje o počte poberateľov a výške jednotlivých dôchodkových dávok sú uvedené v Prílohe ku kapitole 3 (tab. 2 až 4). [↑](#footnote-ref-21)
22. Prehľad výdavkov na dôchodkové dávky k 31. 12. 2012 je uvedený v Prílohe ku kapitole 3 (tab. 5). [↑](#footnote-ref-22)
23. Prehľad výdavkov základného fondu úrazového poistenia v roku 2012 je uvedený v Prílohe ku kapitole 3 (tab. 6) [↑](#footnote-ref-23)
24. Priemerná výška a počet vyplatených dávok úrazového poistenia v roku 2012 sú uvedené v Prílohe ku kapitole

    3 (tab. 7 a 8) [↑](#footnote-ref-24)
25. Výdavky základného fondu garančného poistenia sú uvedené v Prílohe ku kapitole 3 (tab. 9). [↑](#footnote-ref-25)
26. Podrobnejšie štatistiky o vyplatených dávkach v nezamestnanosti a poberateľoch v roku 2012 sú uvedené v Prílohe ku kapitole 3 (tab. 10 a 11). [↑](#footnote-ref-26)
27. Zákon č. 252/2012 Z. z. od 1. januára 2013 priniesol zásadný prelom do systému starobného dôchodkového sporenia (dobrovoľný vstup pre osoby mladšie ako 35 rokov, ktorým v minulosti aspoň raz vzniklo prvé dôchodkové poistenie, zmenu štruktúry dôchodkových fondov a ich premenovanie, povinnosť vytvárať jeden dlhopisový garantovaný dôchodkový fond a jeden akciový negarantovaný dôchodkový fond, možnosť vytvárať nové dôchodkové fondy, presun do dlhopisového garantovaného dôchodkového fondu pre tých sporiteľov, ktorí k 1. januáru 2013 boli sporiteľmi v inom ako dlhopisovom garantovanom dôchodkovom fonde a nezaslali príslušnej dôchodkovej správcovskej spoločnosti v stanovenej lehote vyhlásenie s prejavom vôle v tomto fonde zotrvať aj naďalej, zmeny v oblasti odplát a iné). [↑](#footnote-ref-27)
28. Graf vekovej štruktúry sporiteľov a rozdelenie sporiteľov podľa veku je uvedený v prílohe ku kapitole 3 [↑](#footnote-ref-28)
29. V čase spracovania publikácie sú štatistické údaje o sociálnych službách dostupné len k 31.12.2011 (uvádzajú ich tabuľky v prílohe ku kapitole 3). [↑](#footnote-ref-29)
30. Zdroj: Vybrané údaje Štatistického úradu SR.

    Pozn.: Vo vybraných údajoch ŠÚ SR nie sú započítané údaje o detských domovoch, krízových strediskách, resocializačných strediskách a ostatných zariadeniach, ktoré sa nepovažujú za zariadenia sociálnych služieb. [↑](#footnote-ref-30)
31. **Zákon č. 448/2008 Z. z. o sociálnych službách** a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 317/2009 Z. z., nálezu Ústavného súdu Slovenskej republiky č. 332/2010 Z. z., v znení zákona č. 551/2010 Z. z., v znení zákona č. 50/2012 Z. z., v znení zákona č. 185/2012 Z.z. [↑](#footnote-ref-31)
32. <http://epp.eurostat.ec.europa.eu/cache/ITY_OFFPUB/KS-RA-11-014/EN/KS-RA-11-014-EN.PDF> [↑](#footnote-ref-32)
33. <http://eur-lex.europa.eu/LexUriServ/LexUriServ.do?uri=OJ:L:2007:113:0003:0008:SK:PDF> [↑](#footnote-ref-33)
34. <http://eur-lex.europa.eu/LexUriServ/LexUriServ.do?uri=OJ:L:2007:294:0005:01:SK:HTML> [↑](#footnote-ref-34)
35. <http://eur-lex.europa.eu/LexUriServ/LexUriServ.do?uri=OJ:L:2008:005:0003:01:SK:HTML> [↑](#footnote-ref-35)
36. <http://eur-lex.europa.eu/LexUriServ/LexUriServ.do?uri=OJ:L:2011:034:0029:0032:SK:PDF> [↑](#footnote-ref-36)
37. <http://eur-lex.europa.eu/LexUriServ/LexUriServ.do?uri=OJ:L:2011:071:0004:0008:SK:PDF> [↑](#footnote-ref-37)
38. <http://epp.eurostat.ec.europa.eu/portal/page/portal/social_protection/data/database> [↑](#footnote-ref-38)
39. <http://portal.statistics.sk/showdoc.do?docid=15545> [↑](#footnote-ref-39)
40. <http://epp.eurostat.ec.europa.eu/cache/ITY_OFFPUB/KS-SF-09-102/EN/KS-SF-09-102-EN.PDF> [↑](#footnote-ref-40)
41. EÚ27: EÚ15 rozšírené o Bulharsko (BG), Českú republiku (CZ), Estónsko (EE), Cyprus (CY), Lotyšsko (LV), Litvu (LT), Maďarsko (HU), Maltu (MT), Poľsko (PL), Rumunsko (RO), Slovinsko (SI) a Slovensko (SK).

    EA17 zahŕňa: BE, DE,EE, EL, ES, FR, IE, IT, LU, NL, AT, PT, FI, CY, MT, SI a SK [↑](#footnote-ref-41)
42. PPS - Purchasing Power Standards, Štandard kúpnej sily:

    Je umelý výmenný kurz peňažných mien jednotlivých krajín, zohľadňujúci cenové hladiny nakupovaných tovarov a služieb v týchto krajinách. Je možné ho chápať aj ako cenový index porovnávajúci ceny tovarov a služieb v daných krajinách. Slúži na reálnejšie vyjadrenie rôznych ekonomických súvislosti, než aké poskytujú oficiálne výmenné kurzy peňažných mien daných krajín. [↑](#footnote-ref-42)
43. Podrobnejšie údaje k ESSPROS štatistike sú dostupné na webovej stránke ŠÚ SR:

    <http://portal.statistics.sk/showdoc.do?docid=15545> a v publikácii Eurostat-u:

    <http://epp.eurostat.ec.europa.eu/portal/page/portal/product_details/publication?p_product_code=KS-SF-12-014> [↑](#footnote-ref-43)
44. **Dátum uzavretia výzvy je priebežne do 31.10.2013, žiadosti o poskytnutie NFP sa prijímajú v štyroch kolách. Indikatívna alokácia predstavuje 5 706 481 €.** [↑](#footnote-ref-44)
45. Podľa Senaj, Matúš – Zavadil, Tibor: Výsledky prieskumu finančnej situácie slovenských domácností, príležitostná štúdia NBS a Slovenské domácnosti vlastnia najviac nehnuteľností a pritom sú najmenej zadlžené. Porovnanie bohatstva a príjmov domácností v eurozóne, analytický komentár NBS [↑](#footnote-ref-45)
46. Senaj, Matúš – Zavadil, Tibor: Výsledky prieskumu finančnej situácie slovenských domácností, príležitostná štúdia NBS a Slovenské domácnosti vlastnia najviac nehnuteľností a pritom sú najmenej zadlžené. Porovnanie bohatstva a príjmov domácností v eurozóne, analytický komentár NBS [↑](#footnote-ref-46)
47. Vymaniť najmenej 20 miliónov ľudí z rizika chudoby alebo sociálneho vylúčenia do roku 2020 [↑](#footnote-ref-47)
48. Prvé štatistické zisťovanie sa na Slovensku zrealizovalo v roku 2005 a v súčasnosti sú dostupné výsledky už zo siedmeho zisťovania z roku 2011 [↑](#footnote-ref-48)
49. Vyjadruje podiel ľudí žijúcich pod hranicou chudoby, t.j. pod 60% mediánu ekvivalentného disponibilného (po sociálnych transféroch) príjmu všetkých obyvateľov [↑](#footnote-ref-49)
50. Vyjadruje podiel ľudí, ktorí si nemôžu dovoliť aspoň 4 z 9-tich položiek charakterizujúcich ekonomickú záťaž a predmety dlhodobej spotreby, a to: nedoplatky v súvislosti s položkami: nájomné a hypotéka, energie, kúpa na splátky a iné pôžicky, schopnosť udržiavať doma adekvátne teplo, schopnosť domácnosti čeliť neočakávaným výdavkom, schopnosť dovoliť si zaplatenie raz ročne jedného týždna dovolenky mimo domu, schopnosť dovoliť si jedlo s mäsom, kuraťom, rybou alebo vegetariánskym ekvivalentom každý druhý deň alebo vybavenie domácnosti farebným televízorom, práčkou, autom alebo telefónom [↑](#footnote-ref-50)
51. Vyjadruje podiel ľudí vo veku 0-59 rokov žijúcich v domácnostiach, kde dospelí pracujú menej ako 20% z celkového času počas predchádzajúceho roka [↑](#footnote-ref-51)
52. Odhadovaný údaj, Eurostat [↑](#footnote-ref-52)
53. Hranica chudoby je vyjadrená ako 60% mediánu ekvivalentného disponibilného príjmu (po sociálnych transferoch) [↑](#footnote-ref-53)
54. Miera rizika chudoby zakotvená v čase je definovaná ako percento ľudí žijúcich pod hranicou chudoby vypočítanou v roku 2005, ktorá sa upravuje o infláciu. [↑](#footnote-ref-54)
55. t.j. súčet mesiacov, počas ktorých členovia domácnosti v ekonomicky aktívnom veku pracovali a vyjadruje sa ako podiel k celkovému súčtu všetkých mesiacov, počas ktorých mohli členovia domácnosti v ekonomicky aktívnom veku pracovať teoreticky [↑](#footnote-ref-55)
56. Vyjadrená ako miera pretrvávajúceho rizika chudoby je v rámci OMK zadefinovaná ako percentuálny podiel populácie, ktorej ekvivalentný disponibilný príjem bol pod hranicou miery rizika chudoby v danom roku a aspoň dva z troch predchádzajúcich rokov. [↑](#footnote-ref-56)
57. Vymaniť najmenej 170 tis. ľudí z rizika chudoby alebo sociálneho vylúčenia do roku 2020. [↑](#footnote-ref-57)
58. Miera extrémnej chudoby detí pokrýva špecifickejšie prípade nedostatku a vzťahuje sa len k užšie definovanej skupine detí 0-15. Je definovaná ako podiel detí nachádzajúcich sa pod hranicou chudoby a vystavených materiálnej deprivácii na celkovom počte chudobných detí. V tomto prípade materiálna deprivácia nastáva vtedy ak domácnosť musí čeliť minimálne trom z piatich nepriaznivých podmienok bývania alebo nevlastní tri zo štyroch predmetov dlhodobej spotreby. [↑](#footnote-ref-58)
59. Podiel detí v materských školách vo veku 3-5 na celkovom počte detí v danom veku [↑](#footnote-ref-59)
60. Indikátor patrí medzi spoločné indikátory sociálnej inklúzie a bol už spomenutý aj v rámci celkového hodnotenia populácie 0-17 na úrovni EÚ. [↑](#footnote-ref-60)
61. Ak trvá evidencia v nezamestnanosti viac ako 24 mesiacov [↑](#footnote-ref-61)
62. Indikátor patrí medzi spoločné indikátory sociálnej inklúzie a bol spomenutý v časti monitorovania rizika chudoby v prípade pracujúcich [↑](#footnote-ref-62)
63. Na rozdiel od ukazovateľa „Extrémna chudoba detí“, ktorý kombinoval príjmovú chudobu s materiálnou depriváciou, tento indikátor sleduje podiel ľudí s ekvivalentným disponibilným príjmom pod výrazne zníženou úrovňou štandardnej miery rizika chudoby – 30% mediánu ekvivalentného príjmu v krajine. [↑](#footnote-ref-63)
64. Ide o indikátor zo súboru spoločných indikátorov sociálnej inklúzie OMK a bol analyzovaný v kontexte monitorovania príjmovej chudoby a jej intenzity. [↑](#footnote-ref-64)
65. C-236/09, Ú. V. EÚ C 130, 30.4.2011, s. 4 [↑](#footnote-ref-65)
66. [SMERNICA RADY 2004/113/ES](http://eur-lex.europa.eu/LexUriServ/LexUriServ.do?uri=OJ:L:2004:373:0037:0043:SK:PDF) z 13. decembra 2004 o vykonávaní zásady rovnakého zaobchádzania medzi mužmi a ženami v prístupe k tovaru a službám a k ich poskytovaniu (rodová smernica). [↑](#footnote-ref-66)
67. Dostupné na http://www.gender.gov.sk/?page\_id=1290 [↑](#footnote-ref-67)
68. štatistické údaje o problematike rodovej rovnosti a ich každoročná aktualizácia sa nachádzajú na stránke ŠÚ SR: [www.statistics.sk](http://www.statistics.sk), link: <http://portal.statistics.sk/showdoc.do?docid=27711> [↑](#footnote-ref-68)
69. Pasca nezamestnanosti sa vzťahuje k situácii, keď čisté pracovné zárobky sú relatívne nízke vo vzťahu k dávkam poskytovaným v nezamestnanosti . Obrátene ide o % zvýšenia disponibilného príjmu, keď sa zamestnanec vráti do zamestnania po období nezamestnanosti a dostane mzdu na úrovni 67% priemernej mzdy [↑](#footnote-ref-69)
70. Pasca nízkej mzdy je meraná ako percento, o ktorý sa zníži hrubý príjem kombinovaným efektom dani z príjmu, sociálnych príspevkov a akýchkoľvek iných sociálnych dávok, ak zárobok vzrastie z úrovne z 33% na 67% priemernej mzdy. Obrátene hovorí o % zvýšenia čistého príjmu, ak vzrastie hrubý príjem. [↑](#footnote-ref-70)
71. Ľudia žijúci v domácnostiach s veľmi nízkou intenzitou práce sú ľudia vo veku 0 – 59 žijúci v domácnostiach, kde dospelí pracujú menej ako 20 % z toho, koľko mohli potenciálne odrobiť v minulom roku (študenti sú vylúčení). [↑](#footnote-ref-71)
72. Ide o osoby s ekvivalentným disponibilným príjmom pod hranicou rizika chudoby, ktorou je 60 % národného mediánu ekvivalentného príjmu (po všetkých sociálnych transferoch, ktoré sa počítajú ako súčasť príjmu). Ekvivalentný príjem je počítaný pre každého jednotlivca ako disponibilný príjem do domácnosti delený veľkosťou domácnosti, ktorá zohľadňuje nasledovné váhy pre jednotlivých členov domácnosti: 1,0 pre prvého dospelého, 0,5 pre každého ďalšieho člena staršieho ako 14 rokov a 0,3 pre dieťa mladšie ako 14 rokov. [↑](#footnote-ref-72)
73. Materiálna deprivácia zahŕňa indikátory vzťahujúce sa k ekonomickej záťaži, predmetom dlhodobej spotreby, bývaniu a prostrediu obydlia. Ťažko materiálne deprivovaní ľudia majú veľmi obmedzené životné podmienky nedostatkom zdrojov a zažívajú minimálne 4 z nasledovných 9 položiek deprivácie: nemôžu si dovoliť: a) platiť načas nájom/hypotéku a účty spojené s bývaním, b) udržať doma adekvátne teplo, c) čeliť neočakávaným výdavkom, d) jesť mäso, rybu alebo ekvivalentné jedlo každý druhý deň, e) týždennú dovolenku mimo domu, f) auto, g) práčku, h) farebný televízor, i) telefón (vrátane mobilného telefónu). [↑](#footnote-ref-73)